
LUMÎNĂRARUL 


Traducere şi note de 
SMARANDA BRATU ELIAN 


NOTA TRADUCĂTORULUI 


Așa cum anunțam în Nota asupra ediției integrale a ope- 
relor italiene ale lui Giordano Bruno (Giordano Bruno, Opere 
italiene |, Humanitas, 2002), seria completă a acestor opere 
cuprinde şapte 6pusuri: şase dialoguri filozofice, alcătuind 
un ciclu unitar și bine structurat, şi o comedie — anume cea 
de faţă, Lumînărarul. Amintesc din nou cititorului român 
că operele italiene ale acestui mare filozof al Renaşterii au 
fost gîndite de autor şi, prin urmare, şi de Editura Huma- 
nitas ca un tot închegat și că, din această pricină, întreg ciclul 
este precedat de amplul studiu monografic al lui Edgar Papu 
şi de o detaliată cronologie — care se află doar la începutul 
primului volum al seriei (anume Giordano Bruno, Cina din 
Miercurea cenusii, Humanitas, 2002), toate celelalte volu- 
me fiind lămurite numai de notele explicative. 

Bruno scrie comedia în vara anului 1582, pe cînd se afla 
la Paris, pentru ca în anii următori, 1583-1585, de data aceasta 
la Londra, să redacteze și să publice seria celor şase dialoguri 
filozofice. Prin urmare, cronologic vorbind, comedia este 
cea dintii operă scrisă în limba italiană de filozoful din Nola. 
Totuşi în această ediţie ea apare ultima. lar explicaţia este 
următoarea: la vremea în care Editura Humanitas îşi asuma 
realizarea acestui proiect comedia fusese de curînd publicată 
(în 2000), pentru prima dată în limba română, în tălmăcirea 

mea și cu o pătrunzătoare prefaţă scrisă de marele cercetător 
brunian care este profesorul Nuccio Ordine, la Editura Fun- 
daţiei Culturale Române, și se găsea încă în librării; pe de 
altă parte, în acel moment, atenţia editurii și a traducătoarei 
se concentra pe opera filozofică a Nolanului. Din acest motiv 
am luat hotărîrea de a o republica, pentru a încheia totuși ciclul 
complet al operelor italiene bruniene, nu la începutul, ci 
la sfîrşitul acestuia, ea fiind oricum un unicat în bogata crea- 
ţie a autorului. 


Deşi inventivitatea şi suculența limbajului şi stilului în 
care Giordano Bruno își scrie toate lucrările ne îndreptăţesc 
să le socotim pe toate nu numai filozofice, ci și literare, totuși, 
în vasta lui operă există o singură creaţie propriu-zis literară, 
care este tocmai comedia de față. Bruno scrie această come- 
die într-un moment în care acest gen literar era „pe val“ şi 
gustat nu doar în Italia, ci și la curțile europene — unde se 
vorbea curent limba italiană. Căci Renașterea italiană avu- 
sese, pe lîngă atîtea alte merite, și pe acela de a readuce la 
viaţă teatrul şi mai ales comedia, iar la vremea în care scrie 
Bruno produsese deja o serie de capodopere incontestabile 
(de-ar fi să amintim numai Mârrăguna lui Machiavelli). În 
toate aceste comedii lumea se înfăţişează ca nesăbuită, lipsită 
de ordine, de rațiune şi de măsură, gata să-și piardă reperele 
şi comportamentele morale, dar, în toate, personajele care 
sunt în stare să-şi folosească pînă la capăt raţiunea — pentru 
a înţelege realitatea așa cum este ea şi a construi strategii coe- 
rente pentru a o domina — sunt cele care reinstituie ordinea, 
dar o ordine reelaborată în propriul beneficiu. Comedia lui 
Bruno se înscrie şi ea în această viziune teatrală asupra lumii 
pe care, într-un anume fel, o duce pînă la extrem. 

Luminărarul este fără îndoială cea mai filozofică şi tot- 
odată grotescă, cea mai complexă și inovatoare, cea mai pestriță 

ca stil şi limbaj — pe scurt, aş spune, cea mai barocă dintre 
comediile Renaşterii: filozofică şi grotescă deoarece în miezul 
său se află tema necunoașterii de sine şi a graniţei subţiri dintre 
realitate şi aparenţă, adevăr şi iluzie; cea mai complexă pen- 
tru că este alcătuită din trei acţiuni diferite care fie se între- 
taie, fie se împletesc, dar și pentru că este deopotrivă o comedie 
de moravuri, de caracter şi de situaţie; inovatoare pentru 
că introduce în mersul acţiunii, şi aşa neconvențional, neaș- 
teptate digresiuni constînd fie în ridicole compoziţii poe- 
tice, fie în nostime, dar profunde pilde şi cugetări morale, 
dar şi pentru că aduce în discuţie printr-un joc ambiguu 
(la începutul şi sfirşitul comediei) chiar „iluzia teatrală“ — 
luîndu-i-o înainte, cu mai bine de trei secole, lui Pirandello; 
cea mai pestriță ca stil și limbaj pentru că, aducînd la rampă 
personaje cu o zestre de inteligenţă și de cultură diferită, cu 
obsesii și orgolii diferite, cu repere morale diferite, limbajul 
face salturi mortale între latineasca magistrului obtuz, vulga- 
ritatea borfaşilor care reușesc să-și bată joc de toți protago- 
nișuii şi discursivitatea insulelor de înțelepție aflate în rostirea 
celor care știu să înveţe din păţaniile altora. 


Volumul de față cuprinde, ca şi în ediţia originală apărută 
în 2000, două versiuni diferite ale aceluiași text. Prima, des- 
tinată lecturii, este traducerea fidelă a originalului brunian, 
care, evident, reproduce ca atare toate replicile în limba latină 
care există și în original, oferind traducerea lor în note. Cea 
de-a doua, dată în Appendix, s-a născut din dorinţa de a 
nu lăsa un text de o vivacitate debordantă, o oralitate copleși- 
toare şi o modernitate ideologică şi structurală indiscutabilă 
să lincezească pe hirtie și a nu-l lipsi de rostul său firesc, acela 
de a fi reprezentat pe scenă (ceea ce în Italia are loc perio- 
dic). De aceea această versiune este tocmai o adaptare pentru 
scenă, unde — în raport cu versiunea destinată lecturii — am 

făcut două modificări însemnate: am scurtat textul, pentru 
a-l aduce la o dimensiune compatibilă cu cerinţele contem- 
porane ale unui spectacol teatral; și am transformat toate repli- 
cile latine ale personajului Mamfurio, traducîndu-le în limba 
română, pentru a le face înțelese, dar nu fidel, ci transpunîn- 
du-le într-un registru care să poată fi perceput ca prețios 
și sterp de publicul românesc contemporan. În această a 
doua versiune am optat, în privinţa numelui personajului 
Mamfurio, pentru grafia din ediţia italiană din 1964 (anume 
Manfurio), ca fiind mai aproape de pronunție. Sper să fi 
reuşit să ating, în ambele versiuni, ținta specifică fiecăreia. 

Ediţia de față este varianta revizuită şi îmbunătăţită a 
ambelor versiuni apărute în 2000. 


Ca întreg ciclul operelor italiene ale lui Giordano Bruno, 
şi traducerea comediei a urmat textul cel mai acreditat în acest 
moment al operelor Nolanului, anume cel din ediţia critică 
bilingvă publicată, sub patronajul Institutului Italian de 
Studii Filozofice din Neapole, de editura franceză Les Belles 
Lettres, coordonată de Yves Hersant și Nuccio Ordine. 
Volumul în cauză fiind Giordano Bruno, Œuvres complètes, 
vol. I, Chandelier, introduction philologique et texte établi 
par Giovanni Aquilecchia, preface et notes de Giorgio Bâr- 
beri Squarotti, traduction de Yves Hersant, Société d'edition 
Les Belles Lettres, Paris, 1993. 

Pentru alcătuirea notelor am folosit mai multe surse, prin- 
cipale fiind cele din ediţia bilingvă după care s-a făcut tradu- 
cerea, dar şi cele din volumul Giordano Bruno, Candelaio, a 
cura di Giorgio Bârberi Squarotti, Giulio Einaudi editore s.p.a., 
Torino, 1964, precum şi numeroasele sugestii oferite de prefața 
lui Nuccio Ordine la prima ediţie românească. 

Pentru adaptarea scenică a textului din Appendix mi-a 
fost de un real folos ediţia Giordano Bruno, Le Candelaio, 

adapté et présenté par Jean Noël Vuarnet, Point hors ligne, 
Paris, 1986, nu atît pentru traducerea propriu-zisă, cît pentru 
exemplul de libertate și inventivitate pe care mi l-a oferit. 


Acest al şaptelea volum încheie întreaga serie a operelor 
italiene ale ultimului şi, probabil, celui mai original și rebel 
filozof al Renaşterii italiene — care a plătit cu viața origi- 
nalitatea şi demnitatea propriilor idei. Aşa cum menţionam 
şi în volumul al VI-lea, Despre eroicele avînturi, care crono- 
logic încheie ciclul, mulțumirile mele se îndreaptă către Editura 
Humanitas, care şi-a asumat acest ambitios proiect, către 
redactorul întregii serii, Vlad Russo, eminent traducător şi 
excepţional colaborator, către Nuccio Ordine, specialist de 
talie mondială în studiile bruniene, către memoria lui 
Giovanni Aquilecchia, care ne-a dăruit cea mai completă 
şi serioasă ediţie critică a operelor bruniene, precum și către 
editura franceză Les Belles Lettres, care a publicat-o în versi- 
une bilingvă, şi nu în ultimul rînd către Ministerul de Externe 
al Italiei, care a sprijinit financiar, dar şi moral, apariţia între- 
gii serii. Tuturor le exprim profunda mea recunoştinţă. 


S.B.E. 


LUMÎNĂRARUL 


Comedie de Bruno Nolanul, 
Academician al Academiei de Niciunde, 
supranumit Sastisitul 


In tristitia bilaris, in hilaritate tristis 


PARIS 
La Guillaume Julien 
Sub Însemnul Prieteniei 


1582 


CARTEA 
CĂTRE CEI CE SE-ADAPĂ 
LA IZVORUL NECHEZĂTOARELORI! 


Av 


Voi, care sugeți din a muzei țiță 
și înotaţi în leşioasa zamă 

cu rîtu', aci veniți dacă vă cheamă 

a voastră milosîrdie şi dorul vă aţiţă. 
Cerşesc, reclam, pretind o epigramă, 

un imn, un madrigal ori un sonet, 

să-mi sufle-n pupă ori în provă drept?, 

și să mă mîne far’ de-ocol ori teamă. 

Dar geaba tot doresc haine bogate, 

cînd umblu despuiat precum Adam, 

de nu mai rău: putea-voi eu fără de blam 
s-arăt făţiş iubitei mele doamne 

un cur fălos şi ce în faţă am 

mai mîndru, fär să mă condamne? 

O, Doamne, 

eu cer ca prostu' o gioarsă de izmană, 
cînd ditai herghelia? vine-n goană! 


DOAMNEI SALE, MORGANA B., 
ÎN VECI DEMNĂ DE LAUDĂ‘ 


Cui să dedic eu Lumânărarul meu? Cui, destin atotputer- 
nic, ţi-ar plăcea să închin acest frumos mijlocitor în dragoste, 
acest mărturisitor al simţămintelor mele? Cui să trimit ceea 
ce, în aste zile dogoritoare, în aste ore de caniculă, recte nădu- 
șeală, sub influenţa cerească a lui Sirius, mi-au picurat în 
scăfirlie stelele fixe, mi-au ţirîit în minte Licuricii firmamen- 
tului, mi-a catapultat în căpăţină decanul zodiilor și mi-au 
ţiuit în urechea internă cei şapte aștri rotitori?? Cui — vreau 
să zic — i se adresează, cui îi vorbeşte, către cine ţinteşte? 
Către Sanctitatea Sa? Nu. Către măritul împărat? Nici vorbă. 
Către Preasfinţitul? Defel. Către Majestatea, preamărita şi 
preaslăvita? Nici atît. Pe legea mea, nu există prinţ ori car- 
dinal, rege, împărat sau papă care să-mi smulgă mie lumi- 
narea din mînă, la această cucernică împărtășanie. Dumitale 
doar îţi este închinată, dumitale îţi este dăruită. lar dum- 
neata, de vrei, agat-o în iatac ori înfige-o în sfeşnicul dumi- 
tale, fără seamăn de învățată, de frumoasă, înțeleaptă și 
generoasă doamnă a mea, Morgana: căci numai dumneata 
însămînţezi ogorul sufletului meu, numai dumneata, după 
ce i-ai sfărîmat brazda bolovănoasă şi i-ai afînat stilul — aşa 
încît pulberea ţărînei stirnite de vîntul ușurătăţii să nu intre 
în ochii carecuiva — cu apa divină ce curge din izvorul spiri- 
tului dumitale, îmi adapi intelectul. În vremea în care puteam 

să-ţi ating mîna, ţi-am închinat mai întîi Cugezările vesele; 
apoi Trunchiul de apă vi; dar acum, cînd între dumneata, 
care te bucuri la sînul lui Avram, și eu, care, nemaiputind 
spera la acel ajutor din parte-ţi ce-mi răcorea limba”, mă 
perpelesc şi sfirîi, s-a căscat un uriaș hău, din păcate invidios 
pe fericirea mea, pentru a-ţi dovedi prin zălogul unui dar pal- 
pabil că iubirea mea calcă în picioare întreg hăul, iată lumi- 
narea oferită dumitale de acest Luminărar, care acum își ia 
rămas-bun de la mine. În ţara în care mă aflu euê, lumina 
ei va putea limpezi — fie şi numai în parte — anumite Umbre 
ale ideilor” ce le-nspăimîntă, precum dracii lui Dante!0, pe 
dobitoace şi-i lasă pe măgari de căruţă; iar în ţara unde te 
afli dumneata!!, îi va ajuta pe mulţi să vadă mai limpede ce-i 
în cugetul meu și să priceapă că acesta n-a pierit cu desăvirșire. 

Salută-l din parte-mi pe celălalt lumînărar!?, cel în carne 
și oase, despre care se spune că Regnum Dei non possidebunt!*; 
şi transmite-i să nu se bucure peste măsură că acolo amin- 
tirea mea a fost spurcată şi călcată de picioarele porcilor şi 
de copitele măgarilor: pentru că la ora asta măgarilor li s-au 
scurtat urechile, iar porcii or să mi-o plătească şi ei de vreun 
Ignat. Şi să nu se veselească din cale-afară de zisa aceea: Abiit 
in regionem longinguam.!, căci, dacă cerurile îmi vor îngă- 
dui vreodată să pot spune: Surgam et ibo!”, acest vițel îndo- 
pat!€ nu va lipsi din ospăţul nostru. Iar pînă atunci, trăiască 
şi înflorească și facă-se şi mai umflat decît este; căci eu unul 
sper să câştig cu vârf şi îndesat unde am păgubit, de nu sub 
veşmîntul acesta sub altul, și dacă nu în această viaţă într-alta 
viitoare!/. Adu-ţi aminte, Doamnă, ceea ce cred că deja 
cunoști prea bine: — Timpul ia cu sine totul şi totul aduce 
înapoi; totul se schimbă și nimic nu se pierde; unul singur'& 
este neschimbător și veşnic, unul singur rămîne mereu unul, 
același şi asemenea cu sine însuşi. — Cu această filozofie, 
spiritul meu s-a înălțat, iar mintea mea s-a ridicat în slavă. 


Însă, în orice fel ar cobori peste mine acea seară pe care o 
aştept, dacă e adevărat că preschimbarea va să vină, eu, care 
sînt cufundat în noapte, aştept ziua, iar cei ce sînt acum în 
lumină aşteaptă întunericul: la fel se întîmplă cu tot ce există, 
fie aici, fie dincolo, fie aproape, fie departe, fie acum, fie 
apoi, fie curînd, fie tirziu. Așadar, bucură-te de viaţă, iar, 
de poţi, fii sănătoasă și iubeşte pe cine te iubeşte. 


SUBIECTUL ȘI ORDINEA COMEDIEI 


În comedia de față există trei subiecte principale împle- 
tite între ele: dragostea lui Bonifacio, alchimia lui Barto- 
lomeo și savantlicul lui Mamfurio. Însă, pentru cunoașterea 
lămurită a fiecărui subiect în parte, pentru a înţelege ordinea 
şi complicata lor întrepătrundere, îi vom prezenta aici pe 
rînd pe cei trei protagoniști, mai întâi pe îndrăgostitul mălă- 
ieţ, apoi pe zgârcitul abject, iar la urmă pe savantul neghiob, 
adăugând totodată că mălăieţul nu e lipsit nici el de neghio- 
bie şi de abjecţie, că abjectul este în aceeași măsură şi mălăieț, 
și neghiob, iar neghiobul este tot atît de neghiob pe cît e 
de mălăieţ și de abject. 


Aşadar, BONIFACIO 


În actul I, scena I, îndrăgostit fiind de Doamna Victoria 
și pierzind speranţa de a-și vedea dragostea împărtășită — 
motivul fiind că doamna cu pricina era, cum se spune, ama- 
toare de carne fragedă şi de pungă groasă, iar el nu era nici 
tînăr, nici avut — pentru a-și atinge telul îşi pune nădejdea 
în deşartele practici vrăjitoreşti; de aceea își trimite sluga 
să-l găsească pe Scaramure, ce-i fusese descris ca un vrăjitor 
priceput. Scena I: după plecarea lui Ascanio, vorbeşte de 

unul singur, depănînd virtuțile artei vrăjitoreşti. Scena III: 
Apare Bartolomeo, care, cu un mic şiretlic, îl face să-și dezvă- 
luie taina și care declară că el unul nutrește o cu totul altfel 
de dragoste. Scena IV: Sanguino, maestru în coţcării, şi un 
elev de-al lui Mamfurio, care auziseră conversaţia, stau de 
vorbă despre cele aflate, iar Sanguino, cu deosebire, începe 
să-i coacă o strimbă lui Bonifacio. Scena VI: îşi face apariţia 
Lucia, codoașa, cu un mic dar încredinţat de Bonifacio, pe 
care îl examinează cu interes, iar apoi îl vămuieşte pînă cînd 
e cît pe ce să fie surprinsă de Bonifacio. Scena VII: Bonifacio 
intră ţanţoș şi mîndru de poezia pe care tocmai a compus-o 
în cinstea și spre slava doamnei sale; în această stare îl găseşte 
(scena VIII) pictorul Gioan Bernardo, căruia i-ar destăinui 
noua sa fierbinţeală poetică, dar îi distrag atenţia ideea de 
a-şi comanda un portret și îndoiala pe care i-o strecoară 
pictorul. Şi (scena IX) rămîne năuc, gîndindu-se la îndoiala 
cu pricina; pentru că, dacă de bine de rău vorba „lumînărar“ 
înţelege ce vrea să zică, nu pricepe însă defel ce înseamnă 
„giuvaiergiu“. Cîră vreme stă el pe gînduri, iată (scena X) 
că revine Ascanio cu magicianul, care, după ce îi toarnă cîteva 
bazaconii lui Bonifacio, îl lasă cu nădejdea c-o să-i împli- 
nească dorinţa. 

În actul II, scena II, apar doamna Victoria şi Lucia, care 
speră să stoarcă ceva zer de la acest zgirie-brînză şi ulei de 
la ăst linge-blide; și nădăjduiesc că semănînd speranţe în 
ogorul lui Bonifacio vor aduna gologani în hambarul pro- 
priu; dar sărmanele de ele se înşală gîndind că dragostea 
i-ar fi furat într-atît minţile, încît i-ar fi putut scoate din 
cap proverbul prea bine înfipt acolo pe care îl va rosti la 
începutul scenei a șasea din actul IV. Scena III: Rămasă sin- 
gură, doamna Victoria înalţă castele în aer, închipuindu-şi 
că acest amor înflăcărat va topi metalul şi, lovind ca barosul 
lui Cupidon în nicovala inimii lui Bonifacio, va bate atîta 
monedă, încît, după trecerea anilor, părăsindu-şi ea propria 

îndeletnicire, nu va fi nevoită să recurgă la cea a Luciei, iuxta 
illud: Et iam facta vetus, fit rofiana Venus. Tar în timp ce ea 
se hrăneşte cu asemenea merinde care umflă burta, dar n-o 
satură, se iveşte (scena IV) Sanguino, care, după ce aflase 
chiar din gura lui Bonifacio cum stă treaba, pune la cale o 
păcăleală și amindoi se retrag pentru a se sfătui cum s-o pună 
mai bine la cale. 

În actul III, scena II, apar Bonifacio și Lucia, care îl tot 
sicîie încercînd să-i deschidă baierele pungii: or, în timp ce 
el se strîimbă de parcă ar fi băut ricin, dă norocul peste el 
şi, măcar de data aceasta, izbutește să scape de dînsa, tre- 
buind el să discute anumite chestii importante cu doi inși 
care apar tocmai la ţanc. Scena III: Cei doi sînt Scaramur€ 
şi Ascanio, iar Bonifacio se sfătuiește cu ei cum să se poarte 
în timpul practicilor magice; apoi îi plăteşte magicianului 
o parte din simbrie şi iese. Scena IV: Rămas singur, Scara- 
muré ia în tărbacă poftele îndrăgostitului; apoi (scena V) 
intră Lucia, care credea că Bonifacio o s-o aștepte, dar află 
de la Scaramur€ că speranţa ei de agoniseală e deşartă, iar 
osteneala irosită de pomană; la aceasta, pleacă amîndoi îm- 
preună la doamna Victoria pentru a o lămuri şi pe ea cum 
stau lucrurile şi pentru ca, prin prefăcătoria acesteia, să încerce 
să mai stoarcă ceva parai de la Bonifacio. Scena IX: apar San- 
guino și Scaramure, după ce au pus ceva la cale cu doamna 
Victoria şi cu meşterul Gioan Bernardo; ei, împreună cu 
alți doi pezevenghi aflaţi sub oblăduirea lui Sanguino, plă- 
nuiesc să-i facă o farsă lui Bonifacio şi să se travestească unul 
în căpitan, iar ceilalți în jandarmi, idee ce (scena X) îi înve- 
selește peste măsură. 

În actul IV, scena I, apare doamna Victoria, supărată de 
prea lunga așteptare, şi vorbeşte despre calicia în amor a lui 
Bonifacio şi despre speranţele ei zadarnice; ea se arată hotărită 
să-i joace acestuia un renghi împreună cu falsul căpitan, cu 
falșii jandarmi şi cu Gioan Bernardo. Între timp apare şi Lucia 

(scena ÎI), care povesteşte că n-a stat degeaba, iar osteneala 
ei n-a rămas fără efect: i-a destăinuit totul Carubinei, nevasta 
lui Bonifacio, și a învăţat-o ce are de făcut; apărînd Barto- 
lomeo, cele două femei se retrag plictisite. Scena IV: Rămine 
Bartolomeo singur, care trăncănește de-ale lui pînă când pică 
Bonifacio (scena V) şi stau de vorbă, luîndu-se unul pe altul 
peste picior. Între timp Lucia, care nu tăia nici ea frunză la 
cîini, dă (scena VI) de jupîn Bonifacio, care, părăsit de Bar- 
tolomeo, se lasă convins de minunatele veşti aduse de femeie: 
anume că doamna Victoria se învoise să-i dea pe gratis ce-şi 
dorea el mai mult şi că-l pofteşte s-o tăvălească în chiar seara 
aceea, pentru că altminteri simte că moare: lucru de care 
nu-i vine greu Luciei să-l convingă, ţinînd seama de tot ce 
i se îndrugase moşului despre virtuțile magiei; şi tot ea îi porun- 
cește să se deghizeze în meşterul Gioan Bernardo. Lucia 
pleacă apoi cu hainele Victoriei ca s-o travestească pe Caru- 
bina. Scena VII: Rămas singur, Bonifacio nu mai poate de 
bucurie văzînd ce efect straşnic au farmecele; apoi (scena VIII) 
glumește o vreme cu Marta, nevasta lui Bartolomeo, iar după 
aceea lasă să se înţeleagă că merge să-şi cumpere o mască 
și să-și pună pe el cît mai multe zorzoane. Scena XII: Intră 
Carubina, travestită şi dădăcită de Lucia, care-i înfăţişează 
desfătările și giugiulelile pe care falsa Victorie trebuie să i 
le facă amorezului magician. Apoi se îndreaptă amîndouă 
spre locuinţa Victoriei. Scena XIII: Lucia se declară hotă- 
rîcă să-l găsească pe Gioan Bernardo; acesta, pentru că se 
îngrijea de propriile-i socoteli tot atît cît Lucia de ale altora, 
apare la momentul potrivit (scena XIV). Acum hotărăsc ei 
în ce fel vor folosi prilejul şi în ce loc și la ce vreme trebuie 
să se afle fiecare. Apoi Lucia pleacă să-l caute pe Bonifacio, 
iar Gioan Bernardo, să se îngrijească de toate celelalte. 

În actul V, scena I, iată-l pe Bonifacio travestit in Gioan 
Bernardo, emanînd amor prin cur şi prin toate celelalte găuri 
ale persoanei sale şi care, după ce stă puţin de vorbă cu Lucia, 

se îndreaptă spre hogeagul mult dorit. Între timp, Gioan 
Bernardo, care, cu gîndul la Carubina, stătea cu drapelul ridi- 
cat, așteaptă o bună bucată de vreme, făcînd pe santinela, 
în timp ce Sanguino face năzdrăvănii, iar Bonifacio își pri- 
mește beşteleala; în cele din urmă (scena IX), ieșind din 
casă Bonifacio, complet năucit, şi Carubina supărată foc, 
fără ştiinţa vreunuia dintre ei, nimeresc în alt bucluc și în 
altă încîlceală de descîlcit, adică dau peste Gioan Bernardo. 
De unde se iscă o ceartă, dar, tocmai cînd erau gata să se 
ia la bătaie (scena X), apare Sanguino sub chipul căpitanului 
Palma, cu ciracii lui travestiţi în jandarmi. Urmînd legea, 
la plingerea lui Gioan Bernardo, aceștia îl bagă pe Bonifacio 
într-o casă din apropiere, prefăcîndu-se hotăriți ca, după 
ce rezolvă alte cîteva cazuri, să-l ducă la poliţie. În felul acesta 
(scena XI) Carubina rămîne în ghearele lui Gioan Bernardo, 
care, după obiceiul tuturor celor care iubesc cu înflăcărare 
şi în toate subtilităţile ei filozofia lui Epicur — Amor micşo- 
rează teama de oameni şi de zei! —, încearcă să alunge scru- 
pulele Carubinei, obișnuită să soarbă dintr-o singură ciorbă. 
Aceasta pare a dori, mai degrabă decît să convingă, să fie 
convinsă, dar preferă să se retragă amindoi într-un loc mai 
ferit pentru a discuta. În vremea în care se petrec toate aces- 
tea, sub pretextul de a-i aminti lui Bonifaciu ce are de făcut, 
apare Scaramur€, care are ceasornicul în stomac și în cap (sce- 
na XIV). El îl întâlnește (scena XV), așadar, pe Sanguino cu 
șleahta lui și-i imploră să-l lase să vorbească cu Bonifacio; după 
lungi rugăminţi uneltite cu Sanguino (scena XV), Scaramure 
îl convinge pe Bonifacio (scena XVII) că magia, chiar din vina 
lui Bonifacio însuși, îşi încurcase efectele şi că acum el, Sca- 
ramur€, încearcă să-i obţină eliberarea. Oferind, în acest 
scop, mită falsului căpitan (scena XVIII), primește de la 
acesta — care nu era tocmai ageamiu — o cruntă muștruluială, 
ceea ce îi sileşte cu adevărat pe Bonifacio şi pe Scaramure 

să îngenuncheze şi să ceară milă și îndurare pînă cînd, într-un 
sfirşit, Sanguino catadicsește să-i ierte greşeala: dar numai 
cu condiţia ca Scaramure să facă ce-o şti şi să-i aducă acolo 
pe nevasta împricinatului, Carubina și pe Gioan Bernardo, 
ca să-și retragă plingerea. Aceștia doi se învoiesc aparent cu 
mare greutate (scenele XXI şi XXII), drept care, în cele din 
urmă (scena XXIII), cu ajutorul lui Dumnezeu şi al Sfintei 
Preciste, după ce își cere iertare în genunchi de la nevastă 
şi de la Gioan Bernardo, după ce le mulţumeşte lui Sanguino 
și Scaramur€ și-i unge pe jandarmi și pe căpitan, Bonifacio 
este eliberat. După plecarea acestuia (scena XXIV) Sanguino 
şi Ascanio cugetă împreună la cele întîmplate. Iar voi, citi- 
torilor, cugetaţi și voi cum amorul lui pentru doamna Victo- 
ria i-a înlesnit agonisirea unei perechi de coarne şi cum, 
tocmai cînd credea c-o să se desfete mai tare, de-abia că și 
le-a proptit în frunte: asemenea lui Acteon”, care, mergînd 
la vînătoare, căuta drept trofeu o pereche de coarne şi, toc- 
mai cînd a crezut că se va desfăta cu iubita-i Diana, numai 
bine că s-a prefăcut în cerb. Drept urmare, nu trebuie să 
ne mire că şi Bonifacio este sfișiat și căsăpit de cîinii ăştilalți, 
afurisiţi. 


BARTOLOMEO apare 


în actul I, scena III, cînd își bate joc de dragostea lui 
Bonifacio și își încheie discursul cu învăţătura că patima 
pentru aur și argint este asemenea iubirii pentru două femei, 
doar că este mai cu noimă; și dă de înțeles că se duce să-și 
facă experienţele alchimice sub îndrumarea lui Cencio. Care 
Cencio, după judecata lui Gioan Bernardo, se dovedeşte 
(scena XI) a fi un escroc; iar apoi (scena XII) mărturiseşte 
el însuși că nu-i decît un şarlatan. Apare Marta, nevasta lui 

Bartolomeo (scena XIII), şi povesteşte de isprăvile lui băr- 
batu-său; tocmai atunci (scena XIV) vine și Sanguino, care-și 
bate joc şi de el, şi de ea. 

În actul II, scena V, Barra, discutînd cu Lucia, lămureşte 
cam cum arată câştigul lui Bartolomeo, anume că, în timp 
ce el se ocupă cu alchimia, nevastă-sa, Marta, freacă și deşartă 
alambicul.?! 

În actul III, scena I, Bartolomeo ne ţine o prelegere despre 
noblețea noii sale meserii şi afirmă că, după mintea lui, cea 
mai bună ocupaţie și învățătură este cea de minerabilibus??, 
apoi, aducîndu-şi aminte că are treabă, pleacă. 

În actul IV, scenele III și V, Bartolomeo, aşteptindu-și 
sluga trimisă de el să-i aducă pulvis Christi”, cugetă (scena 
IV) la paradoxul Onus leve, asemănînd aurul cu puful. În 
scena VIII, nevastă-sa, ciorovăindu-se cu messer Bonifacio, 
dovedeşte ce muiere cinstită e şi cît de bine se pricepe ea 
la meșteșugul ciocănitului? spre deosebire de bărbatu-său la 
cel al topitului aurului; iar în scena IX dă de înţeles că lucrul 
nu trebuie să ne mire, dat fiind că îndeletnicirea respectivă 
o deprinsese încă de la vîrsta de doisprezece ani. Şi, după 
ce aduce cîteva exemple grăitoare despre ştiinţa ei în arta 
călăritului, se vaită și-și jeleşte bărbatul, care, din pricina noii 
lui ocupaţii, o părăsise pe ceastălaltă, mult mai plăcută; și 
ne declară cum nu mai pridideșşte ea cu rugăciunile şi acatis- 
tele, pentru ca bărbatu-său să redevină cum a fost. Și la scurtă 
vreme (scena X) are prilejul să constate efectele rugilor ei, 
adică să vadă că alchimia se dusese pe apa sîmbetei din pri- 
cina acelei substanţe zise pulvis Christi care nu se găsea altfel 
decît doar dacă o fabrica Bartolomeo însuși şi care, chiar și 
atunci, transforma cinci parai în taman cinci parai. Bărbatu-său 
însă, pentru a se lămuri mai bine, pleacă cu Mochione, sluga 
lui, să-l caute pe Consalvo. 

În actul V, scena II, apar Consalvo şi Bartolomeo, acesta 
din urmă plingîndu-se de celălalt deoarece îl socotește părtaş 

cu bună ştiinţă la cacealmaua făcută de Cencio; şi, tocmai 
cînd trecuseră ei de la vorbe la pumni, apare Sanguino 
(scena III) cu ciracii lui în chip de căpitan și de jandarmi. 
Aceștia, sub pretextul că vor să-i ducă la pușcărie, îi leagă 
de mîini, spate-n spate, şi, trăgîndu-i mai la o parte, le iau 
pungile şi hainele, cum se arată în scenele IV, V, VI, VII şi 
VIII. Apoi (scena XII), după ce umblă o vreme ca crabii, 
într-o parte, căutînd pe cineva care să-i dezlege, nimeresc 
peste Gioan Bernardo şi Carubina, care tocmai treceau pe 
acolo și, vrînd să-i ajungă din urmă, Consalvo grăbeşte prea 
tare pasul şi-l trînteşte la pămînt pe Bartolomeo, care, căzînd, 
îl trage și pe celălalt după el. Şi amindoi rămîn în felul acesta 
pînă apare Scaramur€, care îi dezleagă şi-i trimite, pe două 
drumuri diferite, la casele lor. 


MAMFURIO 


(Actul I, scena V) perorează cu ifos, iar Sanguino, care-l 
întîlnește, pricepe că insul e o oaie bună de muls: adică pri- 
cepe că borfaşii trebuie să fi pus deja ochii pe banii lui. 

În actul II, scena I, Mamfurio este luat peste picior de 
Ottaviano, care, la început, se preface încîntat de eleganța 
exprimării pedagogului, iar apoi, nemulțumit de poemul 
pe care îl improvizează, dar de fapt pentru a afla cum se 
poartă acesta cînd e lăudat și cînd, dimpotrivă, e mai mult 
sau mai puţin ocărît. Plecînd Ottaviano, Mamfurio îi înmi- 
nează învăţăcelului său, Pollula, o scrisoare de amor să i-o 
ducă lui messer Bonifacio, în numele căruia o compusese; 
scrisoarea este apoi (scena VI) citită şi comentată de Pollula 
cu Sanguino. 

În actul III, scena IV, Mamfurio trîntește un poem împo- 
triva lui Ottaviano, ca răzbunare pentru disprețul arătat 
pentru versurile sale; și, pe cînd discută cu Pollula, apare 

(scena VII) messer Gioan Bernardo, cu care vorbește pînă 
ce acesta îşi pierde răbdarea. Revine în scena XI cu Corco- 
vizzo, care găseşte o cale de a-i fura banii din mînă. lar în 
timp ce Mamfurio se tînguie și face tărăboi pică acolo Barra, 
Marca (scena XIII) şi Sanguino: aceştia trei, hrănindu-i spe- 
ranţa că-l vor găsi pe hoţ şi-i vor recupera banii, îl conving 
să-şi schimbe hainele cu ale lor şi îl iau cu ei. 

În actul IV, scena XI, Mamfurio apare din nou, îmbră- 
cat tot ca înainte, și se jeluie că pungașii din urmă i-au luat 
toga academică şi toca profesorală și l-au lăsat singur în vreme 
ce ei s-au făcut nevăzuți într-o clădire; apoi mărturiseşte că-i 
e rușine să se întoarcă acasă aşa. De aceea, ascuns într-un 
ungher, așteaptă să treacă vremea, apoi revine și vorbeşte 
despre ceea ce auzise şi văzuse din ascunziș. În vremea asta 
(scena XVI) apare Sanguino, cu Marca și cu ceilalți peze- 
venghi travestiţi în politai, şi, sub pretextul că Mamfurio 
încercase s-o şteargă pe furiș, numai bine că-l arestează și-l 
închid în casa din apropiere. 

În actul V, penultima scenă, pentru a-l scuti de puşcărie, 
borfaşii îi propun să aleagă între trei rele: ori să-şi lepede 
toţi banii în mîna poliţiştilor și căpitanului, ori să primească 
zece cu muchia la palmă, ori să-şi dea jos nădragii şi să Înca- 
seze cincizeci de nuiele la cur. Mamfurio, care ar accepta 
orice numai să nu ajungă la poliţie, alege pedeapsa la palmă 
dar, după a treia lovitură, zice: „Mai bine cincizeci la spate.“ 
Dar după ce încasează o sumedenie şi din acestea, încurcîn- 
du-se dintr-un motiv sau altul numărătoarea, primește pînă 
la urmă și loviturile la palmă, și pe cele la spate şi, pe dea- 
supra, dă și toţi gologanii care îi rămăseseră în pungă și mai 
lasă acolo și mantia care nu-i aparţinea. lar cînd termină 
cu toate astea, aşa tăbăcit și luat în tărbacă, tot el invită publi- 


cul să aplaude. 

ANTIPROLOGUL 


Bine, bine! N-am nimic de obiectat: comedia e bine gîn- 
dită, bine condusă și are piper. Dar n-am zis eu că n-o să 
se joace astă-seară? Poftim, putoarea care trebuie s-o joace 
pe Victoria și pe Carubina are nu-ş' ce boală femeiască! 
Actorul de-l joacă pe Bonifacio e de azi de la prînz beat criță, 
de nu vede nici pe unde calcă; şi, ca şi cînd n-ar avea nimic 
de făcut, nu vrea să se dea jos din pat și zbiară „Lăsaţi-mă-n 
pace, că-n trei zile şi şapte nopţi, cu patru sau doi vislași, 
o s-ajung, printre borfași! Huţa-huţa cu căruţa!“ Mie mi-a 
căzut pe cap prologul; şi vă jur că-i aşa de încilcit și de 
îmbiîrligat, că de patru zile mă chinui şi nădușesc, zi şi 
noapte, dar nici toți trimbiţaşii şi roboșarii tîrfelor alea de 
Muze de pe Helicon n-ar izbuti să-mi vîre în cap vreo fări- 
miţă din el. Poftim atunci de mai zi prologul! Poftim de 
mai înfățișează corabia care duce o asemenea barcă de sal- 
vare hîrbuită, hodorogită, rablagită, ponosită, care-ai zice 
că de-abia de-abia, cu cîrligele, cangele și harpoanele, de-a 
putut fi scoasă din fundul mării și care, deşi ia apă din toate 
părțile şi nu e defel călăfătuită, vrea să iasă în larg şi să se 
avînte în valuri! Vrea să iasă din apele liniştite ale portului! 
Vrea să ridice ancora de la cheiul cel mare! Ce să mai zic 
de autor! Dacă l-aţi vedea! Are o faţă rătăcită de zici că se 
gîndeşte numai la chinurile iadului şi că tocmai a scăpat 

dintr-un cazan cu smoală. E unul dintr-ăia de rîd numai 
ca să facă şi ei ce fac ceilalți. Și cel mai adesea se arată plictisit, 
retras și bizar, veşnic nemulţumit ba de una, ba de alta, 
îndărătnic ca un moș de optzeci de ani, apucat ca o potaie 
care a încasat douăzeci de ciomege, şi cu ochii plinşi de parcă 
n-ar mînca decît ceapă. Toti filozofii, toţi poeţii și învățații 
ăştia — mai dă-i în..., nu vreau să spun în ce — socotesc că 
cei mai mari dușmani ai lor sînt bogăţia şi banii: pe care 
cu mintea îi tot studiază și-i analizează, dar în viaţă fug de 
ei ca de dracul, de parcă s-ar teme să nu-i mănînce, să nu-i 
sfişie ori înghită; şi, în schimb, umblă cu limba scoasă după 
cei care ştiu să-i facă şi să-i păstreze. Așa încît eu, trebuind 
să-i slujesc pe acești neisprăviţi, îndur o asemenea foame 
încît, dacă ar fi să vomit, nu mi-aş putea vomita decît spiri- 
tul, iar dacă ar trebui să mă cac, n-ar ieși din mine decît 
sufletul, întocmai ca la spînzurați. În concluzie, eu unul 
m-am hotărît: mă duc la mînăstire şi mă fac călugăr. Şi cine 
o vrea să zică prologul n-are decît! 


PROPROLOGUL 


Unde s-a cărat blestematul ăla care trebuie să zică pro- 
logul? Doamnelor și domnilor, comedia n-o să aibă prolog. 
Ei și ce! De fapt tot nu serveşte la nimic! Vă garantez că tema, 
subiectul, alcătuirea şi împrejurările vă vor fi înfăţişate cu 
rost, ceea ce, credeți-mă, e mai bine decît dacă vă erau poves- 
tite unele după altele ca pe aţă. Comedia asta e un soi de 
pînză, unde firul și urzeala se împletesc. Şi cine pricepe, 
pricepe; cine vrea s-o înţeleagă o înţelege. Totuşi ţin să vă 
spun că vă aflaţi în strălucita capitală a regatului Neapolelui, 
lingă primăria cartierului Nilo. Că imobilul ăsta, închipuit 
aici de scenograf, va fi folosit în seara asta de nişte ticăloşi, 
nişte nemernici și împieliţaţi — și vă avertizez să căscaţi bine 
ochii, nu care cumva să vă uşureze şi vouă buzunarele; aici 
işi vor întinde ei plasa, şi cine pică, pică. În partea astălaltă 
se află casa Lumiînărarului, adică a lui messer Bonifacio, şi 
a nevesti-sii, Carubina, și cea a lui messer Bartolomeo. Din- 
coace locuiesc doamna Victoria, pictorul Gioan Bernardo 
şi Scaramur€, care se dă drept magician; tot prin părțile astea, 
nu ştiu cu ce prilej, se învirte şi un pedagog sclifosit, pe nume 
Mamfurio. Vreau să mă asigur că le vedeţi cu toţii. Tot aici 
se va vîntura încolo și încoace Lucia, codoaşa, veşnic ocu- 
pată; cu pedagogul îl veţi vedea pe Pollula, discipolul pentru 


care magistrul are o înclinaţie cu totul specială; îl veţi vedea 

şi pe pajul lui Bonifacio, Ascanio, bun la toate și care știe 
să ţină lumânarea lui stăpînu-său. Mochione, sluga lui Barto- 
lomeo, nu-i nici cal, nici măgar, nici carne, nici peşte. La 
Sanguino, Barra, Marca şi Corcovizzo veţi putea admira 
măiestria în arta escrocheriei; veţi cunoaște șarlataniile alchi- 
mice ale lui Cencio; în trecere o să vă amuzaţi și de Consalvo, 
spiţerul, de Marta, nevasta lui Bartolomeo, şi de mucalitul 
domn Ottaviano. Priviţi cu atenţie cine vine şi cine pleacă, 
ce se spune și ce se face, ce se înțelege şi ce s-ar putea înţelege: 
căci, desigur, dacă vă veţi uita la ce se petrece şi se vorbeşte 
cu ochiul lui Heraclit sau, invers, al lui Democrit?6, o să 
aveţi ocazia fie să rideţi pe săturate, fie să plîngeti. 

lată, vi se pun dinaintea ochilor reguli de prisos, intrigi 
năroade, cugetări fără rost, speranţe ușuratice, înflăcărări amo- 
roase, mărturisiri sentimentale, exaltări poetice, presupuneri 
greşite, ţicneli, tulburări ale simţurilor ori ale imaginaţiei, 
rătăciri ale minţii, hachițe, griji nejustificate, încredere oarbă, 
învățături îndoielnice şi strălucite roade ale nebuniei. 

Veţi vedea suspinele, lacrimile, căscaturile, tremuriciul, 
visele, țifnele unui îndrăgostit și inima lui părpălită de jarul 
dragostei; îl veți auzi cum cugetă, cum bate cîmpii, cum se 
înfurie ori cade în melancolie, cum îl apucă invidia, cum 
se văicărește și cum speră tot mai puţin să capete ce-și doreşte 
mai mult. Aici veţi da de suflete înrobite și ferecate în lanţuri, 
în chingi, în cătușe, în fiare și supuse la pedepse, la cazne 
şi la moarte; veţi vedea inimi potopite de săgeți, de sulițe, 
de foc, flacără, pîrjol, gelozie, îndărătnicie, furie, uitare, jale, 
de bănuieli, îndoieli, răni, plăgi, de ciocane, nicovale și men- 
ghine; veţi da și de arcașul orb și gol?” şi de obiectul iubirii, 
numit: inima mea, comoara mea, viaţa mea, dulcea mea sufe- 
rință şi moarte, zeiță, divinitate, reazăm, odihnă şi speranță 
a sufletului, izvor, spirit, luceafăr, soare luminos ce în veci 
nu apune; sau, dimpotrivă, suflet nemilos, inimă de piatră, 

inimă de diamant, stîlp neclintit, crudă mînă care ţine cheile 
sufletului meu, dușmanul meu, dulcele meu vrăjmaș, unică 
țintă a tuturor gîndurilor mele, frumoasă-i doar iubita mea, 
nu și cea a altora.*% La una dintre aceste femei veți afla priviri 
îngereşti, suspine focoase, gînduri jilave, dorinţe pămâînteşti 
şi tăvăleli dumnezeieşti — ierte-mă urechile simandicoase — 
și veţi şti că e certată cu cearceafurile nepătate”?. O s-o vedeţi 
asaltată de un îndrăgostit înarmat cu poftă înfocată, cu 
dorinţă aprinsă, cu preţuire fierbinte, cu iubire arzătoare, 
cu dor pîrjolitor și cu nesaţ scînteietor şi scăpărător. Şi ca 
să nu vă temeti că vă paşte potopul, veţi vedea și curcubeul 
iubirii, care, asemeni cu cel al soarelui, nu poate fi văzut 
de cine stă dedesubtul lui, ci numai de cine îl priveşte din 
afară: pentru că toţi îndrăgostiţii văd nebunia celuilalt, dar 
nici unul pe a sa. Veţi mai vedea și o altă femeie, stareță 
într-ale pocăinţei de a nu fi făptuit păcatele care trebuiau 
făpruite la tinereţe, iar care acum e mofluză întocmai ca măga- 
rul care cară vin și bea apă. Dar ce zic? O crainică, o amba- 
sadoare, o secretară, o sfătuitoare, o purtătoare de cuvînt, o 
povestitoare, o vinzătoare, o tricoteză, o precupeaţă, o comer- 
ciantă şi o călăuză: negustoreasă de amoruri, telală care le 
cumpără şi le vinde la grămadă sau la kilogram, care încurcă 
şi descurcă, una care aduce veselie sau tristeţe, care îmbol- 
năveşte sau lecuieşte, mîhneşte sau alină, care-ţi aduce veşti 
ba bune, ba proaste, şi găini ba grase, ba slabe: avocată, mij- 
locitoare, pavăză, leac, speranţă, intrare şi ieşire, mînă care 
întinde coarda arcului lui Cupidon, care îndreaptă săgeata 
zeului iubirii, nod ce leagă, vîsc ce lipeşte, cui ce ţintuieşte, 
orizont ce uneşte emisferele: fapte pe care ea le face median- 
tibu”? misive inventate, invenţii gogonate, suspine prefăcute, 
lacrimi la comandă, văicăreli plătite, hohote mincinoase, 
păcăleli grosolane, şotii inspirate, ademeneli pofticioase, scuze 
de vulpe și acuze de lup, juruinţe pipernicite, lăudînd pe 

față și înjurînd pe la spate, slujindu-i pe toți şi neiubind 
pe nimeni, stîrnind poftele pentru a-i lăsa la urmă pe toți 
cu buza umflată. 

Veţi mai vedea ţifna și fudulia unui ins masculini generis”! 
ale cărui dulcegării pot întoarce pe dos şi stomacul unui 
porc sau al unei orătănii: un restaurator al vorbirii latinești, 
un emul al lui Demostene, un ortac al lui Cicero pe care, 
cînd ţi-e lumea mai dragă, îl tîrăște afară din cele mai adinci 
și întunecoase tenebre, un behăitor al marilor isprăvi de 
eroism. Şi iată-l trîntind nişte subtilităţi de vă dau lacrimile, 
vă pun părul pe moate, vă strepezesc dinții, vă stîrnesc tusea, 
strănutul, pîrțurile și vă zbirlesc părosu'*%; este acesta un făcă- 
tor de respectabile opus-uri de politichie, un compilator, un 
adnotator, un comentator, un adăugitor, un antologator, un 
traducător, un tălmăcitor, un tilcuitor, un alcătuitor de noi 
gramatici, dicţionare, lexicoane, de varia lectio”, un auten- 
tificator şi un autentificat de autori prin epigrafe greceşti, 
evreiești, latinești, italienești, spaniole, franceze puse în fronte 
libr. Drept care şi lui, şi cărţilor lui le este hărăzită nemu- 
rirea, în calitate de binefăcători ai veacului acestuia şi ai celor 
viitoare, care se văd astfel silite să le ridice statui şi monu- 
mente colosale în apele Mediteranei și ale oceanului și în alte 
ținuturi nelocuibile de pe faţa pămîntului. Lux perpetua”, 
apariţia lor este primită cu temenele; și cu profundă venerație 
li se închină saecula saeculorumiS; iar Faima se vede silită 
să-i anunţe de la un pol la celălalt şi să asurzească cu osanale 
și cu ovaţii emisfera boreală şi pe cea australă, Marea Indiei 
şi pe cea arabică. Cît de minunat plasează și el, şi cărțile lui 
un citat latinesc într-un text italian sau unul grecesc într-unul 
latin: de-mi par nişte perle şi nestemate pe țesătură de aur; 
și nici că lasă să-i scape vreo foaie fără un citat, un motto, 
o metaforă prețioasă, într-o limbă necunoscută. Şi să te ţii 
cînd, cu voie sau fără voie, fie în scris, fie în vorbire, apare 
tronc un citat din Homer sau din Hesiod, tronc un fragment 

din Platon ori din Demostene grecul. Şi pe această cale şi el, 
şi tagma lui dovedesc că sînt singurii cărora Saturn” le-a pișat 
în cap ceva minte, singurii cărora cele nouă demoazele“€ ale 
Atenei Palas le-au deşertat cornul abundentei lexicale în 
cerebel: şi, prin urmare, e firesc să umble țanţoşi, cu pas 
solemn, cu pieptul înainte, cu capul semet şi privind de sus 
cu o circumspecţie plină de o modestă trufie. O să-l vedeți 
pe unul dintr-aceştia, care mestecă învățături, adulmecă inter- 
pretări, scuipă sentinţe, pişă citate, rîgtie şarade, asudă cer- 
neluri preţioase, ejaculează ambrozie şi nectar de maxime, 
gustă din farfuria lui Ganimede” şi apoi închină în cin- 
stea strălucitorului Jupiter. Veţi vedea un pedagog sinonimic, 
epitetic, apoziţional, supoziţional“%, slugă a Minervei, vicar 
al lui Palas, trimbiţă a lui Mercur, patriarh al Muzelor şi 
delfin al regatului apollinesc, bine că n-am zis animalesc. 
Veţi mai vedea, ca într-un iureș, chipurile unor ticăloși, 
stratagemele unor pezevenghi, faptele unor mişei; şi încă: 
dulci supărări, plăceri amare, hotărîri nesăbuite, credinţe înşe- 
late; speranţe şchioape și pomeni zgârcite; judecăţi neîndu- 
rătoare pentru greşelile altora și indiferență pentru cele proprii; 
femei bărbătoase și bărbaţi efeminaţi; veţi auzi multe vorbe 
rostite din gură, nu şi din inimă, şi veţi constata că cine-i 
mai încrezător, acela se înşală mai tare; şi mai presus de toate 
veţi vedea universala iubire de bani. De unde se trag frigurile 
cu febră, cancerele cugetului, gîndurile umflate cu aer, nero- 
ziile acute, gafele magistrale, gogomăniile solemne şi alune- 
cările care-ţi rup gîtul. Dar tot de aici se trag şi voinţa care 
dă pinteni, știința care apropie, fapta care rodeşte şi hărnicia, 
mama tuturor soluţiilor. În concluzie, din toată comedia 
veţi pricepe că nimic nu e sigur, că multe lucruri sînt discu- 
tabile, destule sînt anapoda, puţine sînt frumoase şi nici unul 
bun. Dar pare-mi-se că aud venind personajele. La revedere. 

OMUL DE SERVICIU 


Înainte să crăp gura, tre’ să-mi cer iertare. Pen'că cred eu 
că, dacă nu toţi, cei mai mulţi dintre voi o să-mi zică: — 
Dar-ar boala-n ăsta! Unde s-a pomenit comedie care să-ncea- 
pă cu omul de serviciu? Iar eu uite că vă răspund: — Ba în 
voi să dea boala! Că înainte de-a exista comediile, unde naiba 
s-a pomenit vreo comedie? Şi cine naiba v-a văzut pe voi, 
înainte ca voi să existaţi? Şi-atunci de ce, mă rog, un subiect 
ca ăsta de-l veţi vedea astă-seară n-ar avea voie să fie mai 
altfel şi nou? Şi de nu vă pare potrivit pentru un om de 
serviciu, vi-l fac eu potrivit pentru ditai boieru' pe maimu- 
țoiul ăsta năstruşnic, pe timpitul ăsta din naștere, pe nărodul 
ăsta moralicesc, pe dobitocul ăsta tropologic“!, pe măgarul 
ăsta anagogic“?! Vreți să vă spun cine anume e el? Chiar vreți 
să aflaţi? Vreţi să vi-l arăt eu? E... — stai că zic mai bine în 
şoaptă! — e Lumiînărarul. Ce, nu mă credeţi? Vreţi să-l vedeţi 
cu ochii voştri? Poftim: faceţi loc! Daţi-vă la o parte! Şi 
feriţi-vă dacă nu vreți să vă împungă cu coarnele alea care-i 


sperie pe unii de-i fac să fugă hăt peste graniţă“. 


ACTUL 


SCENA I 


Bonifacio, Ascanio 


BONIFACIO: Hai, du-te de-l găseşte acușica și fă în aşa 
fel de mi-l adu aici. Du-te, fă ce-am zis și întoarce-te într-o 
clipită. 

ASCANIO: O să-mi dau toată silinţa. Mai bine mai încet 
decît mai prost: Sat cito, si sat bene“. 

BONIFACIO: Lăudat fie Domnul: eu unul credeam că 
am o slugă şi iată că descopăr a avea şi slugă, și majordom, 
şi preceptor, şi învăţat, şi sfetnic; şi se mai zice despre mine 
că n-aş fi bogat! Pe coada măgăriţei la care se-nchină geno- 
vezii din Castello“5: mișcă de-aici, ticălosule, și lasă gura; 
şi fereşte-te să intri la el în casă, ai priceput? Cheamă-l la 
fereastră şi zi-i cum te-am învăţat. Ai băgat la cap? 

ASCANIO: Da, conașule; mă duc! 


SCENA II 
Bonifacio, singur 


Meşteşugul corectează defectele naturii, Bonifacio. De 
vreme ce nu pot să-i vin de hac acestei diavoliţe ca să mă iu- 
bească ori măcar să se prefacă a-mi arunca o privire drăgăstoasă, 

atunci ce n-au izbutit vorbele lui Bonifacio, înflăcărarea lui 
Bonifacio, zvîrcolirile lui Bonifacio va izbuti, poate, vră- 
jitoria. Se spune că arta magiei este atît de atotputernică, 
încît e în stare, împotriva legilor firii, să întoarcă rîurile în 
matcă, să ţină marea în loc, poate face munţii să răsune și 
prăpăstiile să glăsuiască, poate opri soarele și desprinde luna 
şi stelele de pe cer, poate împiedica ziua să urmeze nopţii 
sau noaptea zilei: de aceea vestitul Academician al Academiei 
de Niciunde“€, spunea aşa în poemul acela îngrozitor din 
cartea care s-a pierdut: 


Ea mînă apele în sus, spre culme, 
desprinde-n ceruri aurite stele, 

face din noapte zi şi schimbă-o lume. 
lar luna-o scoate afar’ din cercevele 
şi-i mută cornul altminterea de cum e, 
şi umflă marea şi-o prinde în proptele. 
Foc, apă și pămînt cum vrea le plimbă 
şi firea omenească o preschimbă. 


De orice poţi să te-ndoieşti; dar ceea ce zice la sfîrșit, 
în privinţa efectelor iubirii, putem constata în fiece zi. Nu 
mai spun că despre măiestria acestui Scaramure am auzit 
o sumedenie de lucruri minunate. Dar uite că-l văd pe unul 
dintr-ăia de fură vaca şi apoi dau de pomană bisericii coar- 
nele. Să vedem ce veşti ne aduce. 


SCENA [II 


Messer Bonifacio si messer Bartolomeo vorbesc tars Pollula 
si Sanguino, ascunși, trag cu urechea. 


BARTOLOMEO: O, crud amor, de este atît de nedreaptă, 
atît de crîncenă puterea ta, de ce într-attt de mult dăinuie? 
De ce o faci să fugă de mine pe aceea pe care atît o stimez 

şi-o ador? De ce nu o înlănţuiești şi pe ea de mine la fel 
cum m-ai înlănțuit pe mine de ea? Cine și-ar putea închipui 
aşa ceva? Și totuşi e adevărat. Ce soi de laț este acesta care 
pe unul îl leagă fedeleş, iar pe celălalt îl lasă mai liber şi mai 
ușor decît păsările cerului? 

BONIFACIO: Să nu fiu eu oare singurul? Oh, oh, oh. 

BARTOLOMEO: Ce ai, messer Bonifacio, dragă? Plingi 
de mila mea? 

BONIFACIO: Păi chinul ăsta îl îndur şi eu. Văd bine 
că eşti vătămat, că te-ai schimbat la faţă; te-am auzit adi- 
neaori văitîndu-te, îţi înțeleg suferinţa, deoarece ea mă chi- 
nuie și pe mine tot atît, dacă nu mai rău, şi te compătimesc. 
De-o bună bucată de vreme te-am văzut dus pe gînduri, năuc, 
rătăcit, plecat cu sorcova — cum bănui că mă văd şi alții pe 
mine —, te-am auzit oftînd din rărunchi, ţi-am văzut ochii 
în lacrimi. Drace! — îmi ziceam eu — ăstuia sigur nu i-a murit 
vreo rudă, vreun prieten sau binefăcător; sigur n-are vreun 
proces pe rol; omul ăsta are tot ce-i trebuie, nu-l amenință 
nici o primejdie, toate-i merg din plin; și știu bine că nu-si 
prea bate capul cu păcatele pe care le-a făcut; şi uite-l totuși 
că plinge şi se tînguie, şi are mintea în cembalis male sonan- 
tibus: prin urmare e îndrăgostit și, deci, una dintre umori, 
cea flegmatică, cea colerică, cea sangvină ori cea melanco- 
lică — nu ştiu pe care o întărită mai tare amorul —, i s-a suit 
la cap. lar acum, că te-am auzit rostind şi cuvinte dulci, nu 
mai am nici o îndoială că ai burdihanul plin de mierea aceea 
veninoasă. 

BARTOLOMEO: O, Doamne, asta-i pentru că sînt prea 
crîncen rănit de privirile ei. Dar eu, messer Bonifacio, mă 
mir de dumneata, nu de mine, care sînt cu doi-trei ani mai 
tînăr şi am o nevastă gheboasă și cu opt ani mai vîrstnică decît 
mine: pe cînd dumneata ai o frumuseţe de soție, de numai 

douăzeci și cinci de ani, de nu găseşti alta mai frumoasă în 
tot Neapolul; dumneata eşti îndrăgostit? 

BONIFACIO: După cuvintele pe care le-ai spus, cred că 
poţi vedea limpede cît de încîlcite şi pidosnice sînt cărările 
iubirii. Dacă vrei să afli rînduiala, sau neorînduiala, dra- 
gostelor mele, stai puţin şi m-ascultă! 

BARTOLOMEO: Spune, messer Bonifacio, căci noi oa- 
menii nu sîntem ca dobitoacele, la care dragostea n-are alt 
rost decît să le înmulțească şi, pentru aceasta, le e dată legea 
de-a avea un anume timp și loc în care se împerechează, pre- 
cum fac măgarii, care, în general și cu osebire în luna mai, 
cînd soarele le încălzeşte spinarea, atunci se drăgostesc; și 
nu oriunde, ci în locurile cu climă caldă sau temperată, nu 
în cele reci, cum ar fi în cea de a șaptea climă“, sau în alte 
ținuturi mai apropiate de pol; pe noi însă ne-apucă pofta 
în orice loc şi în orice vreme. 

BONIFACIO: De patruzeci şi doi de ani de cînd trăiesc 
pe lume nu am preacurvit. Dar odată ajuns la această vîrstă, 
cînd a început să-mi crească cîte un fir de păr alb în cap și 
cînd de obicei dragostea începe să se răcească și să se stingă... 

BARTOLOMEO: La unii se stinge, la alţii o ia razna. 

BONIFACIO: ...începe să se stingă, precum căldura la 
venirea toamnei, atunci am fost eu cuprins de dragoste pen- 
tru Carubina. Ea mi-a apărut a fi cea mai frumoasă dintre 
frumoase, ea m-a încălzit, ea m-a aprins cu un asemenea 
foc, încât m-a pîrjolit ca pe-o iască. Dar, din obişnuința și vieţu- 
irea cu ea zi de zi, flacăra aceea s-a stins, însă inima mi-a 
rămas gata de-a fi aprinsă de alte focuri... 

BARTOLOMEO: Dacă focul ăsta ar fi dat peste un lemn 
mai de soi, te-ar fi făcut nu iască, ci cenușă; eu în locul neves- 
tei dumitale așa aş fi făcut. 

BONIFACIO: Lasă-mă să termin ce am de spus, și pe 
urmă poţi zice ce pofteşti. 

BARTOLOMEO: Bine, continuă comparaţia aceea iscusită. 

BONIFACIO: Or, stingîndu-se în inima mea flacăra aceea 
care-o transformase în iască, lesne am fost aprins de o altă 
flacără, nouă. 

BARTOLOMEO: Tot la vremea asta s-a îndrăgostit şi 
Petrarca şi tot acum încep şi măgarii să ridice coada. 

BONIFACIO: Ce spui? 

BARTOLOMEO: Spun că la vremea asta s-a îndrăgostit 
şi Petrarca şi că, măcar acum, se ridică spiritul spre contem- 
plaţie: deoarece iarna spiritele se contractă la frig, vara în 
schimb se dilată şi se risipesc în toate părțile, în timp ce pri- 
măvara se bucură de o temperatură mijlocie și blîndă, drept 
care sufletul, din pricina liniştii trupeşti, e mai deschis şi 
mai slobod să-şi urmeze pornirile. 

BONIFACIO: Să lăsăm bazaconiile astea şi să revenim 
la subiect. La vremea cu pricina, mergînd eu în plimbare 
la Posillipo®, am fost săgetat de privirile doamnei Victoria 
și dogorît de ochii ei şi ferecat de lanţurile nurilor ei, încât, 
vai mie... 

BARTOLOMEO: Animalul ästa care se numeşte amor îi 
atacă cu precădere pe cei care au prea puţin de cugetat și nimic 
de făcut: n-ai zis că plecaseși la plimbare? 

BONIFACIO: Acum, de vreme ce m-ai făcut să-ţi destăi- 
nui dragostea mea, dezvăluie-mi și dumneata obiectul dra- 
gostei dumitale. Gîndesc că te va răcori nu puţin să vorbeşti 
cu cineva care împărtășește aceeași fierbinţeală dureroasă, 
dacă dureroasă poate fi numită iubirea. 

BARTOLOMEO: Nominativ: doamna Argenteria mă 
chinuie, doamna Aurelia” îmi străpunge inima. 

BONIFACIO: Naiba să vă ia și pe tine, şi pe ea, și pe 
cealaltă. 

BARTOLOMEO: Genitiv: Sînt ros de grija doamnei 
Argenteria şi de dorul doamnei Aurelia. 

BONIFACIO: Deie boala în Bartolomeo, în Aurelia și 
Argenteria. 

BARTOLOMEO: Dativ: doamnei Argenteria îi port 
dragoste, doamnei Aurelia îi duc dorul; mă dăruiesc cu totul 
doamnei Argenteria și deopotrivă doamnei Aurelia. 

BONIFACIO: Ce drăcia dracului l-a apucat pe-ăsta? 

BARTOLOMEO: Vocativ: o, doamnă Argenteria, de ce 
mă părăseşti? O, doamnă Aurelia, de ce fugi de mine? 

BONIFACIO: Părăsi-te-ar amîndouă și lăsa-te-ar în belea! 
Du-te dracului, Bartolomeo, ai venit ca să-ţi baţi joc de mine! 

BARTOLOMEO: lar tu rămii cu zeul ăla care ţi-a luat 
minţile, presupunînd că ai avut vreodată aşa ceva. Eu mă 
duc să văd de alesele inimii mele. 

BONIFACIO: Ia priveşte cu cîtă uşurinţă şi cu ce şme- 
cherie mi-a smuls ticălosul ăsta ceea ce mai bine aş fi strigat 
în gura mare decît să-i spun lui. Mă tem că amorul ăsta e 
pe cale să mă scrintească la cap. Naiba să mă ia, acum vreau 
să mă duc acasă s-o gonesc din urmă pe Lucia. Văd doi 
neghiobi colo care rid: mi-e teamă să nu fi auzit blestemăţia 
asta de conversaţie. Dragostea și furia nu se pot tăinui. 


SCENA IV 


[Sanguino, Pollula] 


SANGUINO: Ha, ha, ha, ha, puricii să-l mănînce pe gogo- 
manul ăsta, pe mangafaua, pe strolea, pe nătîntocul ăsta”!! 
Mult i-a mai trebuit ca să deșerte sacul pe de-a întregul și 
nesilit de nimeni! Ha, ha, ha, și trombonistul celălalt, cu 
ce şiretlic l-a momit și l-a făcut să spună şi că e îndrăgostit, 
şi cine-i frumoasa, și cum, și cînd, şi unde, şi de ce. 

POLLULA: Ascultă-mă pe mine, ăsta cînd spune rugă- 
ciunea Sfintei Preciste n-are nevoie să mai rostească: Domine, 
labia mia aperies”?. 

SANGUINO: Ce-nseamnă: Domino lampia mem periens”5. 

POLLULA: „Doamne, deschide-mi gura, ca să pot rosti.“ 
Vroiam să spun că de această rugăciune n-au nevoie cei care 
trăncănesc în stînga şi-n dreapta și zic tot ce au ei pe suflet. 

SANGUINO: Da, dar n-ai văzut că la urmă s-a căit că 
a spus prea multe? Așadar, n-o să i se tragă nici un rău din 
asta, pentru că Sfinta Scriptură zice pe undeva: Chi pecea et 
emenda salvo este. 

POLLULA: O, iată-l pe savantul nostru: nu mai scăpăm 


toată ziua de-aici, lua-l-ar Sarsailă! 


SCENA V 
Mamfurio, Pollula, Sanguino 


MAMFURIO: Bene repperiaris bonae, melioris, optimaegue 
indolis adolescentule: quomodo tecum agitur? ut vales??? 

POLLULA: Bine. 

MAMFURIO: Gaudeo sane gratulorque satis; si vales bene 
est, ego quidem valeo’®: elegantă formulă reiterată în aproape 
toate misivele familiare ciceroniene. 

POLLULA: Mai doriţi ceva, domine Magister”? Că eu 
trebuie să plec să rezolv o problemă cu Sanguino, şi nu mai 
pot zăbovi cu dumneavoastră. 

MAMFURIO: O, inoperante și oțioase par a se revela învă- 
ţămintele pe care, prin demersurile proluziunilor gimnaziale 
rezultate din agonismul meu intelectiv, te-am îndemnat să 
exarar?’ cu cerneală neagră pe imaculatele pagini! Inoperante, 
zic, în cassum cum sit”, căci la timpul şi locul pertinente, 

eorum servata ratione%, nu ştii să le foloseşti. În vreme ce 
magistrul tău, în supremul, apud omnes (etiam barbaras) natio- 
nes®!, idiom latin te chestionează, tu, etiam dum®?, perseve- 
rezi, in commercio bestiis similitudinarioS?, anume a vulgului 
indoct, abdicaris a theatro litterarum€, dindu-mi răspunsul 
în vocabule ereditate de la doică er obstetrice în incunabulis 
vel, ut melius dicam, suscepti 65, Spune, măgarule, cînd ai de 
gînd să dispuerasceres€? 

SANGUINO: Domn profesor, cu gramaticeasca asta afu- 
risită, cu latrineasca” asta îndrăcită, cu bazaconia asta de 
neînțeles împuţiţi aerul şi toată lumea ride de dumneavoastră. 

MAMEURIO: Da, dacă acest megalocosmos şi macro- 
mecanism universal ar fi ticsit cu inși ignobili şi inurbani 
ca tine. 

SANGUINO: Ce ziceţi de macroul cosmic și de mobilul 
urban? Vorbiţi pe şleau, ca să vă răspund. 

MAMEFURIO: Vade ergo în infaustam nefastamque cru- 
cem, sinistrogue Hercule?! Muzele nu deniază a se pogori în 
cocina anturajului vostru, vel þaram colloquii vestri?! Ce 
evaluare dai acestui ignobil, Pollula? Pollula, zpposizorie fruc- 
tus eruditionum mearum”, veceptacul al seminţei mele sapien- 
tiale, ne ze moveant modo a nobis dicta'!, căci, quia namque, 
quandoquidem (particulae causae redditivae)'?, am vrut să-ți 
împărtăşesc acel dict prin care lepidissime eloquentissimegue' 
exprimam reprobarea și pe care dumneata, post hac, deinceps‘, 
dacă nemuritorii îţi vor concede ceea ce ne-au conces nouă, 
îl putea-vei imita cu erudiendi”’? discipoli ai dumitale. 

POLLULA: Desigur; dar cu rost şi la momentul potrivit. 

MAMEURIO: Motivația excandescenţei mele a fost cau- 
zată de expresia „nu mai pot zăbovi cu dumneavoastră. 
Debuisses dicere, vel elegantius (infinitivo antecedente subiunc- 
tivum) dicere debuisses: „Excellentia tua, eruditione tua, non 
datur, non conceditur mihi cum tuis dulcissimis musis ocium. 76 

Pe urmă acel „cu dumneavoastră“, vel ethruscius „vosco“; nec 
bene dicitur latine respectu unius, nec urbane” a folosi această 
versiune, fiind contrară cutumei academice şi gimnaziale. 

SANGUINO: Vedeţi cum e făcută lumea? Voi doi aţi 
căzut la învoială, pe cînd eu am rămas pe dinafară, ca lacătul 
la ușă. Fie-vă milă, domine Magister' 5, şi noi sîntem prieteni, 
şi chiar de nu-s eu vrednic să mă altoiţi cu nuiaua, altfel zis 
să vă fiu învățăcel, poate că v-aş putea fi de folos într-alt fel. 

MAMEURIO: Nil mihi vobiscum”. 

SANGUINO: Şi duhului tău. Amin.®? 

MAMFURIO: Ah, ah, Pollula, cum de te-ai asociat cu poci- 
tania asta? 

SANGUINO: Pocit sau frumos, sluga dumneavoastră, 
ilustre şi preastimate domn! 

MAMEFURIO: Insul îmi pare acum mai disciplinabil și 
mai puţin necioplit decît la început, căci văd că-mi găseşte 
nişte epitete civilizate, ba chiar apropriate. 

POLLULA: Sed a principio videbatur tibi homo nequam?! 

MAMFURIO: Flimină, rogu-te, nequam: deoarece, chiar 
dacă este acceptat în textele sacre, nu este totuși o dictio cice- 
roniana®”. „Tu vivendo bonos, scribendo sequare peritos ®?: a 
spus loan Dispauterios ninivitul8%, urmat de preceptorul meu 
Aloisius Antonius Sidexinus Sarmentus Salanus&, urmașul 
lui Lucius Joannes Scoppa86, ex voluntate heredis. Dicas igitur: 
„non aequum“, prima dictionis littera diphtongata, ad differen- 
tiam de quadrupede substantia animata sensitiva, quae diphton- 
gum non admittit in principio“. 

SANGUINO: Prea luminate domn şi Magistru, dați-ne 
voie să plecăm, căci trebuie să vorbim neapărat și cit mai 
repede cu Gioan Bernardo, pictorul. Rămîneţi cu bine. 

MAMFURIO: Mergeţi, şi zburătoarele faste’? fie cu voi! 
Dar cine-i aceasta care se evidenţiază ochilor mei cu acel 
calatho in brachiis*”? Este o muliercula”, etimologic derivat 

din „mollis Hercules“, opposita iuxta se posita”!, un Hercule 
moale, sau, juxtapunînd contrariile: sexum moale, schim- 
bător, fragil și nestatornic, opus lui Hercule. Ce splendidă 
etimologie! Fructul ingeniului meu, pe loc Zeprompra”?. Aşa- 
dar și în consecință propriam versus |domum]” îmi îndrept 
pasul, căci intentionez s-o notez maioribus litteris* în propriul 
elucubrationum libro. Nulla dies sine linea.”? 


SCENA VI 
Lucia, singură 


Văleu, am obosit, vreau să mă aşez oleacă; noaptea asta 
a fost de coșmar: am stat toată vremea de pază în picioare, 
umplîndu-mi burta cu fumul fripturilor şi cu mirosul cior- 
belor; de eram întocmai ca pipota, slabă pe dinăuntru, dar 
pe-afară învelită toată-n grăsime. Dar acu', Lucio, ia hai să 
ne gîndim noi la ale noastre. Să profităm că tot nu e nimeni 
prin preajmă și să tragem cu ochiul la darurile pe care i le 
trimite messer Bonifacio alesei inimii dumisale: aici sînt plă- 
cinte, aici turtă dulce, uite şi niscai scovergi; dedesubt mai 
e încă un rînd de prăjituri; şi la fund uite şi-un bileţel în 
versuri. Pe legea mea, nefericitul s-a făcut poet. a să citim: 


Rănitu-mi-ai, o, Doamnă, cu-a dorului adiere 
şi inima-mi, şi trupul, ce simţ acum că piere; 
de nu mă crezi, priveşte-mi a chipului durere. 
Căci de n-ar fi să port în suflet și-n artere 
amor mai mult decît orice femeie cere 
îndrăgostitului, nebun după himere, 

n-aş ţine socoteală nici de a voastră vrere. 
Vrut-am să-ţi scriu aicea de-a dragostei mistere, 

ce m-au vrăjit cu totul chiar fără de-mbiere, 
atît de mult, că-acuma de nu-i vei da ce cere 
sărmanul Bonifaciu s-o stinge de durere. 
Mîncare, băutură nu poate să digere, 

nimic nu-i mai prieşte, totul îi pare fiere, 
Crăciun nu osebeşte de Paşti şi Înviere. 


O, ce încheiere cucernică şi ce aluzii subţiri: pe măsura 
burţii lui. Eu una nu mă pricep la poezie; dar, dac-ar fi să-mi 
dau şi eu cu părerea, aş spune două lucruri: unul, că versurile 
sînt mai lungi decît e cazul; celălalt, că sună ca o talangă 
hodorogită şi ca un răget de măgar, care înseamnă cam ace- 
lași lucru. Dar mai bine aș pleca de-aici și mi-aş găsi un 
locşor mai retras, unde să vămuiesc în liniște darul amore- 
zului nostru: căci, la urma urmei, nu văd de ce să nu mă 
înfrupt şi eu din roadele ţicnelii lui. 


SCENA VII 
Bonifacio, singur 


Mare e puterea dragostei! De unde, o, Muze, mi-au venit 
mie atita har şi-atâta inspiraţie în a face versuri, fără ca nimeni 
să mă fi învăţat? Unde s-a mai văzut un asemenea sonet? 
Toate versurile, de la primul pînă la ultimul, au aceeaşi rimă 
finală: poţi să-l citeşti pe Petrarca în întregime și pe Ariosto 
din doască-n doască, şi de aşa ceva n-ai să dai. Irădătoareo, 
trădătoareo, fermecătoare dușmancă a mea, cred că la ora 
asta deja l-ai citit şi i-ai pătruns sensul; iar dacă inima ta 
nu e mai neîmblînzită ca a unui tigru, sînt convins că de 
aici înainte îi vei da un strop de atenţie şi lui Bonifacio. 
O, iată-l pe Gioan Bernardo. 

SCENA VIII 
Gioan Bernardo, Bonifacio 


GIOAN BERNARDO: Bună vreme, messer Bonifacio. 
Ai făcut vreo treabă pe ziua de azi? 

BONIFACIO: Ce vorbeşti, dom le? Astăzi am făcut ceva 
ce n-am făcut în toată viaţa mea. 

GIOAN BERNARDO: Mari cuvinte! E posibil ca ceea 
ce ai făcut astăzi să fi făcut, ieri sau într-o altă zi, fie matale, 
fie altcineva? Ori ca în toată viața dumitale să poţi face ceea 
ce ai mai făcut o dată? Așa că ceea ce ai făcut ieri nu vei mai 
face niciodată; iar eu niciodată n-am mai făcut portretul 
pe care l-am pictat azi și nici nu e cu putinţă a-l mai face 
în viitor; ba asta se poate, dacă mai fac unul! 

BONIFACIO: Să lăsăm sofisticăriile astea; mi-ai adus 
aminte de portret. L-ai văzut pe cel pe care l-am comandat? 

GIOAN BERNARDO: L-am văzut și răsvăzut. 

BONIFACIO: Și cum ţi se pare? 

GIOAN BERNARDO: E bun, seamănă mai mult cu 
matale decît cu mine. 

BONIFACIO: Fie ăsta cum o fi, eu vreau acum altul pic- 
tat de dumneata. 

GIOAN BERNARDO: Nu cumva vrei să-l dăruiești vre- 
unei iubite ca să nu te uite? 

BONIFACIO: Să lăsăm astea: altele îmi trec mie acum 
prin minte! 

GIOAN BERNARDO: E semn bun, dacă lucrurile îţi trec 
prin minte; dar fereşte-te să nu-ţi treacă mintea prin lucruri, 
pentru că ar putea rămîne agăţată de vreunul și pe urmă 
degeaba ai aștepta să ţi se întoarcă seara creierul acasă la cină; 
căci ai păţi ca femeia aceea care-și căuta mintea cu lumi- 
narea%. În ce priveşte portretul, ţi-l fac cât de repede pot. 

BONIFACIO: Da, dar pe legea mea că vreau să arăt chipeș. 

GIOAN BERNARDO: Nu cere prea mult dacă doreşti 
să fii satisfăcut. Una e să te fac chipeș, alta, să-ţi fac portretul. 

BONIFACIO: Rogu-te, să lăsăm glumele: străduieşte-te 
să faci treabă bună; te voi căuta acasă pentru afacerea asta. 

GIOAN BERNARDO: Vino cînd dorești şi fii sigur că 
eu unul îmi fac treaba bine; ai grijă însă s-o faci şi mata 
pe-a dumitale, fiindcă... 

BONIFACIO: Fiindcă ce? 

GIOAN BERNARDO: ...aud că renunti la cea veche. 

BONIFACIO: Ce tot îndrugi acolo? Naiba te-nţelege! 

GIOAN BERNARDO: ...aud că din lumînărar vrei să 
devii giuvaiergiu”. 

BONIFACIO: Cum adică giuvaiergiu? Şi ce va să zică 
lumînărar? 

GIOAN BERNARDO: De-ajuns! Te las cu bine! 

BONIFACIO: Să-ţi dea Domnul ce doreşti. 

GIOAN BERNARDO: Şi dumitale ce-ţi lipseşte. 


SCENA IX 
Bonifacio, singur 


Din lumînărar giuvaiergiu?! Mare ispravă pare să fie asta 
a mea, de toţi, care pe unde poate, mă iau peste picior: ăsta, 
de pildă, nu știu ce naiba înţelege prin giuvaiergiu. Nu văd 
nimic rău în a fi giuvaiergiu: o meserie care n-are alt ponos 
decât că te silește să-ţi moi din cînd în cînd mîinile în pişatul 
în care trebuie ţinut o vreme metalul”, fie el aur, argint sau 
altul tot preţios. Dar, mai devreme sau mai tîrziu, o să price- 
pem noi aluziile astea. Îmi pare că-l văd pe Ascanio cu 
Scaramure. 

SCENA X 
Scaramure, Bonifacio, Ascanio 


SCARAMURE: Bine te-am găsit, messer Bonifacio. 

BONIFACIO: Fiţi cît se poate de bine-venit, domnule 
Scaramur€, speranţa patimilor mele. 

SCARAMURE: Signum affecti animi”. 

BONIFACIO: Dacă domnia voastră nu găsește leac bolii 
mele, sînt un om mort. 

SCARAMURE: După cît pricep, eşti îndrăgostit. 

BONIFACIO: Întocmai: şi nu-i nevoie să zic mai mult 
de-atit. 

SCARAMURE: După cîte mi-arată fizionomia dumitale 
şi calculele mele privitoare la numele dumitale, al rudelor 
și strămoșilor dumitale, nașterea domniei tale s-a petrecut 
sub Venus retrograda in signo masculino; et hoc fortasse in 
Geminibus vigesimo septimo gradu!%: ceea ce comportă o 
anume schimbare și prefacere la vîrsta de patruzeci şi şase 
de ani, la care tocmai te afli. 

BONIFACIO: Tocmai asta e, că eu nu-mi aduc aminte 
cînd m-am născut; dar, după cîte am auzit de la alții, ar tre- 
bui să am vreo patruzeci și cinci de ani. 

SCARAMURE: Lunile, zilele şi orele le voi calcula eu cu 
exactitate, după ce voi fi măsurat cu compasul distanţa dintre 
unghia degetului mare şi linia vieţii şi cealaltă, dintre vîrful 
inelarului şi acel punct din centrul palmei unde se află cercul 
lui Marte; dar deocamdată e de ajuns să ştim în mare et in 
comuni!0!. Spune-mi: cînd ai fost înțepat de săgeata amo- 
rului privindu-ţi aleasa, ea unde se afla? La stînga sau la 
dreapta dumitale? 

BONIFACIO: La stînga. 

SCARAMURE: Arduo opere nanciscenda!02. La nord sau 
la sud, la vest sau la est, ori cumva într-un loc aflat între 
două din acestea? 

BONIFACIO: La sud. 

SCARAMURE: Oportet advocare septentrionalesi%. De 
ajuns, de ajuns: nu mai am nevoie de nimic altceva; vreau 
să-ți rezolv problema prin magie naturală, lăsînd pentru alte 
situaţii cunoştinţele mai profunde ale artei magice. 

BONIFACIO: Faceţi cum oti crede, numai să-mi ating 
eu scopul. 

SCARAMURE: Nu-ţi chinui mintea, lasă totul în grija 
mea. Lucrul s-a petrecut prin fascinaţiune? 

BONIFACIO: Cum adică „prin fascinațiune“! 

SCARAMURE: Jd est!’ pe cînd dumneata o priveai pe 
ea, iar ea pe dumneata? 

BONIFACIO: Da, domnule, prin fascinaţiune. 

SCARAMURE: Fascinaţiunea este atunci cînd prin pu- 
terea unui duh subtil şi treaz, din căldura inimii generată 
de un flux de sînge mai curat, emană din ochii aprinși de 
imaginaţie un soi de raze care, privind, pîrjolesc lucrul privit, 
țintesc inima şi tulbură mintea și sufletul celuilalt, deştep- 
tînd sentimentul dragostei ori al urii, al invidiei ori al melan- 
coliei, ori altele asemenea. A fi fascinatus de iubire se spune 
cînd, cu o privire ori repetată, ori una singură, dar intensă, 
un ochi îl întîlnește pe altul, o rază vizuală coincide cu alta, 
o privire se contopeşte cu cealaltă și o copulează. Atunci 
suflet cu suflet se uneşte; iar lumina superioară, întipărin- 
du-se în cea inferioară, iese scînteind prin ochi, alergînd şi 
penetrînd spiritul interior care își are lăcașul în inimă: și 
astfel se aprinde focul dragostei. De aceea, cine nu vrea să 
cadă pradă fascinaţiunii trebuie să fie foarte atent şi să-și 
ferească pe cît poate ochii, care, cu deosebire în actul iubirii, 
sînt ferestrele sufletului. De unde şi dictonul Averte, 


51 


averte oculos tuos!%. Pentru moment, ajunge atîta; data vii- 
toare o să vorbim mai pe îndelete şi o să ne îngrijim de cele 
necesare. 

BONIFACIO: Domnule magician, de asta să nu purtați 
grijă. Vă veţi convinge că nu aveţi de-a face cu un nere- 
cunoscător. 

SCARAMURE: Messer Bonifacio, ascultă ce-ţi zic: mai 
încii vreau să fii dumneata mulțumit de mine; apoi, sînt 
sigur că dacă nu-mi vei mulţumi dumneata mie de bună- 
voie o vei face de nevoie. 

BONIFACIO: Oricînd la ordinele domniei voastre, căci 
vă port o deosebită afecţiune şi-mi pun nădejdea în price- 
perea ce-o aveţi. 

ASCANIO: Gata. Hai să plecăm. La revedere! 

BONIFACIO: Da, da, să plecăm. Nu de alta, dar îl văd 
venind pe insul cel mai sîcîitor pe care l-a creat vreodată mama 
natură. Nu vreau să dau ochii cu el. Vă caut eu, maestre 
Scaramure€. 


SCARAMURE: Veniti, vă aştept. La revedere. 


SCENA XI 


Cencio, Gioan Bernardo 


CENCIO: Prin urmare lucrarea asta trebuie făcută după 
învățăturile lui 'Irismegist!% şi Geber!%. Esenţa tuturor 
metalelor ţine de Mercur: plumbul ţine de Saturn, cositorul 
de Jupiter, fierul de Marte, aurul de Soare, bronzul de Venus, 
iar argintul de Lună. Argintul-viu îi e atribuit în mod special 
lui Mercur și el se găsește în substanţa tuturor celorlalte metale: 
de aceea e numit și mesagerul zeilor, bărbat cu bărbaţii şi 
femeie cu femeile. Despre aceste metale Trismegist a spus 

că Mercur le este tată ceresc, iar pămîntul, mamă; şi a mai 
zis că mama asta zămislește cînd în munţi, cînd în văi, cînd 
în cîmpii, cînd în mare, cînd în prăpăstii sau văgăuni: enigmă 
pe care ţi-am lămurit-o. Prea învățatul Avicenna!%?, în epis- 
tola către Hazez!!0, afirmă că, laolaltă cu sulful, în pîntecul 
pămîntului se află această materie comună tuturor metalelor: 
şi această părere o pun mai presus decît cea a lui Irismegist, 
care pretinde că substanţa metalelor se află în toate elemen- 
tele: și, împreună cu Albertus Magnus!!!, numeşte ridicolă 
sentinţa atribuită lui Democrit de către alchimiști după care 

varul și leșia — prin care ei înţeleg apa tare 
ria comună tuturor metalelor. lar cu atît mai puţin pot 
aproba teoria lui Gilgilus!1*, din cartea sa Despre secrete, unde 
pretinde că metallorum materiam esse cinerem infusum.!* 
pentru că vedea că cinis liguatur in vitrum et congelatur fri- 
gido!!5: eroare pe care cu subtilitate o pune în evidență ma- 
rele Albertus... 

GIOAN BERNARDO: Pe mine bazaconiile astea nu mă 
interesează defel. Eu aș vrea să văd aurul pe care zici că-l faci 
şi pe dumneata mai bine îmbrăcat. Fiindcă eu cred că, dacă 
ai şti să faci aur, n-ai mai vinde reţete de fabricat aur, ci chiar 
l-ai fabrica; şi în loc să fabrici aur pentru alţii, ca să le 
dovedeşti ce grozavă-i experiența dumitale, l-ai fabrica pentru 
mata, ca să nu mai fii nevoit să vinzi secretul pe bani. 

CENCIO: Mi-ai întrerupt explicaţia. Nu te gândești decît 
cum să te arăţi mai mintos şi crezi că ai spus o mare deşteptă- 
ciune: prin grija ce mi-o arată, messer Bartolomeo se dove- 
deste a fi mult mai prevăzător decît dumneata. El știe cum 
m-au jefuit şi m-au tăbăcit în pădurea de la Cancello, pe 
cînd mă întorceam de la Airola!1€. 

GIOAN BERNARDO: Cred că o ştie mai degrabă de la 
dumneata decît de la mine. 


53 


CENCIO: Şi de-aia, nemaiavînd eu cu ce cumpăra sub- 
stanţele și ingredientele necesare pentru o atare lucrare, am 
procedat cum ştii. 

GIOAN BERNARDO: Trebuia să-i oferi hoţului un zălog 
şi să-i spui: Domnule, o să te îmbrac în aur și pe dumneata, 
şi pe mine; atunci, nu încape îndoială că şi banditul ăla şi 
oricare altul s-ar fi grăbit să te ajute; şi aurul după care te 
scotoceşti acum prin buzunare l-ai fi scos, cu mai multă fală 
şi renume, chiar din cuptorul dumitale. 

CENCIO: Aşa mi-a plăcut mie să fac. După ce-o să mor, 
ce o să-mi mai pese mie că toată lumea va şti să fabrice aur? 
Cu ce-o să mă-ncălzească pe mine că toată lumea o să fie 
plină de aur? 

GIOAN BERNARDO: leamă mi-e că atunci mai mult 
decît aurul o să valoreze argintul şi cositorul. 

CENCIO: Află, mai întîi, că messer Bartolomeo a avut 
în mînă reţeta în întregimea ei şi că în ea sînt trecute toate 
cele trebuitoare pentru a-l fabrica, precum și felul în care 
trebuie procedat; el îl trimitea la spiţer ca să-i cumpere toate 
cele necesare pe servitorul lui; el a fost de faţă la tot ce s-a 
făptuit; a făcut totul el singur; de la mine nu vroia altceva 
decît să-i zic: Fă una, fă alta, nu face așa, nu face pe dincolo, 
acum pune asta, acum scoate ailaltă; în așa fel încît pînă la 
urmă, cu nespusă bucurie, a găsit în fundul creuzetului aur 
curat ca lacrima, închegat luto sapienti’... 

GIOAN BERNARDO: Poate din lutul ăla frămîntat cu 
sudoarea destrăbălatelor care suie la sanctuarul Madonei de 
la Piedigrotta!!!$ 

CENCIO: E întocmai cum îţi spun, mi-a plătit şase sute 
de scuzi pentru secretul pe care i l-am dezvăluit, exact cum 
ne înţeleseserăm. 

GIOAN BERNARDO: Păi acu, dacă tot ați făcut asta, 
mai faceţi una, şi-atunci o să se numească că aţi dus treaba 
pînă la capăt și nu mai aveţi nevoie de nimic. 

CENCIO: Şi ce, mă rog, ar trebui să facem? 

GIOAN BERNARDO: Păi, de vreme ce acuma, după ce 
ti-a dat șase sute de scuzi, el se află în aceeași mizerie în 
care te aflai dumneata înainte, iar dumneata, cu cei şase sute, 
trăieşti fără grijă, cum trăia el înainte, așadar, zic, dacă tot 
v-aţi schimbat norocul între voi, bine aţi face să schimbaţi 
între voi şi hainele şi pălăriile, că nu se mai cuvine ca el să 
umble îmbrăcat cum l-am văzut, iar mata, cum se vede. 

CENCIO: lar mă iei peste picior. 

GIOAN BERNARDO: e iau, cum să nu te iau! Prima dată 
cînd o să vă văd împreună, o să zic: Uite pelerina dumitale, 
Cencio; uite-o pe-a matale, Bartolomeo! Dar ia spune-mi-o 
mie pe-aia dreaptă: nu i-ai tras mușteriului nostru o cacealma, 
ca ăla cu ciotul de lemn? 

CENCIO: Ce-a făcut ăla? 

GIOAN BERNARDO: Nu știi ce-a făcut? Stai că-ţi zic eu. 
A luat un ciot de lemn, l-a scobit, a băgat înăuntru o bucată 
de aur, apoi a pîrlit lemnul pe-afară ca să semene cu un 
cărbune; iar la momentul potrivit, l-a scos cu multă înde- 
mâînare din traistă, l-a amestecat printre ceilalţi cărbuni care 
erau în cuptor, unde, din arsura jăratecului, aurul pe dată 
s-a încins şi a început să picure prin găurile de jos. 

CENCIO: Ferească-mă Dumnezeu! Niciodată nu mi-ar 
fi trecut prin cap o asemenea ticăloşie. Cacealma, eu? Şi cui, 
tocmai lui messer Bartolomeo? Ba eu unul cred că el chiar 
are cunoştinţă de şmecheria asta, pentru că nu numai că nu 
m-a lăsat să ating nimic, dar, prima dată cînd s-a făptuit 
experienţa, m-a pus să stau la o depărtare de șase paşi de 
cuptor şi să spun cum trebuie aplicată reţeta, iar a doua oară, 
a ţinut să fie singur, neîngăduindu-mi să mai fiu de faţă şi 
conducîndu-se numai după reţeta scrisă. lar acum, după 
ce a repetat experienţa de două ori, cu puţin material şi cu 
încă şi mâi puţină cheltuială, s-a convins pe de-a-ntregul 

şi, cum ţi-am spus deja, vrea să semene cît mai din plin, ca 
să culeagă o recoltă cît mai bogată. 

GIOAN BERNARDO: Ce spui? Chiar a mărit cantităţile? 

CENCIO: Şi-ncă cum, în următoarea şarjă va scoate cinci 
sute de scuzi ca nimica, ca cinci parai. 

GIOAN BERNARDO: Ba, cred eu, cinci parai mai degrabă 
decît cinci scuzi, ca să nu mai vorbim de cinci sute. Acum 
chiar că ai profeţit ca şi Caiafa!!?. Atunci nu ne rămîne decît 
să aşteptăm zămislirea şi pe urmă om vedea noi cum o arăta 
pruncul. Mergi cu Dumnezeu! 

CENCIO: Și dumneata! Tot e bine că mai crezi în el. 


[SCENA XII] 
Cencio, singur 


Ce să zic! Dacă Bartolomeo ar avea mintea ăstuia și dacă 
toată lumea ar avea asemenea sfătuitori, nu-mi întindeam 
eu laţul prin părţile astea. Dar așa, coțofana s-a lăsat prinsă, 
iar eu trebuie să umblu cu grijă; să nu păţim ca ăla care, după 
ce-a văzut-o în lat, a lăsat-o să-i scape. Nu pot socoti că am 
pus mîna pe scuzii ăștia, nici că sînt ai mei, pînă nu mă văd 
peste graniţă. Am tocmit deja poştalionul şi acuș-acuș voi fi 
în el — nici că trebuie să-mi mai iau alte bagaje. Cînd omul 
meu va deschide cufărul pe care i l-am dat eu, o să-l găsească 
plin cu pietroaie şi o să descopere că mai mult valorează 
ce-i pe-afară decît ce-i pe dinăuntru. Şi mă tem că o să pri- 
ceapă repede cum stau lucrurile. Trebuie să-mi iau tălpăşiţa 
înainte ca Bartolomeo să trimită după praful miraculos. Dar 
mi se pare că o văd pe nevastă-sa: nu vreau să mă zărească 
îmbrăcat de drum. 


56 


[SCENA XIII] 


Marta, singură 


Cred că Scaraoţchi şi Sarsailă cu toţi dracii de la cazanele 
iadului pot să şi-l facă tovarăș; pentru că nimeni n-o să ştie 
mai bine ca el să aţiţe focul şi să prăjească sufletele păcă- 
toşilor. Acum fața lui bărbatu-meu arată de parcă ar fi lucrat 
treizeci de ani la cărbuni la Scaravita!70, peste dealul Cicala. 
Nici peştele în apă nu stă mai bucuros decît el printre căr- 
buni, de se afumă toată ziulica. Și apoi apare cu ochii roşii 
şi pîrliţi, de zici că-i dracul gol. Dar să nu cobesc. Nu-i 
muncă pe lume pe care dragostea să n-o facă ușoară sau chiar 
plăcută. El, fiindcă și-a vîrît în cap ideea c-o să obţină piatra 
filozofală, a mers pînă într-acolo încît află trudă în a mînca 
şi oboseală în a se băga în pat, iar noaptea îi pare lungă întoc- 
mai ca unui copil care a primit o haină nouă şi vrea s-o 
îmbrace. Orice îl plictisește, orice altceva i se pare o pierdere 
de vreme, iar cuptorul e pentru el raiul pe pămînt. Pentru 
el cărbunii sînt giuvaiere şi nestemate, iar retortele cu gitul 
de sticlă, agăţate în ordine în cuptor, și, înșirate dincolo, 
alambicele de fier, mici, mari şi mijlocii, sînt îngeri pogo- 
rîţi din cer. Iar el, nenorocitul, țopäie și joacă și rage ca un 
măgar. Adineaori, ca să văd ce face, am tras cu ochiul prin 
crăpătura ușii şi l-am văzut stînd solemn în jilț, cu un picior 
zvîrlit încolo și altul încoace, cu ochii pironiți la grinzile din 
tavan, către care, după ce a dat de trei ori din cap, a spus: 
„O să vă împodobesc numai cu stele din aur masiv.“ Pe urmă 
a mai bolborosit ceva, cu capul spre lăzi şi cu ochii la cufere. 
„Pe legea mea“, am zis eu, „gîndesc că în curînd astea toate 
o să fie doldora de bani“. Ah, uite-l pe Sanguino. 

[SCENA XIV] 


Sanguino, Marta 


SANGUINO (cîntínd): Hai la coşaruuu' La tinichigiuuu'! 
Cositoresc ligheane, cazane, sfeşnice! 

MARTA: Ce mai e şi asta, Sanguino? Îmi aduci vestea cea 
bună că te-ai ţăcănit? De ce cînți pe stradă? Care din două 
e meseria ta? 

SANGUINO: Nu ştiu: ori una, ori cealaltă. Da matale 
nu știi? 

MARTA: Dacă nu-mi spui, sigur că nu știu. 

SANGUINO: Sînt sluga, învățăcelul și tovarășul soțului 
dumitale, care ori e coşar, ori lipește oale, cîrpeşte tigăi și 
repară ligheane. Dacă nu mă crezi, n-ai decît să te uiţi la 
fata şi la mîinile lui. Ce naiba face? L-ai pus cumva la afumat, 
agăţat de grindă, ca un cârnat? Sau ca o costiță de Puglia’??? 

MARTA: Vai, sărmana de mine, din cauza lui o să ajung 
să mă arate lumea cu degetu', orice dobitoc o să mă ia peste 
picior. Ai priceput, Sanguino? Întrebările tale pune-i-le lui, 
nu mie. 

SANGUINO: Se zice că Domnul nostru a vindecat toate 
felurile de boli, dar că n-a vrut niciodată să aibă de-a face 
cu nebunii. 

MARTA: Atunci cărel poteca, zărghitule, că nici eu nu 
vreau să mă apropii de tine. 

SANGUINO: Du-te şi apropie-te de el, coniță dragă; dar 
fereşte-te să te priponeşti în făcăleți??, c-o să-l găseşti pârlit. 


Sfârșitul actului I 


ACTUL II 


SCENA I 
Messer Ottaviano, Mamfurio, Pollula 


OTTAVIANO: Maestre, ce nume purtați? 

MAMEFURIO: Mampburius. 

OTTAVIANO: Ce meserie practicaţi? 

MAMEFURIO: Magister artium, moderator de pueruli, cu 
unghiile fragede, /enium malarum, puberum, adolescentulo- 
rum: eorum qui adhuc în virga in omnem valent erigi, flecti, 
atque duci partem; primae vocis, apti de soprană, irrisorum 
denticulorum, succiplenularum carnium, recentis naturae, 
nullius rugae, lactei halitus, roseorum labellulorum, lingulae 
blandulae, mellitae simplicitatis, in flore, non in semine degen- 
tium, claros habentium ocellos, puellis adiaphoron.!* 

OTTAVIANO: O, nobil și distins maestru, artist cu înaltă 
elocinţă, ales slujitor și paharnic al Muzelor... 

MAMEFURIO: Frumoasă apoziţie. 

OTTAVIANO: Dirijor al corului apolinesc. 

MAMEURIO: Melius diceretur!4, apolinic. 

OTTAVIANO: Trîmbiţă a lui Phoebus, îngăduie-mi să-ți 
dau o sărutare pe obrazul stîng, căci nu mă socotesc demn 
de a mă apropia de orificiul unei asemenea oralităţi... 

MAMFURIO: Şi nu-l pizmuiesc pe Jupiter pentru ambro- 


zia și nectarul săul25, 

OTTAVIANO: ...vreau să zic, de gura ce emană aseme- 
nea felurite şi minunate sentinţe şi nemaiauzite fraze. 

MAMEURIO: Addam et plura: în ipso aetatis limine ipsis 
in vitae primordiis, in ipsis negociorum huius mundialis seu 
cosmicae architecturae rudimentis, ex ipso vestibulo, in ipse 
aetatis vere, ut qui adnupturiant, ne in apiis quidem... 1% 

OTTAVIANO: O, maestre, izvor de rafinament, adăpă- 
toare de pegași, nu mă topiți cu dulceaţa elocuției voastre 
înainte de a-mi cunoaște greșelile; nu mai vorbiți, rogu-vă, 
pentru că mă înăbușă emoția. 

MAMFURIO: S;/ebo igitur, quia opprimitur a gloria maies- 
tatis!” , aşa cum s-a întîmplat cu nefericea copilă despre care 
Ovidiu în ale sale Metamorfoze narează că Parcele i-au tăiat 
firul vieţii pentru că îi fusese dat să-l recepteze pe Jupiter 
în fulguranta sa măreție. 

OTTAVIANO: Fie-vă milă, vă implor în numele lui Mercur 
care v-a potopit cu elocinţă... 

MAMEURIO: Cogor morem gerere!?. 

OTTAVIANO: ...fiți îndurător, nu-mi mai lansați aceste 
săgeți care mă fac să-mi pierd minţile. 

MAMEURIO: In echstasim profunda trahit ipsum admi- 
ratio. Tacebo igitur, de iis hactenus, nil addam, muti pisces, 
tantum effatus, vox faucibus baesit. 1% 

OTTAVIANO: Messer Mamfurio, unduios fluviu de elo- 
cință, limpede ocean de erudiție... 

MAMEURIO: Zranguillitas maris, serenitas aeris.! 

OTTAVIANO: ...aveţi vreo scriere de-a dumneavoastră 
aici, căci mă arde dorinţa de a poseda un exemplar din doctele 
voastre file? 

MAMEURIO: Cred a putea face aserțiunea că în toto vitae 
curriculo!S! şi în toată extensia şi multiplicitatea discursu- 
lui meu scris n-au existat alte versuri atît de desăvîrşite şi 
cu o versificaţie mai simetrică decît acestea inscripţionate 
aici şi pe care le voi supune îndată atenţiei dumitale. 

OTTAVIANO: Care este materia acestor versuri? 

MAMEURIO: Litterae, syllabae, dictio et oratio, partes pro- 
pinquae et remotae. 1? 

OTTAVIANO: Eu vroiam să zic: care e subiectul şi ideea? 

MAMFURIO: Vrei să spui: de quo agitur? materia de qua? 
circa quam’??? Este lăcomia, hipernutriția şi superburdihanul 
mîncăului de Sanguino (efigie vie a lui Filoxen!%, qui collum 
gruis exoptabat!5) şi a altora asemenea lui, amici, omologi, 
colaterali. 

OTTAVIANO: Aveţi amabilitatea de a mi le recita. 

MAMFURIO: Lubentisime. Eruditis non sunt operienda 
arcana: iată eu explico papirum propriis elaboratum et lineatum 
digitis!5. Dar aş vrea să iei notă că sulmonezul Ovidiu — Sulmo 
mihi patria est! —, în Metamorphoseon octavo!%8, l-a descris 
cu multe epitete pe mistrețul calidonian!*? trimis de Diana, 
iar eu urmez modelul său pentru a-l descripționa pe acest 
porc domestic. 

OTTAVIANO: Rogu-vă, nu mai zăboviţi! 

MAMEURIO: Fiat. Qui cito dat, bis dat. Exordium ab admi- 
rantis ajfțectu. 1% 


O, porc grohăitor, unic şi van tu ai acest nărav, 
în viaţa ta fără de noimă, guiţul tău scîrnav 
prosteşte vrea s-obţină perpetuu nutriment 
gitlejului cvadruplu de nesimţit patent. 

Tu morfoleşti în troacă, scîrbos şi redundant, 
tot ceea ce-ţi îndrumă pe-un esofag, gigant 
socaciul ignorant. 

De îmbuibat total vorace pompă, 

în astă cocină te-ai intromis; 

obsesionat întruna de orice ghiftuială, 

zaci lînced nemișcat; 

lipsit fiind de toate, 

de dormitor sau pat, 

te lăfăi ziua-ntreagă în mil şi în căcat. 

Post haec!*!: 


În oricare volută jegoasă, inabil, 

al slanei excesive unic efect stabil, 

burtoi măreț ca puţul Pleiadelor atlante!%?, 
închinător statornic noroaielor stagnante, 

rît veşnic nesătul şi fălci devoratoare, 
hulpavă lighioană şi mitică spurcare!$5, 

ogor setos, foc, vulvă de-a pururi pofticioasă! 
gură enorm Căscată și mare puturoasă, 
privind nicicînd spre ceruri, ci numai în ţărină, 
dinţi ascuţiţi de fier, slab de picior și mînă, 

ai suflet doar atîta cît ţine loc de sare!%5 

ca să-ţi conserve trupul, să nu pută prea tare. 

Cum vi se par aceste versuri? Aveţi deprinderea de a înţe- 
lege subtilitățile metrice? 

OTTAVIANO: Desigur, fiind o lucrare a cuiva de profe- 
sia dumneavoastră, nu pot fi decît demne de stimă. 

MAMEFURIO: Sine conditione et absolute!“ trebuiesc apre- 
ciate ca demne de exegeze profunde aceste roade culese din 
cele mai alese plante cultivate pe pămîntul Muzelor, irigat 
încă de izvoarele Parnasului, frămîntat de blondul Apolo 
şi însămînţat de sacrele Muze. Cum îţi pare acest discurs? 
Nu e la fel de mirabil ca precedentul? 

OTTAVIANO: Frumoasă şi subtilă metaforă. Dar spu- 
neți-mi, v-a luat mult timp să alcătuiți aceste versuri? 

MAMEURIO: Nu. 

OTTAVIANO: Aţi trudit mult ca să le compuneţi? 

MAMEFURIO: Minime”. 

OTTAVIANO: Aţi avut nevoie de multă atenţie şi pro- 
fundă cugetare? 

MAMEURIO: Neguaguam. 148 

OTTAVIANO: Le-aţi scris şi rescris? 

MAMEFURIO: Haud quaquam!®. 

OTTAVIANO: Le-aţi corectat? 

MAMFURIO: Minime gentium: non opus erati. 

OTTAVIANO: Le-aţi luat cu dibăcie, pentru a nu spune 
şterpelit, de la vreun alt autor? 

MAMEURIO: Neutiquam, absit verbo invidia, dii avertant, 
ne faxint ista superi!?!. Dumneata vrei să pătrunzi prea mult 
în profunditatea erudiţiei mele: crede-mă că nu puţin am 
absorbit din izvorul cabalin!” şi abundent am fost infuzat 
de cea de cerebro nata lovisl5? : vreau să spun de casta Mi- 
nerva, căreia i se atribuie sapienţa. Crezi că eu aș fi fost minus 
foeliciter!% hotărît dacă aş fi acceptat provocarea ad expli- 
candas notas affrmantis vel asserentis'*? Memoria îmi permite 
să citez pe loc: sic, ita, etiam, sane, profecto, palam, verum, 
certe, proculdubio, maxime, cui dubium?, utique, quidni?, 
mehercle, aedepol, mediusfidius, et cetera™”®. 

OTTAVIANO: Vă rog, mai bine decît et cetera adăugaţi 
o negație. 

MAMFURIO: Asemenea cacocephaton, adică elocuţie 
reprobabilă, nu pot face, pentru că factae enumerationis clau- 
sulae non est adponenda unitasi””. 

OTTAVIANO: Dintre toate formulele afirmative care vă 
place mai mult? 

MAMEFURIO: Înclin spre vtigue!%8, expresie elegantă in 
lingua aethrusca vel tuscia, meaeque inhaeret menti’? : ele- 
ganță a unui idiom mai pătrunzător. 

OTTAVIANO: Dar din cele negative? 

MAMFURIO: Acel „nequaquam“ est mihi cordi'®? şi mă 
satisface. 

OTTAVIANO: Acum întrebati-mă dumneavoastră pe 
mine. 

MAMFURIO: Spune-mi, domnule Ottaviano, îți plac 
versurile mele? 

OTTAVIANO: Nequaquam. 

MAMFURIO: Cum nequaquam? Nu sînt optime? 

OTTAVIANO: Nequaquam. 

MAMFURIO: Duae negationes afhrmantiS!: vrei aşadar 
să semnifici că sînt bune. 

OTTAVIANO: Nequaquam. 

MAMFURIO: Glumeşti? 

OTTAVIANO: Nequaquam. 

MAMFURIO: Vorbesti serios? 

OTTAVIANO: Utique. 

MAMFURIO: Așadar, nu ai considerație pentru harul 
dăruit mie de Marte și de Minerva!6?? 

OTTAVIANO: Utique. 

MAMFURIO: Atunci îmi porți inimiciție și invidie: la 
început ai admirat abundența mea locutorie, apoi, ipso lec- 
tionis progressu!®, admiraţia s-a metamorfozat în invidie? 

OTTAVIANO: Nequaquam. Ce invidie? Care inimiciție? 
Nu mi-ați spus că acestea sînt adverbele pe care le preferați? 

MAMFURIO: În concluzie, glumeşti, exercitationis gratia 8%? 

OTTAVIANO: Nequaquam. 

MAMEURIO: Dicas igitur, sine simulatione et fuco!®: con- 
tin ecarturi semantice, enormități discursive, indelicateți 
versurile mele? 

OTTAVIANO: Utique. 

MAMFURIO: Crezi cu adevărat în această aserțiune? 

OTTAVIANO: Utique, sane, certe, equidem, utique, utique. 

MAMFURIO: Nu mai vreau să vorbesc cu dumneata. 

OTTAVIANO: Dacă nu rezistați să auziți ceea ce spuneți 
că vă place, ce-ati face dacă v-aș spune ceea ce nu vă place? 
Salutare! 

MAMEFURIO: Vade, vade. Adesdum!S€, Pollula, spune-mi: 
ai ajuns la o convicţiune cu privire la insul care tocmai s-a 
absentat? 

POLLULA: Ăsta la început vă lua peste picior într-un 
fel; la sfârșit vă lua în bătaie de joc într-altul. 
MAMEFURIO: Nu crezi că aceasta se datorează invidiei 
pe care toți ignoranţii le-o poartă celorlalți (melius dicetur 
„alii“, diferentia faciente „aliud 157), adică nouă, erudiţilor? 
POLLULA: Eu cred ce ziceţi dumneavoastră, pentru că 
îmi sînteţi pedagog şi trebuie să vă fac pe plac. 
MAMEURIO: De iis hactenus, missa faciamus haec!®. 
Acum vreau să mä retrag pentru a mobiliza Muzele contra 
acestui Ottaviano; şi, după cum, cu privire la un alt subiect, 
i-am enumerat epitetele porcine, acum, post factum, doresc 
să le audă pe cele destinate ineptei judecăți a unui indoct 
ca el. Iată, îţi supun o epistolă de dragoste redijată în numele 
lui messer Bonifacio, care, pentru a o gratula pe doamna 
inimii sale, mi-a cerut să-i compun o misivă incentivantă. 
la-o şi du-i-o pe ascuns din partea mea şi transmite-i că eu 
sînt implicat în alte ocupaţiuni relative la divertismentu-mi 
literar. Ego quoque hinc pedem referan!®, căci văd apropiin- 
du-se două femei, cărora apropriat le este dictul: Longe fac 
a me”! 
POLLULA: Salve, domine praeceptor”. 
MAMEURIO: Faustum iter dicitur „vale 12. 


SCENA II 


Doamna Victoria, Lucia 


VICTORIA: Neghiobia pe care o constat la el este atît 
de mare, încît mai că-mi vine să mă îndrăgostesc de el. Dobi- 
tocia lui mă face să cred că nu vom avea nimic de pierdut 
dacă-l accept ca amorez; iar cum numele lui e „Bonifacio“ 
nu ne va putea face decît ceva bun. 

LUCIA: Ăsta nu-i unw din ţicniţii ăia care au creierul 
uscat, ci din ceilalți, care-l au plin de zeamă: așa că au nevoie 
să-i dea cep ca să scape mai degrabă de scursura grasă şi mai 
dulce, nu de cea subţire, supărătoare, enervantă şi sanchie. 

VICTORIA: Hai, acum du-te și mulţumește-i din par- 
tea mea; şi spune-i că nu mă mai satur să-i citesc poemul 
şi că, în scurtul timp cît ai stat cu mine, m-ai văzut de zece 
ori scoţindu-l și băgîndu-l în sîn: spune-i cîte baliverne vrei 
ca să-l convingi că nu mai pot de dragul lui. 

LUCIA: Las pe mine, spuse Gradasso!75. Măcar de l-aş 
putea manevra eu pe rege sau pe împărat cum îl manevrez 
pe ăsta. Rămîneţi cu bine. 

VICTORIA: Du-te, Lucia dragă, şi fii cu băgare de seamă. 


SCENA III 
Doamna Victoria, singură 


Amorul este înfățișat ca un copilandru fraged din două 
motive: întâi pentru că nu se potriveşte celor bătrîni, apoi 
pentru că îl face pe om să-şi piardă seriozitatea şi chibzuinţa 
şi să dea în mintea copiilor. Dar în omul ăsta n-a urmat 
nici una din aceste căi. Însă nu fiindcă lui i s-ar potrivi ce 
nu se potriveşte altora, căci lui nu-i arde de joacă, nici fiindcă 
şi-ar fi pierdut mintea, pentru că nimeni nu poate pierde 
ceea ce nu are. 

Dar, mai bine decît să mă ocup de el, m-aş ocupa de mine. 
Consider că aşa cum fecioria e socotită de unii o prostie, 
iar de alții o precauţie, la fel se poate spune și despre noi, cele 
care gustăm din cel mai zemos fruct al vieţii: nebune îmi par 
cele care iubesc numai de dragul plăcerii, care oricum trece, 
şi nu se gîndesc la bătrîneţe, care se apropie mai iute decît 

s-ar crede, fără ca omul s-o vadă ori s-o audă, alungîndu-ţi 
cît ai clipi amorezii. Și, în vreme ce ea îţi strînge pielea, ei 
string baierele pungii; ea îţi consumă umorile dinăuntru, [ei 
împuţinează] amorurile din afară; ea te loveşte de aproape, 
iar ei te salută de departe. Așadar bine ar fi să o iei din vreme 
cu prevederea. Cine aşteaptă să-i vină vremea vreme pierde! 
Dacă eu aştept un timp, timpul, în schimb, nu mă așteaptă 
pe mine. Trebuie să te foloseşti de un om cîtă vreme are el 
nevoie de tine. Prinde vînatul cît e în laţ, şi nu după ce a reuşit 
să scape. Greu poţi prinde pasărea care zboară cînd nu eşti 
în stare s-o păzești pe cea pe care o ai în colivie. Deși omul 
meu are minte puţină şi ghebă în spinare, punga însă o are 
groasă; și dacă prima e treaba lui, iar a doua nu mă stînjeneşte 
pe mine, a treia mă priveşte însă cu deosebire. Înelepții trăiesc 
de pe urma nebunilor, iar nebunii, de pe urma înțelepţilor. 
Dacă toţi ar fi înţelepţi, n-ar mai exista înţelepţi; dacă toți 
ar fi nobili, n-ar mai exista nobili; la fel, dacă toţi ar fi nebuni, 
n-ai mai deosebi nebunii. Lumea e bună aşa cum e. Acum, 
dragă Victorio, să revenim la ale noastre: cine e frumoasă la 
tinereţe bine ar face să devină înţeleaptă la bătrîneţe. Iarna 
nu mănînci decît ce-ai agonisit vara. E timpul să ne îngrijim 
ca acest cocoș să nu rămînă nejumulit. Uite-l pe Sanguino. 


SCENA IV 


Sanguino, doamna Victoria 


SANGUINO: Sărutăm picioarele şi genunchii ăștia fru- 
moși, doamna mea prea iubită şi mai delicioasă ca zahărul, 
scorţișoara și marțipanul. O, comoara mea, dacă n-am fi 

pe stradă, nici lanţurile Sfîntului Leonard!” nu m-ar opri 
să dau o sărutare buzelor astea care mă omoară. 

VICTORIA: Ce veşti aduci, Sanguino? 

SANGUINO: Messer Bonifacio e la picioarele dumitale; 
iar eu îl dau pe mîna matale, aşa cum fac părinţii buni cînd 
îşi dau copiii pe mîna învățătorului: așadar, dacă nu-i cuminte, 
pedepseşte-l cum merită, iar dacă ai nevoie de cineva care 
să ştie şi să vrea să-l strunească, iată-mă-s! 

VICTORIA: Ha, ha, ha, ce vrei să zici cu asta? 

SANGUINO: Nu înţelegi? Nu ştii ce vreau să spun? N-aş 
crede să fii matale atît de ageamie. 

VICTORIA: Eu nu umblu cu şmecherii de-astea de-ale tale. 

SANGUINO: Dacă nu umbli cu ale mele, umbli sigur 
cu ale dumitale şi ale altora: şi dacă nu eşti iscusită ca mine, 
ești ca alții. Acu’ să lăsăm vorbele şi să ne întoarcem la ale 
noastre. A fost o vreme cînd leul și măgarul s-au legat tova- 
răși de drum; și s-au învoit ca la trecerea unui rîu să se care 
cu rîndul în spate: cum ar veni, o dată să-l ia în cîrcă măgarul 
pe leu, iar data viitoare, leul pe măgar. Şi plecînd ei în 
pelerinaj la Roma și ajungînd la rîul Garignano, și neavînd 
nici pod, nici luntre, măgarul l-a luat în spinare pe leu; în 
vreme ce el înota, leul, de teamă să nu cadă, își înfigea tot 
mai adînc ghearele în pielea măgarului, așa încît pînă la sfârşit 
îi ajunseră la os. Dar bietul dobitoc (bine cunoscut pentru 
răbdarea lui) continuă să înoate fără să zică mîlc. Și ajungînd 
cu bine ei pe celălalt mal, măgarul doar se scutură oleacă 
şi-şi frecă spinarea de nisipul cald, apoi plecară amîndoi mai 
departe. Trecură opt zile şi, la întoarcere, veni rîndul leului 
să-l care pe măgar. Și măgarul, ajuns deasupra, și el tot de 
frica de a nu cădea, îşi înfipse dinții în ceafa leului: dar, nefiind 
de ajuns pentru a-l ţine la suprafață, îi vîri făcăleţul — înţelegi 
ce vreau să spun — în locul cela de sub coadă unde nu creşte 
păr: în așa fel încît pe leu l-a săgetat o durere mai ceva decît 

pe-o femeie în chinurile facerii, aşa că a răcnit: „Văleu, văle- 
leu, măiculiță, trădătorule!“ La care măgarul i-a răspuns pe 
un ton solemn: „Îndură, frate dragă, că doar vezi bine că 
eu nu am altă unghie ca să mă agăţ decit asta.“ Așa că leul 
s-a văzut silit să îndure şi să aibă răbdare pînă la mal. Ce vroiam 
eu să zic cu asta: Omnio rero vecissitudo este!” şi nu există pe 
lume un dobitoc atît de mare care, cînd i se ivește prilejul, 
să nu profite de el. Acum cîteva zile, messer Bonifacio s-a 
supărat pe mine fiindcă i-am dat o ţeapă; şi astăzi, cînd eu 
credeam că a uitat-o, mi-a dat el mie una mai ceva ca măga- 
rul leului; dar eu nu vreau ca lucrurile să se oprească aici. 

VICTORIA: Ce ţi-a făcut? Şi tu ce vrei să-i faci lui? 

SANGUINO: Îti spun îndată... dar văd că se apropie 
niște cunoscuţi: hai să mergem altundeva ca să putem vorbi 
în linişte. 


VICTORIA: Haidem. 


SCENA V 


Lucia, Barra 


LUCIA: Asta-i ca strănutul ciorii, ca picioarele scoicii şi 
ca ouăle leopardului. 

BARRA: Ha, ha, ha, bărbatu-său băga tăciunii în foc și 
se muncea să ajungă în fundul cuptorului; iar eu lucram 
cu ea în odaia din față. 

LUCIA: Și ce anume lucraţi? 

BARRA: Jucam ascunselea: ba afară, ba înăuntru. Dar 
dacă vrei să-ţi povestesc toată tărășenia, ştiu că ai să rizi. 

LUCIA: Hai, te rog, fă-mă să rid, că am mare chef de 
aşa ceva. 

BARRA: Hoaşca asta, la întrebarea mea dacă vroia să-mi 
facă o anume plăcere, mi-a răspuns: „Nu, nu, nu.“ 

LUCIA: Vai, mișelule, le împingi pe femeile cumsecade 
la dezmăţ şi le faci familiile de rușine? 

BARRA: Ce drac îţi suflă la ureche: cine vorbea de așa 
ceva? Există, crezi tu, o singură plăcere pe care femeia o poate 
face bărbatului? 

LUCIA: Atunci spune tu. 

BARRA: Dacă ar fi spus „nu“ numai o dată, eu m-aș fi 
resemnat şi lucrurile ar fi rămas ca la început. Dar pentru 
că a repetat de mai bine de douăsprezece ori: „Nu, nu nu, 
nici vorbă, nici gînd, defel, niciodată et cetera“ — drace! — 
am zis în sinea mea — asta de fapt vrea; pe legea mea că în 
casa asta e rost să-l băgăm pe moşu-n beci. Așa că reiau cuvân- 
tarea pe tonul următor: „O, chip de aur curat și ochi de nes- 
temate, vrei să mă vezi murind, ah, vai?“ 

LUCIA: Şi nemernicul spune că nu vorbeşte de lucrul ăla. 

BARRA: Vai, Lucia, o ţii una și bună. Tu nu eşti în stare 
să-ţi închipui decît un singur fel în care femeile îi fac să 
moară pe bărbaţi? 

LUCIA: Zi mai departe. Şi ea ce-a răspuns la asta? 

BARRA: Fa a răspuns: „Du-te, du-te, ieși afară, mergi, 
pleacă, fugi et cetera, păcătosule!“ Dacă ar fi spus o singură 
dată: „pleacă“ poate aș fi luat-o mai de bună decît toate 
„nu -urile alea. Dar, cum a tras de două ori aer în piept ca 
să poată repeta de cincisprezece ori să mă duc şi deoarece 
am învăţat de la messer Mamfurio că două negaţii dau o 
afirmaţie, iar trei, şi mai abitir, după cum ne învaţă expe- 
rienţa, ce mi-am zis? Asta vrea să danseze în trei picioare; şi 
poate că sînt omul nimerit să i-l pun pe al treilea între cele- 
lalte două, ca să poată alerga mai cu spor. 

LUCIA: În sfirşit, ţi-ai dat arama pe faţă. 

BARRA: Dar eşti chiar năroadă! lartă-mă, n-am vrut să 
te jignesc. Dar văd că răstălmăcești tot ce-ţi spun. 

LUCIA: Ha, ha, ha! Bine, dă-i înainte, că nu mai scot 
nici o vorbuliță pînă la sfîrşit. Şi atunci ce i-ai spus? 

BARRA: Atunci eu mi-am dres glasul și am luat-o pe 
coarda asta: „Deci, sufletul meu iubit, vrei să mă vezi murind? 
Și de ce vrei să mor, pentru că te iubesc? Atunci ce-i vei face 
unuia care te urăște, comoara mea? lată cuțitul: ucide-mă 
cu mîna ta, căci aşa măcar voi muri împăcat.“ 

LUCIA: Ha, ha, ha, și ea ce-a zis? 

BARRA: „Ticălosule, răule, corupătorule, vicleanule! O 
să-i spun preotului la care mă spovedesc că mi-ai făcut vrăji. 
Dar să nu crezi niciodată că mă vei îndupleca cu vorbele 
astea meșteşugite; căci, oricît te-ai strădui, n-o să capeţi ce 
ţi-ai propus; iar dacă încerci, ţi-o dovedesc fără tăgadă. Crezi 
că, dacă ești bărbat, ai mai multă putere decît mine? Nemer- 
nicule şi ticălosule, dacă aş avea un pumnal, te-aş ucide chiar 
acum, că nu e nimeni în jur să ne vadă.“ Dacă eu aş fi avut 
capul mai tare ca doagele butoiului, dacă aș fi fost deștept 
ca oaia, și tot aș fi priceput: pînă şi oaia, dacă o împungi, 
behăie... 

LUCIA: Şi tu cum anume ai behăit? 

BARRA: Hai în casă să-ţi arăt. 

LUCIA: Mai bine spune-mi aici, că în casă nu se-aude 
prea bine. 

BARRA: Mai bine înăuntru, că o să scăpărăm amnarul 
pînă s-o aprinde lumânarea asta pe care o port mereu cu 
mine în nădragi. 

LUCIA: Ba să ţi-o aprindă sfrenţia, ticălosule! 

BARRA: Teamă să-ţi fie să nu se stingă mai degrabă decît 
să se-aprindă. 

LUCIA: la mai taci. Şi ea, care se arăta așa de îndărătnică 
şi băţoasă, ce-a făcur? Cum ţi-a ţinut piept? 

BARRA: Vai de ea, sărmana, toată îndărătnicia a dat-o 


176. care, „dacă ar fi 


la spate. Parcă era măgăriţa lui Alcioniu 
avut hăţurile-n dos, ar fi fugit mii de mile pe jos“. Ştii cum 
a mers treaba cu dumneaei? Ca şi cu aia care-l zădăra pe 
don Nicola!7/, iar don Nicola îi zice: „Dacă mă mai întărîti 
o dată, o păţeşti ; iar ea lui: „Ba uite că te întărit, să văd și 
eu ce mă rog o să-mi faci! Hai, don Nicola, ce-mi faci? Vreau 
să văd dacă ai vreo fărimă de curaj! Uite că te mai întărit 
o dată, ce o să păţesc? Drăguţule don Nicola, nu poţi mișca 
nici o pietricică din locul ei, dacă nu vreau şi eu.“ Acuș, zi 
şi tu, Lucia, ce putea face sărmanul don Nicola, care de mai 
multă vreme postea? Bietul om a fost adus într-un aseme- 
nea hal, încît nu ştiu ce mat i s-a rupt de-a dat pe-afară. 

LUCIA: Ha, ha, ha! Mare pezevenghi mai eşti. Acum 
lasă-mă să-i duc răspunsul lui messer Bonifacio, că destul 
timp am pierdut cu palavrele tale. 

BARRA: Mergi sănătoasă, că eu am ceva de vorbit cu 


tînărul care vine încoace. 


SCENA VI 
Pollula, Barra 


POLLULA: Bună să-ţi fie ziua, messer Barra. 

BARRA: Bună să-ţi fie inima, dumitale. De unde vii, 
unde te duci? 

POLLULA: ÎI caut pe messer Bonifacio, ca să-i dau misi- 
va asta. 

BARRA: Ce e, pot vedea şi eu? 

POLLULA: Nu pot s-o ascund tocmai de dumneata. E 
o epistolă de dragoste pe care i-a compus-o Mamfurio şi 


72 


pe care Bonifacio vrea să i-o trimită nu ştiu cărei amoreze 
de-a lui. 

BARRA: Ha, ha, ha, doamnei Victoria! Să vedem ce 
conţine. 

POLLULA: Uite-o. Citeşte dumneata. 

BARRA: „Bonifacius Luccus!'8, D. Vittoria Blancae S.PD 
Cînd scînteietorul Phoebus îşi scutură spre orient strălucitoru-i 
nimb, nu într-atît de mirabil apare pe cerul emisferei supe- 
rioare pe cît psihismului meu ispostaza radioasă a dumitale, 
peste toate frumoasele lumii p4/cherrima!% doamnă Victo- 
ria...“ — Ce-i? Am zbircit cumva? 

POLLULA: Citeşte mai departe. 

BARRA: „...de nu fi-va de mirare, nici fi-va vreun ins 
care, arcuind sprînceana și încruntîndu-şi brăzdata frunte, 
nemo scilicet miretur, nemini dubium sit!61...“ — Ei drăcie, 
cum să-i.vorbeşti unei femei în păsăreasca asta? Ea n-o să 
priceapă o iotă, ha, ha... 

POLLULA: Hai, te rog, zi mai departe. 

BARRA: „...să nu-şi risipească dubiul, dacă pruncul înar- 
mat, cu însuși arcul a cărui rană a simţit-o în diverse ipostaze 
imperatorul Jupiter, divum pater atque hominum rex? 
străpuns cu vîrful săgeţii cordu-mi, incizînd cu acelaşi, inde- 
lebil, nobilu-ţi nume. Pe undele Styxului — jurământ invio- 
labil dinaintea Cerului... Dracu să-l ia pe tapu ăsta pedant, 
cu bazaconiile lui; iar nătărăul celălalt ce speră să spună cu 
scrisoarea asta? Degeaba vrea Bonifacio să se dea drept învă- 
tat; ea o să priceapă imediat că nu e scrisă de el. Asta pe 
lîngă faptul că scrisoarea însăși îmi pare o doctă nerozie. 
Ia-ţi-o înapoi, am citit prea de ajuns, nu-mi trebuie mai mult. 
Dacă acest găgăuţă n-are altă armă decît ghiuleaua asta, fii 
sigur că n-o să cucerească cetatea săptămîna asta. 

POLLULA: Așa cred şi eu: femeile preferă misivele rotunde. 


, mi-a 

BARRA: Da, pe alea de argint, zimţate și cu chipul regelui 
pe ele. Hai cu mine, că mai am să-ţi spun ceva; și treaba 
asta las-o pe mai tirziu. 

POLLULA: Să mergem. 


[Sfrşitul actului II] 


ACTUL III 


SCENA I 


Bartolomeo, singur 


Cine o fi animalul ăla care a tras după el ditamai turma? 
Cînd se judecă în ce stă virtutea magică a lucrurilor, de 
obicei se face deosebirea: în verbis, in herbis et in lapidibus&, 
Dar-ar lepra în el, şi toate bolile, care să nu se lipească de 
mine! De ce, înainte de drăcoveniile astea trei, nu numesc 
metalele? Metalele, precum aurul și argintul, sînt obirșia 
tuturor lucrurilor: ele, ele alcătuiesc cuvintele, ierburile, 
pietrele, inul, lina, mătasea, fructele, grînele, vinul, uleiul; 
tot ce-i mai dorit pe pămînt din ele se obţine: ele sînt atît 
de necesare încît, fără ele, nimic din celelalte nu poţi avea, 
nici împlini. Dar aurul se spune că ar fi materia soarelui, 
iar argintul, a lunii: or, dacă iei ăştia doi aştri de pe cer, de 
unde să mai ia naștere celelalte lucruri? De unde să vină lumina 
universului? La fel, dacă înlături aste două metale din 
pămînt, cum să mai iei în stăpînire, cum să te foloseşti şi 
să te bucuri de toate lucrurile? Mult mai bine ar fi făcut 
dobitocul ăla care i-a învăţat pe oameni aste trei cuvinte 
să-i fi învăţat numai pe acela, singurul cu puteri magice: doar 
dacă nu cumva l-o fi omis tocmai pentru ca ei să nu priceapă 
şi să nu stăpînească toată lumea cum fac eu. lerburi, cuvinte 
şi pietre sînt lucruri magice numai după unii filozofi nebuni 

şi fără discernămînt și care, neiubiţi de Dumnezeu, de natură 
şi de noroc, n-au un sfant în buzunar, se văicăresc şi mor 
de foame; și, ca să-şi verse otrava invidiei pe care o au faţă 
de cei bogaţi, ei blestemă aurul, argintul și pe cei care le 
au. Și, dacă mă gîndesc mai bine, toți umblă ca niște cățeluşi 
pe la mesele bogaţilor: și, întocmai ca și cîinii, nu ştiu să-şi 
cîştige hrana altfel decît lătrînd. Unde anume? La ospeţele 
bogaţilor, adică ale acelor nărozi care, pentru cîteva vorbe 
rostite de ceştilalți, cu sprîncenele încruntate, cu ochii daţi 
peste cap şi cuprinși de uimire, le dau piinea din besactea 
şi banii din pungă; şi îi conving de adevărul zicalei iz verbis 
sunt virtutesi*. Dar, în ce mă privește, s-aştepte ei mult și 
bine să culeagă de la mine roadele palavrelor lor; cine mă 
hrăneşte cu vorbe tot vorbe o să aibă și de la mine. Așa că 
țină socoteală de ierburi vitele, de pietre nebunii, şi de cuvinte 
măscăricii, că eu unul am să ţin socoteala numai de lucrul 
acela în care se fac toate socotelile: banul, care le conţine 
pe toate cele patru!8%. Cine e lipsit de bani e lipsit nu numai 
de pietre, ierburi şi cuvinte, ci şi de pămînt, de aer, de apă, 
de foc şi chiar de viaţă. Banii asigură viaţa pămîntească şi, 
dacă ştii să-i foloseşti, chiar şi pe cea veșnică: dînd de po- 
mană săracilor, dar nici asta fără socoteală și lăsînd să-ţi 
plingă punga. Căci bine zice înțeleptul: Si bene feceris, vide 
cui.15 Dar vorba multă, sărăcia omului. Am auzit că la 
guvern s-a hotărît să se ţină pe loc cursul monedei spaniole, 
aşa că schimbul cu cea franceză se va face în pierdere. Dau 
fuga să schimb ce mai am pe la mine, înainte să se publice 
decretul. /aterim!5, o să apară și sluga mea, pe care am tri- 
mis-o să-mi aducă pulvis Christi. 

SCENA II 


Messer Bonifacio, messer Bartolomeo, Lucia 


BONIFACIO: Hei, messer Bartolomeo, am să-ţi spun 
ceva: unde te grăbeşti? Fugi de mine? 

BARTOLOMEO: Salutare, messer Găgăuţă: am altele mai 
bune de făcut decît să pălăvrăgesc de amorurile matale. 

BONIFACIO: Ha, ha, ha, mergi sănătos, și îngrijeşte-te 
de-al dumitale..., care o să-ţi vină de hac. 

LUCIA: Ce glume sînt astea? Ştie cumva că ești îndrăgostit? 

BONIFACIO: Știe, lua-l-ar naiba să-l ia! Pentru că mă 
vede că vorbesc cu dumneata. Lasă-l încolo și să ne vedem 
de-ale noastre: ce spune dulceaţa de doamna Victoria? 

LUCIA: Vai, biata doamnă, de strîmtorată ce este, şi-a 
amanetat un diamant şi smaraldul cela frumos. 

BONIFACIO: Văleu, ce avere! 

LUCIA: Cred că i-ar face mare plăcere dacă i le-ai răscum- 
păra matale. Le-a lăsat numai pe zece scuzi. 

BONIFACIO: Bine, bine: o să i le răscumpăr. 

LUCIA: Cu cît mai repede, cu atît mai bine. 

BONIFACIO: Vai, Lucia, scuză-mă, la revedere: nu pot 
să hotărăsc nimic așa, pe loc. Uite un prieten de-al meu cu 
care am de discutat treburi importante. Cu bine, cu bine. 

LUCIA: Cu bine. 


SCENA III 


Ascanio, Scaramure, Bonifacio 


ASCANIO: Ah, uite-l pe messer Bonifacio, stăpînul meu. 
Messere, am venit cu eminentul și preaînvăţatul doctor 
Scaramur€. 

BONIFACIO: Bine aţi venit. Aţi pornit treaba? Nu e cazul 
să facem ceva? 

SCARAMURE: Cum ceva? Poftim aici păpuşa de ceară 
curată de care ai nevoie; uite şi cele cinci ace pe care trebuie 
să i le înfigi în cinci părţi diferite ale trupului. Asta special, 
care e mai lung, trebuie să-i intre în sînul stîng; ai grijă să 
nu-l înfigi prea adînc, că omori pacienta. 

BONIFACIO: O să am mare grijă. 

SCARAMURE: Uite, ţi-o dau în mînă; fă în așa fel încît 
de-acum înainte să n-o mai ţină nimeni altcineva. lar dum- 
neata, Ascanio, păstrează taina; nimeni nu trebuie să afle 
ce punem noi la cale. 

BONIFACIO : Nu mă îndoiesc de el: avem noi taine mai 
ceva ca asta. 

SCARAMURE: Foarte bine. Pune-l atunci pe Ascanio să 
facă un foc bun din lemne de brad sau de măslin sau de laur, 
dacă nu poţi din toate trei la un loc. Ia apoi niște tămiie 
nedescîntată şi nevrăjită şi arunc-o în foc cu mîna dreaptă, 
rostind așa: Aurum thus!5; apoi iei păpuşa în mînă și, pe 
cînd o tămiiezi și-o afumi, zici de trei ori: Sine quo nibil!*”; 
apoi caști de trei ori, ţinînd ochii închiși, apoi, încet, încet, 
întorcînd chipul păpușii spre flacără — dar ai mare grijă să 
nu se topească, pentru că moare pacienta... 

BONIFACIO: O să am grijă. 

SCARAMURE: ...o răsuceşti de trei ori în aceeași parte, 
rostind de trei ori: Zalarath Zbalaphar nectere vincula: Ca- 
phure, Mirion, Sarcha Vittoriae!”, cum ţi-am scris pe bile- 
telul ăsta. Apoi, aşezîndu-te cu spatele la foc şi cu faţa spre 
apus, răsuceşti în același chip păpușa şi rostești încet de tot: 
Felapthon disamis festino barocco daraphti. Celantes dabitis 
fapesmo frises omorum.!”! Şi, după ce-ai făcut toate astea, 
lasă focul să se stingă singur, iar păpuşa pune-o într-un loc 
tainic, dar vezi să fie curat și plăcut la miros. 

BONIFACIO: Am să fac întocmai. 

SCARAMURE: Da, dar mai trebuie să-ţi aduc aminte 
că am plătit cinci scuzi pe tot ce mi-a trebuit ca să fac păpușa. 

BONIFACIO: Uite-i, ţi-i dau pe loc. Ai cheltuit prea mult. 

SCARAMURE: Şi cu mine cum rămîne? 

BONIFACIO: la-i pe ăştia deocamdată; o să-ţi dau mai 
mult cînd vei termina treaba. 

SCARAMURE: Bagă de seamă, messer Bonifacio, că barca 
neunsă nu ţine la apă. 

BONIFACIO: Nu pricep. 

SCARAMURE: Îți explic: înseamnă că trebuie să ungi 
bine mîna asta: nu ştiai? 

BONIFACIO: La dracu’! Eu am dat-o pe magie tocmai 
ca să nu mă coste prea mult! Magie, magie, dar nu pe veresie. 

SCARAMURE: Hai, nu pierde vremea. Grăbeşte-te să 
faci ce ţi-am spus cît mai e Venus în casa Peştilor; vezi să 
nu treacă mai mult de jumătate de oră, că peste treizeci de 
minute intră în Berbec. 

BONIFACIO: Atunci, la revedere! Hai, Ascanio. S-o ia 
dracii pe Venus, pe... 

SCARAMURE: La revedere, pe curînd şi cu toată plăcerea! 


SCENA IV 


Scaramure, singur 


Mare minune că am scos şapte scuzi de la zgirciobul ăsta. 
Ca să-ţi primeşti simbria de la cei ca el trebuie să te foloseşti 
întotdeauna de pretextul banilor cheltuiţi pentru materiale. 
După cum se vede, pentru osteneala mea de pînă acum nu 
mi-ar fi dat mai mult de doi scuzi; restul nu mă-ndoiesc 
c-o să-l capăt de sfintele sărbători ale Paştelui cailor, a şaptea 


zi după Judecata de Apoi. 

SCENA V 
Lucia, Scaramure 


LUCIA: Unde, coasta lui, a dispărut omul ăsta? Mă las 
prostită de un prostovan: aşteptam să-mi spună ce a hotărît. 

SCARAMURE : Ziua bună, Lucia. Unde ce? 

LUCIA: Îl caut pe messer Bonifacio, pe care îl lăsasem 
cu dumneata. Credeam că mă aşteaptă aici. 

SCARAMURE: Ce vrei de la el? 

LUCIA: Ţi-o spun ca unui prieten; doamna Victoria m-a 
trimis să-i cer bani. 

SCARAMURE: Ha, ha, știu prea bine. Acum o s-o încăl- 
zească şi o să-i dea cu tămiie: banii mi i-a dat mie, ca să nu 
fie nevoit să-i dea ei. 

LUCIA: Cum naiba se poate una ca asta? 

SCARAMURE: Doamna Victoria cere prea mult, iar el, 
cu numai juma' de duzină de scuzi, vrea s-o prindă şi s-o 
ferece mai ceva decît cu cheia sau cu lacătul. 

LUCIA: Spune-mi răspicat despre ce-i vorba. 

SCARAMURE: Hai împreună la doamna Victoria să ne 
sfătuim toți trei și să punem la cale una bună, așa încît să nu 
pierd încrederea gogomanului și să ne distrăm și noi un pic. 

LUCIA: Ai dreptate, mai ales că nu-i bine să vorbim aici. 
Văd că vine cineva. 

SCARAMURE: E pedagogul: s-o ştergem! 


SCENA VI 


Mamfurio, Scaramure, Pollula 


MAMEURIO: Adesdum, paucis te volo, domine Scanamureel”?. 

SCARAMURE: Dictum puta!*: la revedere şi pe altă dată, 
cînd voi avea mai puţină treabă. 

MAMEURIO: Ce răspuns! Acum, dragă Pollula, uż eo 
redeat unde egressa est oratio!%, te vei uimi. 

POLLULA: Vreţi să le citesc eu? 

MAMEURIO: Minime!’ căci, nerespectînd unităţile rit- 
mice ale periodului și nearticulîndu-le cu energia apropriată, 
le vei pauperiza de gloria și splendoarea specifică: drept care 
principele oratorilor greci, nemuritorul Demostene, a spus 
că meritul princeps al oratorului este pronunția. Aşa deci, 
arrige aures, Pampbhile9%: 


Om timp, cu rudiment de joasă sapienţă, 
minte-obnubilată, privată de docenţă, 

ce nici o învăţare ori rost nu o constringe, 
ce însăși Palas, zea, ori Muza!” o deplînge; 
orb intelect și chioară judecare, 

sinistru gogoman, lipsit de cizelare, 

discurs fără sintaxă, arid şi tenebros, 
nocturnă cloncănire de huhurez rîios, 

de ce nu fugi îndată și får’ să-ţi tăinui graba 
tu, ce faci umbră pămîntului degeaba? 


Ineptă judecare cu simţul perturbat, 
tenebră necurată, Ereb!” întunecat, 
jivină urecheată, măgar total ignar, 
exclus ești prin natură din jocul literar; 
ingurgitor de ceapă, şi grandios spanac 
răsfiert şi fără sare, amarnic prostănac, 
gîndire rătăcită, obtuză, eronată, 
absorbitor leteu!”?, gheenă-înnegurată, 
tu neputinţa minţii, sugaciului virtute, 
cu tine ai tîrît-o pînă la senectute. 

Necoaptă cugetare, imaginaţie timpă, 
atenţie sincopată și raţionare strimbă, 
lipsit de educaţie, incult şi agramat, 

la cei doi ochi ai minţii de-a pururea legat, 
privat de-orice vigoare, neinstruit, incult, 
şi de mitocănie tu impregnat prea mult, 
zăcînd în cecitate, inteligenţă nulă 

şi cuget zoologic, tîmpenie destulă, 

om fără de sclipire, model de ignoranță, 
lipsit de argumente și fără percutanţă. 


Ai mai auzit vreodată asemenea decade? Alţii favorizează 
catrena, altii sextina, alții octava; eu însă, numărul perfect, 
idest, videlicet, scilicet, nempe, utpote, ut puta, decada, authore 
Pythagora, atque Platone”. Dar cine este insul ce purcede 
spre noi? 

POLLULA: Gioan Bernardo, pictorul. 


SCENA VII 


Mamfurio, Gioan Bernardo, Pollula 


MAMFURIO: Bene veniat ille” căruia nu mai prejos tre- 
buie a-i fi nomințiile decît faima, răsunătoare asemeni trombei, 
a lui Zeuxis, Apelles, Fidias, Timagoras ori Polignotos2?. 

GIOAN BERNARDO: Din tot ce-ați înşirat n-am pri- 
ceput decît poliglotul ăla de la urmă, ceea ce îmi spune că 
ați căpătat harul apostolilor, de puteți vorbi în toate limbile, 
sau poate v-o fi dezlegat limba vinul. Dacă aș fi cinat, v-aş 
fi răspuns cu aceeași limbariță. 

MAMEFURIO: Vinul e ilariant, iar pîinea, fortifiantă. 


Bacchus et alma Ceres, vestro si munere tellus 
chaoniam pingui glandem mutavit arista??? 


82 


zise Publius Vergilius Maro, poet mantovan, în opusul său 
Georgicele, cartea întîi, aproape de incipit, unde, more poe- 
tico, pronunță invocaţia, imitîndu-l pe Hesiod, poetul atic, 
înainte-mergătorul. 
GIOAN BERNARDO: Ştiţi ceva, magistre...? 
MAMEFURIO: Aceasta descinde din magis ter, adică de 
trei ori mai mare: 


Pauci, quos aequus amavit 
Iuppiter, aut ardens evexit in aethera virtus.” 


GIOAN BERNARDO: Ceea ce vreau să spun e că mi-ar 
plăcea să aflu de la dumneata ce este acela un pedant. 

MAMEURIO: Lubentissime® ţi-o voi expune, declara, 
enunta, afirma, susține, proclama, et — particula coniunctiva 
in ultima dictione apposita?” — enuclea; sicut, ut, velut, veluti, 
quemadmodum „Nucem“ ovidianam meis coram discipulis (quo 
melius nucleum eius edere possint) enucleavi™®. „Pedant“ înseam- 
nă oarecum „pede ante“: utpote quia??? pasul ce duce înainte, 
adică cel care-i împinge pe puberii studioși spre progres; vel 
per strictiorem arctioremgue aethymologiam”®: pe — „perfec- 
tos“, dan — „dans“, te — „thesauros?1!. Ei, ce spui de aceste 
două accepţiuni? 

GIOAN BERNARDO: Sînt bune: numai că mie nu-mi 
plac nici una, nici cealaltă şi nici nu cred că se potrivesc cazu- 
lui de față. 

MAMEFURIO: Aceasta vă este îngăduit a spune alia meliore 
in medium prolata?!?, adică atunci cînd vei fi avansat o ipo- 
teză mai demnă. 

GIOAN BERNARDO: Iat-o: pe — pezevenghi, dan — da 
netot, ze — tembel. 

MAMEURIO: Zise Cato Maior: Nil mentire, et nihil 


temere credideris.215 

GIOAN BERNARDO: Nu mă amăgesc și cine susține 
contrariul minte de-ngheaţă apele. 
MAMEURIO: Vade, vade’: 


Contra verbosos, verbis contendere noli. 
Verbosos contra, noli contendere verbis. 
Verbis verbosos noli contendere contra.” 


GIOAN BERNARDO: lar eu îi trimit la dracu' pe toţi 
pedanţii din lume!... lar matale rămii cu bine cu o sută de 
mii de împielițaţi! 

MAMEURIO: Ba ia-i dumneata pe toți şi fă-ţi-i tovarăși. 
Unde eşti, Pollula? Pollula, ce zici de asta? Vezi ce vremuri 
abominabile, nefaste, turbulente şi stupefiante trăim? 

Acest veac lînced în care viețuiesc 


E gol de-orice virtute, dar plin de fudulie.?1€ 


Dar să deambulăm spre domiciliu, căci vreau să te exer- 
citezi în adverbele de loc, motu de loco, ad locum et per locum: 
„ad, apud ante, adversum vel adversus, cis, citra, contra, erga, 
infra, in retro, ante, coram, a tergo, intus et extra 2. 

POLLULA: Dar le ştiu şi nu-mi ies din cap. 

MAMFURIO : Da, dar lecţia trebuie continuu reiterată 
şi reevocată în memorie: lectio repetita placebit?’ 

Gutta cavat lapidem non bis, sed saepe cadendo: 

sic homo fit sapiens bis non, sed saepe legendo’ ”?. 


POLLULA: Domnia voastră s-o ia Înainte, cäci eu urma- 
vă-voi îndeaproape. 

MAMEFURIO: Astfel se spune in foro et in platea?%, cînd 
ne aflăm însă în privatis aedibus”?! aceste adresative cere- 
moniale pot fi eludate. 

SCENA VIII 


Barra, Marca 


MARCA: Ia uite, magistrul Mamfurio tocmai pleacă. 

BARRA: Lasă-l naibii! Povestește mai departe: hai să 
ne-așezăm aici. 

MARCA: Așadar, aseară, la cîrciuma lui Cerriglio777, după 
ce am mîncat pe săturate, de cîrciumarul nu mai avea ce să 
ne mai aducă, l-am trimis să caute nişte delicatese, alde zaha- 
ricale și cofeturi, ca să mai avem cu ce ne trece timpul; iar 
după ce n-am ştiut ce să-i mai cerem, unul dintre noi s-a 
prefăcut că i se face rău, la care cîrciumarul a venit în goană 
cu nişte oţet, iar eu ce crezi că-i zic: „N-ai pic de ruşine, 
netrebnicule! Mișcă şi adu nişte apă de flori de portocal sau 
de rodiu şi nişte vin din cel dulce, din Creta.“ Atunci birtaşul 
meu mestecă nu știu ce înjurătură între dinți și se porni să 
zbiere cam aşa: „Dracu să vă ia, da ce-oţi fi, mă rog, duci, 
marchizi? Cum, mă rog, puteți să cheltuiţi cît aţi cheltuit 
aici? Vreau să văd cum o să plătiţi tot ce-aţi comandat. Ce 
cereţi voi nu se poate găsi într-o crișmă.“ „Ticălosule, mișe- 
lule, nenorocitule“, zic eu, „crezi că noi sîntem de-o teapă 
cu tine? Eşti un măgar și un nerușinat . „Minţi de-ngheață 
apele“, zice el, la care noi, jigniti, sărim în sus ca arşi, înşfă- 
căm fiecare cîte o ţepușă din cele lungi, de frigare... 

BARRA: Bun început! 

MARCA: ...care mai aveau încă hălci de carne pe ele; 
cîrciumarul, la rîndul lui, dă fuga după ditai reteveiul, iar 
două dintre slugi pun mîna pe două spade ruginite. Noi, deși 
eram şase cu şase frigări mai lungi decît reteveiul, am pus mîna 
pe tigăi şi ni le-am făcut scut... 

BARRA: Înţeleaptă mișcare. 

MARCA: ...câţiva și-au pus pe cap drept coif cratiţele 
sau ligheanele de aramă... 

BARRA: O inspiraţie cerească trebuie să vă fi scos la iveală 
cratițele, tigăile și ligheanele. 

MARCA: ...și aşa înarmați, tot apărindu-ne și retrăgîn- 
du-ne, am luat-o în jos pe scări, spre uşă, deşi ne prefăceam 
că atacăm... 

BARRA: Frumos atac! Un pas înainte și doi înapoi; unul 
în față, doi îndărăt! 

MARCA: Circiumarul, cînd băgă de seamă că deşi eram 
mai puternici ne arătam mai temători decît era cazul, în 
loc să se umfle în piele de mîndrie pentru vitejia lui, a intrat 
la bănuieli... 

BARRA: Deştept băiat!” 

MARCA: ...drept care a aruncat vătraiul cît colo şi le-a 
poruncit slugilor să se retragă, căci nu vroia să se răzbune 
pe noi... 

BARRA: Ce suflet milostiv! 

MARCA: Şi, întorcîndu-se spre noi, ne zice: „Distinşi 
domni, vă rog să mă iertaţi, n-am vrut să vă jignesc! Rogu-vă, 
plătiţi şi mergeţi cu Dumnezeu!“ 

BARRA: Aici se potrivea o penitență pentru iertarea 
păcatelor. 

MARCA: „Ba, zic eu, tu vrei să ne ucizi, trădătorule“, și 
la vorbele astea ieșim afară pe ușă. Atunci cîrciumarul, dispe- 
rat că nu acceptăm scuzele și mărinimia lui, pune iarăși mîna 
pe retevei şi își cheamă în ajutor nu numai slugile, ci și fiii 
și nevasta. Atunci să te ţii! Circiumarul striga: „Banii, vreau 
banii!“, ceilalți zbierau: „Hoţii, hoţii, tîlhari nenorociți!“ Cu 
toate astea, nici unul nu a fost atât de nebun să se ia după noi, 
căci întunericul de afară ţinea mai mult cu noi decît cu ei. 
Aşa că noi, temîndu-ne de furia cîrciumarului, am fugit 

într-un alt birt de pe lîngă mănăstirea carmeliţilor, unde 
am luat-o de la capăt timp de trei zile. 

BARRA: A păcăli un cârciumar e ca și cum i-ai aduce prinos 
lui Dumnezeu; a fura de la un birtaș e ca şi cum ai face o 
pomană, iar a-l ciomăgi înseamnă a salva un suflet din flă- 
cările iadului. Dar ia zi-mi: aţi aflat ce s-a petrecut după 
asta la cîrciumă? 

MARCA: A venit buluc o groază de lume, unii ca să se 
amuze, alții ca să se întristeze, unii rizînd, alţii plingînd, unii 
cu poveţe, alții cu speranţe, care mai de care strimbîndu-se 
şi dîndu-și cu părerea: era ca la teatru, o comedie și în același 
timp o tragedie, unde auzeai ba osanale, ba bocete, încît pot 
spune că cine ar fi vrut să vadă cum e făcută lumea acolo 
ar fi trebuit să vină. 

BARRA: V-a ieșit strașnic! Dar eu, care nu sînt așa de 
meșşteşugit la vorbă, alaltăieri, pe cînd veneam de la Nola 
spre Pumigliano??4%, am mâncat și eu la o cîrciumă și, neavînd 
prea mare chef să plătesc, i-am zis cîrciumarului: „Băiete, aș 
vrea să facem o carte.“ „Care anume?“ zice el. „Am aici căr- 
tile de tarot.“ „La blestematul de tarot nu cîştig niciodată, 
pentru că am o memorie îngrozitoare“, zic eu. La care el: 
„Am și cărţi de-alelalte.“ Răspund eu: „Să nu fie măsluite 
și să le cunoşti. Cărţi noi n-ai?“ El răspunde că n-are. „Atunci 
să jucăm altceva“, zic eu. „Table“, propune el. „Table nu 
știu să joc“, răspund. „Am și şah“, spune. „Jocul ăsta mă 
face să-l blestem pe Dumnezeu.“ Atunci i-a sărit mustarul 
şi s-a pornit să zbiere: „Atunci ce drăcia dracului de joc vrei 
să jucăm? Spune tu!“ Zic eu: „Unul mai mișcăreţ, ăla cu 
bila şi cu bîta.“ Zice el: „Cum e asta, cu bila şi cu bîta? Vezi 
pe-aici asemenea instrumente? Şi ăsta-ţi pare locul potrivit 
pentru aşa ceva?  Răspund: „Atunci hai turca.“ „Ăsta e joc 
de mocofani, de ţărănoi și de nespălaţi “, spune el. „Atunci, 
cinci zaruri.“ „Ce drăcie mai e și jocul ăsta!? Cine naiba a auzit 
de el? Dacă vrei, jucăm cu trei zaruri“, zice. Eu îi răspund 

că la trei zaruri am întotdeauna ghinion. „Pe toți dracii, 
propune un joc pe care să-l ştim amîndoi.“ Zic eu: „Să ne 
jucăm de-a titirezul.“ „Hai că mă iei peste picior: ăsta-i joc 
de ţinci! Nu ţi-e ruşine?“ „Bine, atunci scoală și hai să jucăm 
de-a cine aleargă mai repede.“ „Asta-i bună!“ zice el. „Să 
moară mă-ta dacă nu joci!“ „Ia scoate banii şi plăteşte!“, zice 
el, „și du-te cu Dumnezeu, ba mai bine cu Dracul“. „Pe toţi 
Dumnezeii c-ai să joci“, zic eu. „Ba n-am să joc“, zice el. 
„Ba ai să vezi că joci.“ „Ba n-o să joc deloc.“ „Ai să vezi cum 
o să joci.“ „Ba n-o să văd nimic.“ Şi tot așa, pînă i-am plătit 
arătîndu-i călcîiele, adică am luat-o la sănătoasa. Şi să vezi 
porcul, care de-abia zisese că n-o să alerge, ce-a mai alergat, 
și el, și rîndaşii lui: așa încît, tot alergînd după mine, m-au 
ajuns din urmă... cu strigătele. Apoi îţi jur pe Maica Precista 
că nici eu nu i-am mai auzit pe ei, nici ei nu m-au mai văzut 
pe mine. 
MARCA: Uite-l pe Sanguino cu messer Scaramur€. 


SCENA IX 
Sanguino, Barra, Marca, Scaramure 


SANGUINO: Chiar pe voi vă căutam. Astă-seară ne pre- 
gătim să tragem o cacealma pe cinste, din care ar trebui să 
ne iasă şi nouă dacă nu un câștig, măcar o distracţie. Eu mă 
îmbrac în căpitan. Voi, împreună cu Corcovizzo, vă traves- 
titi în jandarmi. Ne punem la pîndă pe-aici pe aproape, căci 
trag nădejde să-l prindem pe messer Bonifacio, fie cînd iese, 
fie cînd intră la doamna Victoria, şi așa îi facem plăcere doam- 
nei şi chilipir nouă. 

BARRA: O să ne tăvălim de rîs. 

MARCA: Chiar așa, şi poate mai pică și altele pe de lături. 

BARRA: N-o să lipsească ocaziile. 

SCARAMURE: De messer Bonifacio mă ocup eu: ca din 
întîmplare, voi fi pe-aici şi-l voi sili să vă facă o danie ca 
să-l lăsaţi să plece și să nu sfârșească la tribunal sau la pușcărie. 

SANGUINO: Asta nu-i o idee rea. Atunci veniţi mai de- 
vreme, că noi facem un ocol şi vă aşteptăm la doamna Victo- 


ria, în fața casei. 
BARRA: Mergeţi cu bine. 


SCENA X 


Barra, Marca 


BARRA: Pe crucea mea, e comod să-ţi faci afacerile noap- 
tea, îmbrăcat în jandarm: o să fim trei sau patru, o să avem 
cu noi însemnele jandarmilor, adică bastoanele, și, cînd o 
fi momentul, sărim pe el. 

MARCA: Straşnic. Uite că vine Corcovizzo. 

BARRA: Dar cine-i celălalt, care e cu el? 

MARCA: Pare-mi-se că e maestrul Mamfurio. 

BARRA: Da, el e. Repede! Să ne ascundem, cum ne face 
semn Corcovizzo: cred că-i pe cale să i-o coacă și ăstuia. 

MARCA: Să ne pitim aici, să nu ne vadă. 


SCENA XI 
Corcovizzo, Mamfurio 


CORCOVIZZO: Sînreţi sigur că e îndrăgostit? 
MAMEFURIO: Cît se poate de sigur! Dragostea lui trece 
prin mîinile mele: i-am compus o epistolă de amor, de care 

se va servi ca și cînd ar fi scris-o el, pentru a câştiga admiraţia 
și stima doamnei. 

CORCOVIZZO: leri s-a dus la meşterul Luca, cizmarul, 
să-și comande o pereche de botine din marochin de Spania, 
ca un june de douăzeci şi cinci de ani, bune numai să te 
fiţii prin oraş. Auzind asta, un pungaș s-a dus să-l pîndească 
tocmai cînd messer Bonifacio venea să le încerce. Şi cînd 
l-a văzut dînd colţul spre cizmărie, s-a apropiat tiptil de el, 
fără mantie pe umeri, şi a intrat în prăvălie în spatele lui. 
Meşterul, cînd l-a văzut în urma cestuilalt, l-a luat drept sluga 
lui; iar, pentru că era în cămașă și suflecat, messer Boni- 
facio l-a socotit băiat de prăvălie. Motiv pentru care, cum 
trebuia să-şi pună botinele, sărmanul messer Bonifacio, fără 
să bănuiască nimic, l-a lăsat pe ticălos să-i ia mantia, căptu- 
şită cu blană și încheiată cu nasturi de aur. lar omul nostru, 
ținînd-o întinsă cu amîndouă braţele, ca un bun valet sau 
ca un băiat de prăvălie care așteaptă bacșiș, pe cînd meșterul 
Luca era ocupat s-aranjeze botinele, iar messer Bonifacio 
stătea aplecat ca să vadă dacă îi vin bine, cu mare prudenţă, 
uitîndu-se ba la tavan, ba la cine trece pe-afară și, răsucin- 
du-se ba într-o parte, ba într-alta, a prins momentul și a şters-o 
pe uşă. În concluzie: „cappa“ cuius generis? Ablativ”... 

MAMEURIO: Ha, ha, ha, dativus a dando, ablativus ab 
auferendo”2: dacă ai fi studiat şi nu ai fi fost un ignorant, 
ai fi avut o oarece intelighenţie. Cred că ai avut-o pe Minerva 
în ascendent. 

CORCOVIZZO: Să-ţi spun ce-a urmat: messer Boni- 
facio, după ce-a terminat cu proba şi după ce meşterul Luca 
l-a periat pe umeri, şi-a frecat mîinile și a cerut mantia. La 
care meşterul îi răspunde: „E la servitorul matale... Hei, 
unde eşti?... A ieşit afară să caşte gura... „N-am nevoie 
de politeţuri de-astea, zi mai bine că e calfa matale“, spune 
messer Bonifacio, neînţelegînd. „Pe sfinta cruce, e prima 

dată că-l văd la față“, zice meșterul. Şi c-o fi, c-o păţi, închi- 
puiţi-vi-l pe messer Bonifacio cu botine noi și fără frumuseţe 
de mantie. În zilele noastre nu mai poţi trăi de pungași, de 
şmenari şi de șuți. 

MAMFURIO: Mare mizerie şi nefericită viaţă în ţara 
aceasta, aflată sub semnul lui Mercur, zeul și protectorul hoti- 
lor. Aşadar, prietene, atenţie la buzunare. 

CORCOVIZZO: Ah, eu unul îmi ţin banii aici, la sub- 
țioară. Uite! 

MAMEURIO: lar eu portofelul nu mi-l ţin nici la spate, 
nici pe părţi, ci aici în față, pe pîntec, căci aşa trebuie pro- 
cedat într-o ţară de hoți. 

CORCOVIZZO: Domnule Profesor, văd că procedaţi cu 
înţelepciune; nu degeaba aţi învăţat atîta. 

MAMEURIO: Hoc non late” de mecenatul?28 meu, pe 
ale cărui odrasle ego erudio, idest extra ruditatem facio, vel 
e ruditate eruo?P. M-a trimis să efectuez o investigaţie pri- 
vind calitatea și structura vestimentaţiei acelora și să eliberez 
elargienda pecunia”? pe care, ca un abil într-ale economiei — 
Oeconomia est domestica guvernatio?”! —, o ţin în custodie 
în această pungă de marochin și velur. 

CORCOVIZZO: Lăudat fie Domnul, stimate și înțelepte 
magistre! Am învăţat atîtea din sfaturile și exemplele dum- 
neavoastră. Mai faceţi-mi, vă rog, o favoare: ca să nu mă 
duc tocmai pînă la bancă să schimb banii ăștia. Dacă aveţi 
scuzi sau altă monedă, v-aș schimba dumneavoastră. Pe mine 
m-aţi scuti de un drum, iar dumneavoastră aţi cîştiga ceva 
parai în plus. 

MAMEURIO: O fac, dar nu /ucri causa, iuxta illud: „Nihil 
inde sperando“, sed, ci ex humaniate, et officio; mitto quod, iar 
ego minus oneratus abibo””?. Tată, îi număr: trei şi cu doi, cinci; 
şapte şi cu patru fac unsprezece, cinci şi cu patru sînt nouă, 
în total douăzeci de carlini; pe urmă trei, încă o dată trei, 

plus încă șase, și cu doi, fac opt ciznfroni, adică pînă acum 
ai șase ducaţi?“5; plus cinci franci francezi. Trebuie să-ţi mai 
dau ceva înapoi. 


SCENA [XII] 
Mamfurio, Barra, Marca 


MAMEURIO: Ah vai! Ah vai! Ajutor! Prindeţi-l! Prin- 
deţi-l! Defraudatorul, spoliatorul, furul! Prindeţi-l, mi-a 
sustras sorii de aur? şi arginţii! 

BARRA: Ce ziceți că v-a făcut? 

MAMEURIO: De ce l-aţi lăsat să plece? 

BARRA : Pentru că sărmanul striga: „Stăpînul meu vrea 
să mă bată, pe mine, care n-am nici o vină!“ De aceea l-am 
lăsat, ca să vă treacă furia și ca să-l puteţi pedepsi pe îndelete 
acasă. 

MARCA: Chiar așa, trebuie din cînd în cînd să aveţi milă 
şi de slugi și să nu săriţi imediat la bătaie. 

MAMEFURIO: Dar nici pomeneală să fie sluga ori ruda 
mea, e un tîlhar care mi-a furat zece franci, din mînă! 

BARRA: Sfinte Sisoe, atunci de ce n-aţi strigat „Hoţul! 
Prindeţi hoţul!”? În ce naiba de limbă aţi vorbit? 

MAMEFURIO: Vocabula aceasta nu este nici latinească, 
nici toscană și prin urmare nu poate fi pronunţată de cei 
asemeni mie. 

BARRA: De ce n-aţi strigat: „puneţi mîna pe pungaş ? 

MAMEFURIO: Pungas descinde din pungă, referindu-se 
cu precizie la locul de origine al banilor?%. „Fur“ qui furtim 
et subdole*€, aşa cum mi-a făcut acesta: qui et „subreptor“ 
dicitur a subtus rapiendo, vel quasi rependo”. Ori el mi-a 
sustras banii, dar nu din pungă, nici pe ascuns, ci, sub aparenţa 
unui om de bine, m-a indus în eroare. Vai, banii mei! 

BARRA: Păi vedeţi la ce vă foloseşte învățătura! Vedeți 
dacă nu vorbiţi ca toată lumea? Socotind după latrineasca?*$ 
şi toscana dumneavoastră, am crezut că vorbeaţi cu el mai 
degrabă decît cu noi. 

MAMEFURIO: O, fur ignobil, pradă fii vulturilor cerului! 

MARCA: Dar de ce n-aţi alergat după el? 

MAMEURIO: Vreţi voi ca un solemn moderator al exer- 
ciţiului literar, înveșmântat în togă, să accelereze pasul doar 
pentru a avea asentimentul vulgului? Celor asemeni mie li 
se potriveşte acel adagio (si proprie adagium licet dicere) „Festina 
lente“; item et illud: „Gradatim, paulatim, pedetentim 2%. 

BARRA: Aveţi dreptate, domnule profesor, gîndiţi-vă neîn- 
cetat la onoarea şi la solemnitatea mersului domniei voastre. 

MAMEFURIO: O, ignobilule, ale cărui oase place-mi-ar 
a le vedea trase pe roată! Vai! Nu mi i-o fi sustras pe toţi? 
Vai, ce va spune mecenatul meu? Dar eu îi voi răspunde 
cu un citat din principele peripateticienilor, secundo „Physi- 
corum“, vel „Periacroaseos : „Casus est erorum quae eveniunt 
in minori parte, et praeter intentionem. 240 

BARRA: Cred c-o să fie mulţumit. 

MAMEFURIO: O, nedemni împărţitori ai dreptăţii, dacă 
v-aţi face datoria, n-ar mai fi asemenea exces de răufăcători! 
Chiar pe toţi mi i-a luat? Abjectul! 


SCENA XIII 
Sanguino, Barra, Mamfurio, Marca 


SANGUINO: Ia ziceţi, oameni buni, de ce fugea omul 
acela? Ce ticăloşie a făcut? 

BARRA: Fii bine-venit, domnul meu. Avem o mare supă- 
rare: l-am avut pe hoț — sau cum i-o fi zicînd domnul 

profesor — în mînă. Şi pentru că sîntem inculţi, l-am lăsat 
să ne scape. 

SANGUINO: Nu pricep ce ziceţi. Eu vă întreb: de ce a 
fugit? 

MAMEURIO: Mi-a substras zece scuzi. 

SANGUINO: Cum e aia să tragă sub zece scuzi? 

MARCA: Se vede că n-ai umblat niciodată pe la şcoală. 

SANGUINO: Păi, nici n-am învăţat bine alfabetul, că tai- 
că-meu m-a băgat ordonanță la domn căpitan Mancino”ć!. 

MAMEURIO: Veniamus ad rem”. Să revenim la subiect: 
mi-a furat zece scuzi. 

SANGUINO: V-a furat? Tocmai dumneavoastră, dom- 
nule profesor? Dumneavoastră, domnule Magistru? Säru’ 
mîna, nu mă recunoașteți? 

MAMEFURIO: Ne-am întîlnit acum cîteva ore, cînd erai 
împreună cu discipolul meu, Pollula. 

SANGUINO: Chiar aşa, domnule profesor. Să ştiţi că am 
mare plăcere să vă servesc, iar acum aflați că banii dumnea- 
voastră au fost găsiți. 

MAMEURIO: Di velint, faxint ista superi, o utinam! 25 

BARRA: Ah, dacă i-ai face un asemenea bine acestui om 
ales, ai face cea mai lăudabilă şi demnă faptă; iar dînsul nu-ţi 
va fi cu siguranţă nerecunoscător. lar eu, la rîndul meu, îţi 
voi dărui un scud. 

SANGUINO: Banii sînt ca şi la mine. 

MAMEURIO: Îi ai la dumneata? 

SANGUINO: Nu, da-i ca şi cînd i-ar avea în mînă domn 
profesor. 

BARRA: ÎI cunoşti pe hoț? 

SANGUINO: ÎI cunosc. 

BARRA: Ştii unde locuieşte? 

SANGUINO: Ştiu. 

MAMFURIO: O Superi, Coelicoli, Diique, deaeque omnes’? 

MARCA: Sîntem călare pe situaţie. 

BARRA: Trebuie să-i venim în ajutor acestui om de bine, 
din dragostea ce-o purtăm literelor și literaților. 

MAMEURIO: Me vobis commendo”: mă încred în buna 
vrere a domniilor voastre. 

MARCA: Fiţi pe pace, domnule. 

SANGUINO: Să mergem cu toţii. Îl vom găsi fără doar 
şi poate. Știu cu siguranţă unde se ascunde și nu mă îndoiesc 
cîtuşi de puţin c-o să punem mîna pe el. N-o să poată să 
nege hoţia, căci, deşi el nu m-a văzut pe mine, eu însă l-am 
văzut pe el luînd-o la sănătoasa. 

MARCA: lar noi doi l-am văzut fugind chiar de lîngă 
domnul profesor. 

MAMFURIO: Vos fidelissimi testes%8. 

SANGUINO: N-avem de ce să ne batem capul: ori ne 
dă banii, ori îl dăm noi pe el pe mîna justiţiei. 

MAMFURIO: Jta, ita, nil melius”, foarte bine ziceţi. 

SANGUINO: Domnule profesor, trebuie să fiţi de față. 

MAMEFURIO: Optime. Urget praesentia Turni.” 

SANGUINO: Dar dacă mergem toți patru împreună, 
mi-e ca, la auzul zgomotului, tirfa aia cu care stă el şi care 
sigur știe toată tărășenia, sau chiar el, să nu ne zărească prin 
vreo crăpătură a ușii și să tragă zăvorul ori să fugă și să se 
ascundă cine știe unde. Dar, dacă nu v-ar recunoaște, sînt 
sigur că l-aş putea lua deoparte, prefăcîndu-mă că vreau să-i 
vorbesc de altele. Dar pentru asta e neapărată nevoie să vă 
schimbaţi hainele cu unele mai de rînd. Pe dumneata, dacă 
nu ţi-e cu supărare, cum te cheamă? 

BARRA: Coppino, nu vă fie cu supărare. 

SANGUINO: Dumneata, messer Coppino, fă-ne plăce- 
rea, mie și domnului profesor, și schimbă hainele cu domnia 
sa, care vă va putea face multe servicii în viitor... 


MAMEURIO: Me tibi offero®. 

SANGUINO: ...împrumută-i haina dumitale, iar dum- 
neata pune-ţi toga diînsului, căci fiind matale mai scund, 
vei părea cu totul altul. Şi ca să fie și mai bine, dă-i și şapca 
dumitale, iar dumneata pune-ţi toca dumnealui. Şi-acum 
hai să mergem. 

MAMEFURIO: Nisi urgente necessitate, nefas esset habitum 
proprium dimictere; tamen, nihilominus”, şi totuşi, quia ita 
videtur'>!, asemeni lui Patrocle, care, schimbîndu-și veşmîn- 
tul, se prefăcu a fi Ahile”?, şi asemeni lui Corebos, care apăru 
îmbrăcat precum Androgeos?’?, şi chiar asemeni lui Jupiter 
însuşi, care — poetarum testimonio?” — s-a preschimbat de 
atitea ori, pentru a-şi împlini dorinţele, renunţind la forma 
sa sublimă, voi să-mi preschimb și eu toga literară, optimo 
mihi proposito fine’, cel de animadvertere! pe abomina- 
bilul defraudator. 

BARRA: Dar să nu-i uitaţi, stimate domnule profesor, 
pe domnii de faţă pentru curtenia lor, căci eu unul pentru 
mine nu cer nimic. 

MAMEURIO: Domnilor le promit, laolaltă, o treime din 
banii recuperaţi. 

SANGUINO: Cîtă darnică mărinimie. 

BARRA: Ce mai stăm, să mergem! 

MAMEURIO: Famus dextro Hercule”. 

SANGUINO, MARCA: Haidem! 


[Sfârşitul actului TII] 


ACTUL IV 


SCENA I 


Doamna Victoria, singură 


S-aştept atât şi ea nici pomeneală să se-arate, hai că-mi 
vine să mor! Dacă se face prea tîrziu, nu mai iese nimic de 
data asta și nu ştiu dacă altă dată o să mai apară un prilej 
ca ce] de astă-seară, să-l fac pe dobitocul meu să culeagă roa- 
dele amorului lui. Tocmai cînd mă pregăteam să pun mîna 
pe ditai zestrea, aud că vrea să-mi facă farmece și că mi-a 
făcut chipul din ceară. Și dacă totuşi forta asta dată de necu- 
ratul, combinată cu duhurile apei și aerului mă fac să-l iubesc 
pe unul ca ăsta, care n-are nici în clin, nici în mînecă cu 
dragostea? De-ar fi chiar zeul iubirii în persoană şi frumos 
ca soarele, dacă e sărac sau zgârcit, ceea ce-i totuna, moare 
imediat de lipsă de căldură şi tot pămîntul se face sloi. Desi- 
gur, cine spune de altcineva că e sărac sau zgârcit, înseamnă 
că-i dă un calificativ groaznic şi rușinos, care îi face pe fru- 
moși să pară urîţi, pe cei aleși, josnici, pe înţelepţi, tîmpiţi 
și pe vînoși, impotenţi. Ce poate fi mai grozav pe lumea 
asta decât să fii prinţ, rege sau împărat? Însă chiar şi ei, cînd 
n-au din ce, cînd n-au ce cheltui, sînt ca niște statui vechi 
de pe niște altare prăfuite și devastate la care nu se mai închină 
nimeni. Nu putem să nu facem diferenţa între închinarea 
la Dumnezeu şi închinarea la un muritor. Ne închinăm la 

statui și icoane, venerăm numele Domnului și Sfinta Scrip- 
tură, îndreptîindu-ne sufletul spre Cel ce trăieşte prin ele. 
Pe zeii ceştilalți, pămînteșşti, care se pișă și se cacă, îi proslă- 
vim şi îi venerăm îndreptîndu-ne gîndul și slava către imagi- 
nile şi statuile lor pentru ca, prin ele, să fie răsplătiți cei 
virtuoși, înălțaţi cei merituoşi, ocrotiţi cei asupriţi, să fie 
întinse graniţele, să fie apăraţi supușii şi să trezească teamă 
în sufletele dușmanilor: așadar, dacă nu-şi ridică statuie, 
regele sau împăratul, în carne și oase, nu face două parale. 
Ce-o fi atunci în capul lui Bonifacio, care, de parcă n-ar 
mai exista alți bărbaţi pe pămînt, crede c-o să fie iubit pentru 
ochii lui frumoşi? Vedeţi ce face nebunia din om? Astă-seară 
o să afle el la ce-i bună plata în bani peșin. Astă-seară sper 
c-o să vadă efectul vrăjilor lui. Dar ce-o fi făcînd 
zgripţuroaica aia de nu mai vine? Uite-o că apare, în sfîrșit! 


SCENA II 
Lucia, doamna Victoria 


LUCIA: Aici eraţi? 

VICTORIA: Nu mai aveam răbdare să stau înăuntru și 
să aştept. Crezi c-o să pierdem prilejul de astă-seară de a le 
da o lecţie bărbaților? Ai vorbit cu nevasta lui Bonifacio? 

LUCIA: l-am povestit tot adevărul și chiar mai mult, drept 
care ea nu mai poate de nerăbdare să-și convingă bărbatul 
în această privinţă. Ba chiar a mai ticluit ceva ce tare-mi 
place, anume să-i Împrumutați fusta și pelerina dumnea- 
voastră, și asta din două pricini: una ca să nu fie recunoscută 
cînd o intra şi o ieşi de-aici din casă, alta ca, în toiul îmbrăţi- 
șărilor pe întuneric, s-o ia, după toate cele în afară de faţă, 
drept doamna Victoria, iar fața şi-o va ţine pe drum acoperită 

de văl, întocmai ca dumneavoastră, iar odată ajunși în cameră, 
o vreme îi vom ţine tot pe întuneric, cât să-nceapă treaba. 

VICTORIA: Da, dar ea va trebui totuși să-i răspundă la 
salut şi să zică două vorbe şi e greu de crezut că n-o va recu- 
noaște după glas. 

LUCIA: Aș! Asta-i lucrul cel mai ușor cu putinţă! Eu am 
să-i spun să vorbească în şoaptă pentru că pereţii sînt subțiri 
şi vecinele de-alături o să audă tot ce se vorbeşte în odaie. 

VICTORIA: Zici bine: ea se va preface că se teme să n-o 
audă cei din casă şi din vecini. Vine cineva. 

LUCIA: E messer Bartolomeo. 


SCENA III 
Doamna Victoria, messer Bartolomeo, Lucia 


VICTORIA: Unde merge messer Bartolomeo? 

BARTOLOMEO: Merge la dracu. 

LUCIA: Oricum îl vei găsi mai repede decît pe arhan- 
ghelul Gavril. 

BARTOLOMEO: Doamnă făcătoare de noutăți şi de mij- 
lociri, pentru că îngerii nu sînt așa de vorbăreţi ca dracii, 
lumea e plină de-alde matale ca să compenseze tăcerea lor. 

VICTORIA: Dar iute îţi mai sare ţandăra, messere. Sau 
poate că, tot stînd lîngă foc, te-ai uscat ca iasca, de te aprinde 
una-două furia și sari la ceartă fără să te fi provocat nimeni. 

BARTOLOMEO: Nu mă refeream la dumneavoastră, 
doamnă Victoria, căci pentru dumneavoastră am tot respec- 
tul şi toată stima. 

VICTORIA: Cum nu te refereai la mine? Crezi că jignirea 
adusă dumneaei nu se răsfrînge şi asupra mea? Hai, Lucia, 
să plecăm de-aici. 

BARTOLOMEO: De ce atîta grabă? Eu o tachinez pe 
Lucia, care cu cît mă vede mai supărat cu atît mă ia mai tare 
în tărbacă. 

LUCIA: Ei asta-i! Păi în tot Neapolul nu găseşti o limbă 
mai ascuţită, mai veninoasă și mai gîlcevitoare decit a dumitale. 

BARTOLOMEO: Spre deosebire de a dumitale, care e 
numai miere, politeţe şi împăciuire. 


SCENA IV 


Bartolomeo, singur 


Dracu' să le ia pe toate codoașele și tîrfele de pe lume! 
Pot s-aştepte mult şi bine toate boarfele astea pînă or vedea 
un ban de la ăştia ca mine: în ce mă priveşte, eu sînt sigur 
că păianjenul va ști să-și țeasă pinza. 

Se spune că dintre metale cel mai greu e aurul: și totuși 
nimic pe lume nu-l face pe om să umble mai sprinten şi mai 
uşor decît el. Nu-i adevărat că orice greutate ni se adaugă, 
ne apasă; căci uite că e una care, cu cît e mai mare, cu atît 
te face mai vioi şi mai săltăreț. Omul lipsit de aur și de argint 
este ca pasărea fără pene: cine vrea s-o prindă o prinde, cine 
vrea s-o mănînce o mănîncă; pe cînd, dacă are pene, își ia 
zborul şi, cu cît are mai multe, cu atît zboară mai sus. Messer 
Bonifacio, cînd şi-o scutura punga şi târtiţa, o să se simtă 
mult mai îngreunat şi așa o să-l socoată şi duşmanii lui. 

Dar uite-l pe amorezul nostru cel înfierbîntat. Nu mai 
poartă mantia lui cea frumoasă: binecuvîntate fie mîinile 
hoţului care i-a șterpelit-o! Acum adulmecă precum câinii. 

SCENA V 
Messer Bartolomeo, messer Bonifacio 


BARTOLOMEO: Hai mai iute, grăbeşte-te, messer Boni- 
facio! Tocmai am văzut-o trecînd pe aici pe aleasa, pe co- 
moara dumitale. Îşi jur că atunci cînd am văzut-o mi-am 
amintit de amorul matale; şi, din pricina asta, m-am uitat 
la ea ceva mai atent şi mi s-a părut așa de frumoasă, că mi 
s-a învirtoșat vina de nu mai încap în nădragi. 

BONIFACIO: Hai, ajunge. Mă iei peste picior, messer Bar- 
tolomeo. Eu sînt îndrăgostit lulea şi legat fedeleș. Dumneata 
te ocupi de substantive, eu, de adjective; dumneata de o alchi- 
mie, eu de alta; pe mata te mistuie un foc, pe mine altul. 

BARTOLOMEO: Pe mine focul lui Vulcan, pe dumneata 
al lui Cupidon. 

BONIFACIO: O să vedem cine are mai mult succes. 

BARTOLOMEO: Vulcan e un om înţelept, discret și cum- 
secade; ăstălalt e un ştrengar fără minte, un codoș nerușinat, 
care, dacă nu te dezonorează, te chinuie și cui nu-i face una 
din astea i le face pe amîndouă. 

BONIFACIO: Ferice de dumneata dacă succesul matale 
va fi pe măsura sfaturilor pe care ştii să le dai! 

BARTOLOMEO: Ghinionul dumitale dacă patroana 
nebunilor nu-ţi sare în ajutor. 

BONIFACIO: Vrei să spui soarta? Ştii ce-ţi zic eu? Cine 
are succes poate invoca orice motiv îi trece prin cap. Prin 
urmare cîtă vreme îmi voi face treburile cu încăpăţînarea 
și puterea unui mistreţ, iar ele vor ieși bine, toată lumea va 
spune: Ăsta ştie ce vorbeşte, a ştiut de unde să apuce toată 
treaba şi a făcut foarte bine. Și, dimpotrivă: chiar dacă mi-am 
sprijinit faptele pe cele mai savante teorii susținute de pan- 
glicarii ăia bărboşi de greci și egipteni, dar ghinionul face 

ca fapta să n-aibă succes, toată lumea va zice că-s un nătărău. 
Dacă treaba iese bine, toţi în cor: — Cine a făcut-o, cine a 
făcut-o? Marele Consiliu al Franţei! Dacă iese prost: — Cine 
a făcut-o, cine a făcut-o? Apucaţii de francezi. Sau, cînd iese 
bine, cum de-a ieșit bine? Prin grija înţeleaptă a guvernan- 
ților spanioli”. Dacă iese prost, din trufia şi nerozia spa- 
niolilor. Cine a cucerit şi guvernează atîtea frumoase ţinuturi 
în Istria, Dalmatia, Grecia, în Adriatică și în Gallia Cisal- 
pină? Cine face onoare Italiei, Europei și întregii lumi printr-o 
republică nicicând și în nici un fel îngenuncheată? Înțeleptul 
Consiliu al Veneţiei. Cine a dus la pierderea Ciprului? Imbe- 
cilitatea patricienilor din Consiliu și zgîrcenia veneţienilor*”. 
Atunci se ţine cont de judecată şi primeşti laude, cînd soarta 
şi succesul sînt de partea ta. 

BARTOLOMEO: Înţeleg că, aplicînd cugetarea la cazul 
în speţă, vrei să spui că, atunci cînd norocul ţine cu tine, 
n-ai nevoie nici de minte, nici de pricepere. Dar o văd pe 
Lucia: ţi-o las dumitale. Mi-am trimis sluga la prăvălia lui 
Consalvo după o anumită pulbere și de-abia aştept să vină: 
mă duc după el. 

BONIFACIO: Du-te, du-te, că eu am de discutat cu ea 
alte treburi decît crezi dumneata. 


SCENA VI 
Bonifacio, Lucia 


[BONIEACIO:] (Hoţomana asta întîi și întîi o să-mi ceară 
bani; dar răspunsul meu va fi scurt: şurubul în gaură, banii 
în mînă; că n-am nici un chef să mă las păcălit de muieri.) 
O, bine ai venit, Lucia. Ce veşti îmi aduci? 

LUCIA: O, drăguțule messer Bonifacio, n-am timp nici 
de bună ziua, pentru că trebuie să vorbim cum s-o scoatem 
din suferinţă pe nefericita doamnă. 

BONIFACIO: Începe cu începutul dacă vrei să pricep 
sfîrşitul. Suferinţa ei e în pungă... 

LUCIA: Moare, nu alta... 

BONIFACIO: Dacă moare, o să ne-ngrijim s-o îngropăm. 

LUCIA: Dar eu vreau să zic că doamna Victoria moare 
de dragul dumitale, om crud ce eşti. Ăsta e leacul pe care-l 
așteaptă de la dumneata și pe care i l-ai promis? Matale o 
tot tărăgănezi, iar ea sărăcuța se topeşte în lacrimi și suspine, 
că dacă o vezi nici n-o mai recunoşti și-o să-ți pară mai puțin 
frumoasă decît o ştii. Nu ştiu dacă amorul dumitale va fi 
pe măsura milei ce-o stîrnește. 

BONIFACIO: Cum adică? Are nevoie de bani? 

LUCIA: Ce tot o dai cu banii şi iarăși banii? Ducă-se la 
naiba toţi banii din lume! Dacă vrei bani, o să-ți dea dum- 
neaei matale. 

BONIFACIO: Hai că asta-i prea de tot..., ha, ha, ha, asta 
n-am s-o cred în veci, ha, ha, ha. 

LUCIA: Deci nu mă crezi, om fără inimă? Oh, oh, oh. 

BONIFACIO: Plingi: 

LUCIA: Da, pling din cauza cruzimii dumitale și a sufe- 
rinţei doamnei mele: oh, oh, sărmana de mine, nefericita 
de mine, ce să mă fac? În viaţa mea n-am văzut o femeie 
atît de subjugară de dragoste. Dacă pînă astăzi te iubea, vai, 
vai, de cîteva ore parcă şi-a pierdut minţile și nu face altceva 
decît să repete: „Messer Bonifacio, inima mea, comoara mea, 
sufletul meu, iubirea mea, focul meu ce mă pirjoleşte!“ Vă 
jur — sînt cincisprezece ani de cînd o cunosc, de cînd era 
de-o şchioapă — şi întotdeauna am văzut-o senină la chip 
şi rece în amor; acum, dacă vii s-o vezi, o găsești prăbușită 
pe pat, cu faţa îngropată în perna pe care o strînge în braţe, 


103 


zicînd — de mi se face și ruşine, și milă: „Ah, iubitul meu 
Bonifacio, cine mi te fură? Ah, soartă crudă, cînd mă vroia 
el, tu m-ai făcut să-l resping; sînt sigură că acum, cînd mă 
chinui şi mă topesc de dragul lui, tu n-o să mi-l aduci înapoi. 
Ah, ah, inimă sfâșiată!“ 

BONIFACIO: Serios? Chiar așa zice ea? Pot fi adevărate 
toate astea? 

LUCIA: Dumneata, dumneata, messer Bonifacio, mă 
sileşti să fac ce n-am făcut niciodată în viaţă: să mă jur... 
Oh, oh, oh, biata mea doamnă, ce soartă nemiloasă! Pe mîna 
cui vrei să te dai? Oh, Oh, Oh! Acum îmi dau eu seama că 
n-ai iubit-o niciodată și că în tot Neapolul nu-i om mai pre- 
făcut decît dumneata. ...Oh, oh, oh, oh, vai mie, săraca de 
mine! Ce alinare pot să-ţi aduc eu, nefericita mea doamnă? 

BONIFACIO: Vai, vai, te cred, te cred, Lucia dragă, nu 
mai plînge! Nu că n-aş fi crezut ce spuneai, dar mă minu- 
nam. Ce influență astrală o fi asta care mi-e așa prielnică 
şi face ca doamna mea, care, în pofida amorului ce-i purtam, 
se arăta mereu pe cît de frumoasă, pe atît de crudă, acum 
să se schimbe de tot, de i s-a topit sloiul din piept? 

LUCIA: S-a schimbat? Vrei să știi dacă s-a schimbat? Dacă 
n-aş fi oprit-o eu, venea acasă la dumneata. Dar eu i-am 
zis: „Necugetată mai sînteţi, o să-i faceți necazuri. Ce-o să 
zică nevastă-sa? Ce-o să zică toată lumea care o să vă vadă? 
Toţi o să spună: Ia te uită! Asta a înnebunit de-a binelea? 
Nu ştiţi că și el vă iubește? Aţi uitat cum s-a purtat pînă 
acum? Sînteţi oarbă şi necugetată, de credeţi că el nu se va 
considera prea fericit cînd o să-i spun că doriţi să vină la 
dumneavoastră.“ 

BONIFACIO: Cine s-ar îndoi de asta? Ai vorbit ca la carte. 

LUCIA: ...Atunci, acel suflet disperat — uitînd parcă atîtea 
semne de iubire pe care i le-aţi arătat şi pe care eu i le-am 
transmis întocmai — zice: „O, cerule, numai cu mine crud, 

e cu putinţă să vină el, odorul meu, la mine, fără să trebu- 
iască să-l mai caut eu?“ 

BONIFACIO: Vai, cum, comoara mea se îndoiește de 
amorul meu? 

LUCIA: Ştii şi dumneata că, acolo unde dorința creşte 
prea din cale-afară, slăbește speranța; și poate că transformarea 
pe care o vede în ea însăși o face să se teamă că și dumneata 
te-oi fi schimbat. Cine asistă la un miracol lesne crede în altul. 

BONIFACIO: Mai degrabă se poate ca iepurii să fugă- 
rească balenele, ca dracii să-și facă semnul crucii, ca Scaraoţ- 
chi să înalțe rugă pentru mîntuirea sufletelor din purgatoriu 
ori să găseşti un brescian politicos2% decît ca eu unul să-mi 
pierd iubirea pentru dulcea și luminoasa mea doamnă. Deci, 
ca să scurtăm vorba, unde plecai așa încărcată? 

LUCIA: La o vecină să-i dau înapoi bulendrele astea, dar, 
pentru a face două treburi și un singur drum, veneam să 
te caut şi pe dumneata. Dar norocul mi te-a scos în cale. 
Ce hotărâre iei? Trebuie să mă grăbesc și, de îndată ce termin 
treaba asta, să mă întorc repede repede s-o consolez pe acea 
nefericită, spunîndu-i că te-am întâlnit și ţi-am vorbit și că 
în curînd te vei duce la dinsa. 

BONIFACIO: Promite-i-o fără ocol, şi spune-i că asta e 
cea mai fericită zi din viaţa mea: că mi-e dat să sărut fețișoara 
ei adorată, care ţine cheia suferinței mele. 

LUCIA: Ba inima ei e în suferinţă. Nu trebuie să lași să-ţi 
scape seara asta, căci ea nu poate nici mînca, nici dormi, nici 
afla odihnă și dacă nu te vede curînd cred că-și dă duhul. N-o 
mai chinui, te rog — dacă ţi-a mai rămas o fărîmă de milă în 
inimă —, căci o văd cum se topește ca o lumînare aprinsă. 

BONIFACIO: Acum, acum vin, mai am de rezolvat o 
treabă, apoi vin negreșit. 

LUCIA: Ştii ce treabă ai de rezolvat? Să aperi onoarea ei 
şi a dumitale! Trebuie să ştergi bănuielile persoanelor de bine, 

dacă vei fi văzut intrînd ori ieşind de la ea. Dumneata ştii 
că vecinele ei stau la fereastră pînă la miezul nopţii şi ştiu 
tot ce suflă şi ce mișcă. Așadar e nevoie să te travestești, să-ți 
pui o pelerină largă ca a lui messer Gioan Bernardo, care 
nu dă de bănuit dacă intră în casa aceea; și n-ar fi rău, dacă 
cineva întîmplător te-ar privi de aproape, să-ţi pui barbă falsă, 
una neagră, cum o are el, pentru că în felul ăsta vom putea 
merge amindoi împreună şi te voi conduce chiar eu înăun- 
tru. Dacă faci așa, vei fi şi mai pe placul doamnei, care astfel 
se va convinge că ţii nu numai la ea, dar şi la onoarea ei. 

BONIFACIO: Te-ai gîndit bine. Eu sînt cam de-aceeași 
talie cu messer Gioan Bernardo, iar o pelerină ca a lui n-am 
nevoie să caut, deoarece cred că am una la îndemînă. Acum 
mă duc ţintă la Pellegrino, ăla de vinde măști, şi o să-i cer 
să-mi pună o barbă falsă de toată frumuseţea. 

LUCIA: Pleacă, te rog, şi vezi de vino iute. 

BONIFACIO: Pe curînd. 


SCENA VII 
Bonifacio, singur 


După ce zice muierea asta, cred că am apropiat păpușa 
de foc de mai mai să se topească: cred că am încălzit-o prea 
tare. Uite cum se chinuie biata femeie de atita dragoste: pe 
legea mea, aproape că mi-au dat lacrimile. Dacă messer Scara- 
muré — Dumnezeu să-l răsplătească cu tot binele din lume, 
că acum ştiu din propria-mi experienţă că e om cumse- 
cade — nu mi-ar fi zis „Fii atent să nu se topească, eu cu 
siguranţă aş fi făcut vreo nebunie pe care nici în gînd nu 
îndrăznesc s-o rostesc. Acum vezi de mai socoteşte magia 
o înşelătorie. 

SCENA VIII 


Marta, Bonifacio 


MARTA: Uite-l și pe măgarul ăsta cu două picioare! Mai 
bine-i dădea Dumnezeu patru, că atunci servea barem la 
ceva. Bună seara, messer Bun din față?! 

BONIFACIO: Bună să-ţi fie inima, doamnă Marta. Ştiu 
că bărbatul dumitale e filozof, deci și dumneata trebuie să 
fii filozoafă: așa că nu mă mir că diseci cuvintele. Ce vrei să 
spui cu acel „Bun din față ? Sau crezi că îţi sînt prieten numai 
pe față, și nu și pe la spate? Greşești dacă mă ici peste picior. 

MARTA: Ce-ţi mai face punga? 

BONIFACIO: Ce face şi mintea bărbatului dumitale, 
adică sună a gol. 

MARTA: Eu întrebam de aia mai de jos. 

BONIFAGIO: Mulţumesc de întrebare! Înţeleg că dum- 
neata cauţi răul întocmai ca un doctor. Dacă i-ai putea veni 
de hac matale, ţi-aș arăta eu ce face. Dacă ți s-a făcut dor 
de ciorbă, du-te de cerșeşte la Santa Maria Nova?%?. 

MARTA: Vrei să spui că eu am ajuns la mila călugărilor, 
nevolnicule? 

BONIFACIO: Ba mai vreau să-ţi spun una: eşti o hoașcă 
de pus pe năsălie, că o muiere care trece de treizeci și cinci 
de ani poate merge în cea lume, să se roage lui Dumnezeu 
pentru cei rămași în viaţă. 

MARTA: Că noi, femeile, ce-o trebui să spunem despre 
voi, bărbaţii? 

BONIFACIO: Vrerea lui Dumnezeu a fost alta: pentru că 
a făcut muierea pentru bărbat, și nu bărbatul pentru muiere. 
Cu alte vorbe, aţi fost făcute pentru o anume treabă şi, cînd 
nu mai sînteți bune de ea, puteţi să vă rugaţi de dracu, că 
oamenii nu vă mai vor. La crucea părăsită nu se mai arde 
candelă; la ușa dărăpănată nu mai bagi cheia în broască. 

MARTA: Nu ţi-e ruşine, om bătrîn — că asta eşti —, să 
te-audă lumea vorbind în felul ăsta? Flăcăii cu fetişcanele, 
tinerii cu tinerele, iar moşii să se mulțumească cu babele. 

BONIFACIO: lar dacă nu se mulțumesc, să le atîrne de 
grindă și să le afume. Că doar asta i-au prescris medicii lui 
David, patriarhul26. Şi, de curînd, și Sfântului Părinte?64 
de-l ştiţi, ăl de-a murit zicînd: „Drăcia dracului, s-a zis cu 
datu-n bărci ; numai că ăsta se-ncingea prea tare și vroia să 
fie supt și sugea la rîndul lui. Aşa că să nu ne mirăm dacă... 

MARTA: Cum ar veni punea prea mult piper pe chiftea. 

BONIFACIO: Pe scurt, stimată doamnă, pisica bătrînă 
vrea șoarecele fraged. 

MARTA: Şi de ce, mă rog, crezi că ce-i valabil pentru bär- 
baţi nu e şi pentru femei? 

BONIFACIO: Ti-am mai spus: pentru că femeile sînt 
făcute pentru bărbaţi, şi nu bărbaţii pentru femei. 

MARTA: Asta pentru că voi, bărbaţii, sînreţi şi piriți, şi 
judecători; nebune sînt femeile care... 

BONIFACIO: ...se lasă încălecate. 

MARTA: Nu asta am vrut să zic, se lasă înșelate fără să 
plătească cu aceeaşi monedă. 

BONIFACIO: Adică ei să umble după alte muieri, iar 
ele, după alţi bărbaţi. 

MARTA: Ha, ha, ha, ha. 

BONIFACIO: Hi, hî, hî, hî. 

MARTA: Cum te îngrijeşti de nevasta matale? Cred că o 
laşi să postească post negru. Deși e și tînără, şi frumoasă! 
Dar vorba aceea! Fie ciorba cît de bună, dacă o ai tot pe-ace- 
eași în fiecare zi, ți se taie pofta, și rîvnești la alta, fie ea şi 
sleită, nu-i așa? 

BONIFACIO: Nu-i așa, nu-i aşa! Vorbeșşti ca să te-auzi 
vorbind! Mai bine am termina gâlceava. Dragă doamnă Marta, 
eu ştiu că matale cunoști o groază de secrete: aș vrea să mă 

ajuţi s-o scot la capăt cu al meu. Eu noaptea asta vreau să fac 
o trîntă cu nevastă-mea de să-i curgă năduşeala. Recoman- 
dă-mi vreo licoare ori vreun hap care să mă ţină băţos în șa. 

MARTA: Apă de rinichi, ulei de buci, zeamă de boaşe: 
ad quantom suffrica, mesceta et fiat potum”; apoi procedezi 
așa: videlicePS6 te propteşti zdravăn în scări, ca nu cumva 
şaua să-ţi bătucească turul de-atita galopat. 

BONIFACIO: Pe legea mea, eşti o afurisită ce nu s-a pome- 
nit. Acum mă văd silit să te părăsesc, pentru că am nişte 
treabă. Salutare, mi-ai plăcut. 

MARTA: Salutare. Dacă dai de ameţitul de bărbatu-meu, 
zi-i că îl caut peste tot pentru o afacere importantă. 


SCENA IX 


Marta, singură 

Nez coupe na faute de lunettes? , zice francezul, fie-i 
țărîna uşoară dascălului meu?$8, care mi-a băgat limba fran- 
ceză în gură încă de la doisprezece ani şi jumătate?%?. Tot 
e] mai zicea că pe cît era el mai sărac decît regele Franţei 
pe atît era regele mai nevoiaș decît el. Cu cît ai mai mult, 
cu atit știi și doreşti mai mult și ești mai nesatisfăcut. 
Principele din Conca?” îşi păstrează puterea încasînd un 
scud și jumătate pe zi, în vreme ce regele Franţei cu greu 
îşi poate păstra regatul cheltuind mai bine de zece mii pe 
zi. Socoteşte deci care din ei e mai bogat şi mai mulţumit: 
cel care are puţin de primit, sau cel ce are mult de cheltuit? 
Cînd s-a dat bătălia la Pavia?!, lumea spunea că regele Fran- 
tei a avut nevoie de opt milioane în aur. Principele din 
Conca n-a avut niciodată nevoie de mai mult de douăzeci 
ori douăzeci şi cinci de scuzi. Şi ce să facă cu mai mulți? 

Aşadar, vezi bine care din cei doi e mai nevoiaş! Sărmana 
de mine! Eu o zic, eu o ştiu şi tot eu o păţesc. Eram mult 
mai fericită cînd maimuţoiul de bărbatu-meu nu avea atîta 
de cheltuit. Atunci ne jucam de-a ciocăneala, de-a cordeala, 
de-a fripta, de-a datul în bărci, de-a poștitul, de-a priponitul 
în făcăleț. Cu faptele astea cucernice ne petreceam noaptea 
şi o bună parte din zi. Acum, că s-a pricopsit cu moştenirea 
lui unchi-său — blestemat fie-i sufletul chiar și-n sînul lui 
Avram! —, iacătă-l că se îngrijorează, se chinuie, îi e teamă 
să nu scapete, tremură să nu-l calce hoţii, i-e frică să nu fie 
păcălit de unul, asasinat de altul; și umblă de colo, colo, aleargă 
şi trăncăneşte, ba umple, ba deşartă sticlele, ba macină, ba 
strecoară, și suflă-n foc douăzeci și patru de ore din douăzeci 
şi patru. Printre altele, astăzi, dacă n-aş fi avut noroc cu 
Barra, împlineam șapte luni de cînd mă tine la post. Ieri 
i-am plătit popii să-mi spună rugăciunea de Sînt” Ilie, împo- 
triva secetei, iar azi am mai dat de pomană cinci parale ca 
să mi-o spună pe cea pentru Ioachim şi Ana, care se zice că 
face minuni, redeşteptînd dragostea între soți... Dacă preotul 
n-o fi vreun păcătos, sper să mi se împlinească ruga, deşi 
semnele nu-mi par bune: căci, în loc să lase cuptorul și să 
vină în odaia mea, astăzi a ieșit toată vremea pe afară, de 
am ajuns să-l caut la ora asta prin tot orașul. Totuși, rugăciu- 
nile pot să se împlinească cînd te aștepți mai puţin. Ah, 
pare-mi-se că-l aud! 


SCENA X 


Messer Bartolomeo, Marta, Mochione 


BARTOLOMEO: O, bietul și nefericitul de mine! 
MARIA: Aoleu, ce văicăreli mai sînt şi astea? 

BARTOLOMEO: Vai, vai, am pierdut mai mult decît 
banii și liniştea! Spune, mișelule, chiar așa ţi-a zis? Bagă bine 
de seamă! 

MOCHIONE: Așa, conașule; și mi-a mai spus la sfârşit: 
„Eu praf de-ăsta n-am și nici nu ştiu să existe; reţeta mi-a 
dat-o messer Cencio, doar că eu nu ştiu ce-i aia pulvis Christi.“ 

BARTOLOMEO: Bartolomeo, ești un om mort. 

MARTA: Isuse Cristoase, Maică Precistă, Sfinte Sisoe, 
Sfinte Nicolae, Sfinte Constantine şi Elena, Sfinte Dumitre, 
feriţi-l și păziţi-l!?/? Amin, mîntuie-l de chin! Ce ţi s-a întîm- 
plat, bărbate dragă? 

BARTOLOMEO: Tu aici, la ora asta? Fir-ar să fie! Du-te 
naibii acasă, că eu unul trebuie să mă hotărăsc dacă mă spîn- 
zur ori nu! Hai, Mochione, să mergem la jupînu': l-ai lăsat 
în prăvălie? 

MOCHIONE: Da, conașule. Drumul cel mai scurt e 
pe-aici. 

MARTA: Nefericita de mine! Mă întorc acasă să aştept 
ce s-o mai întîmpla. Mă tem ca nu cumva cerul să-mi fi împli- 
nit ruga. N-am curaj să spun ce-mi trece prin cap. Sfintă 
Fecioară, ai milă de noi! Ăsta care umblă în spatele meu 
trebuie să fie vreun răufăcător: să grăbesc pasul! 


SCENA XI 
Mamfurio, singur 


În Adagiile lui Erasm?*, recte în Erasmele lui Adagius — 
vai, m-am zăpăcit! —, vreau să spun în Adagiile erasmiene 
este unul care spune: A toga ad pallium”*. lar aceasta întîm- 
plindu-se in me ipso”, socotesc această zi nigro signandus 
lapillos. O caelum, o terras, o maria Neptuni”: după ce mi-au 

fost smulşi din mînă banii de către un hoţ abject, sub pre- 
textul că vor să mă ajute, mi-au ieșit înainte alți trei, care, 
non inquam dexteritate, sed sinisteritate guadanr'€, m-au lăsat 
într-un surtuc degradat, proque capitis operculo”? o şapcă 
vetustă care, versus centrum et în medio, prae nimii sudoris 
densitudine”*0, pare cerată sau smolită sau coriace ca tova- 
lul; iar odată cu toca, mi-au sustras şi toga academică. Proh 
deum atque hominum idem, iată-mă pogorât a patella ad 
prunas. M-au convins spunîndu-mi: Veniți cu noi, căci 
îl vom prinde pe hot; eu, bona fide, i-am urmat pînă cînd, 
ajungînd noi — ut facile crediderim — la domiciliul unor 
dezmăţate, m-au lăsat să-i aştept Jos la intrare, zicîndu-mi: 
e mai bine să urcăm noi înainte, ca să nu-l speriem ex abrupto 
cu dumneavoastră. Aşteptaţi aici, căci îndată va coborî unul 
dintre noi și vă va chema sus să-l recunoașteţi și să-l obligaţi, 
cu minima excandescentia”* posibilă, quod ad restitutionem 
attinet. Or, după ce am aşteptat îndelung deambulînd 
şi cugetind cum să antamez procedura, tandem”, cum nu 
venise nimeni ca să mă cheme, am purces în sus pe scări, 
şi am bătut la prima ușă, unde mi s-a spus să încerc alături, 
pentru că acolo se aflau, și se aflaseră și pînă atunci, numai 
cei ai casei. A/iguantolum progressus’, bat la uşa succesivă 
a aceluiași imobil, unde primesc un răspuns similar de la o 
vetula’? , care adaugă că, dacă vreau totuşi să intru, are nişte 
minime contemnendae iuvenculae””9; acesteia îi spun că altele 
îmi ocupă mintea; ulterius progressus ?!, mă trezesc în stradă, 
deoarece casa mai avea o ieşire care dădea într-o altă pla- 
zea??. Atunci, de necessitate consequentiae””5, concluzionez: 
Ergo forte” că am fost înşelat de către aceia, luînd în consi- 
deraţie că domus ista duplici constat exitu et ingressu”. Şi 
intru din nou înăuntru, percunctatus sum” din dorința de 
a investiga posibila existenţă a vreunui alt receptacul în care 
să se fi întrunit ignobilii. Dar mi s-a rostit in forma 

conclusionis?” : Amice, dacă au intrat pe-aici, au ieşit pe-acolo, 
iar dacă au intrat pe-acolo, au ieşit pe-aici. Tunc statim%8, 
pentru a nu reitera genul de consiliere şi sprijin relatate, 
m-am absentat și, urmînd modelul sentenţei pitagoreice”, 
m-am ţinut departe de drumurile cele mai bătute, și, mer- 
gînd pe străduţele lăturalnice, aştept momentul să mă pot 
întoarce acasă. Quandoquidem”, ţinînd seama de frecvența 
trecătorilor, mă tem să nu procur prejudiciu reputației mele, 
întâlnind vreun cunoscut, în aceste veşminte de tot nedemne; 
expedi}? ca în istum angulum’? să mă inserez, în acest inter- 
val, căci văd venind două femei. 


SCENA XII 
Carubina, Lucia 


CARUBINA: Pe Sfînta Raccasella! 

LUCIA: Avocata noastră. 

CARUBINA: i se pare că aduc cu doamna Victoria în 
alură şi-n mişcări? 

LUCIA: Vă jur pe toate cele cincisprezece mătănii pe care 
tocmai le-am făcut că nici mie nu-mi vine uşor să vă deo- 
sebesc. Pînă și vocea și cuvintele sînt la fel. Totuși e mai 
bine să-i vorbiţi în şoaptă, şi să-l îndemnați şi pe el să facă 
la fel, prefăcîndu-vă că vă e teamă să nu fiţi auziţi de vecine 
și de lumea din casa de alături. lar cînd o să vă atingă faţa, 
să n-aveţi nici o teamă: o aveţi la fel de proaspătă şi de fra- 
gedă ca doamna Victoria, dacă nu mai mult. 

CARUBINA: Să ai grijă să nu fie lumină în cameră pînă 
cînd nu-ţi voi face eu semn, pentru că vreau să-i dau pe 
faţă ticălosului şi intențiile, şi faptele. 

LUCIA: Şi în afară de-asta, e bine să-i faceţi oleacă de 
bucurie taurului înainte de-a-l biciui. Făceţi-l să descarce 
sacul măcar o dată, ca să priceapă cât de bine ştiţi să-l mînaţi. 

CARUBINA: O, cît despre asta, vreau ca distracţia să fie 
mai degrabă a dumitale decît a lui! Am să mă arăt înflăcărată 
de dragoste: așa că o să-i dau nişte sărutări de tigroaică, o 
să-l muşc de obraji, o să-i zdrobesc buzele cu dinţii, aşa încât 
o să-i auziţi strigătele şi-o să vă distraţi ca la cea mai bună 
comedie. lar eu o să-i spun: „Dragostea mea, viața mea, nu 
striga, că ne aud vecinii! lartă-mă, sufletul meu, dar o fac 
din prea mare dragoste!...“ 

LUCIA: lar el va crede că o faceţi prin puterea magiei. 

CARUBINA: „...Mă topesc toată şi ţi-aș sorbi şi sîngele“ 

LUCIA: Asta e dragoste de vampir! 

CARUBINA: Dar asta nu e tot. Apoi o să-l fac să scoată 
limba; iar aia vreau să i-o mușşc în așa hal și să nu-i dau dru- 
mul înainte ca el să scoată trei-patru răcnete. 

LUCIA: Ha, ha, ha! Am să-i spun doamnei Victoria: 
„Asta-i limba.“ De strigat o să mai poată el striga, dar de vor- 
bit, nu: asta-i cam prea, o să-i iasă amorul pe nas. 

CARUBINA: Atunci o să-i spun: „Iubirea mea cea dulce, 
dragostea mea care mă arzi ca focul, îngăduie-mi, te rog, acest 
exces! Te iubesc prea mult și m-ai înfierbintat prea tare, nu 
pot să nu mă dezlănţui!“ 

LUCIA: Pe Sfinta Apollonia, vă pricepeţi. O să zică în 
sinea lui: „Ce dragoste cîinească o mai fi şi asta?“ 

CARUBINA: După ce voi termina actul doi, o să-i dau 
de înţeles că vreau să-i deschid tainiţa principală înainte de 
a ne băga în pat. Mă voi așeza în poziţia potrivită și, cînd el 
va fi scos știuletele, iar slujba va fi ajuns la „Deschide poarta, 
Doamne“, dar înainte de „să intre Domnul Savaot“, vreau 
să i-l apuc cu amîndouă mîinile și să-i spun: „O, iubitul şi 
doritul meu, nădejdea inimii mele aprinse de patimă, mai 
degrabă vedea-mi-aș mîinile smulse din umeri decît pe tine 

din mîinile mele“ și atunci am să-l strîng tare, tare şi-am 
să-l răsucesc ca pe-o rufă udă. Sînt sigură că atunci mîinile 
n-or să-i fie de nici un ajutor. 

LUCIA: Hî, hî, hî, hî. Durerea aia l-ar face şi pe Hercule 
să-și piardă putinţa: asta pe lîngă faptul că sînteţi cu sigu- 
ranță mai puternică decit el. 

CARUBINA: Atunci fii sigură că o să răcnească aşa de 
tare, încît o să se audă pînă la noi acasă; iar dacă nu va striga 
cît îl ţin puterile, cu atît mai rău pentru el: pentru că îl voi 
stringe şi-l voi răsuci şi mai abitir. Cînd o să auziţi aceste stri- 
găte, dați fuga încoace cu lumînările în mînă. Și așa, în fața 
tuturor, cu vrerea Sfintei Lucia”%, o să mă recunoască. Ce-o 
fi după aceea vom vedea. 

LUCIA: Totul e pus la cale. Duceţi-vă atunci acasă la 
doamna Victoria; umblaţi cum ne-am înţeles şi țineţi-vă vălul 
pe faţă. Dacă îl întîlniți pe drum, el n-o să vă vorbească, 
pentru că nu, e cuviincios să acostezi o doamnă pe stradă; 
dumneavoastră făceţi-i o reverență și, cînd veţi fi la cîțiva 
pași înaintea lui, lăsați să vă scape un suspin pătimaș și îndrep- 
tați-vă spre uşa noastră, care va fi deschisă. Între timp eu 
mai am un drum de făcut, apoi îl caut pe el și-l aduc în casă. 
Fiţi cu mare grijă. La revedere. 

CARUBINA: La revedere, pe curînd. 


SCENA XIII 
Lucia, singură 


Zice bine proverbul: „De vrei să-ţi pară postul scurt, 
pune-ţi în cap să-ţi plătești datoriile de Paşti.“ Ziua asta mi 
s-a părut scurtă cît un ceas, din pricina dorinţei ce-o am 
de a sparge ouăle în seara asta. Totul merge ca pe roate. Mai 
trebuie numai să-l anunţ pe messer Gioan Bernardo să se 

găsească la momentul potrivit în locul potrivit, laolaltă cu 
ceilalți. Bate fierul cu măsură dacă lucrezi cu mai mulți fie- 
rari. Dar vorbeam de lup şi lupul la ușă. 


SCENA XIV 
Lucia, messer Gioan Bernardo 


LUCIA: Veniţi la ţanc. 

GIOAN BERNARDO: Ce ai izbutit, Lucia? 

LUCIA: lotul. Messer Bonifacio a plecat să se travestească 
și să-şi pună o barbă ca a dumneavoastră. Nevastă-sa, pre- 
schimbată în doamna Victoria, a plecat spre casa acesteia. 
Sanguino, îmbrăcat în căpitan, şi-a pus ditai barba lungă 
şi albă. Marca, Barra, Floro*4, Corcovizzo sînt travestiți în 
jandarmi. 

GIOAN BERNARDO: Tocmai i-am întîlnit şi-am vorbit 
cu ei. I-am lăsat pe-aici pe-aproape, într-o prăvălie de stofe. 
Eu stau cu grijă să nu-mi scape vrabia din mînă. I-ai spus 
doamnei Carubina ce gînduri am? 

LUCIA: Ferească sfântul! Credeţi că sînt așa de nepricepută? 

GIOAN BERNARDO: Ai procedat cu cap! Pentru treaba 
asta îţi dau o sărutare! Ţine! 

LUCIA: Mulţumesc, dar mie îmi trebuie altceva. 

GIOAN BERNARDO: Asta nu-i decît un zălog, draga 
mea Lucia. E greu să găsești o codoaşă isteață ca tine. 

LUCIA: Dacă aţi şti cît mi-am bătut capul ca să-l conving 
pe messer Bonifacio de neasteptata dragoste a doamnei Vic- 
toria și să-l fac să se travestească, și cît m-am străduit s-o 
conving pe doamna Carubina să facă ce va face: o să rămîneți 
uimit! 

GIOAN BERNARDO: Sînt sigur că știi să miînuiceşti 
lucruri chiar mai complicate decît astea. Acum cred că e 
bine să plec de aici, că nu e timp de taclale. Dacă ar suna 
ceasul, iar messer Bonifacio ne-ar găsi aici, am strica ciorba 
punîndu-i prea multă sare. Rămii cu bine. 

LUCIA: Mergeţi sănătos și aveţi grijă de dumneavoastră, 
că de messer Bonifacio am grijă eu. 


SCENA XV 
Mamfurio, singur 


De vreme ce aceştia s-au absentat, vreau să mai rămîn 
puțin şi să deambulez. Am văzut convorbind două femei, 
apoi una a rămas să discute cu pictorul acela. Una dintre 
ele trebuie să fie o lupa, unde derivatur lupanar”; iar vetula? 
trebuie să fie o lena’. Acel gen de colocviu habet lenocinii 
specimen’? Pe pictor îl consider un frecventator uzual al cate- 
goriei dintii. Ergo, sequitur conclusio”%. Văd o ceată ce se 

aproprie: vreau iterum” ` a mă retrage. 


SCENA XVI 


[Mamfurio,] Sanguino, travestit în căpitanul Palma; 
Marca, Barra, Corcovizzo, în jandarmi 


SANGUINO: Fără îndoială, ăsta de fuge şi se tupilează 
este un suflet chinuit de remușcări; desigur că are conștiința 


încărcată. Puneţi mîna pe el! 
BARRA: Stai pe loc! Cine eşti? 


MAMEURIO: Mamfurius artium magister. Non sum mal- 
factore, non fur, non mechus, non testis inicus: alterius nuptam, 
nec rem cupiens alienam?” 

SANGUINO: Ce-i asta, slujba de seară, ori aia de 
dimineață?! 

MARCA: Sau aia de îngropăciune, de n-o fi cumva vreun 
psalm! 

SANGUINO: Ce spui că eşti? Să nu fie vreun ţîrcovnic! 

MAMEURIO: Sum gymnasiarcha!>. 

SANGUINO: Ce vrea să zică gimnasticar? la legaţi-l repede 
și duceţi-l la mititica. 

CORCOVIZZO: Hai, ia-mă de mînă, messer oaie rătă- 
cită. Hai că noaptea asta te ducem noi la un hotel pe cinste: 
palat, nu alta! 

MAMEURIO: Domnilor stimați, eu sînt profesor de gim- 
naziu care în ultimele ore am fost jefuit şi despuiat de niște 
escroci. 

SANGUINO: Atunci de ce fugi de oamenii legii? Ba ești 
un hoţ şi vrei să scapi nepedepsit! Na, ţine! 

MAMEURIO: Vă rog, nu mă molestaţi! Fugeam ca să 
nu fiu văzut în hainele acestea, care nu sînt proprietatea mea. 

SANGUINO: Hei, sergent, nu vezi că e un mincinos? 
Nu vezi că haina asta de pe el e furată din vamă, de la 
Tiburolo5!%? 

CORCOVIZZO: lertaţi-mă, Domn căpitan, vă înșelați, 
să trăiţi! Haina aia avea șiret galben la guler. 

SANGUINO: Şi nu-l vezi? Eşti chior? Nu-i șiret ăsta? 
Nu-i galben? 

CORCOVIZZO: Galben, să trăiţi! 

MARCA: Pe sfinta cruce, ăsta-i un ticălos sadea. Na, ţine! 

MAMEFURIO: Vai, de ce mă molestaţi? Eu v-am spus că 
mi-a fost donată, în locul togii mele, de către niște răufăcă- 


tori abjecţi, ori, ut more vestro loquar 515, şuți. 

SANGUINO: Ce ştim noi este că ai încercat să fugi și 
că haina asta e furată. La puşcărie cu tine și o să vedem noi 
acolo cine-i hoţul. 

MAMEURIO: Duceţi-mă acasă la mecenatul meu, la Ver- 
gini”16, şi vă voi dovedi că nu sînt un răufăcător. 

SANGUINO: Nu punem noi mîna pe alde tine ca să te 
ducem acasă. Na! Na! La secţie cu tine, și-o să spui tu tot, 
acolo. 

MAMEURIO: Vai de mine, așa vă purtaţi cu un pedagog 
erudit? Vreti să mă supuneți blamului unei atari incriminări? 

SANGUINO: Pe toţi dracii, vorbeşte ca un creştin, ca 
să te pricepem! 

BARRA: Păi el vorbește mai ceva ca un creştin: vorbeşte 
ca popa la biserică. 

MARCA: Să nu fie vreun călugăr travestit. 

CORCOVIZZO: Așa cred şi eu. Domine abbas, volimus 
comedere fabbas? 

BARRA: Æt si fabba non babbemo, quit comederemo?”* 

MAMEURIO: Non sum homo ecclesiasticus”. 

SANGUINO: Vedeţi, are şi tonsură! Are ostia??? sfintă 
pe cap! 

MAMEURIO: Hoc est ca/vitium?.. 

BARRA: Pentru viţiul ăsta trebuie să te pocăieşti. Na, ţine! 

MAMEURIO: Dixi „calvitium“, quasi calvae vitium.522 
Nu mă mai loviți quia conguerar?5. Aşa vă purtaţi cu oame- 
nii învăţaţi și cu dascălii erudiţi? 

SANGUINO: Eşti un mincinos: nu semeni nici pe-afară, 
nici pe dinăuntru cu un dascăl. Na, ţine! 

MAMEURIO: Vă voi recita o sută de versuri din Vergiliu 
aut per capita toată Eneida. Cartea întîi, după unii, începe 
aşa: llle ego qui quondam; după alţii, care atribuie aceste 
versuri lui Varus’, ar începe așa: Arma virumque cano; cartea 
a doua: Contiqguere omnes; a treia: Postquam res Asiae; a patra: 

At regina gravi; a cincea: Tu quoque littoribus nostris; a şasea: 
Conticuere omnes?” 

SANGUINO: Nu ne păcălești tu pe noi cu două vorbe lati- 
nești învăţate anume. Trebuie că eşti un ageamiu: dacă erai 
învăţat, nu erai hoţ. 

MAMFURIO: Chemaţi dar un erudit să mă confruntaţi 
cu el. 

SANGUINO: Cennera nomino quotta sunt??? 

MAMFURIO: Este o întrebare infantilă, pentru elevi înce- 
pători, debutanţi, imberbi: et primis attingentium labellið?’: 
cărora le-aş spune că există masculeum, adică masculinul, 
faemineum, adică femininul, neutrum, pentru ce nu este nici 
una nici alta, comune, pentru ce este şi una, și alta... 

BARRA: Adică şi bou, şi vacă. 

MAMEURIO: ...epicoenum, cînd un sex nu se distinge 
de celălalt. 

SANGUINO: Și tu care dintre ele eşti? Ala de-i zici epigen? 

MAMEURIO: Quae non distinguunt sexum, dicas epi- 
coena.?? 

SANGUINO: Ia spune, dacă zici că ești pedagog: ce-i 
înveţi mai întîi pe copii? 

MAMEFURIO: Cu versul: Omne viro soli quod convenit, esto 
virile din gramatica despauteriană3%0. 

SANGUINO: Mai departe! 

MAMEURIO: „Omne“ idest totum, quidquid, quidlibet, 
quodcumque universum; „quod convenit“, quadrat, congruit, 
adest; „viro soli“, soli, duntaxat, tantummodo, solummodo viro, 
vel fertur a viro; „esto“, idest sit, vel dicatur, vel habeatur „virile“, 
idest”?! , este viril ceea ce se potriveşte numai bărbatului. 

SANGUINO: Ce drăcie îi învață ăştia mai întîi pe copii! 
Ceea ce are numai bărbatul și lipsește femeii, și se numeşte 
viril, adică scula! 

BARRA: Frumoasă lecţie, pe legea mea! 

MAMFURIO: Neg, neg. Nu spuneam cum credeți dum- 
neavoastră! Vedeţi ce înseamnă să vorbeşti cu indocţii, eu 
vorbesc de genul potrivit bărbaților. 

SANGUINO: Na! ţine! De genul ăsta trebuie să vorbească 
femeile! Poponar neruşinat ce eşti! 

MAMEURIO: Ceea ce spuneți voi e specific masculinu- 
lui, proprie et ut pars%?; şi este feminin, ut portio, et attribu- 
tive vel applicative*5. 

SANGUINO: Repede, repede, băgaţi-l în încăperea asta, 
pînă o să-l ducem la secţie. Se dă drept învăţat, dar învăţat 
e numai să se pună capra. 

MAMEURIC: O me miserum: verba nihil prosunt. O diem 
infaustum atque noctem! 55 


[Sfârșitul actului IV] 


ACTUL V 


SCENA I 
Bonifacio, Lucia 


BONIFACIO: ...0-0-0-0-0... 

LUCIA: Așa încît, dragă messer Gioan Bernardo... 

BONIFACIO: Nu uita că eu sînt Bonifacio... o-o-o- 
0-0... 

LUCIA: Jur că uit că sînt cu matale: așa de bine te-ai 
travestit, că nici n-aş zice că nu eşti Gioan Bernardo. 

BONIFACIO: ...0-0-0-0-0... Chiar așa trebuie să mă 
chemi, căci, dacă ne-aude cineva...a-a-a-a-a..., e bine să 
te-audă că-mi zici aşa...a-a-a-a-a... 

LUCIA: Dar de ce tremuri? Ai ceva? 
dacă cineva, crezînd că sînt Gioan Bernardo, vrea să-mi vor- 
bească, să-i răspunzi dumneata... a-a-a-a-a..., iar eu o să 
mă prefac plin de furie...e-e-e-e-e... şi o s-o iau înainte; 
să-i spui să mă lase în plata mea...a-a-a-a-a... pentru că m-a 
lovit strechea...a-a-a-a-a... 

LUCIA: Zici bine: n-am s-o zbircesc, fii sigur! 

BONIFACIO: ...0-0-0-0-0... 

LUCIA: Vreau să știu de ce tremuri. Spune-mi, tremuri 
de frig, sau de frică? Ce ai? 

BONIFACIO: Dragă Lucia, eu...u-u-u-u-u... am 
tremurici din pricina amorului, gîndindu-mă că, acuş acuș, 
am să ajung la comoara mea...a-a-a-a-a... 

LUCIA: Ah da, acum pricep ce fel de tremurici ai: aşa 
tremură oricine se află dinaintea unui lucru pe care l-a dorit 
cu ardoare: acum poţi să-ţi închipui că ești cu ea, pentru 
că sîntem foarte aproape. 


comoara mea, inima mea de piatră, care mă omora cu înce- 
tu ...U-u-u-u-u,... 

LUCIA: Ea comoara dumitale şi dumneata comoara ei. 
Jur pe Sfântul Martin, care şi-a împărţit haina cu un cerșetor, 
că matale poţi topi și o piatră, atît ai sîngele de cald. Astăzi 
îmi pari mai chipeș ca oricînd: nu știu dacă motivul e dra- 
gostea sau altceva. 

BONIFACIO: ...0-0-0-0-0... Hai mai repede că-i dau 
drumu ...u-u-u-u-u... 

LUCIA: Nu vă risipiţi pe pămînt, că vă bate Dumne- 
zeu%%. Ha, ha, ha, mă faceţi să rîd. Oricum, dacă vă scapă 
acum, faceţi alta cu mîna. 

BONIFACIO: Ai nimerit-o, da...a-a-a-a-a... 

LUCIA: Să mergem, atunci. 


SCENA II 
Bartolomeo, Consalvo, Mochione 


BARTOLOMEO: O, trădătorule, pungașule, asasinule, 
așadar n-ai pulvis Christi şi pulvisul tuturor dracilor? Văleu, 
sărăcan de mine, nenorocit şi amărit ce sînt! Dar o să mi-o 
plăteşti! 

CONSALVO: Mai bine ai face să taci din gură, prăpă- 
ditule, altfel toată lumea te va socoti nebun: o să ajungi de 
risul întregului oraș, pînă și ţîncii o să-și ridă de dumneata: 
şi altceva n-ai să izbuteşti. 

BARTOLOMEO: Și cu sfaturile astea speri să-mi închizi 
gura? 

CONSALVO: Dacă nu vrei să taci, strigă pînă ţi-or crăpa 
bojocii. De unde vroiai să ştiu eu de înțelegerile dumitale? 
Acum o lună a venit la mine Cencio ăla al matale și m-a între- 
bat dacă n-am oxid de plumb, alaun, argint viu, sulf roșu, 
verde de cupru, clorură de amoniu şi altele asemenea; eu 
i-am răspuns că am. La care el a adăugat: „Atunci dumneata 
o să fii furnizorul meu într-o mică experienţă pe care vreau 
s-o fac. Ține la mata această pulbere, denumită pulvis Christi, 
şi să-mi trimiţi oricînd atît cât îţi cer. Și mai ţine la dumneata 
şi această casetă cu lucrurile mele cele mai de preț.“ 

BARTOLOMEO: Şi pe astea şi le-a luat înapoi? 

CONSALVO: Nu. Așa că potoliţi-vă, căci, dacă va veni 
să le ia, nici că va mai ieși din casa mea, cum speră el. 

BARTOLOMEO: Ai dreptate. Numai să nu fi fugit cu 
poştalionul. Ce-ai auzit tu de asta, Mochione? 

MOCHIONE: Am auzit ce vorbeşte tot orașul. 

CONSALVO: Și după matale eu ce puteam face? Dum- 
neata trebuia să-l cunoşti, că doar lucra acasă la matale şi 
l-ai găzduit cincisprezece zile. Şi, în afară de asta, eu habar 
n-am unde locuia înainte. Dumneata în persoană mi-ai trimis 
vorbă să-i dau ba una, ba alta; iar în ceea ce priveşte pulvis 
Christi, cum îi zici matale, prima dată mi-ai cerut o jumă- 
tate, iar a doua oară, cealaltă jumătate. Azi cînd mi-ai trimis 
vorbă să-ţi trimit o cantitate de zece ori mai mare decît era 
toată la început, m-am minunat și ţi-am trimis vorbă că alchi- 
mistul Cencio nu mi-a mai dat nimic. 

BARTOLOMEO: Eu nu mă îndoiesc că el şi cu tine 
mi-aţi tras o ţeapă. 

CONSALVO: Dacă gîndeşti rău despre mine, să știi că 
faci mare păcat şi că te-ai ţicnit! Şi-a bătut joc de dumneata! 
Asta-i tot. De unde era să ştiu eu de afacerile voastre, dacă 
de mai bine de zece ani n-ară schimbat o vorbă cu dumneata? 
Ai trimis la mine la prăvălie după niște substante, iar eu 
ti-am dat ce-aveam. 

BARTOLOMEO: Pulberea asta, s-o ia dracu, era praf de 
aur amestecat cu cine ştie ce altă blestemăţie, de n-aveai cum 
s-o recunoşti. Era cea mai prețioasă pulbere ce se poate închi- 
pui. Din ea se obțineau bucăelele de aur. O, blestemată 
fie ziua cînd mi-a ieşit în cale! Mă duc să mă spînzur. 

CONSALVO: Du-te şi fă-o cît mai degrabă! 

BARTOLOMEO: O să mă spînzur după ce mai întîi o 
să te spînzur pe tine, escroc nenorocit! 

CONSALVO: Minti de îngheaţă apele. Fă-mi ce-oi crede 
tu că-i mai rău, că nu mă tem de tine nici atitica. Eşti un 
nebun și jumătate, vai de capul tău, du-te de caută pulvis 
Christi. 

BARTOLOMEO: Vai de mine, ce mă fac? Cum o să-mi 
recuperez banii? 

CONSALVO: Fă ce-a făcut şi ăla, dacă eşti în stare să 
găsești pe altul cu capul la fel de gol și punga la fel de plină 
ca ale dumitale. 

BARTOLOMEO: Ticălosule, asta poate face numai un 
mişel ca tine. 

CONSALVO: Așteaptă oleacă, căci vreau să-ţi scot nebu- 
nia sau vinul pe nas: na! na! zgirie-brinză ce ești! 

BARTOLOMEO: Asta-i prea de tot! Na, ţine, ţap încor- 
norat ce eşti! 

CONSALVO: Mai ţine-le şi pe-astea, că-s numai bune! 

BARTOLOMEO: Aoleu, măiculiţă, ucigaşule şi netreb- 
nicule! Ajutor! Săriți! 

MOCHIONE: Ajutor, că-l omoară în bătaie pe conașu'! 

CONSALVO: Las’ că te-ajut eu să-ţi scoţi nebunia din 
cap: na, na, na! 

BARTOLOMEO: Vai, Dumnezeule, ăsta mă omoară. 
Ajutor! Ajutor! 


SCENA III 


Sanguino, travestit în căpitanul Palma; Corcovizzo, Barra, 
Marca, în jandarmi; Bartolomeo, Consalvo, Mochione 


SANGUINO: Staţi pe loc! Poliţia! Ce-i gălăgia asta? 

BARTOLOMEO: Ucigaşul ăsta m-a lăsat sărac lipit, iar 
acum mă omoară în bătaie, după cum vedeţi. 

SANGUINO: Legaţi-i unul de celălalt şi duceţi-i la 
pușcărie. 

CONSALVO: Domnule căpitan, ăsta îmi cere să fac lu- 
cruri aiurea şi nepotrivite cu un om cumsecade ca mine. 

BARTOLOMEO: Hai la secţie, să lăsăm justiţia să facă 
dreptate. 

BARRA: Hai, umblaţi mai repejor, că acu se lasă noaptea. 

SANGUINO: Leagă-i zdravăn să nu scape. 

CORCOVIZZO: Dacă scapă, ziceţi că i-am eliberat eu. 

SANGUINO: Leagă-i bine cu frînghia. Hai să mergem! 

BARTOLOMEO: Vai, nenorocitul de mine, asta mai 
lipsea. Mochione, dă fuga la Marta şi spune-i să vină miine 
dimineaţa devreme după mine, la secţie. 

MOCHIONE: Am plecat. 

SANGUINO: Hai mișcaţi-vă, păcătoşilor, mai repede. 

SCENA IV 


Mochione, singur 

Cum boabele de mătănii? se ţin una de alta și fiecare 
urmează alteia, tot aşa orice necaz trage după sine altul, iar 
acesta la rîndul său altul şi tot aşa mai departe; şi aşa cum 
o cireașă agaţă şi trage după ea alta, așa și un ghinion trage 
după sine altul. Un proverb cunoscut în toată lumea zice 
că un rău nu vine niciodată singur. Primul rău a fost cînd 
stăpînu” l-a cunoscut pe Cencio; al doilea, cînd i-a dat șase 
sute de scuzi, al treilea, cînd a cheltuit cu nemiluita pe retorte, 
cuptoare, cărbuni și altele trebuincioase pentru nebunia 
dumisale; al patrulea, cînd a pierdut o grămadă de timp; 
al cincilea, cînd a muncit ca un rob; al șaselea, cînd s-a luat 
la ceartă cu spiţerul; al şaptelea, cînd a încasat vreo doispre- 
zece pumni zdraveni; al optulea, cînd a intrat la pușcărie; 
al nouălea, cine ştie ce altă drăcie mai face pînă o ieși de 
la pușcărie, care o să înghită și timp, și bani; şi ultimul, cînd 
s-a făcut de rîsul tirgului cu blestemăţia aia de pulvis Christi. 
Dar pare-mi-se că-l văd pe messer Gioan Bernardo. Cred 
că dînsul trebuie să fi înţeles mai bine ce s-a petrecut. Vreau 
să-l aud, că văd că îngină ceva. 


SCENA V 
Messer Gioan Bernardo, Mochione 


GIOAN BERNARDO: Mă tem ca ticăloșii ăștia, cu nero- 
ziile lor, să nu se ia cu altele şi să uite de ce-i mai important. 
Sînt sigur că o să facă vreo năzbitie. Hei, băiete! 

MOCHIONE: Să trăiţi, messer Gioan Bernardo. 

GIOAN BERNARDO: Ai întîlnit pe cineva prin părţile 
astea? 

MOCHIONE: Am întîlnit mai mulţi, din păcate pen- 
tru ei. 

GIOAN BERNARDO: Pe cine anume? 

MOCHIONE: Trei sticleţi cu căpitanul lor, care l-au 
umflat pe stăpînu și i-au dus la puşcărie şi pe el, şi pe Con- 
salvo, spiţerul. Pentru că i-au găsit cărîndu-şi la pumni unul 
altuia, i-au legat pe amindoi fedeleş și acw îi duc la secţie. 

GIOAN BERNARDO: Cine e stăpînul tău? 

MOCHIONE: Messer Bartolomeo. 

GIOAN BERNARDO: Ce spui, messer Bartolomeo la 
puşcărie? Ce nenorocire! Dar mai spune-mi, de ce se bătea 
cu Consalvo? 

MOCHIONE: Zău dacă ştiu. Acum vă rog să mă iertaţi, 
că trebuie să alerg acasă. 

GIOAN BERNARDO: Mergi cu Dumnezeu. 


SCENA VI 


Gioan Bernardo, singur 


Sanguino, pus pe şotii cum e, sigur că acuma pune la cale 
vreo altă strîmbă cu netrebnicii ceilalți; iar, între timp, Boni- 
facio împreună cu nevastă-sa o să iasă din casa doamnei 
Victoria, iar eu de unul singur n-o să fac mare scofală. O, 
să-i ia naiba! Cînd vor ieşi cei doi, e musai să-i ţin de vorbă, 
ca să aibă timp ceștilalți să ajungă la: „Aleluia! punga asta 
o iau eu! Aleluia, pelerina asta-i num? bună pentru mine!“ 
Să dea Domnul ca ăştia care se-apropie să fie chiar ei. 

SCENA VII 
Sanguino, Barra, Marca, Corcovizzo 


SANGUINO: Ha, ha, ha. Aştia îmi aduc aminte de ăla3%7 
care se simţea rău, dar nu ştia în ce parte îl durea. Medicul 
îl apăsa pe piept şi-l întreba: „Aici doare?“ „Nu“; apoi pe 
spinare: „Dar aici doare?“ „Nu“; pe urmă pe rărunchi: „Dar 
aici?“ „Nici aici“; apoi pe stomac: „Dar aici doare?“ „Nu“; 
pe burtă, „Nu“; la boașe, „Nu“. „Poate piciorul ăsta?“ zice 
medicul, „Nu, deloc“. „Poate celălalt?“ 

BARRA: Ha, ha, ha. 

SANGUINO: Aşa şi nenorociţii ăştia, cînd ne-au căzut 
în mînă, nu le era bine, dar nu ştiau să spună ce-i doare. 

CORCOVIZZO: Cînd messer Bartolomeo m-a simtit că 
i-am înşfăcat punga, a spus: „Sînteţi voi jandarmi cum sînt 
eu popă, şi mă duceţi la pușcărie cînd s-o duce papa la 
cîrciumă! Hai, luaţi-mi și banii ăștia, că o să mă despăgu- 
bească jupînu' de-i cu mine.“ „Păi sigur“, zice ălălale, „turcu 
plătește!“ 

SANGUINO: Iar celălalt, cînd i-ai luat și lui punga, ce-a zis? 

CORCOVIZZO: „Ah, ah, pe Maica Precistă, văd că jude- 
cata-i terminată şi că nu mai e nevoie să mergem la secţie. 
Pe Sfintul Leonard“*6, căruia vreau să-i dau un acatist, păcatul 
l-am făptuit noi, dar de căit, se căiesc pungile noastre.“ 

SANGUINO: Şi tu ce i-ai spus? Ai tăcut ca mutu? 

[CORCOVIZZO:] l-am spus așa: „De data asta vă iertăm 
și nu vă băgăm la pușcărie. Şi ca să nu vă luaţi din nou la 
bătaie, vă lăsăm aici, legaţi unul de altul. Dar pentru că am 
grijă să nu vă cotonogiţi şi pentru că nu-i drept ca în binele 
pe care vi-l fac să pierd și timp, și osteneală, şi doi metri 
de sfoară, vreau să mă plătiți; şi cum aici nu-i destulă lumină 
să număr monedele, aşteptaţi-mă să mă întorc cu restul.“ 

SCENA VIII 


Apare Gioan Bernardo 


GIOAN BERNARDO: Ha, ha, ha, ce-aţi făcut? 

SANGUINO: Am pedepsit doi răufăcători. 

GIOAN BERNARDO: Faceţi dreptate și Dumnezeu fi-va 
cu voi! 

SANGUINO: Am făcut ca papa ăla — parcă-i zicea 
Adrian”, care vindea bunurile bisericii mai degrabă mai 
ieftin decît pe veresie și care toată ziua stătea cu cîntarul în 
mînă să vadă dacă scuzii nu erau falși. La fel o să procedăm 
și noi ca să vedem cît îi revine fiecăruia. 

GIOAN BERNARDO: Cum i-aţi lăsat legaţi? 

SANGUINO: Fedeleş, ca să nu se mai ia la bătaie, cîtă 
vreme rămîn numai ei doi. 

GIOAN BERNARDO: Hei, ia luaţi-o din loc, căci cred 
că-l văd venind pe messer Bonifacio. 

SANGUINO: Hei, Barra, Marca, Corcovizzo, înapoi, îna- 
poi, să-l lăsăm mai întîi să discute cu messer Gioan Bernardo. 

GIOAN BERNARDO: Mergeţi. Eu unul îl aştept aici, 
la răscruce. 


SCENA IX 
Messer Bonifacio, Carubina, messer Gioan Bernardo 


BONIFACIO: Tot răul l-au făcut codoașa și vrăjitoarea 
aia de Lucia împreună cu tîrfa de Victoria. Au vrut să-şi 
bată joc de mine, nu mă mai încred în femei cît e veacul... 
Nici în Maica Precistă... cît pe-aci să vorbesc cu păcat! 

CARUBINA: Nu mai găsi scuze, ticălosule, că le cunosc 
cum te cunosc şi pe tine. Cine-i ăsta care vine drept spre noi? 

BONIFACIO: Să nu fie cine ştie ce altă dandana: mă tem 
că diavoliţa de Lucia a pus la cale mai multe deodată. 

GIOAN BERNARDO: Eu sînt eu, sau ăsta de vine? 

BONIFACIO: Ce spuneam! Ăsta-i alt împieliţat, mai mare 
și mai zdravăn! 

GIOAN BERNARDO: Hei, om cumsecade! 

BONIFACIO: Asta-mi mai lipsea! 

GIOAN BERNARDO: Hei, messere cu barbă neagră, ia 
spune-mi care din noi doi sînt eu, eu, sau dumneata? Nu 
răspunzi? 

BONIFACIO: Dumneata eşti dumneata, iar eu sînt eu! 

GIOAN BERNARDO: Cum eu sînt eu, hoţ ce eşti? Mi-ai 
furat înfățișarea şi sub chipul meu te-ai apucat să faci tică- 
loşii? Cum de te afli aici? Ce cauţi cu doamna Victoria? 

CARUBINA: Eu sînt nevasta lui, messer Gioan Bernardo, 
şi m-am deghizat aşa cu bunăvoința unei doamne ca să mă 
conving de ticăloşia bărbatului meu. 

GIOAN BERNARDO: Ah, sînteți doamna Carubina? Şi 
ăsta cum de-a devenit Gioan Bernardo? 

CARUBINA: Asta nu ştiu. Să zică el, că de-aia are gură. 

BONIFACIO: lar eu mi-am schimbat hainele ca să mă 
conving, de ticăloşia nevesti-mii. 

CARUBINA: Eşti un mincinos. Îndrăzneșşti să negi de 
faţă cu mine? 

GIOAN BERNARDO: Nemernicule, așa îţi trădezi nevasta, 
care e cunoscută de toți ca cinstită? 

BONIFACIO: Rogu-te, messere, să nu ajungem la insulte. 
Lasă-mă să-mi rezolv singur treburile cu nevastă-mea. 

GIOAN BERNARDO: Cum, mizerabile, crezi că o să scapi 
așa ușor din mîinile mele? Vreau să-mi dai socoteală pen- 
tru hainele astea; vreau să ştiu cum ai abuzat de numele meu? 
Cine ştie ce ticăloşii ai comis sub această înfăţişare care, dacă 
nu bag de seamă, vor fi puse toate pe seama mea. 

BONIFACIO: Te rog să mă ierti; n-am făcut nici un păcat 
în afară de acesta cu nevastă-mea, care nu e cunoscut de nimeni 
în afară de doamna Victoria şi de cei din casa ei, care însă 
au aflat că eu sînt eu, şi nu matale. 

CARUBINA: lartă-l de dragul meu, messer Gioan Ber- 
nardo. Şi nu povesti mai departe. 

GIOAN BERNARDO: Scuză-mă, stimată doamnă, dar 
mi-e imposibil să trec cu vederea această tărășenie. Eu nu 
ştiu ce-a făcut el, ca să ştiu dacă-l pot ierta sau nu. 

BONIFACIO: Hai, Carubina, să plecăm. 

GIOAN BERNARDO: Stai pe loc, şarlatanule, că nu-mi 
scapi tu cu una cu două! 

BONIFACIO: Lasă-mă, te rog, dacă nu vrei să ajungem 
la pumni și la palme. 

CARUBINA: Messer Gioan Bernardo, te rog, fă-o de dra- 
gul onoarei mele. 

GIOAN BERNARDO: Doamnă scumpă, onoarea dumi- 
tale va rămîne intactă, fiindcă dumneata nu puteai să faci 
nimic rău; dar eu vreau să ştiu ce ticăloşie ne-a făcut el dumi- 
tale şi mie. 

BONIFACIO: N-o să mă opreşti! 

GIOAN BERNARDO: N-o să-mi scapi! 


SCENA X 


Sanguino, Barra, Marca, Corcovizzo, Gioan Bernardo, 
Carubina, Bonifacio 


SANGUINO: Staţi pe loc, poliţia! Ce-i gălăgia asta? 
BONIFACIO: (Alta acum!) Fiţi bine-veniţi, domnilor. 
Vedeţi că m-am întîlnit cu omul ăsta îmbrăcat ca mine, care 

era cu nevastă-mea și care a mai sărit și la bătaie. Fac plîngere 
impotriva lui! 

GIOAN BERNARDO: Minti, ticălosule; și-am să dove- 
desc, cu hainele astea de pe tine, că ești un escroc. 

SANGUINO: Ce dracu se petrece aici? Sînt doi gemeni 
care s-au luat la hartă! 

BARRA: Ăştia trei, socotind şi femeia, vor fi „doi într-un 
singur trup“, cum zice scriptura! 

MARCA: Eu cred că încearcă să afle care din ei doi este 
bărbatul femeii. 

SANGUINO: Aici trebuie să fie o ditai potlogăria. Duce- 
ţi-l pe toţi la puşcărie! 

GIOAN BERNARDO: Domnule căpitan, nu trebuie să-l 
duceți la pușcărie decît pe el, nu şi pe mine! 

SANGUINO: Gura, netrebnicule, tu o să fii primul! 

GIOAN BERNARDO: Fie-vă milă, nu-mi faceţi una ca 
asta, eu sînt 6 persoană onorabilă. Sint pictorul Gioan Ber- 
nardo, cunoscut ca om de bine. 

CORCOVIZZO: Domn căpitan, vedeţi că nu se deose- 
besc unul de altul! 

CARUBINA: Stimate domnule căpitan, să dăm cărţile 
pe faţă! Cel travestit e bărbatu-meu, messer Bonifacio; ăstă- 
lalt e messer Gioan Bernardo. Asta-i adevărul și n-avem cum 
să-l ascundem. 

GIOAN BERNARDO: Şi drept confirmare, uitaţi-vă dacă 
barba aia e adevărată. 

BONIFACIO: Mărturisesc că e falsă; dar eu m-am traves- 
tit cu un scop anume, pentru ceva ce ne priveşte pe mine 
şi pe nevastă-mea. 

CORCOVIZZO: Uite aici, la mine în mînă, barba omu- 
lui ăstuia, care zice că-i cinstit. 

SANGUINO: Ia zi-mi, omule cinstit, e sau nu e asta 
barba ta? 


133 


BARRA: Păi sigur că e a lui, de vreme ce a cumpărat-o. 

SANGUINO: Păi atunci ăsta e ăla fals: duceţi-i și pe el, 
şi pe femeie la pușcărie. Iar dumneavoastră, messer Gioan 
Bernardo, vă ordonăm să vă prezentaţi mîine, la orele paispre- 
zece, la judecător, să depuneti declaraţie, dacă nu, amenda 
e de o sută cincizeci de scuzi. 

GIOAN BERNARDO: Mă voi conforma, domnule căpi- 
tan. Acum dumneavoastră ştiţi că nimeni dintre cei care au 
fost înșelați nu trebuie să mă caute pe mine și că eu fac plin- 
gere pentru toate fărădelegile comise de omul acesta sub 
înfățișarea mea. 

SANGUINO: Justiţia îşi va face datoria. 

CARUBINA: Şi eu, biata de mine, trebuie să fiu batjoco- 
rită şi dusă la închisoare, pentru vina de a-l fi surprins în 
flagrant pe bărbatu-meu? 

GIOAN BERNARDO: Domnule căpitan, garantez eu pen- 
tru această femeie, pe care o cunosc ca preacinstită și care 
nu are nici o vină, deşi e nevasta acestui ipochimen. 

SANGUINO: Dumneavoastră ar trebui să fiți mulţumit 
că vă lăsăm în pace pe dumneavoastră. Femeia nu era împre- 
ună cu bărbatu-său? 

GIOAN BERNARDO: Ba da. 

SANGUINO: Atunci, o să meargă cu bărbatu-său. 

CARUBINA: Dar eu nu sînt răspunzătoare. Eu l-am urmă- 
rit și l-am prins asupra faptei; iar acum mă întorceam de 
la doamna Victoria, certîindu-l pentru ticăloşia pe care o 
făcuse; şi dacă vă place, pot să adun cîtă lume vreţi să vă 
dovedească că eu nu-s vinovată cu nimic. Să mergem după 
doamna Victoria şi toţi vecinii dînsei. 

GIOAN BERNARDO: Vă asigur că doamna n-a greşit cu 
nimic. Iar dacă ar fi greşit, eu mă oblig să-i răscumpăr gre- 
şeala. Pentru mine e de ajuns, și în acest sens voi face şi 
plingerea, să meargă la pușcărie ăsta singur; dar de la doamna 
Carubina n-am nici o pretenţie și vă rog s-o lăsaţi să plece. 

SANGUINO: Pare că într-adevăr doamna n-are nici o 
vină. O las în grija dumneavoastră. Cît despre dumneavoas- 
trå... cum vă numiți? 

CARUBINA: Carubina, sluga domniei voastre. 

SANGUINO: Dumneavoastră, doamnă Carubina, ca 
reprezentant al legii vă ordon să vă prezentaţi mîine, tot la 
orele paisprezece, în faţa judecătorului pentru a lămuri situa- 
ţia, în caz contrar sînteţi pasibilă de o amendă de şaizeci 
de scuzi. 

CARUBINA: Mă voi conforma întocmai. 

BONIFACIO: Messer Gioan Bernardo, o să vă lămuriţi că 
nu v-am adus nici un prejudiciu, cum credeţi dumneavoastră. 

GIOAN BERNARDO: O să vedem. 

SANGUINO: Hai, să mergem! Aveţi grijă să nu fugă. 
Lăsaţi-l împreună cu dascălul ăla de școală, pentru că îi 
ducem pe amîndoi la secţie. 

BONIFACIO: Vă rog, legaţi-mă: făceți-i plăcerea asta 
nevesti-mii şi lui messer Gioan Bernardo. 

SANGUINO: Cu grijă, să nu scape. Haidem, noapte bună. 

GIOAN BERNARDO: Noapte bună şi un an bun dumnea- 
voastră și oamenilor dumneavoastră, domnule căpitan. 


SCENA XI 


Gioan Bernardo, Carubina 


GIOAN BERNARDO: Vezi, scumpă doamnă, ce necazuri 
aduce paiaţa asta divinei dumitale făpturi! Nu crezi că e drept 
să-i plăteşti cu aceeaşi monedă? 

CARUBINA: Dacă el nu se poartă cum trebuie, nu 
înseamnă că eu trebuie să fac la fel. 

GIOAN BERNARDO: Nu faci decît ceea ce trebuie, dra- 
gostea mea, cînd faci ceea ce orice om cu judecată de pe 

acest pămînt ar face. Vreau să ştii, iubirea mea, că indivizii 
care l-au arestat nu sînt jandarmi, ci nişte oameni de bine, 
prieteni de-ai mei, care se vor purta cu el aşa cum vrem noi. 
Deocamdată, el o să rămînă acolo; și în timp ce băieții o 
să se prefacă că mai rezolvă unele treburi înainte de a-l duce 
la secţie, va veni un domn pe nume Scaramure. F] va judeca 
toată tărășenia şi va hotărî ca soţul dumitale să se umilească 
în fața noastră, care am fost jigniţi de el, şi să le dea ceva 
băieţilor, nu ca să facă ceva anume, ci pentru ca toată poves- 
tea să pară mai verosimilă. lar dumneata nu vei avea nimic 
de pierdut. 

CARUBINA: După cîte îmi dau seama, eşti un mare 
şmecher, dacă ai știut şă ţeşi toată urzeala asta. Acum înțeleg 
multe lucruri. 

GIOAN BERNARDO: Sufletul meu, de dragul dumitale 
sînt gata să mă arunc într-o mie de prăpăstii. Or, de vreme 
ce norocul și şansa — pe care mă rog Domnului să nu o 
iroseşti — m-au ajutat să ajung atît de aproape de dumneata, 
te rog, pe dragostea pe care ţi-am purtat-o întotdeauna și 
continui să ţi-o port, să aibi milă de inima mea atît de tare 
şi de adînc pîrjolită de flacăra divinilor dumitale ochi. Eu 
sînt cel ce te iubeşte și te adoră. Dacă cerul mi-ar fi dăruit 
ceea ce i-a dăruit ageamiului şi prostovanului de soţ al dumi- 
tale, care nu-ţi apreciază nurii, nicicînd în inima mea nu 
s-ar fi aprins vreo altă flacără de iubire, cum într-adevăr nici 
nu s-a aprins. 

CARUBINA: Vai mie, ce aud și ce văd? Ce mi se întîmplă? 

GIOAN BERNARDO: Rogu-te, dulcea mea zeiţă, dacă vre- 
odată ai fost atinsă de flacăra iubirii — care aprinde îndeosebi 
inimile cele mai generoase, mai nobile și mai umane —, să 
nu-mi iei în nume de rău ceea ce o să-ţi spun; și să nu crezi, 
nici măcar o clipită, că, rugîndu-te ceea ce te rog, n-aş preţui 
onoarea dumitale, pentru care, dimpotrivă, sînt gata să-mi 

vărs sîngele; ci te rog numai și numai să-mi alini focul care 
mă mistuie şi care nici cu moartea nu cred să se stingă. 

CARUBINA: Vai, messere, eu sînt slabă de înger şi cu 
ușurință cred ceea ce-mi spui, deși lingușelile îndrăgostiţilor 
sînt prea bine cunoscute. Dar, deși doresc să-ţi alin sufe- 
rința, dinspre partea mea nu văd cum aş putea-o face fără 
a-mi ştirbi reputaţia. 

GIOAN BERNARDO: Suflet din sufletul meu, nu mă îndo- 
iesc că ştii ce este aceea onoarea şi ce e dezonoarea. Onoa- 
rea nu înseamnă altceva decît stimă şi bună reputaţie; dar 
onoarea rămîne intactă cînd stima și reputaţia nu au de 
suferit. Onoarea înseamnă buna părere a celorlalți despre 
noi; dacă aceasta nu este ştirbită, nu este ştirbită nici onoarea. 
Nu ceea ce facem sau sîntem noi ne atrage onoarea sau dezo- 
noarea, ci ceea ce alţii cred şi gîndesc despre noi. 

CARUBINA: Fie precum spui, cu privire la oameni, dar 
cu privire la îngerii şi sfinții care văd totul şi ne judecă? 

GIOAN BERNARDO: Aceştia nu vor să fie văzuţi mai 
mult decît ei înşişi se arată; nu vor să fie temuţi mai mult 
decît se fac temuti; nu vor să fie cunoscuţi mai mult decît 
se dezvăluie ei înşişi. 

CARUBINA: Eu nu înţeleg ce vrei să spui cu asta; aseme- 
nea cuvinte eu nu știu nici să le aprob, nici să le resping; 
dar pare-mi-se că miros a blasfemie. 

GIOAN BERNARDO: Să lăsăm vorbele, speranţă a sufle- 
tului meu. Îngăduie să nu se irosească în zadar frumusețea 
pe care ţi-a dăruit-o cerul: care, pe cît a fost de darnic în dră- 
gălăşenie şi nuri, pe atît a fost de zgârcit cu dumneata — 
unindu-te cu un bărbat care nici nu se sinchiseşte de aceste 
daruri — și de nemilos cu mine — care mă chinui şi suspin 
ziua întreagă după ele. Or, comoara mea, îngrijeşte-te mai 
degrabă să mă salvezi pe mine de la moarte decit să nu-ţi 
fie nici atîtica atinsă onoarea. Eu din proprie voinţă mă voi 

ucide — de nu mă va ucide chiar suferinţa dragostei — dacă, 
după ce te-am avut acum atât de aproape și la îndemiînă, soarta 
nemiloasă mă va lipsi pe viitor de ceea ce îmi e mai drag decît 
însăși dragostea. Viaţă a sufletului meu chinuit, nu e cu putință 
să-ţi ştirbească onoarea îngăduinţa de a mă readuce la viaţă; 
pe cînd pe mine sigur mă va-mpinge în mormânt cruzimea 
ce mi-o arăţi. 

CARUBINA: Fie-ţi milă, să ne retragem într-un loc mai 
tainic, să nu vorbim aici de asemenea lucruri. 

GIOAN BERNARDO: Să mergem, iubirea mea, căci văd 


că vine cineva. 


SCENA XII 


Consalvo și Bartolomeo, legați unul de celălalt si cu mti- 


nile la spate 


CONSALVO: Mişcă dracului, țap încornorat: să ajungem 
pînă la oamenii ăştia ca să ne dezlege. 

BARTOLOMEO: Lovi-te-ar buba rea, impotent neno- 
rocit şi încornorat al încornoraţilor! M-ai trîntit jos! 

CONSALVO: Văleleu, mi-ai rupt piciorul! 

BARTOLOMEO: Mai bine îţi rupeam gâtul. Poftim, am 
mai și căzut! Acum ce stai, ridică-te! 

CONSALVO: Păi hai să ne ridicăm! 

BARTOLOMEO: Ba nu mă ridic deloc, asta ca să-ţi fac 
în ciudă! Vreau să stau toată noaptea aici pe jos, măgar fără 
pereche ce eşti. 

CONSALVO: Hai, ridică-te, nu te-ai mai ridica în vecii 
vecilor! 

BARTOLOMEO: Ba stai acolo şi dormi, că tot eşti cul- 
cat! Vezi, ticălosule, cîte am îndurat şi îndur din cauza ta? 

CONSALVO: Și-o să mai înduri! 

BARTOLOMEO: Mägar încăpăţinat, na! 

CONSALVO: Ce faci, mă muști? Jur pe toți sfinţii că, 
dacă ţi-a venit cheful să te joci de-a mușcatul, îti smulg nasul 
sau o ureche! 


SCENA XIII 
Scaramure€, Consalvo, Bartolomeo 


SCARAMURE: Vreau să ştiu şi eu cine or fi ăştia doi care 
stau culcaţi în mijlocul drumului şi se ceartă. 

CONSALVO: Hai, sus, porcule: o să ne facem de ruşine 
şi mai tare dacă o să ne găsească pe jos. 

BARTOLOMEO: De parcă mult îţi pasă ţie de rușine! 
Bîrna din ochi nu te deranjează, în schimb nu poți să suporţi 
paiul! 

CONSALVO: De-aș avea mîinile libere, ai vedea tu cum 
se strigă după ajutor! Nu vrei să te scoli? 

BARTOLOMEO: Ţi-am spus că vreau să stau toată noap- 
tea așa. 

SCARAMURE: Ha, ha, ha, ăştia doi au fost legaţi unul 
de altul şi cu mîinile la spate: unul vrea să se ridice şi celălalt 
nu. După voce, unul îmi pare a fi chiar messer Bartolomeo; 
totuși nu poate fi el, pentru că sînt amindoi numai în cămașă, 
ca doi derbedei. Hei, beţivanilor, ce-i cu voi? De ce vă tăvăliţi 
pe jos? 

CONSALVO: O, amabile domn, veniţi şi ne dezlegaţi, 
vă rog! Ah, messer Scaramur€, dumneata ești? 

BARTOLOMEO: Ba eu vă rog, să ne lăsaţi așa. 

SCARAMURE: Doamne sfinte! Messer Bartolomeo şi 


messer Consalvo, nu mi-ar fi trecut prin cap că sînteţi chiar 

dumneavoastră! Ce-aţi păţit? Ce e comedia asta? Doi oameni 
serioşi să stea în felul ăsta, pe jos şi certîndu-se? Aţi înnebunit? 
BARTOLOMEO: Și mai tare o să vă miraţi cînd o să aflaţi 
ce mi s-a întîmplat mie. Vă rog, nu ne dezlegaţi! 
SCARAMURE: Fii fără grijă! Dar ce s-a întîmplat? 
CONSALVO: Am avut un diferend cu maţe-fripte ăsta 
şi ne-am luat la bătaie. Atunci, atrași de gălăgie, au apărut 
nişte escroci îmbrăcaţi în jandarmi și ne-au legat zicînd că 
ne duc la secţie; dar, ajungînd la Maiella*%9, ne-au legat mii- 
nile și ne-au pus, după cum puteţi vedea, spate în spate. 
Apoi ne-au luat frumușel pungile şi au şters-o. Pe urmă, 
doi cu memorie mai bună s-au întors şi ne-au furat şi man- 
tiile și pălăriile, şi ne-au sfişiat hainele de pe noi cu un brici. 
După asta, am luat-o şi noi încoace, unde zărisem un bărbat 
şi o femeie. Am vrut să mă grăbesc ca să-i prindem sau măcar 
să-i strigăm, şi atunci, trăgînd de omul ăsta... 
BARTOLOMEO: Bine că zici om, pentru că tu eşti un 
animal, un bou. 
SCARAMURE: Greşiţi dacă vă insultaţi în felul acesta. 
CONSALVO: ...trăgînd, deci, de omul ăsta, el a căzut 
ca un măgar cu samarul în spate şi m-a trîntit și pe mine la 
pămînt; şi, din răutate, nu vrea să se ridice. 
SCARAMURE: Acum ridicaţi-vă, că v-am dezlegat. Furia 
prea mare îi ia omului minţile şi dreapta judecată. Hai, sus, 
nu mai vreau să știu nimic, pentru că s-a făcut noapte. Nu 
încercaţi să vă luaţi iar la bătaie, căci primul care ridică mîna 
va avea doi împotriva lui. Dumneata, messer Consalvo, 
apuc-o într-acolo, iar dumneata, messer Bartolomeo, încoace. 
BARTOLOMEO: Bine, bine, să treacă noaptea asta: mîine 
îl aranjez eu pe amicul. 
CONSALVO: La revedere la Sfintu' Așteaptă! Noapte 
bună dumitale, messer Scaramur€. 
SCARAMURE: La revedere, plecaţi odată! 

BARTOLOMEO: La revedere! Vai, săracul de mine, mai 
liber aş fi dacă m-aş spînzura, că măcar nu m-aș mai putea 
aştepta la alte nenorociri! 


SCENA XIV 
Scaramur€, singur 


Împieliţatul de Sanguino e cunoscut de toți numai ca 
un mare escroc; cu toate astea, ştie să se prefacă aşa de bine, 
încît pare mai căpitan decît căpitanul însuşi. Uitaţi ce le-a 
făcut dobitocilor ăstora! Acum, în vreme ce messer Gioan 
Bernardo încearcă să-şi rezolve treaba lui, eu vreau să fac 
în așa fel încît dobitocul celălalt nu numai să nu se plîngă 
de mine, dar să-mi rămînă şi îndatorat. Uite poarta acade- 
miei de pungași. (Cioc, cioc, cioc.) 


SCENA XV 
Corcovizzo, Scaramur€, Sanguino, messer Bonifacio 


CORCOVIZZO: Cine-i, cine e? 

SCARAMURE: Sînt Scaramur€, dacă nu vă e cu supărare. 

CORCOVIZZO: Care Scaramure€? Ăsta-i nume de ţigan! 
Ce vrei? Cine eşti? 

SCARAMURE: Vreau să-i spun o vorbă căpitanului Palma. 

CORCOVIZZO: E ocupat; dar aşteaptă puţin să-l întreb 
dacă vrea să te asculte. 

SCARAMURE: (Ha, ha, ha, ce pricepuţi sînt, ticăloşii! 
Arta escrocheriei are și ea legile şi regulile ei, ca orice artă.) 

SANGUINO: Care ești, mă? 

SCARAMURE: Oameni buni! 

SANGUINO: Bun nebun, vino mîine la secţie. 

SCARAMURE: Vă rog, din suflet, ascultaţi-mă, e musai 
să vă vorbesc acum. 

SANGUINO: Cine zici că ești? 

SCARAMURE: Sînt Scaramure€. 

SANGUINO: Nu te cunosc; spune-mi totuşi ce vrei. 

SCARAMURE: Aş vrea să vă fac o rugăminte importantă. 

SANGUINO: Așteaptă puţin; peste o oră o să duc nişte 
infractori la secţie şi o să-mi povestești pe drum. 

SCARAMURE: Vai, vă rog din suflet, dacă puteți, veniţi 
puţin aici, că am să vă spun anumite lucruri care vă vor 
interesa. 

SANGUINO: Eşti un pisălog. Aşteaptă, cobor îndată. 

SCARAMURE: (Ha, ha, ha, dacă ceilalți sînt profesori 
sau bacalaureați, ăsta e doctor de-a binelea şi maestru. Cred 
că...) O, îl zăresc pe messer Bonifacio la fereastră. 

BONIFACIO: Ei, messer Scaramure, vezi unde am ajuns? 
Înţelegi matale ce vreau să zic. 

SCARAMURE: Nu, defel. Tocmai de-asta mă aflu aici. 

SANGUINO: Marş înăuntru, porc îngîmfat şi netrebnic! 
Cine ţi-a dat voie să te apropii de fereastră şi să trăncănești? 

BONIFACIO: lertaţi-mă, domnule căpitan, m-am retras. 

SCARAMURE: Ha, ha, ha, ha, sînteți dati dracului! Tocmai 
i-am dezlegat pe messer Bartolomeo şi pe Consalvo, care nu 
se puteau ridica de jos şi se mușcau și se înjurau între ei. 

SANGUINO: Ha, ha, de-ai şti ce le-am făcut lui messer 
Bonifacio şi pedagogului, te-ai tăvăli de ris. 

SCARAMURE: Comedia voastră e reușită, dar, pentru 
ăştia doi, riscă să devină o tragedie. 

SANGUINO: Nici chiar așa: pedagogului o să-i dăm dru- 
mul de îndată ce-i găbjim şi restul de bani. Iar cu Boni- 
facio vorbeşte matale şi împacă-l cu noi. 

SCARAMURE: Mai întîi îmi voi exprima regretul. Apoi 
îl voi face să mă trimeată la messer Gioan Bernardo să-i pre- 
zint scuzele; apoi îl voi aduce în persoană să-și ceară iertare 
şi de la el, şi de la ea; apoi, toţi împreună vă vom ruga să 
vă înduraţi şi să-i daţi drumul: şi cred că va face tot ce-i 
ceri, numai să nu-l duci la secţie. 

SANGUINO: Atunci, hai, să nu pierdem timpul. Eu îl aduc, 
așa legat cum e, aici jos şi te las să-i vorbeşti între patru ochi. 

SCARAMURE: Bine, îl aştept. 


SCENA XVI 
Sanguino, Barra, Marca, Bonifacio, Scaramure 


SANGUINO: Hei, Coppino, ai grijă să nu fugă! 

BARRA: Fiţi fără grijă, domn căpitan! 

SANGUINO: Şi tu, Panzuottuolo, fii cu ochii în patru. 

MARCA: Da, să trăiţi! 

SANGUINO: Daţi-vă puţin la o parte, ca să poată vorbi 
în linişte cu domnul acesta onorabil. Iar dumneata, messere. .. 
n-am reţinut cum te cheamă... 

SCARAMURE: Scaramur€, dacă nu vă e cu supărare. 

SANGUINO: ...dumneata, messer Scaramur€, vorbeşte 
cu omul dumitale aici, în colțul ăsta. 

SCARAMURE: Mii de mulţumiri, domnule căpitan. 

SANGUINO: Mi-ajunge una. 

SCARAMURE: Ce-aţi spus? 

SANGUINO: Gata, gata! 

SCENA XVII 
Scaramure, messer Bonifacio 


SCARAMURE: Messer Bonifacio, apropie-te. 

BONIFACIO: Vai, sărăcan de mine, câte încurcături pe 
ziua de azi! Vezi care sînt roadele amorului meu și-ale sfatu- 
rilor dumitale, messer Scaramure? 

SCARAMURE: Să-l ia dracu’... Doamne, iartă-mă, era 
cît pe ce să-l pomenesc pe unul dintre cei mai mari sfinți 
din câţi sînt în rai. 

BONIFACIO: Pe care? Pe Sântul Cristofor’*!? Hi, hi, hi. 

SCARAMURE: Nici chiar pe unul așa mare, dar tot unul 
dintre barosani. Dar nu-i cazul să-ţi înşir toţi sfinţii pe care 
i-am pomenit cînd am aflat pocinogul; numai că, în loc să 
le ridic osanale, le-am zis cîteva usturătoare tuturor — cu excep- 
tia Sfintului Leonardo, de al cărui ajutor avem mare nevoie 
acum —, aşa încît, dacă-i adevărat că pentru fiecare păcat voi 
sta câte şapte ani în purgatoriu, păi atunci lumea mai are de 
așteptat vreo cîteva mii de ani pînă la Judecata de Apoi. 

BONIFACIO: Nu faci bine că hulești. 

SCARAMURE: Dar ce altceva să fac cînd am aflat de 
paguba şi rușinea dumitale? Mai ales că necazul ţi-a venit 
de la mine. Oricum, dacă treaba asta continuă tot așa, sîn- 
tem doi oameni terminaţi. 

BONIFACIO: Dar cum de-ai aflat? 

SCARAMURE: Cum aflau toate lucrurile, chiar la dis- 
tanță, Apollonius*%2, Merlin și Malaggigi3%? 

BONIFACIO: Am înţeles. Deie Domnul ca vrăjile dumi- 
tale să mă poată scăpa din mîinile ăstora. 

SCARAMURE: Las pe mine, că eu n-am venit pentru 
altceva decît ca să dau de capătul acestei încurcături. Dar 
mai întîi povesteşte-mi toată tărăşenia. Crezi matale că fără 

arta magiei puteam să-l înduplec pe căpitan să ne lase să vor- 
bim între patru ochi, iar ăștilalţi să stea hăt și să se uite aiurea? 
Ştii că ăştia nu permit una ca asta nici chiar cunoscuţilor 
sau prietenilor lor? 

BONIFACIO: Ca să-ţi spun drept, m-a cam mirat şi pe 
mine treaba asta. 

SCARAMURE: Am purces cu umilinţă, cu rugăminți şi 
implorări şi cu un scud. Dar, mai înainte de orice, poves- 
teşte-mi, te rog, ce s-a întîmplat. 

BONIFACIO: Ce vrei să-ţi povestesc? Sînt un urgisit. 
Uite ce mi-au făcut reţetele şi remediile dumitale! Uite care 
i-a fost dragostea tîrfei ăleia, uite ticăloşia codoașei de Lucia, 
care m-a făcut să cred lucruri pe care nu le-aș fi crezut nici 
dacă erau rostite de Scaraoţchi în persoană! Vreau să plătesc 
douăzeci şi cinci de scuzi ca să fie însemnată cu fierul roşu?“ 

SCARAMURE: Fii cu băgare de seamă, că nu a fost vina 
ei, nici a doamnei Victoria şi nici a mea — deoarece cred 
că gîndeşti despre mine mai urît decît despre ceilalți, deşi 
nu o spui! Vezi să nu fi fost cumva vina dumitale! 

BONIFACIO: Rogu-te, explică-mi-o şi pe-asta! 

SCARAMURE: Eşti absolut sigur că şuviţa de păr pe care 
ţi-am cerut-o ca să i-o pun păpuşii îi aparţinea doamnei 
Victoria? 

BONIFACIO: Sînt sigur pe dracu’ să mă ia, şi pe mine, 
şi pe curva de soartă. Şuviţa aia e a nevesti-mii, veni-le-ar 
rău şi ei, și cui i-a dat prin cap să ne căsătorească, şi răspopi- 
tului care ne-a primit la altar: șuvița aia am adunat-o eu în 
grabă sîmbătă seara, pe cînd se pieptăna. 

SCARAMURE: Acum înţeleg eu tot adevărul. 

BONIFACIO: Și de la cine, mă rog, îl înţelegi? 

SCARAMURE: De la cine-l ştie şi tocmai mi l-a spus. 
Ti-am cerut eu cumva păr din capul nevesti-tii? 

BONIFACIO: Nu; mi-ai cerut păr de femeie! 

SCARAMURE: Ba, pe toţi dracii, ţi-am cerut păr de-al 
femeii, şi nu păr de femeie, oricare o fi ea. Ce, credeai că fac 
o păpușă ca să se joace fetiţele cu ea? 

BONIFACIO: Și ce deosebire vezi, mă rog, între păr de 
femeie și păr de-al femeii? 

SCARAMURE: O deosebire pe care o pricep şi ţîncii cînd 
încep să-şi folosească mintea. Nu trebuia noi să facem o 
imagine a ei: 

BONIFACIO: Să-ţi spun drept, n-am mintea dumitale. 
Uneori crezi că, dacă dumneata ai priceput un lucru, musai 
trebuie să-l fi priceput și ceilalţi. Dar nu e întotdeauna așa. 

SCARAMURE: Fir-ar să fie, asta e pricina pentru care 
s-a stricat efectul magiei mele. Ceara a fost aleasă și descîn- 
tată în numele doamnei Victoria; tot în numele ei am mode- 
lat păpuşa; dar părul era al nevesti-tii: de-aici s-a tras toată 
încurcătura. Nevastă-ta în casa Victoriei: Victoria s-a îndră- 
gostit, dar nevasta dumitale a fost atrasă. Nevastă-ta îm- 
brăcată cu hainele Victoriei, iar Victoria lăsată despuiată. 
Nevastă-ta în locul Victoriei, în casa Victoriei, în patul 
Victoriei, în rochia Victoriei; Victoria se aprinde şi arde de 
dorul tău. Iar Victoria şi Lucia şi nevasta dumitale toate sînt 
cum nu se poate mai mirate. Lucia, dacă-și mai aduce aminte 
că i-a dus nevestei dumitale hainele doamnei Victoria, sigur 
nu-şi aminteşte cum şi de ce a făcut-o. Doamna Victoria este 
extrem de uimită că dumneata, îmbrăcat ca messer Gioan 
Bernardo, şi nevasta dumitale, îmbrăcată cu hainele ei, v-aţi 
suit împreună în propriul ei pat, că la ora aceea ați putut găsi 
toate ușile deschise şi dumneata, și soția dumitale, și că Lucia, 
buimăcită, v-a condus pe amîndoi înăuntru; în vreme ce ea 
cu slugile ei aveau de lucru în salon și n-aveau cum să plece 
pînă la o anumită oră. Ai să vezi că soția dumitale e și acum 
ameţită: căci nu-și aduce aminte din ce motiv s-a îmbrăcat 
cu hainele celeilalte şi cum de-a ajuns în camera aceea. 

BONIFACIO: Încurcătura asta pare cam gogonată. 

SCARAMURE: O s-o înţelegi mai bine după ce o să ieşim 
cu totul din ea. 

BONIFACIO: Mă mir. Şi oricum rămîne o îndoială: de 
ce nevastă-mea, venind în locul doamnei Victoria, dacă zici 
că efectul s-a produs la ea, și nu la cealaltă, și deci trebuia 
să mă iubească, m-a supus la nişte chinuri pe care nu le-ar 
suporta nici măcar un cîine? 

SCARAMURE: Păi ţi-am spus deja că, din pricina şuviţei 
de păr, nevastă-ta a fost doar atrasă în acea încăpere; dar 
n-avea cum să fie îndrăgostită, fiindcă ceara nu a fost aleasă, 
nici modelată, nici încălzită în numele ei! 

BONIFACIO: Acum pricep tot. Înainte nu înţelesesem 
prea bine. 

SCARAMURE: Acu' gata! Am discutat prea mult despre 
asta. Hai să vedem cum le putem da ceva ăstora ca să scăpăm 
din mîinile lor, să se prefacă eventual că ai fugit sau altceva 
de soiul ăsta;, pentru că restul lucrurilor nu-s greu de îndreptat. 

BONIFACIO: Eu nu am mai mult de opt scuzi la mine; 
şi dacă vor mai mulți, promit să le mai dau. 

SCARAMURE: Ăştia nu pot fi amăgiţi cu promisiuni. 

BONIFACIO: Atunci le dau şi mantia şi inelele de pe 
deget. Dar, dacă intervii dumneata, cred că o lasă mai ieftin, 
că ăștia pentru un scud sînt în stare să se lepede şi de Cristos, 
şi de Precista, şi de maica Precistei! 

SCARAMURE: Nu-l cunoşti pe căpitan! 


SCENA XVIII 
Sanguino, Scaramur€, Bonifacio, [Marca, Barra] 


SANGUINO: Aș vrea să ştiu cînd aveţi de gînd să termi- 
naţi conversaţia! Sau credeţi că o să stăm aici toată noaptea 
aşteptindu-vă pe voi? 

SCARAMURE: Iertare, domnule căpitan, dacă v-am 
supărat lăsîndu-vă să aşteptaţi. Dar, dacă tot ați îngăduit asta, 
îngăduiţi-ne şi să vă spunem o vorbă. 

SANGUINO: Nu mai ascult nimic, e momentul să ple- 
căm la secţie: mîine vom avea destul timp să vorbim. Să mer- 
gem! Panzuottolo, Coppino, haidem! 

BONIFACIO: Aoleu, Doamne, Sfinte Leonarde, ajutaţi-mă! 

SCARAMURE: Vă rugăm mult, domnule căpitan. 

BONIFACIO: Și eu vă rog, cu toată umilința. 

SANGUINO: Fie! Am zăbovit atîta, pot să mai zăbovesc 
o clipă. 

SCARAMURE: Domnule căpitan, ceea ce vrem noi să 
vă spunem este că dumneavoastră nu vă poate fi de nici un 
folos păţania omului ăstuia cumsecade, pe cînd, acceptînd 
un mic dar de la dînsul și lăsîndu-l liber, o să aveţi de la el, 
ca şi de la mine, veşnică recunoștință și supunere. 

SANGUINO: Mă aşteptam să vii cu această propunere în 
speranţa că vei putea înșela justiţia. Mă mir ce curaj ai, om 
lipsit de conştiinţă civică ce eşti, să speri că eu aș lăsa să-mi 
scape un infractor de însemnătatea acestuia! Poate nu le-am 
spus-o lămurit băieţilor! Dar eu ţi-am îngăduit asemenea 
cutezanţă și te-am lăsat să vorbeşti ca să te pot pedepsi mai 
bine pentru greşeala ta și să te fac pildă pentru alții. Şi ca 
să nu ai nici o îndoială, o să te bag şi pe tine la puşcărie, îm- 
preună cu el. Hei, Coppino! 

BARRA: Ordonaţi! 

SANGUINO: Vezi de-l leagă și pe ästälalt! 

SCARAMURE: Îndurare, domnule căpitan, mai întîi 
ascultaţi-mă. 

BONIFACIO: Domnule căpitan, vă rog pe ce-am mai sfint, 
pe Maica Precista, pe Dumnezeu Tatăl, pe toţi sfinții părinţi! 

SCARAMURE: Ridică-te, că eu nu țin să fiu divinizat: 
nu sînt nici regele Spaniei, nici sultanul Turciei! 

BONIFACIO: Vă rog mult, aveţi milă de mine și nu vă 
enervați; și aduceţi-vă aminte că nu-i om fără de păcat şi 
că toţi avem nevoie de mila lui Dumnezeu, care ne iartă 
pe atît cît și noi iertăm greșiților noştri. 

SANGUINO: (Dacă avea ceva mai multă carte, ticălosul 
ăsta era tocmai bun de predicator.) Greşelile trebuie pedep- 
site, n-ai aflat-o încă? 

BONIFACIO: Dacă toate greșelile s-ar pedepsi, n-ar mai 
fi loc de iertare. 

SANGUINO: Du-te naibii, că n-am eu timp de ceartă. 

SCARAMURE: Taci matale, messer Bonifacio, şi lasă-mă 
pe mine. Domnule căpitan, de n-ar fi îngăduit cerul ca eu 
să-l ademenesc pe omul ăsta, aducînd prejudiciu justiţiei 
şi dezonoare domniei voastre, care sînteţi renumit în tot 
Neapolul ca om cinstit. 

SANGUINO: Să lăsăm lingușelile. Nu sînt eu cel ce hotă- 
răște iertarea sau pedepsirea, justiţia sau injustiţia, ci superi- 
orii mei. Ştii prea bine că sarcina mea e să-i bag la puşcărie 
pe răufăcători sau pe cei bănuiţi de infracțiune. Restul nu 
e treaba mea. 

BONIFACIO: Vai, vai, ce mă fac! 

SCARAMURE: Stimate domnule căpitan, dacă domnia 
voastră mă va asculta, ştiu că-mi va da dreptate. 

SANGUINO: N-am chef să mă enervez ori să-mi pierd 
vremea cu bazaconii! Așa că te poftesc să ai argumente con- 
vingătoare, aşa cum promiţi; că de nu, noaptea asta n-o să 
dormi în patul dumitale! 

BONIFACIO: Cristoase, ajută-mă! 

SCARAMURE: Domnia voastră ştie că în Italia nu e ca 
în ţările din nord, unde — fie din pricina frigului ce domnește 
acolo, fie din zel religios ori din bicisnicia celor care împart 
dreptatea — sînt persecutați bărbaţii care merg la curtezane. 
La noi, la Neapole, la Roma ori Veneţia, care sînt model 

de civilizaţie pentru întreaga lume, nu numai că tîrfele sau 
curtezanele, cum vreţi să le spuneți, sînt acceptate... 

SANGUINO: Dacă bine înţeleg eu, ăsta laudă astea trei 
oraşe pentru că sînt un fel de bordeluri și au o droaie de curve: 
iată un paradox demn de interes. 

SCARAMURE: Vă rog să mă ascultați. Ziceam că, în con- 
formitate cu legile civile şi reglementările municipale, nu numai 
că sînt acceptate curtezanele, dar bordelurile sînt consfinţite 
prin lege întocmai ca şi mînästirile de maici. 

SANGUINO: Ha, ha, ha, hai că-mi placi. Nu vrei cumva 
să fie înscrise printre cele patru sute de ordine călugărești 
mari şi cele cîteva mai mici3%5 și ca, la o adică, să aibă fiecare 
o stareță? Ha, ha! 

SCARAMURE: Încă puţină răbdare. Aici la Neapole, avem 
Piazzetta, Fundaco del Cetrangolo, cartierul Santo Antonio 
şi mahalaua de la Santa Maria del Carmine“. La Roma, pen- 
tru că erau răspîndite fără nici o ordine, în 15693% Sanctitatea 
Sa a hotărît să le strîngă pe toate la un loc, sub ameninţarea 
cu biciul, și să le atribuie un singur cartier care noaptea se 
încuia cu cheia, și asta nu atît pentru a le număra și a le fixa 
dările, cît pentru a nu se amesteca cu femeile cinstite și a 
le molipsi şi pe ele. De Veneţia nu mai vorbesc, căci din 
generozitatea şi liberalitatea serenissimei republici — unde 
toţi fudulii şi gogomanii ar fi în stare să se lase chiar și 
jugăniţi, numai să scoată un ban în plus — acolo curvele sînt 
scutite de orice taxă și ascultă de mai puţine legi decît toți 
ceilalți, deşi sînt atît de numeroase — căci orașele cu cit sînt 
mai mari şi mai vestite cu atît au mai multe curve —, încît 
cu un impozit minim ar aduce Veneţiei un al doilea tezaur, 
mai ceva decît cel existent*“5. Desigur, dacă Senatul s-ar înjosi 
să facă ce se face în alte locuri, ar deveni mult mai bogat decît 
este acum. Dar cum scriptura zice în sudore vultui ti%” şi 
nu „din sudoarea curvelor oraşului“, deocamdată se abţine. 

În afară de asta, le tratează pe sus-amintitele cu deosebit 
respect, cum rezultă dintr-o ordonanță recentă care spune 
că nici o persoană, nobilă sau nenobilă, de orice rang și con- 
diţie ar fi, nu are voie să cuteze a jigni sau adresa cuvinte 
ofensatoare și necuviincioase curtezanelor: ceea ce nu s-a 
legiferat niciodată pentru celelalte femei... 

SANGUINO: (Nici c-am întâlnit un firoscos mai mare.) 
Vorbeşti prea mult şi pe departe. Şi am senzaţia că ne iei 
peste picior şi pe mine, și pe nenorocitul ăsta care așteaptă 
rezultatul poliloghiei sau predicii sau disertaţiei — sau ce 
naiba o fi trăncăneala asta a ta. Aşa că termină mai repede, 
că nu-ţi mai dau decît cîteva minute. 

BONIFACIO: Te rog, vorbeşte-i de mine. Ce treabă avem 
noi cu Veneţia, Roma sau Neapole? 

SCARAMURE: Bine, închei cu concluzia că în aceste trei 
orașe stă măreţia întregii Italii: căci cel mai grozav dintre cele- 
lalte nu ajunge nici la genunchiul oricăruia dintre acestea trei. 

BONIFACIO: Văleu, m-a apucat pîntecăraia! 

SANGUINO: Ha, ha, acum așteaptă, să vedem unde vrea 
să ajungă amicul. 

SCARAMURE: Concluzia este că la Neapole, Veneţia și 
Roma, cu alte vorbe în toată Italia, curvele sînt acceptate, 
protejate, au un statut special, legi speciale, scutiri și privilegii 
speciale... 

SANGUINO: Trebuie să spui: „așa-zise privilegii“. 

SCARAMURE: În consecinţă, cine merge la curve nu poate 
fi sancționat sau urmărit în justiţie... 

SANGUINO: Încep să înţeleg unde bate. 

BONIFACIO: Și eu, slăvit fie numele Domnului! 

SCARAMURE: ...ba chiar justiţia se fereşte şi mai abitir 
să-i admonesteze, persecute ori învinuiască pe cei care merg 
la femeile cinstite, căci consideră un lucru barbar a-i scoate 
unui gentilom, unui bărbat cumsecade și vrednic de cinste, 

coarnele de unde le ţine ascunse şi a i le lipi în frunte. De 
aceea, fie fapta oricît de cunoscută, nu e cazul să fie dat pe 
mîna justiţiei decît dacă partea implicată, de obicei de con- 
diţie foarte joasă, nu se rușinează să deschidă proces. Cît 
despre părţile implicate, amestecul justiţiei ar conduce la 
o mare greșeală și nedreptate; deoarece pedepsirea celui care 
pune coarnele nu compensează ruşinea pe care o resimte încor- 
noratul la trîimbiţarea în public a necazului său. Aşa încât 
mai mare este dauna provocată de justiţie decît de delinc- 
vent. Şi chiar atunci cînd toată lumea ştie că ai coarne, prin 
proclamarea lor în justiţie, ele devin mult mai solemne și 
făloase. Așadar, într-o asemenea situaţie, orice bărbat cu jude- 
cată consideră că, dacă justiţia închide un ochi, se pot evita 
numeroase inconveniente. Căci un încornorat tăinuit — dacă 
mai poate fi numit încornorat cineva care nu este cunoscut 
ca atare și care continuă să aibă reputația nepătată —, de teamă 
să nu fie descoperit sau din nepăsare pentru coarnele alea 
pe care tot nu le vede nimeni — iar dacă nu se văd e ca și cum 
n-ar exista —, se abtine să se răzbune, ceea ce însă s-ar vedea 
obligat să facă cînd coarnele stau sub ochii tuturor. Prin urmare, 
obișnuinţa în Italia și în alte ţări civilizate, unde coarnele 
au un oarecare preţ, este nu doar de a evita excesele, ci chiar 
de a le ascunde și tăinui. De unde rezultă că, într-un anume 
sens, sînt de lăudat cei ce au legalizat bordelurile, care, prin 
părţile noastre, ne scutesc de multe alte neajunsuri... 

SANGUINO: Hai, termină! 

BONIFACIO: Vai, mor de sete! Simt că mă loveşte 
damblaua! 

SCARAMURE: În încheiere, îi zic domniei voastre că exce- 
sul care i se impută lui messer Bonifacio se datorează femeii 
care, fie ea tîrfă sau cinstită, nu trebuie să-i atragă unui om 
stimabil ca dînsul... 

BONIFACIO: Sînt o persoană onorabilă, locuiesc în car- 
tierul San Paolo*%. 

SCARAMURE: ...pedeapsa cu închisoarea, ca să nu mai 
spun că s-ar crea un precedent periculos. Domniei voastre, 
care sînteţi o persoană discretă, cred că-i ajunge ce-am spus 
pentru a înţelege toată situaţia. 

SANGUINO: Dacă de vină sînt femeile, îmi pare foarte 
rău că l-am reţinut. Şi-mi cer iertare în faţa lui Dumnezeu 
şi a lumii, căci n-am avut intenţia de a compromite onoarea 
cuiva. Dar vreau să aflați și tu, și el, şi ceilalți de faţă că lucrul 
ăsta nu stă în putinţa mea. Omul ăsta mi-a fost predat de 
un oarecare messer Gioan Bernardo, pictor, cu care el se stră- 
duia să semene, punîndu-şi barbă falsă, şi se mai străduie 
şi acum, cu pelerina asta de pe el. Iar barba o are aici, pe 
la unul dintre băieţi; dacă vreţi să aflați cum îi stă cu ea, 
puteţi veni mîine la ora paisprezece la secţie, cînd o să-i 
punem faţă în faţă pe ei şi bărbile lor. 

BONIFACIO: Vai mie, ajutaţi-mă, pentru numele lui 
Dumnezeu! 

SANGUINO: Or, insul acela onorabil îi face proces pen- 
tru ticăloşiile pe care acesta le-o fi făcut sub înfăţişarea lui: 
şi care, așadar, pe viitor i se pot imputa lui de vreun păgubaș 
care va cere cine ştie ce pentru daunele provocate de acesta. 

BONIFACIO: Domnule căpitan, dinspre partea asta să 
n-aveţi nici o grijă. 

SANGUINO: Omule, înţelege că nu eu trebuie să-mi fac 
griji. Pricepe odată şi tu, și toată lumea că dacă te duc la 
secție n-o fac că-mi place mie, ci pentru că trebuie să dau 
socoteală de asta. Iar pictorul e foarte ofuscat şi e hotărît 
ca mîine-dimineaţă să-ți facă citaţie. În afară de asta, se mai 
plinge de el şi nevastă-sa; femeia şi Gioan Bernardo ar putea 
să-mi dea nu puţină bătaie de cap. 

SCARAMURE: Dinspre partea femeii să n-aveţi teamă. 

SANGUINO: Ba chiar de ea mă tem. Din gelozie muieri- 
le sînt în stare să ducă de rîpă şi viaţa, şi onoarea bărbatului. 

Aşadar, ziceţi-mi ce anume pot face eu pentru voi: pot să 
vă compătimesc, dar nu să vă ajut! 

SCARAMURE: Domnule căpitan, domnia voastră vor- 
beşte ca un sfint. 

BONIFACIO: Ca un evanghelist, nu alta; cu evlavie! 

SANGUINO: Așa că hai să mergem. Panzuottuolo, ia adu-l 
şi pe pedagog și s-o luăm din loc. 

SCARAMURE: Domnule căpitan, mi-a venit o idee! 

SANGUINO: Care anume? 

SCARAMURE: Eu mă pun chezaș că — dacă ne mai îngă- 
duiți o zăbavă de cîteva minute — eu pot să-l împac pe messer 
Gioan Bernardo cu messer Bonifacio. 

BONIFACIO: O, de-ar vrea Domnul și de-ai putea 
dumneata! 

SANGUINO: Mă iei peste picior. Asta e cu neputinţă. 

SCARAMURE: Ba e chiar necesar. Cînd va afla cum stau 
lucrurile, cred că n-o să avem probleme. Îi sînt prieten apro- 
piat, aşa încît, dacă-l găsesc în pat, îl trezesc şi-l fac să vină 
pînă aici şi să cadă la învoială cu cestălalt. Însă dumneata, 
messer Bonifacio, sigur trebuie să-i ceri iertare şi să-i dai 
satisfacţie cu vorba şi cu fapta, se te pocăieşti, pentru că el, 
fără îndoială, se socotește cit se poate de jignit. 

BONIFACIO: Așa e drept. Promit să-i sărut picioarele 
și să-i rămîn pe veci îndatorat şi prieten, dacă mă iartă pentru 
această greșeală și nu mă face de rîsul tuturor. Şi la fel, uh, 
uh, uh, vă promit şi dumneavoastră, uh, uh, uh, domnule 
capitan. 

SANGUINO: Ridică-te, nu-mi săruta picioarele pînă n-oi 
ajunge papă. 

BONIFACIO: Domniei voastre îi rămîn obligat dacă ne 
mai îngăduie puţin timp ca să rezolvăm şi această treabă. 
Iar pe dumneata, messer Scaramure, te rog cu toată inima, 
cu maţele şi cu rărunchii, să pui suflet în vorbele pe care i 

le vei spune lui Gioan Bernardo, căci îţi voi rămîne îndatorat 
toată viaţa. 

SCARAMURE: Am toată încrederea că, sub un pretext 
oarecare, voi reuşi să-l aduc aici; iar odată adus, cu scuzele 
şi umilinţa dumitale, cu intervenţia domnului căpitan — dacă 
se îndură să ne-ajute — şi cu argumentele mele, nu se poate 
să nu izbutim; şi e obligatoriu să nu fii nerecunoscător cu 
generozitatea domnului căpitan. 

SANGUINO: În ce mă privește pe mine, eu nu vreau 
nimic; dar va trebui să te-arăţi mărinimos cu băieţii ăştia, 
dacă nu de altceva, măcar ca să le închizi gura. Dar mai am 
o pretenţie: să te împaci şi cu nevastă-ta şi să-i ceri iertare 
şi ei, ca și bărbatului. Cînd am să-i văd pe amîndoi mulțumiți 
şi împăcaţi, atunci voi opri procedura, pentru că nu mă pot 
împiedica să-mi fie milă de sărmanul messer Bonifacio. 

BONIFACIO: Domnule dragă, iată-mă aici, trup şi suflet 
la ordinele dumneavoastră. Pentru băieţii din patrulă, uite 
aici inelele, tot ce am în pungă și blestemata asta de mantie 
de care oricum vreau să mă lepăd cît mai repede. 

SANGUINO: Hai, gata! Vorbeşti, cum s-ar zice, de cioara 
de pe gard! Nu se va-ntimpla nimic din toate astea dacă messer 
Gioan Bernardo și nevasta dumitale nu vor fi satisfăcuțţi. 

BONIFACIO: Eu sper să fie satisfăcuţi. Hai, messer Scara- 
muré, te rog eu, du-te după ei! 

SCARAMURE: Pe el îl voi aduce cu un pretext bine ticluit, 
iar nevasta dumitale, dacă ţine la onoarea ei, nu mă îndo- 
iesc că va veni. 

SANGUINO: Hai, grăbește-te, de vrei să ne mai găsești aici. 

SCARAMURE: O, domnule căpitan, nu stau departe de 
aici nici el, nici ea. Mă întorc într-o clipă. 

SANGUINO: Să se hotărască repede dacă e da sau nu, 
să nu mă facă să pierd timpul de pomană. 

SCARAMURE: Să nu vă îndoiţi de asta. 

BONIFACIO: O, Sfinte Leonarde“”!, ajută-mă! 
SANGUINO: Hai să mergem înăuntru, să-i așteptăm acolo. 


SCENA XIX 
Gioan Bernardo, Ascanio 


GIOAN BERNARDO: Așadar, fiule, întorcîndu-ne la ce 
spuneam, părerea generală este că lucrurile sînt astfel rînduite 
încît natura nu duce lipsă de ce-i trebuie și nu abundă în ce 
e de prisos. De pildă, scoicile n-au picioare pentru că, oriunde 
s-ar afla în mare, au tot ce le trebuie ca să supravieţuiască, 
adică apă şi căldură de la soare — a cărui putere pătrunde 
pînă în adîncul apei. Cîrtiţele n-au ochi, pentru că îşi duc 
viața în pămînt și n-au nevoie decît de pămînt. Cine n-are 
meşteşug, n-are nevoie de scule. 

ASCANIO: Așa e, fără îndoială. Am auzit că un anume 
zeu, pe nume Momos”?, îl lua peste picior pe Jupiter. Deci 
oriunde e nevoie de unii care să vorbească deschis: în primul 
rînd, pentru ca principii şi judecătorii să-şi dea seama de 
greşelile pe care le fac, dar pe care nu le cunosc din cauza 
linguşitorilor şmecheri și lași; în al doilea rînd, ca să se teamă 
de a face unele lucruri; în al treilea, deoarece, comparate cu 
contrariul, bunătatea şi virtutea devin mai frumoase, mai 
evidente, mai limpezi, și sînt reconfirmate şi întărite — prin 
urmare acest critic al lui Jupiter... 

GIOAN BERNARDO: Nu e un zeu prea cunoscut sau pre- 
tuit, dar e unul dintre aceia care, dacă n-au mînă lungă, 
au, în schimb, limbă ascuţită. 

ASCANIO: ...contrazicîndu-se într-o zi cu Mercur, inter- 
pretul şi avocatul zeilor, l-a întrebat cam așa: „Ia zi, Mercur, 
tu, cel mai firoscos şi strimb sfătuitor și codoş al tunătorului 

Jupiter, ştiut fiind că, pentru a ţine piept vinturilor, orice 
pînză de corabie trebuie ba întinsă, ba strânsă, ba rotită, cum 
se face că există un catarg care n-are nevoie de fringhie? Și, 
ca să zic alta, mai pe şleau — să mă ierte urechile simandi- 
coase! — de ce n-are păsărica nasturi? La care Mercur a 
răspuns: „Pentru că — vorbind elegant — cocoșelul n-are degete 
ca să-i descheie.“ 

GIOAN BERNARDO: Ha, ha, ha, şi ceilalți zei ce-au zis? 

ASCANIO: Diana cea castă şi Minerva cea pudică i-au 
întors spatele şi-au plecat; iar atunci cică unul dintre cei 
doi ar fi zis: „Dă-le-n făcăleţul meu!“ Adică ar fi vrut să zică 
„Dă-le dracului“, dar pe vremea aceea nu se-auzise încă de 
acest ins simpatic. Așadar, în confirmarea celor spuse de dum- 
neavoastră, oricîte chichiţe ar căuta Momos ăsta, așa cum 
a făcut, face şi va face în viitor, niciodată nu va afla greşeală 
decît numai în aparenţă, în rînduiala naturii şi a minţii. 

GIOAN BERNARDO: Ai dreptate. Toate greşelile care 
au loc se datorează norocului cel strîmb: de pildă cel care 
i-a dat asemenea dar stăpînului tău, iar mie mi l-a refuzat. 
Soarta, adică norocul, aduce onoruri cui nu le merită, dă 
pămînt gras cui nu-l însămâînţează, dăruieşte livadă bogată 
cui n-o culege, bani din belșug cui nu ştie să-i cheltuiască, 
copii mulţi cui n-are cu ce-i crește, poftă de mîncare cui 
n-are ce băga în gură, pesmeţi cui n-are dinţi. Dar ce spun 
eu, trebuie să-l iertăm pentru că se ştie că norocul e orb şi, 
prin urmare, cînd caută cui să dea darurile pe care le are, 
bijbiie și de cele mai multe ori dă peste proşti, nesimţiţi sau 
ticăloși, de care e plină lumea. Mare minune dacă dă peste 
un om cinstit, fiindcă ăştia sînt doar cîţiva. Și mai mare e 
minunea dacă nimerește peste un om cu adevărat merituos, 
căci ăştia se numără pe degetele de la o mînă. Iar dacă nu 
e vina lui, e vina cui l-a creat. Zeus zice că nu l-a creat el. 
Dar, creat ori necreat, el e fără vină, iar adevăratul vinovat 
este de negăsit. 

ASCANIO: Așadar, a da vina pe noroc sau pe altceva e 
un lucru fără rost şi zadarnic. Ba mai mult, unii susțin că 
el ar fi nu numai bine-venit ci chiar necesar; pentru că orice 
virtute, fără ajutorul norocului, e neputincioasă; ba chiar 
aş zice că nici nu se poate numi virtute, ci doar o însușire 
inutilă şi fără valoare. Cui îi e dat să-l poată căuta şi găsi 
nu trebuie să zăbovească nici o clipă. Dar-ar zeii ca silinţa 
să alunge întotdeauna ghinionul şi să împlinească dorinţele, 
cum s-a întîmplat cu dumneavoastră. E necesar ca darul şi 
harul să fie despărțite așa încît unul să aibă nevoie de celălalt, 
şi deci fiecare să-l iubească pe celălalt. Cui îi e dăruit meritul 
să-i fie refuzat norocul, şi cui îi e dăruit norocul, să-i fie refu- 
zat meritul. 

GIOAN BERNARDO: Că bine mai vorbeşti, fiule! Văd 
că la tine mintea a luat-o înaintea vîrstei! Tot ce spui e adevă- 
rat şi tocmai am Încercat-o pe pielea mea. Deși fericirea de 
care-am avut parte astă-seară nu mi-a fost dată de zei sau 
de natură; deşi mi-a fost refuzată de noroc, mintea mi-a 
arătat prilejul, străduința m-a făcut să înșfac norocul de păr, 
şi perseverenţa, să nu-l las să-mi scape. Din orice necaz greu 
e pînă scoţi capul, căci pe urmă trupul și membrele vin de 
le sine. Referitor la doamna Carubina, sînt sigur că pe viitor 
nu va mai fi nevoie de atîta silință, de atîtea discuţii, argu- 
mente, motive şi introduceri. 

ASCANIO: Așa e, pentru că e de ajuns o dată să fie folo- 
site toate împreună și bine, ca să vorbiţi acum amindoi aceeași 
limbă: ochii se privesc, limbile vorbesc, inimile se înţeleg. 
Uneori ceea ce aduce clipa dăinuie pe vecie. Într-un an, lui 
don Paulino, parohul din Santa Primma, un sătuc de lîngă 
Nola355, Sipion Savolino*5% i-a mărturisit, în Vinerea mare, 
toate păcatele: care, deși multe și mari, fiind el cumătru cu 
popa, i-au fost iertate fără prea mare greutate. A fost de-ajuns 
o dată, pentru ca, în anii următori, fără multe vorbe și explicații, 

Sipione să meargă la don Paolino şi să-i zică doar atât: „Sfin- 
ţia ta, păcatele de-acu' un an mata le cunosti“; la care don 
Paolino îi răspundea lui Sipione: „Fiule, ai căpătat deja ierta- 
rea: vadde în pacio et non amplio peccare. 5 

GIOAN BERNARDO: Ha, ha, ha! Hai c-am vorbit des- 
tul. Vezi ușa asta? 

ASCANIO: Da, domnule. 

GIOAN BERNARDO: Asta-i locul unde-l țin ascuns. Nu 
trebuie să ne-atingem de ea pînă nu mă lămuresc cu messer 
Scaramure. Cred că la ora asta el a rezolvat totul şi mă caută 
pe mine. Pînă una alta, tu du-te şi adu-o încoace cît poţi 
de repede pe doamna Carubina. 

ASCANIO: Aşa voi face. Cred c-o să vă găsim tot aici. 

GIOAN BERNARDO: Fără îndoială, căci voi termina 
repede cu messer Scaramur€. Du-te acum! 


SCENA XX 


Messer Gioan Bernardo, singur 


Pe mormîntul lui Giacopon Tansillo36, Sastisitul35 a 
scris un epitaf care suna cam așa: 


Întiiul nasture cine-l încheie prost 
nici unuia apoi nu îi mai dă de rost; 
aşa și eu știut-am soarta mea din zori, 
de-aicea zac şi sînt pămînt de flori. 


Primul nasture pe care l-a încheiat strîimb messer Boni- 
facio a fost cînd s-a îndrăgostit de Victoria; al doilea, cînd 
s-a înţeles cu messer Scaramure să-și folosească arta magiei 
pentru a-l pune la treabă pe Scaraoţchi ca să-i aducă în zbor 
femeile care-i conveneau lui. De aici au început să curgă 

toate belelele, unele după altele, precum fiii din taţi, iar din 
fii, fiii fiilor și nepoţii nepoților. Acum nu-mi mai rămîne 
decît să pun cireașa pe tort: ceea ce se va întîmpla cînd el 
ne va cerși milă şi iertare pentru jignirea pe care ne-a adus-o 
nouă, doi bieţi neprihăniţi. 


SCENA XXI 
Gioan Bernardo, Ascanio, Scaramur€, Carubina 


GIOAN BERNARDO: Ce repede aţi apărut! 

ASCANIO: l-am întîlnit cînd tocmai veneau. 

SCARAMURE: Hai că acum sîntem toţi, putem să-l 
liberăm pe nenorocit din chinurile astea de iad. 

CARUBINA: Dar-ar Domnul să nu-l mai văd la faţă, 
neghiob cum e. 

ASCANIO: Pentru cine are voinţă, nimic nu-i prea greu. 

SCARAMURE: Eu, negăsindu-te acasă la dumneata, m-am 
dus pînă la doamna Victoria, crezînd că te găsesc acolo; pe 
urmă am trimis-o pe Lucia să te caute și să te-aducă încoace. 

GIOAN BERNARDO: Acum sîntem toţi. Doamnă Caru- 
bina, dumneata cu Ascanio prefaceţi-vă că veniţi nechemați. 
Dar mai întîi lăsaţi-ne pe mine şi pe messer Scaramure să 
aranjăm lucrurile cu Sanguino și cu ceilalți; iar între timp 
puteți să vă ascundeți aici, după colț. 

CARUBINA: Foarte bine te-ai gîndit. Hai, Ascanio! 

ASCANIO: Să ne pitim aici, coniță, ca să auzim şi noi 
ce vorbesc și să alegem momentul cel mai potrivit pentru 
a ne face apariţia. 

CARUBINA: Prea bine. 

SCENA XXII 


Scaramur€, Gioan Bernardo, Corcovizzo, Ascanio, San- 
guino, [Barra] 


SCARAMURE: Să batem la ușă. (Cioc, cioc, cioc.) 

CORCOVIZZO: Cine e? 

SCARAMURE: Oameni buni. Anunţă-l pe domnul căpi- 
tan că sîntem aici. 

CORCOVIZZO: Îndată, domnule. 

SCARAMURE: Ăsta-i Corcovizzo: acum cred că-i zic 
Coppino sau nu ştiu în ce alt fel. Am auzit că-l strigau Pan- 
zuottolo, dar nu știu dacă pe el sau pe altul. 

GIOAN BERNARDO: Ha, ha, la nevoie să vezi ce-o să-i 
mai ştie pedagogul și messer Bonifacio. Şi-au pus şi ei barbă? 

SCARAMURE: Da, toţi, de zici că sîntem cu adevărat 
la teatru. Pedagogului nu-i lipseşte decît barba; messer Boni- 
facio, dacă vrea să-și pună una, de-abia bine că o are. Ăştia 
doi ştiu unul de altul, dar n-au habar că ceilalţi sînt și ei 
travestiţi. 

ASCANIO: Mai lipseşte să-şi pună mască și doamna 
Carubina. 

SANGUINO: Aţi venit? N-aţi adus-o şi pe nevastă? Fiţi 
atenţi, că fără ea nu putem face nimic. 

SCARAMURE: E pe drum, domnule căpitan, trebuie 
s-apară dintr-un moment într-altul. 

SANGUINO: Aşteptaţi că-l aducem jos pe omul nostru. 

SCARAMURE: Ţine-te băţos, la început. 

GIOAN BERNARDO: Lasă că am eu grijă. 

SANGUINO: Fii bine-venit, messer Gioan Bernardo. 

[GIOAN BERNARDO:] Bine v-am găsit pe domnia voas- 
trå. Cum am aflat de la messer Scaramure că doriţi să mă 
vedeți, am sărit din pat şi am dat fuga încoace, temîndu-mă 

să nu se fi descoperit vreo potlogărie făcută de răufăcătorul 
acela sub înfăţişarea mea. 

SANGUINO: Răufăcătorul'”€ uite-l aici. Dar, pe toți dracii, 
nu eu am trimis să te cheme, ci messer Scaramure m-a rugat 
să-i mai dau un răgaz înainte de a-l duce pe ticălos la secţie, 
spunînd că lucrul acesta n-o să te supere cînd vei afla ce 
motive l-au împins să se travestească. Eu, ca să-ţi fac plăcere 
dumitale şi mișcat de rugăminţile lui messer Scaramure, ca 
să nu mai pomenesc de lacrimile şi văicărelile împricinatului, 
v-am aşteptat. Dar n-am trimis eu să te cheme. 

BONIFACIO: Fie-vă milă, pentru numele Domnului! 

GIOAN BERNARDO: Messer Scaramure, nu m-ai che- 
mat dumneata și m-ai pus pe jăratic zicîndu-mi că mă caută 
domnul căpitan pentru anumite lucruri însemnate referi- 
toare la necazul meu? Cum de m-ai înşelat în halul ăsta? 
Asta-i prietenia dumitale? Asta-i zelul cu care mă ajuţi? Ai 
încercat şi, după cât se vede, continui să încerci să-i ţii partea 
și să-i vii în ajutor acestui om cu conştiinţa pătată, prejudi- 
ciindu-mă pe mine. Domnule căpitan, eu continui să mă 
plîng de insul acesta care a abuzat de numele meu, dar a abu- 
zat și de autoritatea şi de numele domniei voastre cînd m-a 
cărat pînă aici, deranjind atîta lume. 

BONIFACIO: Fie-vă milă, în numele Domnului şi al 
Sfintei lui Maici. 

SANGUINO: Mai domol! Să vedem dacă putem îndrepta 
pocinogul ăsta. Să vedem dacă e chiar așa de vinovat. lar dum- 
neata, dacă eşti aici, gîndește-te bine la ce faci și nu te lăsa 
pradă furiei. 

GIOAN BERNARDO: În ce mă priveşte, tărăşenia asta 
nu se poate îndrepta nici acum, nici altă dată; ba dimpo- 
trivă, nici după ce justiţia își va face datoria nu cred să se 
termine lucrurile între noi. 

SCARAMURE: Dragul meu messer Gioan Bernardo, ceea 
ce eu am făcut şi fac nu cred să-ţi ştirbească de vreun fel onoa- 
rea. Ori de cîte ori se va descoperi vreo infracţiune comisă 
pe timp de noapte de o persoană cu înfățișarea dumitale, 
sîntem cu toţii martori că ea trebuie pusă pe seama lui messer 
Bonifacio; dar neaflînd pînă acum decât de unele păcate ușoare, 
legate de el şi de nevastă-sa, ar fi bine să te mai linișteşti. 

GIOAN BERNARDO: Înţeleg că s-a travestit ca să crea- 
dă lumea că eu m-am întîlnit cu nevastă-sa și ca să ne zăpă- 
cească pe amîndoi şi să ne pună vieţile în primejdie. Nu 
vedeţi că pe ea încearcă s-o înșele, iar mie să-mi facă zile 
fripte? 

BONIFACIO: Să mă ferească Dumnezeu! De ce tocmai 
dumitale, dragă messer Gioan Bernardo? Mă jur pe rănile 
Domnului nostru Isus şi îţi cer iertare. 

GIOAN BERNARDO: Lasă lingușeala, rogu-te! 

BARRA: Acum, cînd i-a ajuns cuțitul la os, ticălosul e 
numai lapte şi miere. Dacă norocul se va îndura de el, o să 
ne facă cinste la toți. 

SANGUINO: Ei hai, Gioan Bernardo, ai oleacă de milă, 
cel puţin pînă nu se dovedeşte că ar fi făcut vreo altă bleaznă! 
Că ceva necurat tot e la mijloc: pentru că şi nevastă-sa era 
travestită, după cîte îmi zice el. Dar asta nu înseamnă nea- 
părat că el ţinea să te confunde lumea cu el. 

SCARAMURE: Ca să nu mai spun că nevastă-sa se tra- 
vestise într-o femeie care e frecventată pe față de messer Gioan 
Bernardo. Hai, messer Gioan Bernardo, eu însumi te rog 
să nu uiţi de preceptele sfinte care ne învaţă să fim milostivi. 
Eu știam prea bine că n-ai fi venit pînă aici dacă nu-ţi vor- 
beam în felul acela. Am abuzat de numele domnului căpitan, 
fiind convins că n-o să-mi purtaţi nici unul pică, deoarece 
eu vreau să-mi fac milă şi pomană cu un nenorocit, fără a 
dăuna prin asta nimănui. 

BONIFACIO: Messer Gioan Bernardo, dragul meu, mă 
ofer să răscumpăr orice pagubă și pretenţie ai putea avea. 
Messer Gioan Bernardo, te rog, îngăduie sufletului nenoro- 
citului de Bonifacio să se îndatoreze pe veci la dumneata, 
care, dacă vrei, îl poţi acoperi de ruşine. Onoarea mea e în 
mîinile dumitale: n-am să tăgăduiesc niciodată că, mulţu- 
mită generozităţii dumitale, mi-am salvat onoarea. Dacă-ţi 
faci pomana asta, ho, ho, ho... 

SANGUINO: Tocmai bine, uite-o şi pe nevastă-sa. 


SCENA XXIII 


Carubina, Sanguino, Scaramure, Gioan Bernardo, Boni- 
facio, Barra, 
Corcovizzo, Ascanio, Marca 


CARUBINA: Văd că necredinciosul ăsta de soţ al meu 
e tot aici. 

SANGUINO: Hai că asta-i bună! Cred că specialiştii în 
cazuri de conștiință nu și-au putut închipui pînă acum că 
un bărbat poate fi numit necredincios pentru că-i face ce tre- 
buie nevestei lui proprii şi legitime. 

SCARAMURE: Haide, să lăsăm deoparte și ironiile, şi furia. 
Lucrul ăsta trebuie rezolvat de noi, aici — mulțumită domnu- 
lui căpitan Palma, care ne face favoarea să discute despre 
onoarea dumitale, doamnă Carubina. Ruşinea bărbatului 
dumitale n-are cum să servească drept reparaţie morală onoa- 
rei matale; și nici a dumitale, messer Gioan Bernardo. 

BONIFACIO: Asta-i lucru sigur. Aveţi milă, îndurare, 
îngăduinţă și mizericordie, pentru numele lui Dumnezeu! 
Messer Gioan Bernardo, nevastă dragă, iertaţi-mă, această 
primă oară. 

BARRA: Mare ciudăţenie și lumea asta! Unii fac păcate 
peste păcate și nu se căiesc nici o singură dată, măcar pentru 
alea de sar în ochi. Alţii se căiesc numai după un puhoi de 
greșeli; alţii dau de belea de la prima; alții nici n-au păcătuit 
încă şi se consideră vinovaţi; alții suferă fără a păcătui, iar 
alții fac penitenţă pentru păcatele altora. Dacă ne gîndim 
bine, la omul ăsta se întîlnesc toate astea la un loc. 

BONIFACIO: Eu vă cer milă şi îndurare şi vă implor să 
mă iertaţi, aşa cum Domnul nostru Isus Cristos i-a iertat 
pe tîlharul pocăit şi pe Maria Magdalena. 

BARRA: (Drace, că bun tîlhar e ăsta!) Cînd oi fi şi tu 
un tîlhar pocăit ca acela, atunci o să capeţi şi iertarea. Dum- 
neata eşti un tîlhar pentru că iei ceea ce i se cuvine nevestei 
dumitale și dai altor femei, licoarea, laptele, frișca sau, cu 
alte vorbe, avutul şi plăcerea ei. 

GIOAN BERNARDO: Şi cu înfățișarea, cu barba și mantia 
mea şi, cine poate şti, chiar și cu onoarea mea cum rămîne? 

BARRA: De aia nu trebuie iertat precum tîlharul pocăit, 
ci mai degrabă precum Maria Magdalena. 

CORCOVIZZO: Ce Magdalenă drăgălașă! Naiba să-i ia şi 
pe el, și pe cei o mie de păduchi pe care trebuie că-i poartă şi 
în barba asta, și în ailaltă, mai de jos! Ia vedeţi ce balsam preţios 
duce cu el! Pe legea mea, dacă avea fustă era leit Magdalena. 
Eu zic să-l iertăm, cum l-au iertat iudeii pe Baraba. 

SANGUINO: Frumos îl mai ajuţi pe bietul om! Bună 
metodă de a consola un nefericit! la vă poftesc să tăceţi din 
gură şi să nu vă amestecați în treaba asta! Voi să executați 
ordinele și-atât! 

SCARAMURE: Vă rog eu să-l iertaţi; iar el, cum vedeţi, 
vă roagă şi mai abitir, în genunchi, în numele Domnului sau 
al necuratului, ca pe Baraba sau ca pe tîlhar! 

SANGUINO: Are dreptate. Se cuvine să-l iertaţi. 

GIOAN BERNARDO: Ce zici dumneata, doamnă 
Carubina? 

CARUBINA: Eu de data asta îl iert; dar să bage la cap 
pe viitor, să nu i-o plătesc cu dobîndă. 

BONIFACIO: Te asigur, Carubina, scumpa mea... 

CARUBINA: Eu sînt scumpa dumitale, iar dumneata ești 
al doamnei Victoria. 

BONIFACIO: Îţi jur că n-o să mă mai prinzi niciodată... 

CARUBINA: De ce, pentru că ai învăţat să fii mai cu 
băgare de seamă? 

GIOAN BERNARDO: L-ai dibăcit! 

BONIFACIO: Eu ziceam că n-o să mă mai prinzi nici- 
odată în păcat pentru că niciodată n-am să mai păcătuiesc. 

BARRA: Aşa zic şi femeile cînd sînt în chinurile facerii: 
„N-am s-o mai fac niciodată, niciodată, niciodată; am să 
mă închid cu cheia. Bărbat fără inimă, dacă te mai apropii 
de mine, te ucid, te sfișii cu dinții!“ Pe urmă, nici n-a ieşit 
bine copilul, că, urmînd legea naturii care nu admite vidul”, 
vor cu orice preţ să bage ceva în locul lui. Asta-i pocăința 
femeii cînd naşte, asta-i dorinţa ei cînd zămisleşte. 

SANGUINO: Frumos vă şade, omul plînge și voi o daţi 
înainte cu glumele și vă distrati. la mai tăceţi odată! 

CARUBINA: Eu nu numai că te iert, dar, ca să mă arăt 
și mai îngăduitoare cu dumneata și să-mi salvez şi onoarea, 
îl rog şi eu pe messer Gioan Bernardo să îngăduie ca domnul 
căpitan să-l elibereze pe bărbatu-meu. 

BONIFACIO: Dragă nevestică, îţi mulțumesc. Pînă acum 
te-am prețuit într-un fel și te-am iubit în două; de astăzi 
te voi preţui și iubi în toate felurile și din toate motivele. 

GIOAN BERNARDO: Messer Bonifacio, eu sînt creștin 
şi mă declar un bun catolic. Eu mă spovedesc şi mă împăr- 
tăşesc ori de cîte ori e nevoie. Meseria mea e să pictez, să 
arăt muritorilor chipul Domnului nostru, al Maicii noastre 

şi al Sfinţilor din împărăţia raiului. De aceea nu mă lasă 
inima, văzîndu-te cum te pocăieşti, să nu te iert și să nu-ți 
acord acea îndurare pe care orice creştin bun şi pios e obligat 
s-o arate în asemenea cazuri. De te-ar ierta şi Dumnezeu în 
ceruri cum te iert eu aici, pe pământ! Un singur lucru îţi 
pretind: după cum zice proverbul Honore meom nemini 
tabbo*%, vreau, dacă sub înfăţişarea mea ai comis vreo altă 
fărădelege, să fii gata s-o ispășești. lar asta să i-o făgăduieşti 
domnului căpitan, ca împărţitor al dreptăţii, mie, nevestei 
dumitale, lui messer Scaramur€ şi tuturor celor de faţă. 

SANGUINO: Făgăduieşti? 

BONIFACIO: Făgăduiesc, promit şi mă jur. Și, în afară 
de asta, mai jur, cu amîndouă mîinile ridicate la cer, că n-am 
făptuit nici o altă greşeală pentru care messer Gioan Ber- 
nardo să fie îngrijorat, în afara aceleia de a mă fi travestit pentru 
a nu fi recunoscut cînd intram și ieşeam din casa doamnei 
Victoria: unde messer Gioan Bernardo poate fi văzut fără 
scandal sau suspiciune, deoarece este casa lui, pe care femeia 
aceea o ţine cu chirie. 

SANGUINO: Pe legea mea, dacă asta e o greșeală, tre- 
buie să recunoașteţi, nu-i deloc mare. Hai, ridică-te, messer 
Bonifacio, iar pe viitor fiţi cu toții mai prieteni decît în 
trecut, încercați să vă ajutaţi unul pe altul, să vă vizitaţi, să 
vă înţelegeți. 

GIOAN BERNARDO: Așa vom face şi totul va fi cum 
nu se poate mai bine; hai să ne îmbrăţișăm și să fim prieteni. 

BONIFACIO: lar eu mă leg să-ţi fiu de-aci înainte şi 
prieten, și slujitor. 

BARRA: Să vă aveţi ca fraţii! 

SANGUINO: Păi ce faci? Îmbrăţişează-ți şi sărută-ţi 
nevasta! 

CARUBINA: Asta nu mai are nici o importanţă: con- 
tează doar că am făcut pace. 

MARCA: Hai, gata, acasă! Poartă-te bine cu nevasta, 
messer Bonifacio: altfel o să re pedepsească şi ea, și messer 
Gioan Bernardo. 

SANGUINO: Hai, mergeţi toţi cu Dumnezeu. Ireceţi prin 
casa asta ca să ieşiţi pe uşa din spate; iar dumneata, messer 
Bonifacio, nu uita să lași băieţilor ce le-ai promis, pentru 
cîtă bătaie de cap le-ai dat. 

BONIFACIO: Cu multă plăcere, domnule căpitan. 

SCARAMURE: Să mergem. Lăudat fie Domnul că ne-a 
dăruit această împăcare și înţelegere între messer Bonifacio, 
doamna Carubina și messer Gioan Bernardo: Sfinta Treime! 

BONIFACIO: Amin! 

CARUBINA: la-o înainte, messer Gioan Bernardo. 

GIOAN BERNARDO: N-am să fac niciodată aşa ceva: 
domnia ta treci întîi. 

CARUBINA: Insist. 

GIOAN BERNARDO: Vă rog, doamnă. 

CARUBINA: Bine, trec, ca să-ţi fac plăcere şi să-ţi dau 
ascultare. 

GIOAN BERNARDO: Urmează-mă, messer Bonifacio: 
ia-te după mine și ţine-te de mantia mea. Ai grijă să nu cazi. 

BONIFACIO: O să am grijă. 

SANGUINO: Aşteaptă-mă puţin, fiule; noi rămiînem aici, 
cît intră ei înăuntru. 

ASCANIO: Așa voi face, să trăiţi! 


SCENA XXIV 
Sanguino, Ascanio 


SANGUINO: Ei, ce zici de stăpînul tău, messer Bonifacio? 
ASCANIO: Zic şi eu ce se vede, că e bine. 

SANGUINO: Nu crezi că e un om cumsecade, înţelept, 
priceput, vrednic și demn de stimă? 

ASCANIO: Nu mai mult decît alții. 

SANGUINO: Alţii care? 

ASCANIO: Alţii care știu nici mai mult, nici mai puţin decât 
ştie el şi care preţuiesc nici mai mult, nici mai puţin decît el. 

SANGUINO: Felurile nebuniei fiind numeroase, care 
anume crezi că e specialitatea lui? 

ASCANIO: Felurile nebuniei se pot deosebi după mai 
multe criterii, dar, dacă ne luăm după acela că nebunii sînt 
ori indiferenți, ori răi, ori buni, el reprezintă toate aceste 
trei categorii: adormit e indiferent, treaz e rău, mort e bun. 

SANGUINO: De ce l-a luat doamna Carubina? 

ASCANIO: Pentru că e nebun. 

SANGUINO: Şi zici c-a făcut bine? 

ASCANIO: Judecînd după sfatul babei ăleia mustăcioase 
şi păroase de coana Angela, a făcut nu bine, ci foarte bine. 
Aia i-a fost sfătuitoare. Aia le păstorește pe toate fetele fru- 
moase din Neapole. Cine vrea o rugăciune, cine o mătanie, 
cine un acatist, cine apă neîncepută de la San Pietro Mar- 
tire!, cine sămiînţa Sfîntului Ion, cine mana Sfintului 
Andrei?®? sau uleiul din măduva oaselor din trupul sfintelor 
moaşte ale lui San Piantorio302, cine vrea să facă un legămînr 
ca să dea norocul peste ea, fuga la cocoana Angela Spigna. 
La ea s-a dus și doamna Carubina și i-a zis: „luşă, ai mei 
vor să mă mărite. Vor să mi-l dea pe Bonifacio Trucco, care 
e așa și pe dincolo.“ Răspunde baba: „a-l.“ „Da, dar e cam 
trecut“, zice Carubina. Răspunde baba: „Atunci nu-l lua.“ 
„Dar toate rudele mele zic să-l iau“, zice Carubina. La care 
baba: „Atunci ia-l.“ „Dar mie nu-mi prea place“, zice Caru- 
bina. „Atunci nu-l lua“, zice baba. „Ştiu că-i de familie bună“, 
zice Carubina. „Atunci ia-l“, zice baba. „Dar am auzit că-i 
un zgirie-brînză“, zice Carubina, „Nu-l lua“, zice baba. „Dar 
am auzit că la aşternut ar fi vioi“, zice Carubina, „Atunci 
ia-l“, zice baba. „Dar zic unii că ar fi şi lumînărar, adică 

poponar.“ „Atunci nu-l lua“, zice cealaltă. Spune Carubina: 
„Lumea îl socotește cam nebun“. „Atunci ia-l, ia-l, ia-l!“ de 
șapte ori a zis baba „ia-l“. Şi-a adăugat: „Nu contează dacă 
e poponar sau zgirie-brînză, n-are importanţă că nu-ţi place, 
nu te interesează că e babalic. Ia-l, de trei ori ia-l, fiindcă 
e nebun; fereşte-te numai să nu fie un nebun din cei posaci, 
morocănoşi şi bădărani. “ „Sînt sigură că nu-i dintr-aceia , 
zice Carubina. „Atunci nu te mai gîndi şi ia-l“, a zis coana 


Angela. Ah, uite-i pe băieți. 


SCENA XXV 
Barra, Marca, Corcovizzo, Mamfurio, Sanguino, Ascanio 


BARRA: Cu unul am terminat. Ce facem acum cu ăstă- 
lalt, cu domn profesor? 

SANGUINO: Ăsta are păcatul scris în frunte: nu vezi că 
e travestit? Nu vezi că mantia de pe el e de furat? N-ai văzut 
că i-e frică de judecător? 

MARCA: E adevărat; dar invocă nişte motive credibile. 

BARRA: Din motivele astea trebuie să meargă la pușcărie. 

MAMFURIO: Efectiv. Dar voi cauza deriziunea discipo- 
lilor proprii și cu probabilitate ai altora, pentru cazuistica 
ce mi-a fost atribuită. 

SANGUINO: Înţelegeți ce vrea ăsta? 

CORCOVIZZO: Nu-l înţelege nici Mafalda!5% 

SANGUINO: Ca s-o scurtăm: maestre, trebuie să te hotă- 
răşti: ori intri la pușcărie, ori le dai băieţilor paraii care ţi-au 
rămas în giubea, că, după cîte zici, hoţul ţi i-a luat numai 
pe ăi de-i ţineai în mînă. 

MAMEURIO: Minims’. Nu mai am nici un ban. Toţi 
pe care îi aveam mi-au fost sustrași, ita, mehercle, per lovem, 
per Altitonantem, vos sidera testor“. 

SANGUINO: Poate n-ai înţeles: dacă nu vrei să-ncerci 
carcera de la secţie și nu mai ai nici biștari, ai de ales între 
două: ori încasezi zece cu muchia la palmă, ori îţi dai jos 
nădragii, te sui călare și primeşti cincizeci de subţirele cu 
cravaşa. Oricum, nu te lăsăm să pleci fără să te căiești pentru 
păcatele dumitale. 

MAMEURIO: „Duobus propositis malis minus est toleran- 
dum, sicut duobus propositis bonis melius est eligendum“: dicit 
Peripateticorum princeps. 

ASCANIO: Magistre, vorbiți pe înțelesul tuturor, că băieţii 
sînt bănuitori. 

BARRA: Că bine zice tînărul! Dacă n-o fi vrînd să se facă 
înţeles? 

MAMEFURIO: Nil mali vobis imprecor: elocuţia mea nu 
comportă vexaţiuni, nici imprecații. 

SANGUINO: Nu ştiu cum e cu impiegaţii, dar ştiu că 
de noi n-o să scăpaţi cu una cu două. 

CORCOVIZZO: Hai, hotărîţi-vă, din două una, sau, de 
nu, vă legăm şi vă luăm cu noi. 

MAMEURIO: Minus putendum erit palma feriri, quam 
quod congerant in veteres flagella nates: id non puerile estS8. 

SANGUINO: Ce bazaconii îndrugi acolo? 

MAMEURIO: Vă ofer palma. 

SANGUINO: Hai, Corcovizzo, dă cu putere. 

CORCOVIZZO: Dau. Harşti, una. 

MAMEFURIO: Văleu, Isuse Cristoase! 

CORCOVIZZO: Întinde bine palma ailaltă! Harşti, două. 

MAMFURIO: Vai, Maică Precistă! 

CORCOVIZZO: Întinde bine mîna cînd îţi zic; ţine-o 
așa, dreaptă! Harști, trei. 

MAMEURIO: Văleleu, măiculiță, pentru numele Dom- 
nului nostru Isus Cristos! M-am răzgîndit, vreau pe cal, că 
nu pot suporta atîta durere la mîini. 

SANGUINO: Hai, Barra, saltă-l în cîrcă; tu, Marca, ţine-i 
picioarele, să nu se poată mișca; și tu, Corcovizzo, trage-i 

izmenele şi vezi să-i stea în vine. Acum las’ că ti-l croiesc 
eu; iar mata, domn profesor, numără subţirelele, una cîte 
una şi tare ca să te aud, şi fii atent că, dacă greșeşti numără- 
toarea, sînt obligat s-o iau de la capăt; tu, Ascanio, stai deo- 
parte și supraveghează-l. 

MARCA: Gata. Puteţi să-l scuturaţi de praf, dar aveți grijă 
să nu-i stricaţi hainele, că ele, săracele, n-au nici o vină. 

SANGUINO: În numele Sfintei biciuşti, numără: harşti! 

MAMEURIO: Vai, una, aoleu, trei; ah, ah, patru..., harşti, 
aoleu,... harşti, măiculiță, harşti, şapte! 

SANGUINO: De la capăt! Vreau să văd dacă după patru 
vine tot şapte. Nu trebuia să spui cinci? 

MAMFURIO: Vai mie, ce mă fac, au fost cu adevărat șapte. 

SANGUINO: Ţi-am zis să le numeri una cîte una. Hai, 
de la cap: harști! 

MAMEURIO: Harşti, una; harști, încă una; Harști, văleu, 
două; harști, harşti, trei, patru; Harşti, văleu, şase. Pentru 
numele lui Dumnezeu, harști, opriți-vă, harşti, harşti, staţi 
că vreau să caut în giubea, poate mai găsesc niscai scuzi. 

SANGUINO: Trebuie s-o luăm de la început, pentru că 
a numărat pe sărite. 

BARRA: Lertaţi-l, domn" căpitan, că acum a ales-o pe-ai- 
laltă, adică să scoată banii. 

SANGUINO: Păi nu mai are bani. 

MAMFURIO: Ba da, ba da, staţi, că acum îmi amintesc 
că aveam mai mult de patru scuzi. 

SANGUINO: Puneţi-l jos şi vedeţi ce are în haină. 

BARRA: Pe toți dracii, sînt mai mult de șapte scuzi. 

SANGUINO: Luaţi-l înapoi în cîrcă: pentru minciuna 
asta şi pentru jurămintele false, trebuie să-l punem să numere 
pînă la şaptezeci. 

MAMFURIO: Fie-vă milă. Luaţi-mi banii, luaţi-mi haina 
și tot ce mai vreţi şi cum vreţi dimittam vobis?. 

SANGUINO: Hai, luaţi ce vă dă, şi nu uitaţi mantia, 
căci trebuie restituită sărmanului păgubaș. Hai, să mergem 
cu toții, noapte bună, Ascanio. 

ASCANIO: Noapte bună și viaţă lungă dumneavoastră, 
domnule căpitan! Să vă fie de bine, domnule profesor! 


SCENA XXVI 
Mamfurio, Ascanio 


MAMEURIO: Ecquis erit modus? 

ASCANIO: Alo, domn’ Mamfurio, domn’ Mamfurio! 

MAMEURIO: Cine e, cine mă cheamă? Cine mă recu- 
noaște sub această vestimentaţie și în această ipostază mizeră? 
Cine mă strigă pe nume? 

ASCANIO: Nu te îngriji de asta, că are prea puţină impor- 
tanţă: deschide ochii, vezi unde ești, priveşte unde-ai ajuns. 

MAMEFURIO: Quo melius videam’?! şi a corobora per- 
cepția cu capacitatea intelectivă în scopul optimizării actului 
vederii, aţintind pupila cu un maximum de randament pe 
axul vizual și direcţionînd raza vizuală spre obiectul vizibil, 
pentru a supune imaginea insului discernerii interioare, iar 
cu ajutorul simțului comun, a o plasa în celula facultății imagi- 
native, vreau să-mi pun ochelarii. O, văd mulţi spectatori 
jur-împrejur. 

ASCANIO: Nu crezi că te afli într-o piesă de teatru? 

MAMEFURIO: Jta sane*?. 

ASCANIO: Nu crezi că te afli pe scenă? 

MAMEFURIO: Omni procul dubio”. 

ASCANIO: Unde ti-ar plăcea să fi ajuns comedia? 

MAMEURIO: /n calce, la final: negue enim et ego risu ilia 
tendo”. 

ASCANIO: Atunci, dă semnalul să înceapă aplauzele. 
MAMEURIO: 


Quam male possum plaudere, 
tentatus pacientia, 

nam plausus per me factus est 
iam dudum miserabilis, 

et natibus et manibus 


et aureorum sonitu. Amen.’ > 


ASCANIO: Hai, dă semnalul şi străduieşte-te să aplauzi şi 
matale și cu convingere, ca un bun pedagog şi om de litere 
ce eşti: că altminteri se întorc ceilalți în scenă şi nu te văd bine. 

MAMFURIO: Hilari eficiam animo, forma quae sequi- 
tur”: — Aidoma marinarului care, deşi, din vrăjmășia furtu- 
nii se întoarce cu catargul rupt, cu pînza sfişiată, cu cîrma 
luată de valuri, păsind pe uscat, totuși el se bucură şi aplaudă 
şi, după dictul vergilian: 


Votague servanti solvent in littore nautae 
Glauco, et Panopeae, et Inoo Melicertae” 


asemeni Ego Mampburius, graecarum, latinarum vulgarium- 
que literarum, non inquam regius, nec gregius, sed egregius 
(quod est per aethimologiam „e grege assumptus“) professor; 
nec non philosophiae, medicinae, et iuris utriusque, et theolo- 
giae doctor, si voluissem’”’; ajungînd la țărmul tribulaţiilor 
şi supliciilor mele, post hac vota soluturus, plaudo”?. Proinde', 
mä adresez dumneavoastră, aleşi spectatori (quorum omnium 
ora, atque oculos in me video esse coniecto®’!), ajungînd eu 
la sfârşitul tragicei mele reprezentații, dacă nu cu mîinile, 
cu punga ori cu giubeaua, corde, tamen, et animo plaudo’®?. 
La fel și chiar mai mult, voi meliori hactenus acti fortuna%5, 
care ați asistat cu seninătate și cu rîsul pe buze la necazurile 
noastre, Valete et Plaudites8*. 


[Sfrsitul actului V] 

NOTE 


1. Referire la izvorul lui Hippocren, de la poalele muntelui Heli- 
con, lăcașul sacru al Muzelor, care a ţişnit din stîncă după ce Pegas, 
calul înaripat, l-a lovit cu copita. Legenda spune că cine bea din acest 
izvor căpăta inspiraţie poetică. Bruno se adresează, așadar, poeţilor. 

2. Adică la sfârşitul ori începutul comediei. 

3. Referirea la cai, deşi reia aluzia din titlu, adaugă și un al doilea 
sens, la vremea lui Bruno mai transparent decît pentru noi astăzi, 
provenit din băncuța — denumită „cal“ — pe care încălecau copiii la 
şcoală cînd erau biciuiţi. În acest fel se lămurește sensul întregului 
poem, care este o invocaţie adresată poeţilor de către comedia însăși, 
care vorbește la persoana I, prin care le cere acestora să-i facă o pre- 
zentare artistică şi să n-o lase să plece în lume goală (adică spunînd 
lucrurilor pe nume), mai ales că, date fiind vremurile, riscă să fie 
supusă la pedepse corporale (cu alte cuvinte, la critici neîndurătoare). 

4. Adresanta acestei dedicaţii nu este cunoscută. Se presupune 
că este vorba de o doamnă din Nola, o iubire din tinereţe a lui Bruno. 
Totodată însă, Morgana este și zîna din legendele cavalerești, figură 
feminină fascinantă şi fugace, întruchipare a prilejului favorabil — 
de a cunoaște sau a te desfăta — care, dacă e scăpat, nu se mai întoarce 
niciodată. 

5. Bruno face referiri cosmologice foarte precise, conforme cu 
doctrinele vremii lui (poziţia stelei Sirius, stelele fixe şi corpurile cerești 
rotitoare din sistemul ptolemeic, cometele rătăcitoare) şi cu astrolo- 
gia (tripartiţia zodiilor în decani), dar tonul comic aruncă o umbră 
de neîncredere peste aceste cunoștințe. 

6. Probabil scrieri din tinereţe ale lui Bruno, care însă nu ne-au 
parvenit. 

7. Aluzie ireverenţioasă la parabola biblică a cerșetorului Lazăr 
și a bogatului nemilostiv (Luca, 16, 19-25), unde bogatul, ajuns în 
iad, cere ca Lazăr, aflat în sînul lui Avram (în rai), să-i răcorească limba. 

8. Bruno scrie comedia pe cînd se afla în Franța. 

9. Este vorba de tratatul de mnemotehnică De umbris idearum, 
scris de Bruno în limba latină și publicat la Paris în 1582. 

10. Bruno se referă la Cîntul XXI din Infernul lui Dante, unde 
cei care au comis fraude din avutul obştesc stau cufundaţi în smoală 
topită şi încearcă să se ascundă de agresiunea dracilor. Asemeni aces- 
tora, mulțimea ignoranţilor și a pedanţilor încearcă să se ferească 
de adevărurile scrise de Bruno în această carte. 

11. Este probabil că Bruno se referă la Italia în general mai degrabă 
decît la un anumit stat italian al vremii. 

12. Este personajul real care i-a inspirat lui Bruno comedia, dar 
care nu ne este cunoscut. Ipotezele merg spre călugărul Bonifacio, 
duşman înrăit al lui Bruno, din mănăstirea San Domenico Maggiore 
din Neapole. 

13. „Nu vor moşteni regatul cerurilor“ (/at.), citat din Sf. Pavel, 
{T Corinteni, 6, 9. 

14. „Plecat-a într-o ţară îndepărtată“ (/at.), citat din Evanghelie 
(Luca, 15, 18), unde se face referire la parabola fiului risipitor care 
a părăsit casa parintească. 

15. „Mă voi ridica și voi merge“ (lat.), în aceeași parabolă din 
acelaşi verset, sînt cuvintele fiului risipitor cînd se hotărăște să se 
întoarcă acasă. 

16. Aluzie la același pasaj evanghelic, unde pentru ospăţul în cin- 
stea întoarcerii fiului risipitor se sacrifică un vițel îngrășat. 

17. Cum bine se ştie din dialogurile filozofice, Bruno credea în 
metempsihoză, deci se aştepta ca după moarte sufletul său să migreze 
în alte forme de viaţă („alt veşmînt ). 

18. Divinitatea. Ultimele două fraze rezumă una dintre temele 
majore ale filozofiei bruniene: eterna rotire și primenire a existenţelor 
individuale în natură și, dimpotrivă, veşnicia substanţei materiale 
și a divinității care o animă. 

19. „După celebrul vers: «Odată îmbărrînită, Venus devine co- 
doaşă.» “ Citatul este luat de Bruno din poemul eroicomic al poetului 
renascentist Teofilo Folengo, Moscheidos, III, 8. 

20. Este vorba de mitul antic al vînătorului Acteon, care, zărind-o 
pe Diana, zeiţa fecioară, îmbăindu-se goală, este pedepsit de aceasta 
prin metamorfozarea lui în cerb și, ca urmare, prin sfişierea lui de 
către propriii cîini de vinătoare. Este mitul central al ultimului dialog 
filozofic italian al lui Bruno, Despre eroicele zvinturi, şi rezumă tema 
acestuia. 

21. Aluzie obscenă. Traducerea exactă (anume: „spăla rufăria şi 
săpunea cearceafurile“) nu ar fi redat intenţia autorului. 

22. Referitoare la minerale (în speță la aur). 

23. „Praful lui Cristos“, pulbere alchimică presupusă a fi în stare 
de a preface metalele inferioare în aur. 

24. „Greutate ușoară (lat.). 

25. Aluzie obscenă. 

26. Heraclit şi Democrit, doi mari filozofi greci, despre care se 
spune, prin tradiție, că primul era întotdeauna trist, iar al doilea, întot- 
deauna vesel. 

27. Zeul dragostei, Cupidon. 

28. În această înșiruire ironică, Bruno face inventarul celor mai 
frecvente expresii folosite în poezia de dragoste de Petrarca și de poeţii 
petrarchiști din vremea sa. 

29. Aluzie obscenă. În original, imaginea este inversă, „cu cearcea- 
furile pătate“, făcînd referire la faptul că Victoria își pierduse de mult 
virginitatea. Aluzia era însă prea puţin transparentă și eficace pentru 
cititorul român de astăzi, iar versiunea aleasă sugerează și meseria 
Victoriei. 

30. Prin intermediul (lat.). 

3]. De sex masculin (/zz.). 

32. Aluzie obscenă. 

33. Variante ale unui text (/4.). 

34. Pe frontispiciu, la începutul cărţii (/at.). 

35. Lumina veşnică (/at.). 

36. În vecii vecilor (/at.). Prin ambele expresii latinești, specifice 
slujbei de înmormîntare, folosite aici antifrastic, Bruno sugerează că 
învățătura pedagogului este nesemnificativă şi efemeră. 

37. Saturn e zeul întemeietor al generaţiei principalilor zei din 
mitologia greco-romană. 

38. Cele nouă muze. 

39. Adolescentul Ganimede, personaj mitologic, din pricina fru- 
museții sale, stirneşte dragostea lui Jupiter, care, pentru a-l avea mereu 
aproape, îl răpește și îl aduce în Olimp, unde tînărul devine pahar- 
nicul zeilor. Bruno face aluzie atît la practica, curentă şi în Renaștere, 
ca mâncarea și băutura persoanelor de vază să fie gustată de un servitor 
pentru a controla că nu sînt otrăvite, cît şi la înclinațiile pedofile 
ale personajului Mamfurio. 

40. Cuvinte derivate din categorii lexicale care fac aluzie la pedan- 
teria și preţiozitatea limbajului lui Mamfurio. 

41. Figurat, alegoric. 

42. Anagogia este interpretarea unui text (la origini a celui biblic) 
care se ridică de la sensul literal la cel simbolic sau mistic. Ambele cali- 
ficative privesc două ipostaze ale alegoriei şi sînt o aluzie ironică la 
caracterul alegoric al personajului. 

43. Este din nou o referire la personajul real care a inspirat come- 
dia și care trebuie să fi jucat un rol negativ în existenţa lui Bruno și, 
probabil, să fi contribuit la decizia sa de a părăsi Italia. 

44. „E destul de repede dacă e destul de bine“ (/4£.), mottoul 
lui Cato. 

45. Aluzie la una dintre relicvele sfinte venerate la Genova, la biserica 
Santa Maria di Castello, despre care se pretindea că ar fi un fragment 
din coada măgăriţei pe care Isus și-a făcut intrarea in Ierusalim. 

46. Titlu prin care, așa cum reiese și din subtitlul comediei, Bruno 
se indică pe sine însuși. 

47. „Între chimvale care sună fals“ (/at. orig.), parodie a Psalmului 
150, 5. 

48. Conform teoriei lui Ptolemeu, încă din Antichitate se consi- 
dera că emisfera nordică ar fi împărţită în șapte zone climatice. 

49. Zonă deosebit de pitorească la periferia orașului Neapole, 
cu o priveliște splendidă asupra golfului, loc de plimbare predilect 
al napolitanilor, pe vremea lui Bruno, ca și acum. 

50. Numele presupuselor iubite ale lui Bartolomeo sînt o aluzie 
directă la dragostea lui pentru aur și argint. 

51. În textul original, imprecaţiile lui Sanguino sînt presărate 
cu toponimice care în italiana contemporană şi-au pierdut 
transparenţa, iar în altă limbă devin total de neînțeles. 

52. „Doamne, deschide buzele mele“ (/at.), vers din rugăciunea 
cu care preotul catolic începea citirea breviarului de rugăciuni. 

53. Sanguino este un om simplu, lipsit de educaţie, dar inteligent 
i șmecher: de aceea stilcește citatele latinești cu intenţie și cu plăcere. 

Îşi face aici debutul ironia mușcătoare la adresa pedanţilor şi erudi- 
ţilor, care, în această comedie, va fi legată mai ales de personajul 
Mamfurio. 

54. Citat inventat de Sanguino, într-o latină stilcită, care în tradu- 
cere ar suna: „Cine păcătuiește, dar se căieşte, este mîntuit.“ 

55. Bine te-am găsit, tinere cu fire frumoasă, sau, mai bine zis, 
foarte frumoasă: cum îţi merge? Ce mai faci? (/at.). 

56. Sînt foarte mulțumit de asta și mă bucur nespus; dacă tu 
faci bine şi eu fac bine (/4z.). 

57. Domnule profesor (lat.). 

58. Le înscrii (/at.). 

59. Zadarnice (/az.). 

60. Punîndu-le la păstrare sensul (/at.). 

61. După opinia tuturor popoarelor, chiar și a celor barbare (lat.). 

62. Chiar şi acum (/at.). 

63. Într-o practică potrivită dobitoacelor (/z.). 

64. Renunti la lumea literelor (/at.). 

65. De la moașă, de pe cînd erai în leagăn sau, mai bine spus, 
le-ai primit (/at.). 

66. Neologism latin creat de Bruno, cu sensul: „să te dezinfantilizezi''. 

67. Din nou o greșeală intenţionată și ironică făcută de Sanguino. 

68. Du-te mai bine și te ţintuiește pe cruce! și fii blestemat, pe 
Hercule! (lat). 

69. Altfel zis, cocina tovărăşiei voastre (/47.). 

70. Prin apoziţie, fruct al învățăturilor mele (/4z.). 

71. Să nu te tulbure, deci, cuvintele pe care ți le-am spus (/z£.). 

72. Deoarece, pentru că, fiindcă — particule cauzale (lat.). 

73. Cu extremă eleganţă şi elocvenţă (/at.). 

74. Ca urmare (/4£.). 

75. Care trebuie să fie învăţaţi (/at.). 

76. Ar fi trebuit să spui, sau, pentru a mă exprima cu mai multă 
eleganță (plasînd infinitivul înaintea conjunctivului), a spune era să 
fie de trebuință: „excelența ta, erudiţia ta, nu-mi oferă, nu-mi permite 
să zăbovesc cu cele trei prea dulci muze“ (/at.). 

77. Sau cu o expresie mai toscană vosco; ceea ce nu este corect 
nici nobil a spune în latină cu referire la o singură persoană (/zz.). 

78. Domnule profesor (/4£.). 

79. N-am nimic în comun cu dumneata (/zz.). 

80. Sanguino crede că recunoaște o frază folosită în sfinta litur- 
ghie, drept care îi dă replica după capul lui. 

81. Şi totuși la început îl considerai un nemernic (z£.). 

82. O expresie ciceroniană (/4£.), deci conformă celei mai elegante 
limbi clasice. 

83. „În viaţă urmează-i pe cei buni, în scriere, pe cei cunoscători“ 
(lat.). 

84. Jean Despautères sau Van Pauteren, gramatician născut la 
Ninove (de aici ṣi eponimul „ninivitul“), în Brabant, în 1460, mort 
în Comines în 1520. 

85. Mamfurio confundă şi stîlcește într-unul singur numele a doi 
gramaticieni napolitani din Renaștere, Luigi Antonio Sompano, 
supranumit şi Sedecino (adică „Funduleț '), și Sergio Sarmento Solano, 
care au scris o serie de lucrări împreună. 

86. Lucio Giovanni Scoppa, alt gramatician napolitan din Renaștere. 

87. Din voinţa moștenitorilor (/at.). [Mamfurio se referă proba- 
bil la o donaţie făcută de moștenitorii lui Scoppa celebrului Sompano.] 
Spune așadar zeguum, cu prima silabă a cuvîntului diftongată, spre 
a face deosebire de patrupeda substanţă animală senzitivă, care nu 
are la început nici un diftong (/at.). [Manfurio se referă la cuvintele 
latinești aequus, care înseamnă „just“, și equus care înseamnă „cal .] 

88. Traducere parodică a formulei latine de salut: îte bonis avibus. 

89. Cu coșul pe braț (/4z.). 

90. O femeiușcă (lat.). 

91. Un Hercule moale, punînd contrariile alături (/z£.): este una 
dintre etimologiile fantasmagorice ale lui Mamfurio. 

92. Scoasă, născocită (/47.). 

93. Spre casa mea (lat.). 

94. Cu litere mari (lat.). 

95. „Cartea cugetărilor mele originale. Nici o zi fără o linie“ 
(lat.), celebră frază atribuită de Pliniu pictorului Apelles. 

96. Bruno face probabil referire la o snoavă bine cunoscută în 
vremea lui. 

97. Aluzie obscură care, ţinînd seama de ce vor vorbi mai tîrziu 
personajele, pare să sugereze ideea că din homosexual Bonifacio e 
pe cale să devină heterosexual. De altminteri, obscuritatea pare să fie 
intenţionată, de vreme ce nu este înțeleasă nici de personaj. 

98. Metodă folosită curent în vremea lui Bruno pentru a da 
lustru metalelor preţioase. 

99. Indicii ale tulburărilor sufletești (/z£.). 

100. Venus retrogradă în zodie masculină, în Gemeni, în gradul 
douăzeci și șapte (/at.). Scaramure, într-un limbaj astrologic, dar plin 
de greșeli și de confuzii, pare să se refere din nou la homosexualitatea 
lui Bonifacio. 

101. La modul general (/t.). 

102. Greu de dibăcit (/4r.). 

103. Trebuie invocate spiritele nordice. (/zz.) 

104. „Adică“ (at.). 

105. Acest „traseu“ al îndrăgostirii, de lungă tradiţie filozofică și 
poetică, făcuse în Renaștere obiectul unei înalte elaborări teoretice. 
Pomenit aici parodic, el va fi reluat la modul serios în Despre eroicele 
avinturi. 

106. „Fereşte, fereşte-ţi ochii“ (/zz.), citat din Cînzarea Cinzărilor, 
VI, 5. 

107. Hermes Irismegistul, personaj mai probabil mitic decît isto- 
ric, căruia în Evul Mediu i s-au atribuit opere de magie și de ocultism. 

108. Geber sau Giaber, nume latinizat al lui Jabir ibn Hayyan, 
medic şi alchimist arab (sec. al VIII-lea), autorul celor mai numeroase 
texte teoretice privind alchimia și numerologia pînă la Renaștere. 

109. Celebru medic și filozof musulman de origine persană 
(980—1038 d.Cr.). 

110. Alhazen sau Hazen ori Hazem, pe numele adevărat Ibn Al-Hay- 
tham, matematician arab, contemporan cu Avicenna. 

111. Mare teolog, filozof şi savant dominican, maestrul Sfîntului 
Toma d' Aquino, născut la sfirșitul secolului al XII-lea, mort în 1280. 

112. Acidul azotic. 

113. Alchimist citat de Albertus Magnus în tratatul său Liber 
animalium. 

114. Substanţa metalelor este cenușa răspîndită în interiorul lor 
(lat.). 

115. Cenușa se dizolvă în sticlă și îngheaţă la frig (/at.). 

116. Localități situate între Nola, orașul de baştină al lui Bruno, 
și Neapole. 

117. „Lutul sapienţei“ (/at.). 

118. Piedigrotta, celebră localitate de lîngă Neapole, unde se 
găsește și astăzi un sanctuar închinat Fecioarei Maria, ţintă a multor 
pelerinaje. 

119. Aluzie la pasajul din Evanghelia după loan, 9, 51-52, unde 
Caiafa anunţă fără să ştie sacrificarea lui Cristos. 

120. Localitate, ca şi dealul menţionat, în apropiere de Nola, 
unde pe vremea lui Bruno se fabricau cărbuni de lemn. 

121. Regiune din sudul Italiei. 

122. Aluzie obscenă. 

123. Profesor de arte liberale, educator de copii, de fragezi pose- 
sori de unghii mici, de obraji netezi, de puberi, de băieţei; de plante 
tinere care, de abia încolțite, pot fi crescute, supuse și îndrumate 
spre ce vrei, care au vocea încă neschimbată, de soprană, cu dinţii 
încă netociţi, cu carnea fragedă, proaspeţi, fără riduri, cu respiraţia 
mirosind a lapte, cu buzișoarele roșii, cu limbuţele mîngiietoare, de 
o dulce simplitate, care sînt în floare, nu în sămâînţă, și care au ochi- 
șorii limpezi, de sînt ca niște copile (/zz.). Prin toată această poliloghie, 
Bruno sugerează tendinţa spre pederastie a lui Mamfurio. 

124. Mai corect spus (/at.). 

125. Citat din Petrarca, Cznzonierul, 192-193. 

126. Voi adăuga multe altele: chiar în pragul vieţii, exact la înce- 
putul existenței, aflați la primele noțiuni despre arhitectura lumii și 
a cosmosului, în vestibulul vieţii, în primăvara ei, asemeni celor ce 
aspiră să se nuntească (/at.). Sfirșitul frazei e obscur. 

127. Voi tăcea deci, căci gloria maiestăţii este strivitoare (/zz.). 

128. Sînt constrîns să mă pliez cerinței tale (/at.). 

129. Admiraţia profundă îl conduce la extaz. Voi tăcea în acest 
caz, nu voi adăuga nimic, voi fi ca muţii pești, de atita rostire, glasul 
se stinse în gâtlej (/zz.), ultima expresie este un citat din Vergiliu, 


Eneida, III, 48. 

130. Liniştea e a mării, limpezimea, a aerului (/42). 

131. „În tot cursul vieţii mele“ (/at.). 

132. Litere, silabe, expresie, colorit retoric, părți apropiate sau de- 
părtate (/at.). Mamfurio a interpretat 4 la lettre întrebarea lui Ottaviano. 

133. Despre ce este vorba? care este subiectul? ce tratează? (/at.). 

134. Poet grec din secolul al IV-lea î.Cr., autor de ditirambi care 
slăveau plăcerile mesei. 

135. Care-şi dorea să aibă gâtlejul cocorului (/z£.), pentru a pre- 
lungi plăcerea ingurgitaţiei. 

136. Cu multă plăcere. Nu trebuie să ascundem secretele de cei 
docţi: iată, eu derulez foaia scrisă după regulile artei chiar de mîna 
mea (lat.). 

137. „Sulmona este patria mea“ (/zz.), citat din Ovidiu, Tristele, 
IV, 10, 3. 

138. „În Metamorfoze, VIII“ (lat.). 

139. Animal mitologic monstruos, trimis de Diana să devasteze 
teritoriul Calidoniei și care a fost ucis de Meleagru cu ajutorul mai 
multor zei şi eroi (Ovidiu, Metamorfoze, VIII). În realitate, descrie- 
rea lui Ovidiu nu are nimic de a face cu poemul lui Mamfurio. 

140. Fie. Cine dăruieşte repede dăruiește dublu. Începutul de- 
pinde de dispoziţia admirativă a ascultătorului (/at.). 

141. După aceasta (/42.). 

142. Puţul Pleiadelor, fiicele lui Atlas, care, conform legendei, 
ar fi murit de prea multe lacrimi (adunate în puţul cu pricina) vărsate 
la moartea surorilor lor, Iadele. 

143. Traducerea exactă ar fi „hulpavă harpie şi vultur al lui 
Tityos“, cu referire la gigantul mitologic omorît de Diana și Apolo 
şi condamnat în Tartar să fie veşnic devorat de un vultur. 

144. Aluzie la textul biblic (Proverbe, 30, 15—16) unde sînt pome- 
nite patru lucruri care nu zic niciodată „destul“, anume: locuința mor- 
ților, femeia, pămîntul și focul. 

145. Bruno face aluzie la expresia atribuită lui Crisip și citată de 
Cicero conform căreia la omul prost sufletul are numai funcția de 
conservant al trupului (ca sarea care conservă carnea). 

146. Fără condiţii şi în absolut (/zz.). 

147. Foarte puţin (/at.). 

148. Deloc (lat.). 

149. Defel (/at.). 

150. Deloc: nu era necesar (/at.). 

151. Desigur că nu, fie zis, fără a ofensa pe nimeni, să ne ferească 
zeii de așa ceva, să nu o permită cei de sus (/at.). 

152. Aluzie la izvorul lui Hippocren (v. nota 1). 

153. „Cea zămislită de creierul lui Jupiter“ (/z.). 

154. „Cu mai puţină fericire“ (/az.). 

155. De a face catalogul expresiilor afirmative (/az.). 

156. Manfurio face o lungă înșiruire de adverbe afirmative în limba 
latină. 

157. Odată încheiată enumerarea nu mai e nevoie să se adauge 
nimic (lat.). 

158. Neapărat, mai ales (/z2.). 

159. În limba etruscă sau toscană, care-mi stă înfiptă în minte (kt). 

160. „Nicidecum“ îmi place (/zz.). 

161. Două negaţii dau o afirmaţie (/at.). 

162. De forțele și mintea mea (/at.). 

163. Pe parcursul discursului (/at.). 

164. Pentru a face exerciţiu (/t.). 

165. Vorbeşte, atunci, fără prefăcătorie și ascunziș (/at.). 

166. Du-te, du-te. Hai, vino (lat.). 

167. Mai bine e a spune alii, pentru că aliud implică o diferență 
(lat.). 

168. Ajunge. Să lăsăm chestiile astea (/at.). 

169. Eu mă voi îndepărta de aici (/æt.). 

170. Îndepărtează-le de mine! (/at.). 

171. Salut, domnule profesor (lat). 

172. Rămas-bun se urează prin: vale (lat.). 

173. Lucia citează din Ariosto, Orlando furioso, XXVII, 66. 

174. Sfînt schimnic, care a trăit în secolul al VI-lea și care a obți- 
nut de la Clovis eliberarea mai multor prizonieri; este socotit protec- 
torul prizonierilor și pușcăriaşilor (chiar și al celor metaforici). 

175. Sanguino deformează proverbul latin Omnium rerum vicissi- 
tudo est: toate lucrurile sînt în transformare. 

176. Barra face referire la un pasaj dintr-un poem al lui Francesco 
Berni, poet satiric din Renaștere, unde Alcionio, cărturar venețian 

fidel doctrinei lui Aristotel, este luat peste picior cu o snoavă unde 
apare și măgăriţa în cauză. 

177. Personaj neidentificat, probabil cunoscut la Neapole în vre- 
mea lui Bruno. 

178. Bruno glumește cu numele de familie al lui Bonifacio, /zecus 
în latină însemnînd „nătărău“. 

179. Salutem Plurimam Dicit, adică „trimite multe salutări“ (/a£.), 
formulă epistolară latină. 

180. Preafrumoasă (/at.). 

181. Desigur, nimeni nu s-ar mira, nimeni nu s-ar îndoi (/at.). 

182. Părintele zeilor și suveranul oamenilor (/at.). 

183. În cuvinte, în ierburi şi în pietre (/z.). 

184. Puterea magică stă în cuvinte (/4z.). 

185. Toate cele patru elemente: apă, aer, pămînt și foc. 

186. De vrei să faci un bine, ai grijă cui îl faci (/at.). 

187. Între timp (lat.). 

188. Aur, tămiie (/at.), aluzie la darurile Regilor Magi. 

189. Fără de care, nimic (lat.). 

190. Înşiruire de cuvinte ebraice, latinești și greceşti, care vor să 
spună aproximativ: „O, putere, putere care strîngi laţul, captează 
pentru mine corpul marii Victorii!“ 

191. Sînt formule mnemotehnice ale diferitelor tipuri de silogism, 
deformate şi amestecate de Scaramure. 

192. Vino, vreau să-ţi spun două vorbe, domnule Scarmure (lat.). 

193. Socotește că le-ai zis (/at.). 

194. Revenind la discursul anterior (lat.). 

195. Deloc (lat.). 

196. „Ciuleşe urechea“ (/at.), citat din Terenţiu, Fata din Andros, 
V, 4, 30. 

197. Palas Atena, zeiţa înțelepciunii, și Muzele, protectoarele arte- 
lor şi ştiinţelor. 

198. Erebul, în mitologia greco-romană, era regatul subteran al 
morţilor. 

199. Lete, în mitologia greco-romană, unul dintre riurile regatului 
morţilor. Apele sale aduceau uitarea. Aici este folosit tocmai ca ale- 
gorie a uitării. 

200. Prin urmare, așadar şi în consecinţă, conform autorilor Pita- 
gora şi Platon (/at.). 

201. Fie bine-venit cel (/at.). 

202. Mamfurio înșiruie numele mai multor pictori antici greci 
celebri, confundîndu-l însă pe Timagoras, politician, cu Timanthes. 

203. „Tu, Bachus, și tu, protectoare Ceres, dacă prin harul vos- 
tru / Trecu pămîntul de la neroditoarea ghindă la grasul spic de grîu“ 
(lat.), citat inexact din Vergiliu, Georgicele, I, 7-8. 

204. După tradiţia poeziei (%t.). 

205. „Puţini sînt cei pe care dreptul Jupiter i-alese sau care de 
virtute fură înălţaţi la cer“ (/zz.), Vergiliu, Eneida, VI, 129-130. 

206. Cu cea mai mare plăcere (/at.). 

207. Punînd conjuncţia lîngă ultimul cuvînt (/at.). 

208. Precum, în felul în care am scos cu răbdare miezul din Nuca 
lui Ovidiu dinaintea şcolarilor mei, pentru ca ei sa o poată mînca 
mai ușor (44z.). Mamfurio face referire la o lucrare atribuită lui Ovidiu 
şi denumită Liber nucis (Cartea nucii). 

209. „ «Cu piciorul înainte», cum e natural, deoarece“ (lat.). 

210. Sau, urmînd o etimologie mai concisă și profundă (/at.). 

211. Perfectos dans thesauros — care dă comori desăvirşite (/at.). 
Etimologiile lui Manfurio sînt fantasmagorice. 

212. Numai dacă oferiţi o altă etimologie mai bună (/at.). 

213. Nu minţi și nu judeca cu ușurătate (/at.). 

214. Haide, haide (/at.). 

215. „Nu te lua la ceartă în vorbe cu cei vorbăreţi“ (/z.), altă 
maximă a lui Cato, citată de Mamfurio în trei variante. 

216. Citat din Petrarca, Triumful Iubirii, 1, 17—18. 

217. Mamfurio dă o listă de adverbe de loc în latină, în care unii 
exegeți văd aluzii sexuale. 

218. „Repetată, lectura va fi plăcută“ (/aż.), citat din Horaţiu, 
Arta poetică, 365. 

219. „Picătura sapă piatra nu căzînd o dată sau de două ori, ci 
în mod repetat; / În același fel, omul devine învățat citind nu o dată 
sau de două ori, ci în mod repetat“ (/z£.). Era un principiu al şcolii 
medievale formulat cu pornire de la un citat din Ovidiu. 

220. În piaţă şi pe stradă (/at.), sensul expresiei fiind „în public“. 

221. În particular (/at.). 

222. Local bine cunoscut la Neapole pe vremea lui Bruno, frec- 
ventat de soldaţi, negustori, curtezane și hoți. 

223. Aici, în textul original, interlocutorii fac două comparații 
cu două persoane astăzi de neidentificat, însă probabil cunoscute 
publicului napolitan din vremea lui Bruno. Traducerea le-a omis. 

224. Localităţi în apropiere de Neapole. 

225. În ce caz se află „mantia“? În ablativ... (/at.). 

226. „Dativ“ vine de la „a da“, „ablativ“ de la „a sustrage“ (/at.). 

227. Acest fapt nu este ignorat (/at.). 

228. Mamfurio îl denumeşte „mecenat“ pe nobilul în casa căruia 
locuiește şi pe ai cărui copii îi educă. 

229. Le instruiesc, sau le scot afară din ignoranță, adică le extrag 
din ignoranță (/at.). 

230. Preţul corespunzător (/at.}. 

231. Economia este guvernarea casei (/at.). 

232. Pentru cîştig, urmînd preceptul: „Împrumutați fără să aștep- 
taţi dobîndă“ 
punînd la socoteală că eu voi pleca de aici mai puţin împovărar (/at.). 

233. Monedele la care face referire Mamfurio circulau pe atunci 
în Regatul Neapolelui, iar echivalarea lor în sistemul nostru mone- 
tar ar fi total irelevantă. 

234. Este vorba de monedele franțuzești de o jumătate de scud, 
care aveau gravate pe ele un soare. 

235. În textul original, aici Mamfurio emite una dintre etimo- 
logiile lui bizare cu privire la cuvîntul italian care înseamnă „hoț“. 
Redarea în română ar fi făcut de neînțeles referirea pedantului. 

236. „Fur“ este cel ce acţionează pe furiș și cu viclenie (/a7.). 

237. Şi se cheamă și „subreptor“ pentru că jefuiește pe dedesubt, 


(Luca, 6, 35], ci din amabilitate și gentilețe, nemai- 


aproape tîrîndu-se“ (/4z.). 

238. Barra stilceşte în mod intenţionat cuvîntul. 

239. (Dacă este exact să-l numim adagio) „grăbește-te încet“ și 
de asemeni celălalt, „treptat treptat, puţin câte puţin, pas cu pas“ (/zz.). 

240. Cartea a doua a Fizicii, intitulată: Despre auz: „Cazul face 
parte dintre evenimentele ce se petrec în situaţii cu totul excepţionale 
şi în afara oricărei intenții“ (Zt.). Mamfurio citează inexact din Aris- 
tote] și pocește și titlul cărţii. 

241. Celebru căpitan de jandarmi din Neapole, în vremea lui Bruno. 
Numele său înseamnă „Stîngaciu . 

242. Să revenim la subiect (lat.). 

243. Deie zeii, îngăduie cei de sus, vreie cerul! (/at.). 

244. O, făpturi supreme şi cereşti, zei și zeițe, cu toţii! (/4z.). 

245. Mă încredinţez vouă (/at.). 

246. Voi sunteţi martori cît se poate de fideli (/az.). 

247. Aşa, așa, nimic mai bine (/at.). 

248. Foarte bine. „E urgent necesară prezenţa lui Turnus“ (/at.), 
citat din Vergiliu, Eneida, II, 73. 

249. Mă pun la dispoziţia ta (/at.). 

250. Cu excepţia unei nevoi urgente, nu e bine să-ți scoţi veşmîn- 
tul; totuși, cu toate acestea (/47.). 

251. Cum se poate vedea (lat.). 

252. Mamfurio se referă la celebrul episod din Mada în care Ahile, 
refuzînd să iasă la luptă, îi împrumută propria armură prietenului 
său, Patrocle, lăsînd astfel să se creadă că el însuşi a revenit în război. 

253. Aluzie la un episod din Eneida, în care, în ultima noapte 
a războiului troian, troianul Corebos îmbracă armura grecului Andro- 
geos de-abia ucis, sperînd că va produce confuzie în tabăra grecească. 

254. După mărturia poeţilor (/at.). 

255. Propunîndu-mi un scop nobil (/at.). 

256. Să-l pedepsesc (/at.). 

257. Să mergem, cu voia lui Hercule! (/at.). 

258. La vremea în care Bruno scrie comedia, regatul Neapolelui 
şi parte din nordul Italiei se aflau sub dominație spaniolă, iar princi- 
palii jucători politici pe continent erau Spania și Franța. 

259. Republica Veneţiei cuprindea la vremea aceea întinse teritorii 
pe uscat și pe mare şi era unul dintre cele mai puternice state ale Euro- 
pei şi cea mai mare putere navală creștină. În afară de aceasta, prin 
organizarea ei unică, era considerată, pe drept cuvînt, un model de 
înţeleaptă guvernare. Cu atît mai mult, pierderea Ciprului, ocupat 
în 1573 de turci, fusese înregistrată de celelalte state europene nu 
doar ca o amputare teritorială, ci și ca un semn de decadenţă a statului 
venețian. 

260. Aluzia la lipsa de politeţe a locuitorilor Bresciei, oraș din 
nordul Italiei, trebuie să aibă de a face cu experienţele personale ale 
autorului din timpul șederii lui acolo. 

261. Marta face un joc de paronime, probabil cu o aluzie obscenă 
sugerată de numele lui Bonifacio. 

262. Minăstire din Neapole renumită, în acea vreme, atît pentru 
ciorba zilnică dată de pomană săracilor, cît şi pentru destrăbălarea 
călugărilor. 

263. După Biblie (Regi, 3, 1, 5), regele David se culca la bätrînețe 
cu o fată tînără. 

264. Se spune că, în ultimele sale luni de viaţă, papa Inocenţiu 
VIII s-ar fi hrănit numai cu lapte de femeie; dar Bonifacio dă acestei 
poveşti o interpretare obscenă. 

265. În latina ei pocită, Marta spune aproximativ: „Fierbe-le bine, 
amestecă-le și fă din ele o poţiune“ (lat.). 

266. Adică (lat.). 

267. „Cine are nasul tăiat n-are trebuinţă de ochelari“ (f), pro- 
verb francez. 

268. În textul original este pomenit numele Jean de Bretagne, 
personaj acum necunoscut, poate unul dintre numeroșii bretoni anga- 
jaţi de prelații spanioli sau italieni. 

269. Evocarea Martei cuprinde desigur şi o aluzie obscenă, de 
aceea traducerea acestei fraze a urmărit îndeaproape textul original. 

270. Conca, mică localitate nu departe de Napoli. Principele de 
Conca, pe vremea lui Bruno, era Giulio Cesare di Capua, renumit 
pentru zgârcenia lui. 

271. Referire la celebra bătălie de la Pavia, din 1525, dintre Fran- 
cisc I și Carol Cvintul, cînd regele Franţei a fost luat prizonier laolaltă 
cu toată floarea nobilimii franceze. 

272. În textul original, invocaţiile Martei se adresează astfel: lui 
Isus, Sfintei Marii de la Piedigrotta, Sfintei Fecioare cu Mătănii (refe- 
rire la o capelă din Neapole), Sfintei Fecioare de pe Munte (biserică 
de pe o colină a Neapolelui), Sfintei Marii de la Parete (sanctuar în 
apropiere de Nola, orașul natal al lui Bruno), Sfintei Marii de la Sca- 
fati (sanctuar de lîngă Salerno), Sfintului Cosma și Sfîntului Iulian 
(pe care Marta îl confundă cu Damian). Deşi înșiruirea este semnifi- 
cativă pentru concretețea referirilor bruniene, pentru a nu știrbi 
fluenta şi oralitatea dialogului, traducerea a înlocuit-o cu o serie de 
denumiri mai firești în aria noastră culturală. Situaţia se repetă în 
fraza următoare a Martei, care în textul original rostește: Jesu auto 
et transi permet donc que milord my batte, care e o stilceală multi- 
lingvă a citatului din Evanghelia după Luca, 4, 30 Ipse autem, transiens 
per medium illorum, ibat („dar el străbătea mulțimea și pleca“). 

273. Una dintre operele lui Erasm din Rotterdam. 

274. „De la togă la suman“ (/4£.), expresia sugerează decăderea 
socială a unei persoane. 

275. Mie însumi (/at.). 

276. „De însemnat cu o pietricică“ (/at.), cum s-ar spune acum 
„bilă neagră“. 

277. O, ceruri, o, pămâînturi, o, mări neptuniene! (/4z.). 

278. Expresia latină dă posibilitatea unui joc de cuvinte netran- 
sparent in românește. În esență sensul este următorul: “nu pot spune 
cu ce dexteritate şi iuțeală de mînă“ (/at.). 

279. Ca acoperămiînt al capului (/at.). 

280. Spre centru și la mijloc din pricina transpiratiei excesive (/at.}. 

281. O, încredere zeiască și omenească! (Zat). 

282. „Din cratiţă în jăratec“ (/at.), sensul fiind „din lac în put“. 

283. De bună credință (/at.). 

284. Cum e lesne de presupus (/at.). 

285. „Scandal“ (lat.). 

286. Să facă restituirea (/at.). 

287. În fine (lat). 

288. Înaintînd puţin (laz.). 

289. Bătrînică (/a.). 

290. Tinerele deloc dezagreabile (/zz.). 

291. Mai înaintînd (/at.). 

292. Piaţă (/at.). 

293. Consecinţă a necesităţii (/4t.). 

294. Aşadar poate (/at.). 

295. Casa aceasta are două ieșiri și două intrări. (/az.) 

296. „Am încercat să aflu“ (lat.). 

297. „Drept concluzie“ (/at.). 

298. Atunci, pe loc (lat.). 

299. Aluzie la o strofă din poemul Côntul de zur, atribuit lui Pita- 
gora, care îndeamnă la suportarea cu sufletul liniștit a nenorocirilor, 
nerenunţind însă la căutarea unui remediu. 

300. Deoarece (lat.). 

301. Este bine (/4£.). 

302. În acest colt (/at.). 

303. Protectoarea văzului. 

304. Personajul nu apare în piesă, ci numai în această înşiruire. 
305. Lupoaică (/4p2), de unde derivă cuvîntul lupanar (/z£.). 
306. Bătrînica (/4z.). 

307. Codoașă (/at.). 

308. Pare un codoşlic (/at.). 

309. De aici derivă concluzia (lat.). 

310. Din nou (/at.). 

311. Mamfurio, profesor. Nu sînt un răufăcător, nici un hoţ, nici 
un soț adulterin, nici un martor fals: nu doresc nici femeia, nici avutul 
altuia (aż). 

312. Ca și mult timp după aceea, în vremea lui Bruno slujba reli- 
gioasă catolică se oficia în limba latină; de aceea oamenii simpli soco- 
teau latina limba Bisericii. 

313. Profesor de gimnaziu (/4r.). 

314. Localitate din Campania. 

315. Folosind vocabularul vostru (/zz.). 

316. Cartier din Neapole, care îşi trăgea numele de la biserica Santa 
Maria delle Vergini. 

317. „Domnule abate, vreți să mîncăm împreună napi?“ (/az.), 
glumă obscenă cu aluzii la homosexualitate, frecventă printre călugări 
și preluată de literatură. 

318. Şi dacă n-avem napi, ce o să mîncăm? (/4z.). 

319. Nu sînt om al Bisericii (/4£.). 

320. Piinea sfințită (ostia), pentru împărtășania catolică, are forma 
unui mic disc plat. 

321. Este calviţie (/at.). 

322. Am spus calviţie, ca și viciu al craniului (/az.). 

323. Voi face plîngere (/az.). 

324. Sau versurile inițiale ale cînturilor Eneidei (lat.). 

325. Varus, prieten al lui Vergiliu, care s-a îngrijit de publicarea 
primei ediţii a Eneidei. 

326. Mamfurio citează incipiturile primelor şase cînturi din Eneida, 
dar îl confundă pe al cincilea cu al șaselea. 

327. Sanguino deformează întrebarea: Genera nominum quot sunt:, 
ceea ce înseamnă „Cite sînt genurile substantivului?“ (/at.). 

328. Şi ai celor ce sorb cu buzele din primele rudimente (/at.). 

329. Epicen se spune cu referire la acele lucruri care nu pot fi nici 
masculine, nici feminine (/4£.). 

330. V. nota 84. 

331. Parafrază plină de redundante a citatului din Despauteres 
(v. nota 84), redat mai sus, care spune: „orice substantiv care se referă 
numai la bărbat trebuie considerat masculin“ (/4z.). 

332. În mod specific şi ca parte (/at.). 

333. Ca o relaţie, ca ceva ce se atribuie sau se aplică femeilor (/4£.). 

334. O, vai mie! Cuvintele sînt neputincioase! O, zi şi noapte 
nefastă! (/az.). 

335. Aluzie la Onan (Geneza, 38, 9-10), pe care Dumnezeu îl omoa- 
ră pentru că își risipea sămînţa pe pămînt ca să nu-i lase urmași frate- 
lui său. 

336. În textul original comparaţia se face cu înşiruirea unor citate 
evanghelice din timpul slujbei religioase catolice. 

337. În textul original aici apare numele Cola Perillo, personaj din- 
tr-o nuvelă de Mateo Bandello, prozator din Renaștere. 

338. V. nota 174. 

339. Adrian VI, papă între 1521-1523, renumit pentru zgârce- 
nia lui. 

340. Este vorba de biserica San Pietro a Maiella, la Neapole. 

341. Sfintul Cristofor, fiind cel care l-a purtat în braţe pe Isus copil, 
este în general reprezentat ca un gigant. 

342. Apollonios din Tyana, filozof grec, care avea și faimă de 
magician. 

343. Celebri magi din romanele și poemele cavalerești medievale. 

344. Pedeapsa pentru proxenetism, pe vremea lui Bruno, era mar- 
carea cu fierul roșu pe obraz. 

345. Sanguino exagerează voit numărul ordinelor călugărești, care, 
totuși, era într-adevăr foarte mare. 

346. Pe vremea lui Bruno, acestea erau cele patru cartiere cu pros- 
tituate din Neapole. 

347. Bruno confundă anul, decretul a fost dat în 1566 de către 
papa Pius V. 

348. Bruno trăiește în momentul de maximă înflorire și extraor- 
dinară bogăţie a Republicii Veneţia, care se socoteau, printre altele, 
şi prin numărul şi arta curtezanelor sale. 

349. Trunchiere a formulei biblice in sudore vultus tui vesceris (lat. ), 
adică „în sudoarea feţei tale să-ţi mănînci pîinea“ (Geneza, 3, 19). 

350. Cartier mai degrabă elegant la Neapole, în vremea lui Bruno. 

351. V. nota 174. 

352. Zeul rîsului și al batjocurii, care, în mitologia greacă, perso- 
nifica gluma și satira. 

353, Localități din apropierea Neapolelui, bine cunoscute de Bruno, 
care s-a născut la Nola. 

354. Unchiul lui Bruno din partea mamei. 

355. Ascanio stîlcește citatul evanghelic: Vade in pace et noli am- 
plius peccare (lat.), ceea ce înseamnă: „Mergi în pace şi nu mai păcă- 
tui“ (Luca, 7, 50). 

356. Se pare că este vorba de un consătean al lui Bruno, mort asasinat. 

357. „Sastisitul“, cum se vede și din subtitlul comediei, este Bruno 
însuși. 

358. În textul original este un joc de cuvinte, Bonifacio fiind nu- 
mit Malefacio, nume care nu există ca atare. 

359. În vremea aceea imposibilitatea vidului în natură era postu- 
lată și de filozofie, şi de știință. Referirea este însă evident ironică 
şi obscenă. 

360. Gioan Bernardo stîlceşte expresia biblică Honorem meum 
nemini dabo (lat.), adică „Nu voi ceda nimănui onoarea mea“ (Pro- 
verbe, 5, 9). 

361. Mînăstire dominicană din Neapole care, la vremea aceea, avea 
un puț cu apă foarte limpede și rece. 

362. Cum se va vedea și din exemplul următor, înșiruirea făcută 
de Ascanio are nu numai un sens ironic, ci şi unul obscen. De aici 
rezultă că baba Angela, probabil un personaj cunoscut la Neapole 
în vremea aceea, dădea mai ales sfaturi referitoare la dragoste. 

363. San Piantoro era, pare-se, tot San Pietro Martire, dar Bruno 
face probabil o aluzie obscenă care însă rămîne și în original destul 
de obscură. 

364. În textul original este pomenit personajul biblic Samson 
care dezlega orice enigmă. 

365. Deloc (lat.). 

366. Chiar aşa, pe Hercule, pe Jupiter, pe Tunătorul, vă jur, vă chem 


martori, o, stele! (/at.). 

367. „Din două rele trebuie suportat cel mai mic, precum din două 
lucruri bune trebuie ales cel mai bun“: a spus prinţul peripateticienilor 
(lat.), citat din Aristotel, Retorica, |, 6, 5. 

368. Este mai puţin rușinos să fii bătut la palmă decît să accepţi 
să fii biciuit repetat pe bătrînul tău cur: asta se face la copii (/at.). 

369. Vă las vouă (lat.). 

370. Păstra-vom măsura? (/4£.). Dar aici sensul expresiei este mai 
degrabă „Care va fi sfîrșitul necazurilor mele?“. 

371. Pentru a vedea mai bine (/4z.). 

372. Chiar aşa (/at.). 

373. Fără îndoială (/at.). 

374. „Căci nu înțeleg să mă expun rîsului“ (/z£.), parafrază după 
Vergiliu, Georgicele, III, 506-507. 

375. Prea greu pot aplauda / prea încercat fiind în puterea mea de 
îndurare; / aplauzele de la o vreme au devenit motiv de plins, / din 
cauza miinilor, a feselor / şi a sunetului banilor [pierduţi]. Amin (/at.). 

376. Voi încerca, cu inima veselă, s-o fac în felul următor (/z2.). 

377. „Şi, salvaţi, marinarii vor aduce mulțumiri pe țărm / lui 
Glaucos, Panopea şi lui Melicerta, fiul lui Ino“ (Vergiliu, Georgicefe, 
1, 436-37). 

378. Eu, Mamfurio, nu spun regal, nici gregar, ci distins, adică 
(etimologic vorbind, ales din turmă) profesor de filologie greacă, la- 
tină și italiană, precum şi doctor în filozofie, medicină, drept civil 
și penal și în teologie, dacă aș fi vrut (/at.). 

379. Fiind pe punctul de a-mi îndeplini făgăduiala, aplaud (/at.). 

380. De aceea. (/4z.) 

381. Ale căror chipuri şi priviri le văd întoarse spre mine (/at.). 

382. Cu inima, totuși, și cu sufletul, dau semnalul să înceapă 
aplauzele (/at.). 

383. Aţi fost pînă acum mai norocoși [decît noi] (/az.). 


384. Rămîneţi cu bine şi aplaudaţi (/t.). 


APPENDIX 


GIORDANO BRUNO 


LUMÎNĂRARUL 


adaptare pentru scenă de 
SMARANDA BRATU ELIAN 


PERSONAJELE 


MANFURIO, pedagog pedant 
BONIFACIO, negustor bătrîn şi îndrăgostit 
BARTOLOMEO, ţicnit de patima alchimiei 
MARTA, nevasta lui Bartolomeo 
CARUBINA, nevasta lui Bonifacio 
VICTORIA, curtezana 

LUCIA, codoașă de meserie 

SANGUINO, pungaș 

MOCHIONE, servitorul lui Bartolomeo 
ASCANIO, servitorul lui Bonifacio 
SCARAMURE, maestru în magie 

BARRA, CENCIO, MARCA, CORCOVIZZO, escroci 
GIOAN BERNARDO, pictor 

POLLULA, student, discipolul lui Manfurio 
OTTAVIANO, student 

CONSALVO, spiţer 


ANTIPROLOGUL 


Bine, bine! N-am nimic de obiectat: comedia e bine gîn- 
dită, bine condusă şi are piper. Dar n-am zis eu că n-o să 
se joace astă-seară? Poftim, putoarea care trebuie s-o joace 
pe Victoria şi pe Carubina are nu-ş' ce boală femeiască! 
Actorul de-l joacă pe Bonifacio e de azi de la prînz beat criţă, 
de nu vede nici pe unde calcă. Mie mi-a căzut pe cap 
prologul; și vă jur că-i așa de încîlcit și de îmbirligat, că de 
patru zile mă chinui şi nădușesc, zi și noapte, dar nici toți 
trîmbiţașii şi toboşarii tîrfelor alea de Muze de pe Helicon 
n-ar izbuti să-mi vire în cap vreo fărîmiţă din el. Poftim 
atunci de mai zi prologul! Poftim de mai înfăţişează corabia 
care duce o asemenea barcă de salvare hîrbuită, hodorogită, 
rablagită, ponosită, care-ai zice că de-abia de-abia, cu cîr- 
ligele, cangele și harpoanele, de-a putut fi scoasă din fundul 
mării şi care, deși ia apă din toate părţile şi nu e defel călă- 
fătuită, vrea să iasă în larg şi să se avînte în valuri! Vrea să 
iasă din apele liniștite ale portului! Vrea să ridice ancora de 
la cheiul cel mare! Ce să mai zic de autor! Dacă l-aţi vedea! 
Are o faţă rătăcită, de zici că se gîndeşte numai la chinurile 
iadului şi că tocmai a scăpat dintr-un cazan cu smoală. Și 
cel mai adesea se arată plictisit, retras şi bizar, veșnic nemul- 
tumit ba de una, ba de alta, îndărătnic ca un moş de optzeci 
de ani, apucat ca o potaie care a încasat douăzeci de ciomege, 


198 


şi cu ochii plînși de parcă n-ar mînca decît ceapă. Toţi filo- 
zofii, toți poeţii şi învățații ăştia — mai dă-i în..., nu vreau 
să spun în ce — socotesc că cei mai mari duşmani ai lor sînt 
bogăţia şi banii: pe care cu mintea îi tot studiază și-i anali- 
zează, dar în viaţă fug de ei ca de dracul, de parcă s-ar teme 
să nu-i mănînce, să nu-i sfişie ori înghită; și, în schimb, 
umblă cu limba scoasă după cei care ştiu să-i facă şi să-i 
păstreze. Aşa încît eu, trebuind să-i slujesc pe acești neispră- 
viti, îndur o asemenea foame încât, dacă ar fi să vomit, nu 
mi-aş putea vomita decît spiritul, iar dacă ar trebui să mă 
cac, n-ar ieşi din mine decît sufletul, întocmai ca la spînzu- 
rați. În concluzie, eu unul m-am hotărît: mă duc la mânăstire 
şi mă fac călugăr. Și cine o vrea să zică prologul n-are decit! 


PROPROLOGUL 


Unde s-a cărat blestematul ăla care trebuie să zică pro- 
logul? Doamnelor şi domnilor, comedia n-o să aibă prolog. 
Ei şi ce! De fapt tot nu serveşte la nimic! Vă garantez că 
tema, subiectul, alcătuirea și împrejurările vă vor fi înfăţi- 
şate cu rost, ceea ce, credeţi-mă, e mai bine decît dacă vă 
erau povestite unele după altele ca pe aţă. Comedia asta e 
un soi de pînză, unde firul și urzeala se împletesc. Și cine 
pricepe, pricepe; cine vrea s-o înţeleagă, o înțelege. Totuși 
ţin să vă spun că vă aflaţi în strălucita capitală a regatului 
Neapolelui, lingă primăria cartierului Nilo. Că imobilul ăsta, 
închipuit aici de scenograf, va fi folosit în seara asta de niște 
ticăloşi, nişte nemernici și împieliţaţi — şi vă avertizez să 
căscaţi bine ochii, nu care cumva să vă ușureze şi vouă buzu- 
narele; aici îşi vor întinde ei plasa şi cine pică, pică. În partea 
astălaltă se află casa Lumînărarului, adică a lui messer Boni- 
facio, şi a nevesti-sii, Carubina, şi cea a lui messer Bartolo- 
meo. Dincoace locuiesc doamna Victoria, pictorul Gioan 
Bernardo și Scaramur€, care se dă drept magician; tot prin 
părţile astea, nu ştiu cu ce prilej, se învîrte şi un pedagog 
sclifosit, pe nume Manfurio. Vreau să mă asigur că le vedeți 
cu toţii. Tot aici se va vîntura încolo şi încoace Lucia, codoașa, 
veşnic ocupată; cu pedagogul îl veţi vedea pe Pollula, disci- 
polul pentru care magistrul are o înclinaţie cu totul specială; 

îl veţi vedea şi pe slujitorul lui Bonifacio, Ascanio, bun la 
toate și care ştie să ţină lumînarea lui stăpînu-său. Mochione, 
sluga lui Bartolomeo, nu-i nici cal nici, măgar, nici carne, 
nici peşte. La Sanguino, Barra, Marca și Corcovizzo veți 
putea admira măiestria în arta escrocheriei; veţi cunoaște 
şarlataniile alchimice ale lui Cencio; în trecere o să vă amu- 
zati și de Consalvo, spiţerul, de Marta, nevasta lui Barto- 
lomeo, şi de mucalitul domn Ottaviano. Priviţi cu atenţie 
cine vine şi cine pleacă, ce se spune și ce se face, ce se înţelege 
şi ce s-ar putea înţelege: căci depinde de voi, de cum vă veţi 
uita la ei. Dacă o să rideţi pe săturate sau o plingeţi. 

Dar pare-mi-se că aud venind personajele. La revedere. 


OMUL DE SERVICIU 


Înainte să crap gura, tre să-mi cer iertare. Pen'că cred eu 
că, dacă nu toți, cei mai mulţi dintre voi o să-mi zică: — Dar-ar 
boala-n ăsta! Unde s-a pomenit comedie care să-nceapă cu 
omul de serviciu? — lar eu uite că vă răspund: Ba în voi să 
dea boala! Că, înainte de-a exista comediile, unde naiba s-a 
pomenit vreo comedie? Și cine naiba v-a văzut pe voi, înainte 
ca voi să existaţi? Şi-atunci de ce, mă rog, un subiect ca ăsta 
de-l veţi vedea astă-seară n-ar avea voie să fie mai altfel și nou? 
Şi de nu vă pare potrivit pentru un om de serviciu, vi-l fac 
eu potrivit pentru ditai ministrul pe maimuţoiul ăsta näs- 
trușnic, pe tîmpitul ăsta moralicesc, pe măgarul ăsta cu ifose! 
Vreți să vă spun cine anume e el? Chiar vreţi să aflați? Vreţi 
să vi-l arăt eu? E... — stai că zic mai bine în şoaptă! — e 
Lumînărarul. Ce, nu mă credeţi? Vreţi să-l vedeţi cu ochii 
voştri? Poftim: faceţi loc! Daţi-vă la o parte! Și feriţi-vă, dacă 
nu vreţi să vă împungă cu coarnele alea care o să-i crească 
aici, în faţa dumneavoastră, în frunte! 


ACTUL I 


SCENA I 
Bonifacio, singur 


Meşteşugul corectează defectele naturii, Bonifacio. De 
vreme ce nu pot să-i vin de hac acestei diavolițe ca să mă 
iubească ori măcar să se prefacă a-mi arunca o privire drăgăs- 
toasă, atunci ce n-au izbutit vorbele lui Bonifacio, înflăcă- 
rarea lui Bonifacio, zvîrcolirile lui Bonifacio va izbuti, poate, 
vrăjitoria. Se spune că arta magiei este atît de atotputernică, 
încît e în stare ca, împotriva legilor firii, să întoarcă rîurile 
în matcă şi să ţină marea în loc, drept care unul de-i zicea 
Giordano Bruno spunea într-un poem oribil, care, de altfel, 
s-a şi pierdut, că: 


Fa mînă apele în sus, spre culme, 
desprinde-n ceruri aurite stele, 

face din noapte zi şi schimbă-o lume. 
Iar luna-o scoate afar' din cercevele 
şi-i mută cornul altminterea de cum e, 
şi umflă marea şi-o prinde în proptele. 
Foc, apă şi pămînt cum vrea le plimbă 
şi firea omenească o preschimbă. 


De orice poţi să te-ndoieşti; dar de ceea ce zice la sfârşit, 
în privinţa efectelor iubirii, ba! Nu mai spun că despre 

măiestria acestui Scaramur€ am auzit o sumedenie de lucruri 
minunate. la uite că-l văd pe unul dintr-ăia care fură vaca 
şi apoi îi cadorisesc coarnele bisericii drept pomană. Să vedem 
ce veşti ne aduce. 


SCENA II 


Messer Bonifacio și Messer Bartolomeo vorbesc tare; Pollula 
si Sanguino, ascunși, trag cu urechea. 


BARTOLOMEO: O, crud amor, de este atît de nedreaptă 
şi atît de crîncenă puterea ta, de ce într-atit de mult dăinuie? 
De ce o faci să fugă de mine pe aceea pe care atît o stimez 
şi-o ador? De ce nu o înlănţui şi pe ea de mine la fel cum 
m-ai înlănţuit pe mine de ea? Cine şi-ar putea închipui aşa 
ceva? Şi totuşi e adevărat. Ce soi de laţ este acesta care pe 
unul îl leagă fedeleș, iar pe celălalt îl lasă mai liber şi mai 
uşor decît păsările cerului? 

BONIFACIO: Să nu fiu eu oare singurul? Oh, oh, oh. 

BARTOLOMEO: Ce ai, messer Bonifacio, dragă? Plîngi 
de mila mea? 

BONIFACIO: Ba chinul ăsta îl îndur și eu. Văd bine că 
eşti vătămat, că te-ai schimbat la față; te-am auzit adineaori 
văitîndu-te, îţi înţeleg suferinţa, deoarece ea mă chinuie şi 
pe mine tot atît, dacă nu mai rău, și te compătimesc. De-o 
bună bucată de vreme te-am văzut dus pe gînduri, cu ochii 
în lacrimi, plecat cu sorcova și te-am auzit oftînd din rărunchi. 
Şi ce mi-am zis? Drace! Ăstuia sigur nu i-a murit vreo rudă, 
vreun prieten sau binefăcător; sigur n-are vreun proces pe 
rol; ăsta are tot ce-i trebuie, nu-l ameninţă nici o primejdie, 
toate-i merg din plin; și ştiu bine că nu-și prea bate capul 
cu păcatele pe care le-a făcut; și uite-l totuși că plînge şi se 

tînguie, și umblă buimac: prin urmare e îndrăgostit. lar acum, 
că te-am auzit rostind şi cuvinte dulci, nu mai am nici o 
îndoială că ai burdihanul plin de mierea aceea veninoasă. 

BARTOLOMEO: O, Doamne, asta-i pentru că sînt prea 
crîncen rănit de privirile ei. Dar eu, messer Bonifacio, mă 
mir de dumneata, nu de mine, care sînt cu doi-trei ani mai 
tînăr și am o nevastă gheboasă şi cu opt ani mai vârstnică decât 
mine: pe cînd dumneata ai o frumuseţe de soţie, de numai 
douăzeci și cinci de ani, de nu găseşti alta mai frumoasă în 
tot Neapolul; dumneata eşti îndrăgostit? 

BONIFACIO: După cuvintele pe care le-ai spus, cred că 
poţi vedea limpede cît de încâlcite şi pidosnice sînt cărările 
iubirii. Dacă vrei să afli rînduiala sau neorînduiala dragos- 
telor mele, stai puţin şi m-ascultă! 

BARTOLOMEO: Spune, messer Bonifacio, căci noi, oame- 
nii, nu sîntem ca dobitoacele, la care dragostea n-are alt rost 
decît să le prăsească și, pentru aceasta, le e dată legea de-a 
avea un anume timp și loc în care se împerechează, precum 
fac măgarii, care, atunci cînd soarele le încălzește spinarea, 
atunci se drăgostesc; pe noi însă ne-apucă pofta în orice loc 
şi în orice vreme. 

BONIFACIO: De patruzeci şi doi de ani de cînd trăiesc 
pe lume nu am preacurvit. Dar odată ajuns la această virstă, 
cînd a început să-mi crească cîte un fir de păr alb în cap și 
cînd de obicei dragostea începe să se răcească și să se stingă... 

BARTOLOMEO: La unii se stinge, la alţii o ia razna. 

BONIFACIO: ...începe să se stingă, precum căldura la veni- 
rea toamnei, atunci am fost eu cuprins de dragoste pentru 
Carubina. Ea mi-a apărut a fi cea mai frumoasă dintre fru- 
moase, ea m-a încălzit, ea m-a aprins cu un asemenea foc, 
încît m-a pîrjolit ca pe-o iască. Dar, din obişnuinţa şi vieţu- 
irea cu ea zi de zi, flacăra aceea s-a stins, însă inima mi-a rămas 
gata de-a fi aprinsă de alte focuri... 

BARTOLOMEO: Dacă focul ăsta ar fi dat peste un lemn 
mai de soi, te-ar fi făcut nu iască, ci cenușă; eu în locul neves- 
tei dumitale așa aș fi făcut. 

BONIFACIO: Lasă-mă să termin ce am de spus, şi pe 
urmă poţi zice ce poftești. 

BARTOLOMEO: Bine, continuă comparatia aceea iscusită. 

BONIFACIO: Or, stingîndu-se în inima mea flacăra aceea 
care-o transformase în iască, lesne am fost aprins de o altă 
flacără, nouă. 

BARTOLOMEO: Tot la vremea asta încep şi măgarii să 
ridice coada. 

BONIFACIO: Ce spui? 

BARTOLOMEO: Spun că măcar acum se ridică spiritul 
spre contemplaţie. 

BONIFACIO: Să lăsăm bazaconiile astea şi să revenim la 
subiect. La vremea cu pricina, mergînd eu în plimbare la 
Posillipo, am fost săgetat de privirile doamnei Victoria şi 
dogorît de ochii ei și ferecat de lanţurile nurilor ei, încît, 
vai mic... 

BARTOLOMEO: Amorul e o jivină care îi atacă cu precă- 
dere pe cei care au prea puţin de cugetat şi nimic de făcut: 
n-ai zis că plecaseși la plimbare? 

BONIFACIO: Acum, de vreme ce m-ai făcut să-ţi destăi- 
nui dragostea mea, dezvăluie-mi şi dumneata obiectul dra- 
gostei dumitale. Gîndesc că te va răcori nu puţin să vorbeşti 
cu cineva care suferă de aceeași fierbinţeală. 

BARTOLOMEO: S-o luăm în ordine: Nominativ: doamna 
Argenteria mă chinuie, doamna Aurelia îmi străpunge inima. 
Genitiv: sînt ros de grija doamnei Argenteria şi de dorul doam- 
nei Aurelia. Dativ: doamnei Argenteria îi port dragoste, 
doamnei Aurelia îi duc dorul. 

BONIFACIO: Ce drăcia dracului l-a apucat pe-ăsta? 

BARTOLOMEO: Vocativ: o, doamnă Argenteria, nu mă 
părăsi! o, doamnă Aurelia, nu fugi de mine! 

BONIFACIO: Părăsi-te-ar amîndouă şi lăsa-te-ar în 
belea! Ai venit ca să-ţi baţi joc de mine! Du-te dracului, 
Bartolomeo! 

BARTOLOMEO: lar tu du-te la cine ţi-a luat minţile, pre- 
supunînd că ai avut vreodată așa ceva. Eu mă duc să văd 
de alesele inimii mele. 

BONIFACIO: Ia priveşte cu câtă ușurință și cu ce șmeche- 
rie mi-a smuls ticălosul ăsta taina! Mai bine aș fi trimbiţat-o 
în gura mare decît să i-o spun lui. Mă tem că amorul ăsta 
e pe cale să mă scrîntească la cap. Naiba să mă ia, acum vreau 
să mă duc acasă s-o gonesc din urmă pe Lucia. Văd doi 
neghiobi colo care rid: mi-e teamă să nu fi auzit blestemăţia 
asta de conversaţie. Dragostea și furia nu pot fi tăinuite. 


SCENA III 
Sanguino, Pollula 


SANGUINO: Ha, ha, ha, ha, puricii să-l mănînce pe gogo- 
manul ăsta, pe mangafaua, pe strolea, pe nătîntocul ăsta. 
Mult i-a mai trebuit ca să deşerte sacul pe de-a întregul și 
nesilit de nimeni! Ha, ha, ha, și trombonistul celălalt, cu 
ce şiretlic l-a momit și l-a făcut să spună şi că e îndrăgostit, 
şi cine-i frumoasa, şi cum, și cînd, şi unde, și de ce. 

POLLULA: Ascultă-mă pe mine, ăsta n-are nevoie de 
popă ca să se spovedească! Dar iată-l pe savantul nostru: 
nu mai scăpăm toată ziua de-aici, lua-l-ar Sarsailă! 

SCENA IV 
Manfurio, Pollula, Sanguino 


MANEURIO: Bene repperiarsi bonae, melioris, optimaeque 
indolis, adolescentule: quomodo tecum agitur? ut vales? 

POLLULA: Bine. 

MANFURIO: Gaudeo, si vales bene — elegantă formulă 
reiterată în quasi toate misivele familiare ciceroniene. 

POLLULA: Doriţi ceva, domine Magister? Că eu trebuie 
să plec să rezolv o problemă cu Sanguino, și nu mai pot zăbovi 
cu dumneavoastră. 

MANFURIO: O, inoperante şi oţioase se revelă învăță- 
mintele pe care, prin demersurile proluziunilor gimnaziale 
rezultate din agonismul meu intelectiv, și prin sememele 
de pe imaculatul suport grafic, ţi le-am implementat! Inope- 
rante, zic, căci, la timpul și locul pertinent, nu ştii să le folo- 
seşti. În vreme ce magistrul tău, în supremul apud omnes, 
etiam barbaras, nationes idiom latin te chestionează, tu, frec- 
ventînd vulgul indoct, etiam dum persisti în a abdica de la 
alocuţiunea literară, dîndu-mi răspunsul în vocabule rurale! 
Spune, măgarule, cînd ai de gînd să te dezinfantilizezi? 

SANGUINO: Domn' profesor, cu păsăreasca asta afuri- 
sită, cu latrineasca asta îndrăcită, cu bazaconia asta de neîn- 
teles împuţiţi aerul şi toata lumea ride de dumneavoastră. 

MANEFURIO: Da, dacă macrocosmicul megamecanism 
mondial, ignobil și inurban, ar fi ticsit cu cei ca tine. 

SANGUINO: Ce ziceţi de macroul cosmic şi de mobilul 
urban? Vorbiţi pe șleau, ca să vă răspund. 

MANEURIO: Vade retro, sinistrogue Hercule! Muzele nu 
deniază a pogori în cocina anturajului vostru! Ce evaluare 
dai acestui ignobil, Pollula? Pollula, prin apoziţie fruct al 

erudiţiei mele, receptacul al seminţei mele sapienţiale, am 
vrut să-ţi împărtășesc acel dict prin care eloquentissime expri- 
mam reprobarea, pe care dumneata îl putea-vei imita cu viito- 
rii discipoli. 

POLLULA: Desigur; dar cu rost şi la momentul potrivit. 

MANEURIO: Motivația excandescenţei mele a fost expre- 
sia „nu mai pot zăbovi cu dumneavoastră“. Ar fi trebuit să 
rosteşti: „Sapienţa și excelența voastră nu îngăduie să prelun- 
gesc contiguitatea cu cele trei supreme muze“. 

SANGUINO: Vedeţi cum e făcută lumea? Voi doi aţi ajuns 
la învoială, pe cînd eu am rămas pe dinafară precum lacătul. 
Domine Magister, n-oi fi eu vrednic să mă altoiți cu nuiaua, 
altfel zis să vă fiu învățăcel, dar poate că v-aș putea fi de folos 
într-alt fel. 

MANFURIO: Nil mihi vobiscum. 

SANGUINO: Şi duhului tău, Amin. 

MANEURIO: Ah, ah, Pollula, cum de te-ai asociat cu poci- 
tania asta? 

SANGUINO: Pocit sau frumos, sluga dumneavoastră, 
ilustre şi preastimate domn! 

MANFURIO: Insul îmi pare acum mai disciplinabil şi mai 
puţin necioplit decît la început, căci văd că-mi găsește niște 
epitete civilizate, ba chiar apropriate... 

SANGUINO: Domnule tobă-de-carte, dati-ne voie să ple- 
căm, căci trebuie să vorbim neapărat şi cît mai repede cu 
Gioan Bernardo, pictorul. Rămiîneţi cu bine. 

MANEFURIO: Mergeţi, și acvilele faste fie cu voi! Dar cine-i 
aceasta care se evidenţiază ochilor mei cum panerul pe braţ? 
Este o muliercula, etimologic derivat din „mollis Hercules“, 
un Hercule moale, sau, juxtapunînd contrariile: sexum moale, 
schimbător, fragil şi nestatornic, opus lui Hercule. Ce splen- 
didă etimologie! Fructul ingeniului meu, elaborată deprompte. 

Aşadar şi în consecinţă mă grăbesc s-o inserez cu majuscule 
în adnotaţiile cotidiene originale. 


SCENA V 
Lucia, singură 


Văleu, am obosit, vreau să mă așez oleacă; noaptea asta 
a fost de coşmar: am stat toată vremea de pază în picioare, 
umplîndu-mi burta cu fumul fripturilor și cu mirosul cior- 
belor; de eram întocmai ca pipota, slabă pe dinăuntru, dar 
pe-afară învelită toată-n grăsime. Dar acu, Lucio, ia hai să 
ne gîndim noi la ale noastre. Să profităm că tot nu e nimeni 
prin preajmă şi să tragem cu ochiul la darurile pe care i le 
trimite messer Bonifacio alesei inimii dumisale: aici sînt 
plăcinte, aici turtă dulce, uite şi niscai scovergi; dedesubt 
mai e încă un rînd de prăjituri; şi la fund uite şi-un bileţel 
în versuri. Pe legea mea, nefericitul s-a făcut poet. Ia să citim: 


Rănitu-mi-ai, o Doamnă, cu-a dorului adiere 
şi inima-mi, și trupul, ce simţ acum că piere; 
de nu mă crezi, priveşte-mi a chipului durere. 
Căci de n-ar fi să port în suflet şi-n artere 
amor mai mult decît orice femeie cere 
îndrăgostitului, nebun după himere, 

n-aș ţine socoteală nici de a voastră vrere. 
Vrut-am să-ţi scriu aicea de-a dragostei mistere, 
ce m-au vrăjit cu totul chiar fără de-mbiere, 
atît de mult, că-acuma de nu-i vei da ce cere 
sărmanul Bonifaciu s-o stinge de durere. 
Mincare, băutură nu poate să digere 

nimic nu-i mai priește, totul îi pare fiere, 
Crăciun nu osebeşte de Paşti și Înviere. 


210 


O, ce încheiere cucernică și ce aluzii subţiri: pe măsura 
burţii lui. Eu una nu mă pricep la poezie; dar, dac-ar fi să-mi 
dau și eu cu părerea, aș spune două lucruri: că sună ca o talangă 
hodorogită şi ca un răget de măgar. Dar mai bine aș pleca 
de-aici şi mi-aş găsi un locșor mai retras, unde să vămuiesc 
în liniște darul amorezului nostru: căci, la urma urmei, nu 
văd de ce să nu mă înfrupt şi eu din roadele ţicnelii lui. 


SCENA VI 
Bonifacio, singur 


Mare e puterea dragostei! De unde mi-au venit mie atîta 
har şi-atita inspiraţie fără ca nimeni să mă fi învăţat? Unde 
s-a mai văzut un asemenea sonet? Toate versurile, de la pri- 
mul pînă la ultimul, au aceeași rimă finală: poţi să-l citeşti 
pe Petrarca în întregime și pe Ariosto din doască-n doască, 
şi de aşa ceva n-ai să dai. Irădătoareo, trădătoareo, fermecă- 
toare duşmancă a mea, cred că la ora asta deja l-ai citit şi 
i-ai pătruns sensul; iar dacă inima ta nu e mai neîmblînzită 
ca a unui tigru, sînt convins că de aici înainte îi vei da un 
strop de atenţie și lui Bonifacio. O, iată-l pe Gioan Bernardo. 


SCENA VII 
Gioan Bernardo, Bonifacio 


GIOAN BERNARDO: Bună vreme, messer Bonifacio. 
Ai făcut vreo treabă pe ziua de azi? 

BONIFACIO: Ce vorbeşti, dom'le? Astăzi am făcut ceva 
ce n-am făcut în toată viața mea. 

GIOAN BERNARDO: Ceea ce ai făcut ieri nu vei face 
azi; iar eu portretul pe care nu l-am pictat azi desigur nu-l 
voi mai face miine! 

BONIFACIO: Să lăsăm sofisticăriile astea; mi-ai adus 
aminte de portret. L-ai văzut pe cel pe care l-am comandat? 

GIOAN BERNARDO: L-am văzut şi răsvăzut. 

BONIFACIO: Şi cum ţi se pare? 

GIOAN BERNARDO: E bun, seamănă mai mult cu matale 
decît cu mine. 

BONIFACIO: Fie ăsta cum o fi, eu vreau acum altul pictat 
de dumneata. 

GIOAN BERNARDO: Nu cumva vrei să-l dăruieşti vre- 
unei iubite ca să nu te uite. 

BONIFACIO: Nici vorbă: alte lucruri îmi trec mie acum 
prin minte! 

GIOAN BERNARDO: Fereşte-te să nu-ţi treacă mintea 
prin lucruri, pentru că ar putea rămîne agăţată de vreunul 
şi pe urmă degeaba ai aştepta să ți se întoarcă seara acasă 
la cină. În ceea ce priveşte portretul, ţi-l fac cît pot de repede. 

BONIFACIO: Bagă de seamă că vreau să arăt chipeș. 

GIOAN BERNARDO: Ceri prea mult. Una e să te fac 
chipeș, alta, să-ţi fac portretul! 

BONIFACIO: Rogu-te, să lăsăm glumele: străduieşte-te 
să faci treabă bună. Te voi căuta acasă pentru afacerea asta. 

GIOAN BERNARDO: Vino cînd dorești și fii sigur că eu 
unul îmi fac treaba bine; ai grijă însă s-o faci şi mata pe-a 
dumitale, fiindcă... 

BONIFACIO: Fiindcă ce? 

GIOAN BERNARDO: Aud că renunti la treaba veche. 

BONIFACIO: Ce tot îndrugi acolo? Naiba te-nţelege! 

GIOAN BERNARDO: Aud că din lumînărar vrei să devii 
sfeşnic. 

BONIFACIO: Cum adică ? Ce va să zică lumînărar? 

GIOAN BERNARDO: De-ajuns! Te las cu bine! 
BONIFACIO: Să-ţi dea Domnul ce doreşti. 
GIOAN BERNARDO: Şi dumitale ce-ţi lipsește. 


SCENA VIII 
Bonifacio, singur 


Din lumînărar sfeşnic! Adică să ţin lumînarea ? Las’ că 
mai devreme sau mai tîrziu o să pricepem noi aluziile astea. 
Imi pare că-l văd pe Ascanio cu Scaramur€. 


SCENA IX 
Scaramur€, Bonifacio, Ascanio 


SCARAMURE: Bine te-am găsit, messer Bonifacio. 

BONIFACIO: Fiţi bine-venit, domnule Scaramuré, spe- 
ranţa patimilor mele. Dacă domnia voastră nu găsește leac 
bolii mele, sînt un om mort. 

SCARAMURE: Dacă pricep bine, eşti îndrăgostit. 

BONIFACIO: Aţi ghicit. 

SCARAMURE: După cîte mi-arată fizionomia dumitale 
și socotelile numerologice, nașterea domniei tale s-a petre- 
cut sub Venus retrograda în signo masculino ceea ce comportă 
o anume schimbare la vîrsta de patruzeci și șase de ani. 

BONIFACIO: Tocmai asta e, că eu nu-mi aduc aminte 
cînd m-am născut; dar, după cîte mi s-a spus, ar trebui să 
am vreo patruzeci și cinci. 

SCARAMURE: Lunile, zilele și orele le voi calcula eu cu 
exactitate, după ce voi fi măsurat cu compasul proporţia 

latitudinii ramificaţiei mari a liniei vieţii şi distanța dintre 
virful inelarului și acel punct din centrul palmei unde se 
află cercul lui Marte; dar deocamdată e de ajuns să știm în 
mare şi generaliter. Spune-mi: cînd ai fost înţepat de săgeata 
amorului, unde stătea aleasa inimii dumitale? La stînga, sau 
la dreapta? 

BONIFACIO: La stinga. 

SCARAMURE: La nord, la sud, la vest sau la est? 

BONIFACIO: La sud. 

SCARAMURE: De ajuns: nu mai am nevoie de nimic alt- 
ceva; vreau să-ți rezolv problema prin magie naturală, lăsînd 
pentru alte situaţii cunoștințele mai profunde ale acestei arte. 
Lasă totul în grija mea. Dar ia spune, lucrul s-a petrecut prin 
Jascinațiune? 

BONIFACIO: Cum adică prin fascinațiune? 

SCARAMURE: Adică pe cînd dumneata o priveai pe ea, 
iar ea, pe dumneata? 

BONIFACIO: Da, domnule, prin fascinațiune. 

SCARAMURE: Fascinațiune este atunci cînd prin puterea 
unui duh subtil şi treaz, din căldura inimii generată de un 
flux de sînge mai curat, lumina ochilor pîrjolește inima și 
tulbură mintea și sufletul celuilalt. De aceea, cine nu vrea 
să cadă pradă fascinaţiunii trebuie să fie foarte atent și să-și 
ferească pe cît poate ochii, care, cu deosebire în actul iubirii, 
sînt ferestrele sufletului. Pentru moment, îmi ajunge atîta; 
data viitoare o să vorbim mai pe îndelete şi o să ne îngrijim 
de cele necesare. 

BONIFACIO: Domnule magician, să nu duceti grijă. Vă 
veți convinge că nu sînt un nerecunoscător. 

SCARAMURE.: Messer Bonifacio, ascultă ce-ţi zic: mai 
întîi vreau să fii dumneata mulţumit de mine; pentru că 
apoi, dacă nu-mi vei mulţumi dumneata mie de bunăvoie, 
o vei face de nevoie. La revedere. 

SCENA X 
Cencio, Gioan Bernardo 


CENCIO: Fabricarea aurului este cel dintii ţel al ştiinţei 
şi de aceea prima dintre ştiinţe e alchimia. lar cheia ei e mer- 
curul: pentru că el e esenţa tuturor metalelor. Prea învățatul 
Avicenna numește ridicolă afirmaţia că varul şi leşia — prin 
care el înțelege apa tare — ar fi materia comună tuturor meta- 
lelor, eroare pe care cu subtilitate o pune în evidenţă şi 
Albertus Magnus... 

GIOAN BERNARDO: Tare aş vrea eu să văd aurul ăla 
fabricat de dumneata. Pentru că eu unul cred că, dacă ai şti 
să-l fabrici, n-ai mai fi nevoit să vinzi rețete de fabricaţie. 

CENCIO: Mi-ai întrerupt explicaţia. Nu te gîndeşti decît 
cum să te arăţi mai mintos și crezi că ai spus o mare deşteptă- 
ciune! Messer Bartolomeo e mult mai isteţ decît dumneata. 
E] ştie că m-au jefuit și m-au tăbăcit în pădurea de la Cancello 
şi că de-aia n-am mai avut cu ce cumpăra substanțele și am 
recurs la el. Şi mai află că messer Bartolomeo a avut în mînă 
rețeta în întregimea ei, unde sînt trecute nu numai mate- 
rialele, ci și procedeul de fabricaţie. Doar își trimitea servito- 
rul după substanţe la spiţer, în rest a făcut totul de unul 
singur. Mi-a plătit şase sute de scuzi pentru secretul ăsta, 
dar la urmă a găsit la fundul creuzetului aur curat ca lacrima. 

GIOAN BERNARDO: Păi, dacă după ce ţi-a dat şase sute 
de scuzi, el se află în aceeași mizerie în care te aflai dumneata 
înainte, iar dumneata, cu cei şase sute, trăieşti fără grijă, cum 
trăia el înainte, înseamnă că v-aţi schimbat norocul între 
voi şi-atunci bine aţi face să schimbaţi între voi și hainele, și 
pălăriile! Dar ia spune-mi-o mie pe-aia dreaptă: nu cumva i-ai 
tras mușteriului nostru o cacealma, ca ăla cu ciotul de lemn? 

CENCIO: Ce-a făcut ăla? 

GIOAN BERNARDO: Nu ştii ce-a făcut? Stai că-ți zic eu. 
A luat un ciot de lemn, l-a scobit, a băgat înăuntru o bucată 
de aur, apoi a pîrlit lemnul pe-afară ca să semene cu un căr- 
bune; iar la momentul potrivit l-a scos cu multă îndemânare 
din traistă, l-a amestecat printre ceilalți cărbuni care erau 
în cuptor, unde, din arsura jăratecului, aurul pe dată s-a încins 
şi a început să picure prin găurile de jos. 

CENCIO: Ferească-mă Dumnezeu! Niciodată nu mi-ar 
fi trecut prin cap o asemenea ticăloşie. Cacealma, eu? Și cui, 
tocmai lui messer Bartolomeo? Păi prima dată cînd a făcut 
experiența m-a ţinut la şase pași de cuptor, iar a doua oară 
a vrut să fie singur şi să se conducă numai după rețeta scrisă. 
lar acum, după ce a repetat experienţa de două ori, s-a con- 
vins pe de-a-ntregul Şi, cum ţi-am spus deja, vrea să semene 
mai mult ca să culeagă ditai recolta. 

GIOAN BERNARDO: Ce spui? A mărit dozele? 

CENCIO: Şi-ncă cum, în următoarea șarjă va scoate cinci 
sute de scuzi ca nimica, ca cinci parai. 

GIOAN BERNARDO: Vezi să nu scoată cinci parai în 
loc de cinci scuzi, ca să nu mai vorbim de cinci sute. Om 
trăi şi-om vedea! Acum mergi cu Dumnezeu! 

CENCIO: Şi dumneata! Dacă mai crezi în el. 


SCENA XII 
Cencio, singur 


Ce să zic! Dacă Bartolomeo ar avea mintea ăstuia și dacă 
toată lumea ar avea asemenea sfătuitori, n-aveam de ce să-mi 
întind laţul prin părţile astea. Dar așa, coțofana s-a lăsat prinsă, 
iar eu trebuie să umblu cu grijă; să nu păţim ca ăla care, după 
ce-a văzut-o în laţ, a lăsat-o să-i scape. Nu pot să consider 

că am pus mina pe scuzii ăștia, nici că sînt ai mei, pînă nu 
mă văd peste graniță. Dar mi se pare că o văd pe nevastă-sa: 
nu vreau să mă zărească îmbrăcat de drum. 


SCENA XIII 
Marta, singură 


Cred că Scaraoţchi şi Sarsailă cu toţi dracii de la cazanele 
iadului pot să şi-l facă tovarăș; pentru că nimeni n-o să ştie 
mai bine ca el să aţiţe focul şi să prăjească sufletele păcăto- 
şilor. Acum fața lui bărbatu-meu arată de parcă ar fi lucrat 
treizeci de ani la Scaravita, unde se face cărbunele de lemn. 
Nici peștele în apă nu stă mai bucuros decit el între cărbuni, 
de se afumă toată ziulica. Și apoi apare cu ochii roșii și pîrliți, 
de zici că-i Aghiuţă. Pentru el cărbunii parcă-s nestemate, 
iar el, nenorocitul, ţopăie printre retorte și alambice şi rage 
toată ziua ca un măgar. Ah, uite-l pe Sanguino. 


SCENA XIV 
Sanguino, Marta 


SANGUINO (cîntind): Cine are nevoie de un coşar? 
De-un tinichigiu? Ligheane, cazane, sfeşnice lipim! 

MARTA: Ce mai e și asta, Sanguino? le-ai ţicnit? De ce 
cînţi pe stradă? Ori ţi-ai schimbat meseria? 

SANGUINO: Defel! Sînt sluga, învăţăcelul şi tovarășul 
tovarăşului dumitale de aşternut, care, judecînd după culoa- 
rea feţei, ori e coşar, ori lipește oale şi ligheane. Dacă nu 

cumva l-oi fi pus matale la afumat agăţat de grindă ca un 
cîrnat? Sau ca o slănină siciliană? 

MARTA: Întrebarea asta pune-i-o lui, nu mie. Vai, săr- 
mana de mine, din cauza lui o să ajung să m-arate lumea 
cu degetu' şi orice bou o să mă ia peste picior! 

SANGUINO: Se zice că Domnul nostru a vindecat toate 
felurile de boli, dar că n-a vrut niciodată să aibă de-a face 
cu nebunii. 

MARTA: Atunci cărel poteca, zărghitule, că nici eu nu 
vreau să mă apropii de tine. 

SANGUINO: Du-te și apropie-te de el, coniţă dragă; dar 
fereşte-te să te priponești în făcăleț, c-o să-l găsești pîrlit. 


Sfirşitul actului I 


ACTUL II 


SCENA I 
Messer Ottaviano, Manfurio, Pollula 


OTTAVIANO: Maestre, sub ce nume scrieţi? 

MANEFURIO: Mamphurius. 

OTTAVIANO: În ce specialitate? 

MANFURIO: Sînt pedagog în artele liberale, cultivator 
de lăstari care, fiind încă în germe, pot fi consiliați, modelați 
și diriguiţi în conformitate cu propriul deziderat, de puberi 
care posedă încă o melică infantil acută, adecvată sopranoului, 
dentiţie provizorie, carnaţie fragedă şi rondă, neatinsă de 
ridare, cu exalația odorantă a lapte, cu labiile roşii, atestînd 
o dulceaţă melifluă, 7 flores, nu în seme, cu ochi limpezi 
ca ai virginelor. 

OTTAVIANO: O, nobil și distins maestru, artist cu înaltă 
elocinţă, ales slujitor şi paharnic al Muzelor... 

MANEURIO: Frumoasă apoziţie. 

OTTAVIANO: Dirijor al corului apolinesc. 

MANEURIO: Mai corect, apolinic. 

OTTAVIANO: Irîmbiţă a lui Phoebus, îngăduie-mi să-ţi 
dau o sărutare pe obrazul stîng, căci nu mă socotesc demn 
de a mă apropia de orificiul unei asemenea oralități... 

MANFURIO: Căci, spune poetul, ambrozie şi nectar nu-s 
doar al zeilor har. 

OTTAVIANO: Vreau să zic, de gura ce emană asemenea 
felurite și minunate sentenţe şi nemaiauzite fraze. 

MANEURIO: Aș putea glosa încă: puberi în vestibulul 
vieții, în incipitul existenţial, în primele rudimente expe- 
rienţiale ale acestui macrocosm, în primordiul, în sorgintea 
vernală a vieţii, aspirînd spre nuntire... 

OTTAVIANO: O, maestre, mă înăbușă emoția! Nu mai 
vorbiţi, vă implor... 

MANEFURIO: lată cum admiraţia conduce tendenţial- 
mente la extaz. Nu voi adăuga nimic, mă las guvernat de silen- 
țiozitatea similară muţeniei peştilor, căci, spunea Vergiliu, 
citez, de atîta rostire, glasul i se stinse în gâtlej. 

OTTAVIANO: Messer Manfurio, unduios fluviu de elo- 
cinţă, limpede ocean de erudiție... 

MANEURIO: Unduios trebuie să stea pe lîngă ocean, iar 
limpede, pe lîngă aer. 

OTTAVIANO: ...aveţi vreo scriere de-a dumneavoastră 
aici, căci mă arde dorinţa de a poseda un exemplar din doctele 
voastre file? 

MANFURIO: Cred a putea face aserțiunea că în toată 
extensia și multiplicitatea discursului meu scris n-au existat 
alte versuri atît de desăvirşite şi o prozodie mai simetrică decît 
acestea pe care le voi supune îndată atenţiei dumitale. 

OTTAVIANO: Ce conţin aceste versuri? 

MANFURIO: Foneme, lexeme, metasememe, metalogisme, 
și întreaga gamă a deicticelor. 

OTTAVIANO: Eu vroiam să zic: care e subiectul şi ideea? 

MANFURIO: Vrei să spui care sînt conceptele operatorii! 
Sînt incontinenţa, hipernutriţia şi superburdihanul mîn- 
căului de Sanguino și, urmînd într-aceasta exemplul sulmone- 
zului Ovidiu — Sulmona mihi patria est — din cartea a opta 
a Metamorfozelor unde descrie mistrețul calidonian trimis 
de Diana, eu îl voi descripţiona pe acest porc domestic. 

OTTAVIANO: Rogu-vă, nu mai zăboviţi. 
MANEURIO: Facă-se voia ta. Cine dăruieşte îndată dăru- 
ieşte îndoit. Incipitul depinde de dispoziţia receptorului. 


O, porc grohăitor, unic și van tu ai acest nărav, 
în viaţa ta fără de noimă, guiţul tău scîrnav 
prostește vrea s-obţină perpetuu nutriment 
gitlejului cvadruplu de nesimtit patent. 

Tu morfoleşti în troacă, scîrbos şi redundant, 
tot ceea ce-ţi îndrumă pe-un esofag gigant 
socaciul ignorant. 

În oricare volută jegoasă, inabil, 

al slanei excesive unic efect stabil, 

burtoi măreț ca putul Pleiadelor atlante, 
închinător statornic noroaielor stagnante, 

rît veșnic nesătul şi fălci devoratoare, 
hulpavă lighioană şi mitică spurcare, 

ogor setos, foc, vulvă de-a pururi pofticioasă, 
gură enorm căscată și mare puturoasă, 

ai suflet doar atita cît ţine loc de sare, 

ca să-ţi conserve trupul, să nu pută prea tare. 


Cum vi se par aceste versuri? Aveţi deprinderea de a înţe- 
lege subtilirăţile metrice? 

OTTAVIANO: Desigur, fiind lucrarea unui erudit... 

MANEURIO: Sine conditione şi în absolut trebuie apre- 
ciate ca profunde aceste roade culese din cele mai alese plante 
cultivate pe pămîntul Muzelor, irigat de izvoarele Parnasului, 
săpat de blondul Apolo și însămînţat de sacrele Muze. Ce 
zici de metafora asta? 

OTTAVIANO: Foarte subtilă! Dar spuneţi-mi, v-a luat 
mult timp să alcătuiți versurile? 

MANEURIO: Nu. 

OTTAVIANO: Aşi trudit mult ca să le compuneți? 

MANEURIO: Minimal. 

OTTAVIANO: Aţi avut nevoie de multă atenţie și pro- 
fundă cugetare? 

MANFURIO: Nici vorbă. 

OTTAVIANO: Le-aţi scris şi rescris? 

MANFURIO: Nu, deloc. 

OTTAVIANO: Le-aţi corectat? 

MANFURIO: Nici pomeneală, non necesse erat. 

OTTAVIANO: Le-aţi luat cu dibăcie, pentru a nu spune 
şterpelit, de la vreun alt autor? 

MANFURIO: Desigur că nu! Şi, fără a ofensa pe nimeni, 
sper ca zeii să ne ţină departe de o asemenea tentație! Dum- 
neata vrei să pătrunzi prea mult în profunditatea erudiţiei mele: 
crede-mă că nu puţin am absorbit din izvorul apolinic și abun- 
dent am fost infuzat de cea zămislită de creierul lui Jupiter, 
vreau să spun de casta Minerva, căreia i se atribuie sapiența. 

OTTAVIANO: Spuneţi-mi, dintre toate expresiile afir- 
mative care vă place mai mult? 

MANEURIO: Dintre multe, citez din memorie: desigur, 
cert, fireşte, veridic, fără dubitare, dovedit, probat, confirma- 
tiv, atestabil ez cetera, înclin spre „atestabil“, ce vădește o 
elocuţie veridic elegantă. 

OTTAVIANO: Dar dintre cele negative? 

MANEFURIO: „Recuzabil“ mă satisface. 

OTTAVIANO: Acum întrebaţi-mă dumneavoastră pe 
mine. 

MANFURIO: Spune-mi, domnule Ottaviano, îţi plac ver- 
surile mele? 

OTTAVIANO: Recuzabil. 

MANEFURIO: Cum recuzabil? Nu sînt optime? 

OTTAVIANO: Recuzabil. 

MANFURIO: Două negaţii dau o afirmaţie. Vrei aşadar 
să semnifici că sînt bune. 

OTTAVIANO: Recuzabil. 

MANEURIO: Glumești? 

OTTAVIANO: Recuzabil. 

MANFURIO: Vorbești serios? 

OTTAVIANO: Atestabil. 

MANFURIO: Aşadar nu ai consideraţie pentru harul 
dăruit mie de Marte şi de Minerva? 

OTTAVIANO: Atestabil. 

MANFURIO: Atunci îmi porţi inimiciţie şi invidie: la 
început ai admirat abundența mea locutorie, apoi, datorită 
progresiei mele spre climax, admiraţia s-a metamorfozat în 
invidie? 

OTTAVIANO: Recuzabil. Ce invidie? Care inimiciţie? 
Nu mi-aţi spus că acestea sînt adverbele pe care le preferaţi? 

MANEURIO: În concluzie, glumeşti, ca să exersezi mai 
bine? 

OTTAVIANO: Recuzabil. 

MANEURIO: Vorbeşte atunci cu limpiditate și fără simu- 
laţiune: conțin ecarturi semantice, enormităţi discursive, inde- 
licateţi versurile mele? 

OTTAVIANO: Arestabil. 

MANEURIO: Crezi cu adevărat în această aserţiune? 

OTTAVIANO: Atestabil, cert, veridic, fără dubitare. 

MANFURIO: Nu mai vreau să vorbesc cu dumneata. 

OTTAVIANO: Dacă nu rezistaţi să auziţi ceea ce spu- 
neti că vă place, ce-ati face dacă v-aș spune ceea ce nu vă place? 
Salutare! 


SCENA II 


Manfurio, Pollula 


MANFURIO: Deambulează! Hai, Pollula, spune-mi: ai 
ajuns la o convicţiune cu privire la insul care tocmai a plecat? 

POLLULA: Ăsta la început vă lua peste picior, la sfirșit 
vă lua în batjocură. 

MANFURIO: Nu crezi că aceasta se datorează invidiei 
pe care toţi ignoranţii ne-o poartă nouă, celor cu erudiție, 
sau, mai corect, erudiţilor? 

POLLULA: Eu cred ce ziceţi dumneavoastră, pentru că 
îmi sînteţi pedagog și trebuie să vă fac pe plac. 

MANEURIO: Să trecem peste acestea. Acum vreau să mă 
retrag pentru a mobiliza Muzele împotriva acestui Otta- 
viano; dar, mai înainte, îţi supun o epistolă de dragoste redi- 
jată în numele lui messer Banifacio, care, pentru a gratula 
pe doamna inimii sale, mi-a cerut să-i compun o misivă incen- 
tivantă. Ia-o şi du-i-o pe ascuns din partea mea și transmite-i 
că eu sînt implicit antrenat în alte ocupaţii relative la pro- 
fesia-mi specifică. Acum simt că voi purcede într-o altă 
direcţie, căci văd apropiindu-se două femei, cărora apropriat 
le este dictul: Vade retro! 

POLLULA: Vă salut, domnule profesor! 

MANFURIO: La plecare salutul adecvat este: vale! 


SCENA III 
Doamna Victoria, Lucia 


VICTORIA: Neghiobia lui este atît de mare, încît mai 
că-mi vine să mă îndrăgostesc de el. Dobitocia lui mă face 
să cred că n-avem ce pierde dacă-l accept ca amorez; iar cum 
numele lui e „Bonifacio“ nu ne va putea face decît ceva bun. 

LUCIA: Ăsta nu-i unu” din ţicniţii ăia cu creierul uscat, 
ci din ceştilalți, care-l au plin de zeamă, așa că trebuie să-i 
dai cep ca să scape mai degrabă de scursura dinăuntru. 

VICTORIA: Hai, acum du-te și mulțumește-i din par- 
tea mea; și spune-i că nu mă mai satur să-i citesc poemul 
și că, în scurtul timp cât ai stat cu mine, m-ai văzut de zece 
ori scoţindu-l și băgîndu-l în sîn: spune-i cîte baliverne vrei 
ca să-l convingi că nu mai pot de dragul lui. 

LUCIA: Las pe mine! 


SCENA IV 


Doamna Victoria, singură 


Trebuie că Amorul este înfățișat ca un copilandru fraged 
din două motive: întîi pentru că nu li se potriveşte defel 
bătrînilor, apoi pentru că îl face pe om să dea în mintea 
copiilor. Aşa s-ar zice și despre Bonifacio dacă ar avea minte. 
Dar mai bine decît să mă ocup de el, m-aș ocupa de mine. 
Unii zic că fecioria e o prostie, alţii, că-i o precauţie; ei bine, 
la fel se poate spune şi despre noi, cele care gustăm din cel 
mai zemos fruct al vieţii: nebune îmi par acelea care iubesc 
numai de dragul plăcerii, atît de trecătoare, şi nu se gîndesc 
la bătrînețea care se apropie mai iute decît s-ar crede; iar 
cînd ea îţi încreţește pielea, amorezii întind pasul; cînd ea 
te loveşte de aproape, ei te salută de departe. Așadar e bine 
să fim prevăzătoare. Cine așteaptă să-i vină vremea vreme 
pierde! Dacă eu aştept timpul nimerit, timpul, în schimb, 
nu mă așteaptă pe mine. Trebuie să te foloseşti de un om cîtă 
vreme are el nevoie de tine. Prinde vînatul cît e în lat, și nu 
după ce a reușit să scape. Dacă vrei să mănînci iarna, trebuie 
să agoniseşti vara. Și deşi omul meu are minte puţină și ghebă 
în spinare, punga însă o are groasă; şi dacă prima e treaba 
lui, iar a doua nu mă stînjenește pe mine, a treia mă priveşte 

însă cu deosebire. Așadar e timpul să ne îngrijim ca acest 
cocoș să nu rămînă nejumulit. Uite-l pe Sanguino. 


SCENA V 
Sanguino, doamna Victoria 


SANGUINO: Sărutăm picioarele şi mînușiţele, doamna 
mea iubită şi delicioasă ca zahărul, scorțișoara și marțipanul. 
O, comoara mea, dacă n-am fi pe stradă, nici lanţurile Sfin- 
tului Leonard nu m-ar opri să dau o sărutare buzelor astea 
care mă omoară. 

VICTORIA: Ce veşti aduci, Sanguino? 

SANGUINO: Messer Bonifacio e la picioarele dumitale; 
iar eu îl dau pe mîna matale, așa cum fac părinţii buni cînd 
îşi dau copiii pe mîna învățătorului: dacă nu-i cuminte, pune 
joarda pe el, iar dacă ai nevoie de cineva care să-l strunească, 
jată-mă-s! 

VICTORIA: Ha, ha, ha, ce vrei să zici cu asta? 

SANGUINO: Nu înţelegi? Stai că-ţi explic: a fost o vreme 
cînd leul și măgarul s-au legat tovarăși de drum; și s-au învoit 
ca la trecerea unui rîu să se care cu rîndul în spate: cum ar 
veni, o dată să-l ia în cîrcă măgarul pe leu, iar data viitoare, 
leul pe măgar. Și plecînd ei în pelerinaj la Roma şi ajungînd 
la rîul Garignano, și neavînd nici pod, nici luntre, măgarul 
l-a luat în spinare pe leu; în vreme ce el înota, leul, de teamă 
să nu cadă, își înfigea tot mai adînc ghearele în pielea măga- 
rului, aşa încît pînă la sfârșit îi ajunseră la os. Dar bietul 
dobitoc continuă să înoate fără să zică pis. Şi ajungînd cu 
bine ei pe celălalt mal, măgarul doar se scutură oleacă şi-şi 
frecă spinarea de nisipul cald, apoi plecară amîndoi mai 
departe. Irecură opt zile şi, la întoarcere, veni rîndul leului 

să-l care pe măgar. Și măgarul, ajuns deasupra, şi el tot de 
frica de a nu cădea, își înfipse dinţii în ceafa leului: dar, nefiind 
de ajuns pentru a-l ţine la suprafaţă, îi vîri făcăleţul — înţelegi 
ce vreau să spun — în locul cela de sub coadă unde nu creşte 
păr: în așa fel încît pe leu l-a săgetat o durere mai ceva decît 
pe-o femeie în chinurile facerii, așa că a răcnit: „Văleu, văleleu, 
măiculiţă, trădătorule.“ La care măgarul i-a răspuns pe un 
ton solemn: „Îndură, frate dragă, căci doar vezi bine că eu 
nu am altă unghie ca să mă agăţ decit asta.“ Așa că leul s-a 
văzut silit să îndure şi să aibă răbdare pînă la mal. Ce vroiam 
eu să zic cu asta? Că nu există pe lume un dobitoc atît de 
mare încît, ivindu-i-se prilejul, să nu profite de el. Acum 
cîteva zile, messer Bonifacio s-a supărat pe mine fiindcă i-am 
dat o ţeapă; și astăzi, cînd eu credeam că a uitat-o, mi-a dat 
el una mai ceva ca măgarul leului; dar i-o coc eu lui. 

VICTORIA: Ce vrei să-i faci? 

SANGUINO: Îți spun îndată; dar văd că se apropie nişte 
cunoscuţi: hai să mergem altundeva, ca să putem vorbi în 
linişte. 

VICTORIA: Haidem. 


SCENA VI 


Lucia, Barra 


LUCIA: Asta-i ca strănutul ciorii, ca picioarele scoicii și 
ca ouăle leopardului. 

BARRA: Ha, ha, ha, în timp ce bărbatu-său băga tăciunii 
în foc şi se muncea să ajungă în fundul cuptorului, eu aţițam 
focul în odaia din faţă. 

LUCIA: Adică ce făceai? 

BARRA: Jucam ascunselea: ba afară, ba înăuntru. Dar, 
dacă vrei, îţi povestesc toată tărășenia și știu că ai să rîzi. 

LUCIA: Hai, te rog, fă-mă să rid! De-abia aştept! 

BARRA: Hoasca asta, la întrebarea mea dacă se învoiește 
să-mi facă o anume plăcere, mi-a răspuns: „Nu, nu, nu...“ 

LUCIA: Vai, mișelule, le împingi pe femeile cumsecade 
la dezmăţ şi le faci familiile de rușine? 

BARRA: Ce drac îţi suflă la ureche: cine vorbea de așa 
ceva? Există, crezi tu, o singură plăcere pe care femeia o poate 
face bărbatului? 

LUCIA: Atunci spune tu. 

BARRA: Dacă ar fi spus „nu“ numai o dată, eu m-aş fi 
resemnat și lucrurile ar fi rămas ca la început. Dar pentru 
că a repetat de mai bine de douăsprezece ori: „nu, nu nu, 
nici vorbă, nici gînd, defel, niciodată et cetera“ — drace! — 
am zis în sinea mea — asta de-abia că vrea; așa că reiau cuvîn- 
tarea pe tonul următor: „O, chip de aur curat și ochi de 
nestemate, vrei să mă vezi murind, ah, vai?“ La care ea: „leşi 
afară, păcătosule, mergi, pleacă, fugi et cetera!“ Dacă ar fi 
spus o singură dată: „pleacă“ poate aș fi luat-o de bună, dar, 
fiindcă a repetat de cincisprezece ori să mă duc, mi-am amin- 
tit ce m-a învăţat messer Manfurio, că două negaţii dau o 
afirmaţie, iar trei, şi mai abitir. Şi ce mi-am zis? Asta vrea 
să danseze în trei picioare; şi poate că sînt omul nimerit să 
i-l pun pe al treilea între celelalte două, ca să poată juca mai 
cu spor. 

LUCIA: În sfirșit, ţi-ai dat arama pe faţă. 

BARRA: Nu mai răstălmăci tot ce-ţi spun și ascultă aici! 
Atunci mi-am dres glasul şi am luat-o pe coarda asta: „Deci, 
sufletul meu iubit, vrei să mă vezi murind? Și de ce vrei să 
mor, pentru că te iubesc? Atunci ce-i vei face unuia care te 
urăște, comoara mea? lată cuțitul: ucide-mă cu mîna ta, căci 
aşa măcar voi muri împăcat. “ 

LUCIA: Ha, ha, ha, şi ea ce-a zis? 

BARRA: „Iicălosule, corupătorule, vicleanule. Crezi că 
dacă ești bărbat ai mai multă putere decît mine? Dacă aş avea 
un pumnal, te-aș ucide chiar aici, că nu e nimeni în jur să 
ne vadă.“ Dacă eu aș fi avut capul mai tare ca doagele buto- 
iului şi aș fi fost deştept ca oaia, și tot aş fi priceput: pînă 
şi oaia, dacă o împungi, behăie... 

LUCIA: Și tu cum anume ai behăit? 

BARRA: Hai în casă să-ţi arăt. 

LUCIA: Mai bine spune-mi aici, că în casă nu se-aude 
prea bine. 

BARRA: Mai bine înăuntru, că o să scăpărăm amnarul 
pînă s-o aprinde luminarea asta pe care o port mereu cu mine 
în nădragi. 

LUCIA: Ba să ti-o aprindă sfrenţia, ticălosule! 

BARRA: Teamă să-ţi fie să nu se stingă mai degrabă decît 
să nu se-aprindă. 

LUCIA: Mare pezevenghi mai ești. Acum lasă-mă să-i duc 
răspunsul lui messer Bonifacio, că destul timp am pierdut 
cu palavrele tale. 

BARRA: Mergi sănătoasă, că eu am ceva de vorbit cu 
tînărul care vine încoace. 


SCENA VII 
Pollula, Barra 


POLLULA: Bună să-ţi fie ziua, messer Barra. 

BARRA: Bună să-ţi fie inima, dumitale. De unde vii, unde 
te duci? 

POLLULA: ÎI caut pe messer Bonifacio, ca să-i dau misiva 
asta. 

BARRA: Ce e, pot vedea și eu? 

POLLULA: Nu pot s-o ascund tocmai de dumneata. E o 
epistolă de dragoste pe care i-a compus-o Manfurio și pe care 
Bonifacio vrea să i-o trimită nu ştiu cărei amoreze de-a lui. 

BARRA: Ha, ha, ha, doamnei Victoria! Să vedem ce conţine. 

POLLULA: Uite-o. Citește dumneata. 

BARRA: Bonifacius Luccus, Dominae Vittoria Blancae 
S.PD. „Cînd scînteietorul Phoebus își scutură spre orient 
strălucitoru-i nimb, nu într-atât de mirabil apare pe cerul 
emisferei superioare pe cît psihismului meu ipostaza radi- 
oasă a dumitale, peste toate frumoasele lumii pulcherrima 
doamnă Victoria...“ — Ce-i? Am zbîrcit cumva? 

POLLULA: Citeşte mai departe. 

BARRA: „...de nu fi-va de mirare, nici fi-va vreun ins 
care, arcuind sprînceana și încruntîndu-și brăzdata frunte, 
să nu simtă extazul și să nu-și risipească dubiul...“ — Ei dră- 
cie, ibovnica n-o să priceapă o iotă, ha, ha... 

POLLULA: Hai, te rog, zi mai departe. 

BARRA: „...dacă pruncul înarmat, cu însuși arcul a cărei 
rană a simtit-o în diversele-i ipostaze Jupiter tonans, părin- 
tele zeilor şi suveranul oamenilor, mi-a străpuns cu vârful 
săgeţii cordu-mi, incizînd cu același, indelebil, nobilu-ţi 
nume.“ Dracu' să-l ia pe ţapu ăsta izmenit, cu bazaconiile 
lui; iar nătărăul celălalt ce speră să spună cu păsăreasca lui? 
Dacă găgăuţă n-are altă armă decît ghiuleaua asta, fii sigur 
că n-o să străpungă prea curînd fortăreaţa. 

POLLULA: Așa cred şi eu: femeile preferă misivele rotunde. 

BARRA: Da, pe alea de argint, zimţate și cu chipul regelui 
pe ele. Hai cu mine, că mai am să-ţi spun ceva; şi treaba 
asta las-o pe mai târziu. 

POLLULA: Să mergem. 


Sfirsitul actului II 

ACTUL III 


SCENA I 


Bartolomeo, singur 


Metalele, și mai ales aurul şi argintul, sînt obirşia tuturor 
lucrurilor. Tot ce-i mai dorit pe pămînt se obţine din ele. 
Se spune că aurul ar fi materia soarelui, iar argintul, a lunii: 
or, dacă iei ăştia doi aştri de pe cer, de unde să mai vină 
lumina? La fel, dacă înlături astea două metale din pămînt, 
cum să mai iei în stăpînire, cum să te foloseşti şi să te bucuri 
de toate lucrurile? Nebuni sînt filozofii care, ca să-și verse 
otrava invidiei pe care o au față de cei bogați, blestemă aurul, 
argintul și pe cei care le au. Și, dacă mă gîndesc mai bine, 
toţi umblă ca nişte căţeluși pe la mesele bogaţilor: şi, tot 
ca şi cîinii, nu ştiu să-și cîştige hrana altfel decît lătrînd. Unde 
anume? La ospeţele bogaţilor, adică ale acelor nărozi care, 
pentru cîteva vorbe rostite de ceștilalți, cu sprîncenele încrun- 
tate, cu ochii daţi peste cap, în extaz, le dau pîinea din besac- 
tea și banii din pungă şi se lasă convinși că puterea magică 
stă în cuvinte. Dar ea nu stă-n cuvinte, ci în bani, așa că 
pe mine cine mă hrănește cu vorbe tot vorbe o să aibă și de 
la mine. Eu am să ţin socoteală numai de lucrul acela în care 
se fac toate socotelile: banul! Cine e lipsit de bani e lipsit 
de pămînt, de aer, de apă, de foc, ba chiar și de viaţă. Banii 
asigură viața pământească și, dacă știi să-i foloseşti, chiar și 


231 


pe cea veșnică: dînd cîte ceva de pomană săracilor. Dar vorba 
multă, sărăcia omului ! Am auzit că iar se scumpeste ţechinul, 
aşa că dau fuga să schimb ce mai am pe la mine, înainte să 
se publice cursul. Între timp o să-mi trimit sluga să-mi aducă 


pulvis Christi. 


SCENA II 
Messer Bonifacio, Messer Bartolomeo, Lucia 


BONIFACIO: Hei, messer Bartolomeo, am să-ţi spun 
ceva: unde te grăbeşti? Fugi de mine? 

BARTOLOMEO: Salutare, messer Găgăuţă: am altele mai 
bune de făcut decît să pălăvrăgesc de amorurile matale. 

BONIFACIO: Ha, ha, ha, mergi sănătos, și îngrijeşte-te 
de-al dumitale..., care o să-ţi vină de hac. 

LUCIA: Ce glume sînt astea? Ştie cumva că ești îndrăgostit? 

BONIFACIO: Ştie, lua-l-ar naiba să-l ia! Pentru că mă 
vede că vorbesc cu dumneata. Lasă-l încolo şi să ne vedem 
de-ale noastre: ce spune dulceaţa de doamna Victoria? 

LUCIA: Vai, biata doamnă, de strimtorată ce este, şi-a 
amanetat un diamant și smaraldul cela frumos. 

BONIFACIO: Văleu, ce avere! 

LUCIA: Cred că i-ar face mare plăcere dacă i le-ai răscum- 
păra matale. Le-a lăsat numai pe zece scuzi. 

BONIFACIO: Bine, bine: o să i le răscumpăr. 

LUCIA: Cu cît mai repede, cu atît mai bine. 

BONIFACIO: Nu pot să hotărăsc nimic așa, pe loc. Uite 
un prieten de-al meu cu care am de discutat treburi impor- 
tante. Scuză-mă. 

SCENA III 
Ascanio, Scaramure, Bonifacio 


ASCANIO: Ah, uite-l pe messer Bonifacio, stăpînul meu. 
Messere, am venit cu eminentul şi prea învățatul doctor 
Scaramur€. 

BONIFACIO: Bine ați venit. Aţi pornit treaba? Nu e cazul 
să facem ceva? 

SCARAMURE: Cum ceva? Poftim aici păpușa de ceară 
curată de care ai nevoie; uite şi cele cinci ace pe care trebuie 
să i le înfigi în cinci părți diferite ale trupului. Ăsta, special, 
care e mai lung, trebuie să-i intre în sînul stîng: ai grijă să 
nu-l înfigi prea adînc, că omori pacienta. 

BONIFACIO: O să am mare grijă. 

SCARAMURE: Uite, ţi-o dau în mînă; fă în așa fel încît 
de-acum înainte să n-o mai atingă nimeni altcineva. Iar tu, 
Ascanio, păstrează taina; nimeni nu trebuie să afle ce punem 
noi la cale. 

BONIFACIO: Nu mă îndoiesc de el: avem noi taine mai 
ceva ca asta. 

SCARAMURE: Foarte bine. Pune-l atunci pe Ascanio să 
facă un foc bun din lemne de brad sau de măslin sau de laur, 
mai bine ar fi din toate trei. la apoi nişte tămiie nedescîntată 
şi nevrăjită și arunc-o în foc cu mîna dreaptă, rostind așa: 
Aurum thus; apoi iei păpuşa în mînă și, pe cînd o tămiiezi 
şi-o afumi, zici de trei ori: Sine quo nihil, apoi caşti de trei 
ori, ţinînd ochii închiși, apoi, încet, încet, întorcînd chi- 
pul păpușii spre flacără — dar ai mare grijă să nu se topească, 
pentru că moare pacienta... 

BONIFACIO: O să am grijă. 

SCARAMURE: ...0 răsuceşti de trei ori în aceeași parte, ros- 
tind de trei ori : Zalarath Zhalaphar nectere vincula: Caphure, 
Mirion, sarcha Vittoriae, cum ţi-am scris pe bileţelul ăsta. Apoi, 

aşezîndu-te cu spatele la foc și cu fața spre apus, răsucind în 
același chip păpuşa, rosteşti încet de tot: Felapthon disamis 
festino barocco daraphti. Celantes dabitis fapesmo frises omo- 
nim. Şi după ce-ai făcut toate astea, lasă focul să se stingă 
singur, iar păpuşa pune-o într-un loc tainic, dar vezi să fie 
curat și plăcut la miros. 

BONIFACIO: Am să fac întocmai. 

SCARAMURE: Da, dar mai trebuie să-ţi aduc aminte 
că am plătit cinci scuzi ca să fac păpuşa. 

BONIFACIO: Uite-i, ţi-i dau pe loc. Ai cheltuit prea mult. 

SCARAMURE: Şi cu mine cum rămîne? 

BONIFACIO: la-i pe ăștia deocamdată; o să-ţi dau mai 
mult cînd vei termina treaba. 

SCARAMURE: Bagă de seamă, messer Bonifacio, că barca 
neunsă nu ţine la apă. 

BONIFACIO: Nu pricep. 

SCARAMURE: Îşi explic: înseamnă că trebuie să ungi 
bine mîna asta: nu ştiai? 

BONIFACIO: La dracu’! Eu am dat-o pe magie tocmai 
ca să nu mă coste prea mult! Magie, magie, dar nu pe veresie. 

SCARAMURE: Hai, nu pierde vremea. Grăbeşte-te să faci 
ce ţi-am spus cit mai e Venus în casa Peştilor; vezi să nu treacă 
mai mult de jumătate de oră, că peste treizeci de minute 
intră în Berbec. 

BONIFACIO: Atunci la revedere! Hai, Ascanio. S-o ia 
dracii pe Venus, pe... 


SCENA IV 


Scaramur€, singur 


Mare minune că am scos şapte scuzi de la zgârciobul ăsta. 
Ca să-ți primeşti simbria de la cei ca el trebuie să te foloseşti 

întotdeauna de pretextul banilor cheltuiţi pe materiale. După 
cum se vede, pentru osteneala mea, pînă acum nu mi-ar fi 
dat nici doi scuzi; restul nu mă-ndoiesc c-o să-l capăt de 
sfintele sărbători ale Paștelui cailor, a șaptea zi după Judecata 


de Apoi. 


SCENA V 


Lucia, Scaramur€ 


LUCIA: Unde, coasta lui, a dispărut omul ăsta? Mă las 
prostită de un prostovan: aşteptam să-mi spună ce a hotărît. 

SCARAMURE: Ziua bună, Lucia. Unde ce? 

LUCIA: Îl caut pe messer Bonifacio, pe care îl lăsasem 
cu dumneata. Credeam că mă aşteaptă aici. 

SCARAMURE: Ce vrei de la el? 

LUCIA: i-o spun ca unui prieten; doamna Victoria m-a 
trimis să-i cer bani. 

SCARAMURE: Ha, ha, ştiu prea bine. Acum o s-o încăl- 
zească şi o să-i dea cu tămiie: banii mi i-a dat mie, ca să nu 
fie nevoit să-i dea ei. 

LUCIA: Cum asta? 

SCARAMURE: Doamna Victoria cere prea mult, iar el, 
ca să cheltuie mai puţin, m-a tocmit pe mine cu juma din 
sumă, să-i fac vrăji. Hai împreună la doamna Victoria, să 
ne sfătuim toți trei cum să i-o coacem gogomanului. 


SCENA VI 


Manfurio, Scaramure, Pollula 


MANFURIO: Dragă Pollula, iată versurile: te vor uimi. 
POLLULA: Vreţi să le citesc eu? 

MANFURIO: Defel, căci, nerespectind unităţile ritmice 
ale periodului şi nearticulîndu-le cu energia apropiată, le 
vei pauperiza de gloria și splendoarea specifică: drept care 
principele oratorilor greci, nemuritorul Demostene, a spus 
că meritul primordial al oratorului este pronunția. Așa deci, 
citîndu-l pe Terenţiu, „ciuleşte urechea“: 


Om timp, cu rudiment de joasă sapienţă, 
minte-obnubilată, privată de docenţă, 

ce nici o învăţare ori rost nu o constrînge, 
ce însăşi Palas, zea, ori Muza o deplinge; 
orb intelect şi chioară judecare, 

sinistru gogoman, lipsit de cizelare, 

discurs fără sintaxă, arid şi tenebros, 
nocturnă cloncănire de huhurez rîios, 

de ce nu fugi îndată şi får să-ţi tăinui graba 
tu, ce faci umbră pămîntului degeaba. 


Ai mai auzit vreodată asemenea decadă? Unii agreează 
catrena, alții sextina, alţii octava; eu însă, numărul perfect, 
idest, prin urmare, aşadar și în consecință decada, precum 
Pitagora şi Platon. Dar cine este insul ce purcede spre noi? 

POLLULA: Gioan Bernardo, pictorul. 


SCENA VII 
Manfurio, Gioan Bernardo, Pollula 


MANEURIO: Fie bine-venit cel căruia nu mai prejos tre- 
buie a-i fi nominaţiile decît faima, răsunătoare asemeni trom- 
bei, a lui Zeuxis, Apelles, Fidias, Timagoras ori Polignotos. 

GIOAN BERNARDO: Din tot ce-aţi înșirat n-am price- 
put-o decît pe-aia cu „poliglotul“, ceea ce mă face să cred 

că aţi căpătat harul apostolilor, de puteţi vorbi în toate lim- 
bile, sau că v-a dezlegat limba vinul. Dacă aş fi cinat, v-aş 
fi răspuns cu aceeași limbariţă. 

MANFURIO: Vinul e ilariant, iar pîinea, fortifiantă. 


„Iu, Bachus, şi tu, maternă Ceres, dacă prin harul vostru 
trecu pămîntul de la neroditoarea ghindă la grasul spic 
de grîu“ 


citat din Publius Vergilius Maro, poet mantovan, în opusul 
său Georgicele, cartea întîi, aproape de incipit, unde, more 
poetico, pronunţă invocaţia... 

GIOAN BERNARDO: Mi-ar plăcea să aflu de la dum- 
neata ce este acela un pedant. 

MANFURIO: Cu maximă plăcere ţi-o voi expune, declara, 
afirma, susţine et enunta. Pedant provine de la pede ante: pasul 
ce duce înainte, adică cel care-i împinge pe puberii studioși 
spre progres; sau, urmînd o etimologie mai concisă și pro- 
fundă: pe — perfecte, dan — dînde, te — tezaure. Ei, ce spui 
de aceste două accepţiuni? 

GIOAN BERNARDO: Sînt bune: numai că mie nu-mi 
plac nici una, nici cealaltă și nici nu cred că se potrivesc 
cazului de față. 

MANFURIO: Aceasta vă este îngăduit a spune numai 
dacă avansați o altă mai demnă ipoteză etimologică. 

GIOAN BERNARDO: Iat-o: pe — pezevenghi, dan — da 
netot, te — tembel. 

MANFURIO: Zice Cato Maior: „Nu te amăgi și nu judeca 
cu ușurătate. 

GIOAN BERNARDO: Nu mă amăgesc și cine susține 
contrarul minte din plin. Iar eu îi trimit la dracu’ pe toţi 
pedanţii din lume!... lar matale rămii cu bine cu o sută de 
mii de împieliţați. 

MANFURIO: Ba ia-i dumneata pe toţi și fă-ți-i tovarăşi. 
Unde ești, Pollula? Pollula, ce zici de asta? Vezi ce vremuri 
abominabile, nefaste, turbulente şi stupefiante trăim? 


„Acest veac linced în care viețuiesc 
E gol de-orice virtute, dar plin de fudulie“ 


zicea Petrarca. Să plecăm, dar, de aici! 


SCENA VIII 


Barra, Marca 


MARCA: Așadar, aseară, la cîrciuma lui Cerriglio, eram 
şase insi; şi după ce am mîncat tot ce era de mîncat, unul 
dintre noi s-a prefăcut că i se face rău, la care cîrciumarul 
a venit în goană cu niște oţet, iar eu ce crezi că-i zic: „N-ai 
pic de ruşine, netrebnicule! Mișcă şi adu niște apă de flori 
de portocal sau de rodiu și niște vin din cel dulce, din Creta.“ 
Atunci birtaşul meu nu ştiu ce înjurătură mestecă între dinți 
și apoi începe să zbiere cam așa: „Ce cereţi voi nu se găseşte 
la crîşmä! Dracu să vă ia, da ce-oți fi, mă rog, duci, marchizi? 
Vreau să văd cum o să plătiţi tot ce-aţi comandat! Ticălo- 
șilor!“ La asta, noi, jigniti, sărim în sus ca arşi, înşfăcăm fie- 
care cîte o ţepuşă din cele lungi, de frigare... 

BARRA: Bun început! 

MARCA: ...care mai aveau încă hălci de carne pe ele; 
cîrciumarul, la rîndul lui, dă fuga după ditai reteveiul, iar 
două dintre slugi pun mîna pe două spade ruginite. Noi, 
deși eram șase cu șase frigări mai lungi decît reteveiul, am 
pus mîna pe tigăi și ni le-am făcut scut. 

BARRA: Înţeleapră mișcare. 

MARCA: ... Câţiva și-au pus pe cap drept coif cratiţele 
sau ligheanele de aramă, și așa înarmați, tot apărîndu-ne şi 
prefăcîndu-ne că atacăm, am luat-o în jos pe scări, spre 
uşă... 

BARRA: Frumos atac! Un pas înainte şi doi înapoi; unul 
în faţă, doi îndărău 

MARCA: ...Crişmarul a intrat la bănuieli... 

BARRA: Deştept băiat! 

MARCA: ...drept care a aruncat vătraiul cît colo şi le-a 
poruncit slugilor să se retragă, căci nu vroia să se răzbune 
pe noi... 

BARRA: Ce inimă milostivă! 

MARCA: Şi, întorcîndu-se spre noi, ne zice: „Distinşi 
domni, vă rog să mă iertaţi, n-am vrut să vă jignesc! Rogu-vă, 
plătiţi şi mergeţi cu Dumnezeu!" 

MARCA: „Ba, zic eu, tu vrei să ne ucizi, trădătorule“, şi 
la vorbele astea tuleo pe ușă. Atunci cîrciumarul, disperat, 
pune iarăși mîna pe retevei și își cheamă în ajutor nu numai 
slugile, ci și fiii și nevasta. S-auzi atunci zbierete! Cîrciumarul 
striga: „Banii, vreau banii!“, ceilalți urlau: „Hoţii, hoţi neno- 
rociți!“ Cu toate astea, nici unul nu a fost atît de nebun să 
se ia după noi, cu întunericul de afară. Drept care noi am 
fugit într-un alt birt de pe lîngă mînăstirea carmeliţilor, unde 
am luat-o de la capăt timp de trei zile. 

BARRA: A fura de la un cîrciumar e ca şi cum ai face o 
pomană, iar a-l ciomăgi înseamnă a salva un suflet din flăcă- 
rile iadului. Dar ia zi-mi: aţi aflat ce s-a petrecut după asta 
în cîrciumă? 

MARCA: A venit buluc o groază de lume, unii ca să se 
amuze, alții ca să se întristeze, unii cu poveţe, alții cu speranțe, 
care mai de care strîimbiîndu-se și dîndu-și cu părerea: era ca 
o piesă de teatru, și comică, şi tragică în acelaşi timp. Cine 
ar fi vrut să vadă cum e făcută lumea acolo ar fi trebuit să vină. 

BARRA: V-a ieșit strașnic! Dar stai să auzi ce-am făcut 
eu: alaltăieri, pe cînd veneam de la Nola spre Pumigliano, 
am tras la o cârciumă şi, neavînd prea mare chef să plătesc, 
îi zic crismarului: „Meştere, hai să facem o carte.“ „Hai“, 
zice el, „am aici cărţile de tarot“. „La tarot nu cîştig niciodată, 
pentru că am o memorie îngrozitoare“, zic eu. La care el: 
„Am şi cărţi obişnuite.” Răspund eu: „Să nu fie măsluite 
şi să le cunoşti. Cărţi noi n-ai?“ El răspunde că n-are. „Atunci 
hai să jucăm altceva“, zic eu. „Table“, propune el. „Table 
nu ştiu să joc“, răspund. „Am şi şah“, spune. „Şahul mă ener- 
vează “, spun eu. Atunci l-au apucat dracii şi s-a pornit să 
zbiere: „Atunci ce drăcia dracului de joc vrei să jucăm? Spune 
tu!“ Zic eu: „Unul mai mişcăreţ, hai ţurca.“ „Ăsta e joc de 
mocofani, de ţărănoi și de nespălaţi“, spune el. „Atunci hai 
prinselea“, îi zic eu şi-o rup la fugă afară pe ușă. Să vezi atunci 
ce-au mai alergat şi el, și rîndașii lui să mă prindă, dar degeaba! 

MARCA: Uite-l pe Sanguino cu messer Scaramure. 


SCENA IX 


Sanguino, Barra, Marca, Scaramure 


SANGUINO: Chiar pe voi vă căutam. Uite ce vrem să 
facem astă-seară: eu mă îmbrac în căpitan, voi, împreună 
cu Corcovizzo, în jandarmi. Ne punem la pîndă pe-aici pe 
aproape, căci trag nădejde să-l prindem pe messer Bonifacio, 
fie cînd iese, fie cînd intră la doamna Victoria, şi așa îi facem 
plăcere doamnei şi ne pică și nouă ceva. 

BARRA: Și-o să ne tăvălim de ris. 

SCARAMURE: De messer Bonifacio mă ocup eu: o să trec 
ca din întîmplare pe-aici şi-o să-l conving eu să vă facă o 

danie ca să-l lăsaţi să plece şi să nu sfirșească la tribunal sau 
la puşcărie. 

SANGUINO: Asta nu-i o idee rea. Atunci ne vedem la 
doamna Victoria, în faţa casei! 


SCENA X 


Barra, Marca 


BARRA: Pe crucea mea, e comod să-ţi faci afacerile noap- 
tea, îmbrăcat în jandarm: o să fim trei sau patru, o să avem 
cu noi însemnele ordinii publice, adică bastoanele, şi, cînd 
o fi momentul, sărim pe el. 

MARCA: Straşnic. Uite că vine Corcovizzo. 

BARRA: Dar cine-i celălalt, care e cu el? 

MARCA: Pare-mi-se că e maestrul Manfurio. 

BARRA: Da, el e. Repede! Să ne ascundem, cum ne face 
semn Corcovizzo: cred că-i pe cale să i-o coacă şi ăstuia. 

MARCA: Să ne pitim aici, să nu ne vadă. 


SCENA XI 
Corcovizzo, Manfurio 


CORCOVIZZO: Sînteţi sigur că e îndrăgostit? 

MANFURIO: Bonifacio? Cît se poate de sigur! Dragostea 
lui trece prin mîinile mele: i-am compus o epistolă de amor, 
de care se va servi ca şi cînd ar fi scris-o el, pentru a cîştiga 
admiraţia şi stima doamnei. 

CORCOVIZZO: Ieri s-a dus la meșterul Luca, cizmarul, 
să-şi comande o pereche de botine din marochin de Spania, 

ca un june de douăzeci și cinci de ani, bune numai să te fiţii 
prin oraș. Aflînd de asta, un pezevenghi l-a pîndit şi a intrat 
în prăvălie în spatele lui. Meșterul, cînd l-a văzut în urma 
celuilalt, l-a luat drept sluga lui Bonifacio; iar acesta l-a luat 
drept băiatul de prăvălie al cizmarului. Şi uite-așa, ca să-și 
pună botinele, sărmanul messer Bonifacio i-a dat pezeven- 
ghiului să-i ţină mantia, căptușită cu blană și încheiată cu 
nasturi de aur. lar individul, într-un moment de neatentie, 
a şters-o pe uşă. Fi, în ce caz se află mantia? În ablativ. 

MANFURIO: Ha, ha, ha, în dativ cel ce-o dă, în ablativ 
cel ce-o fură! Mare mizerie şi nefericită viaţă în ţara aceasta, 
aflată în întregime sub semnul lui Mercur, zeul şi protectorul 
hotilor. Aşadar, prietene, atenţie la buzunare. 

CORCOVIZZO: Ah, eu unul îmi ţin banii aici, la sub- 
suoară. Uite! 

MANFURIO: lar eu portofelul nu mi-l ţin nici la spate, 
nici în buzunare, ci aici în față, pe piept, căci așa trebuie 
procedat într-o ţară de hoți. 

CORCOVIZZO: Domnule profesor, văd că procedaţi cu 
înţelepciune; nu degeaba aţi învăţat atita. 

MANFURIO: Acest fapt nu este ignorat de mecenatul meu, 
pe ale cărui odrasle le instruiesc și îndoctrinez. M-a trimis 
să operez o investigație privind calitatea şi structura vestimen- 
taţiei acelora şi să eliberez contravaloarea pecuniară cores- 
punzătoare pe care, ca un abil întru gestionare — gestiunea 
este sapienţa unei case —, o ţin în custodie în acest portofoliu 
de marochin. 

CORCOVIZZO: Dumnezeu să vă aibă în pază, stimate 
şi înțelepte domn! Am învăţat atita din sfaturile şi exemplele 
dumneavoastră. Aţi putea să-mi faceţi un serviciu? N-aţi 
putea să-mi schimbaţi nişte bani, ca să nu mă mai duc pînă 
la bancă? M-aţi scuti de un drum, iar dumneavoastră aţi 
ieși în câștig. 


242 


MANEURIO: O fac, dar nu cu intenţii lucrative, ci din 
umanism! Tine palma: trei și cu doi, cinci; şapte și cu patru 
fac unsprezece, cinci şi cu patru sînt nouă, în total douăzeci 
şi cinci; pe urmă trei, încă o dată trei, şase; plus încă doi 
fac opt... 


SCENA XII 
Manturio, Barra, Marca 


MANFURIO: Ah vai! Ah vai! Ajutor! Sceleratul, abjectul, 
ignobilul! Imobilizaţi-l! Mi-a sustras stipendiul! 

BARRA: Ce ziceţi că v-a făcut? 

MANFURIO: De ce l-aţi lăsat să plece? 

BARRA: Pentru că sărmanul striga: „Stăpînul meu vrea 
să mă bată, iar eu n-am nici o vină!“ De-asta l-am lăsat, ca 
să vă treacă furia și ca să-l puteţi cotonogi pe îndelete acasă. 

MARCA: Chiar așa, trebuie din cînd în cînd să aveţi milă 
şi de slugi și să nu săriţi imediat la bătaie. 

MANEURIO: Dar nici pomeneală să fie sluga ori ruda 
mea, e un tîlhar care mi-a furat francii din mînă! 

BARRA. Sfinte Sisoe, atunci de ce n-aţi strigat „Hoţul! 
Prindeţi hoțul!“? În ce naiba de limbă aţi vorbit? 

MANFURIO: Vocabula aceasta nu este nici cultă, nici ele- 
gantă şi de aceea nu poate fi pronunţată de cei asemeni mie. 

BARRA: De ce n-aţi strigat: „Puneţi mîna pe pungaş! ? 

MANEURIO: Pungas descinde din pungă, referindu-se cu 
precizie la locul de origine al banilor. Hop îl denumește pe 
insul ce sustrage în ascuns și hoţește, spre a face referinţă la 
acelaşi etimon. Or, el mi-a sustras banii, dar nu din pungă, 
nici pe ascuns, ci, sub aparenţa unui om de bine, m-a indus 
în eroare. Vai, banii mei! 

BARRA: Păi vedeţi ce păţiţi dacă vorbii păsărește? Dar 
de ce n-aţi alergat după el? 

MANFURIO: Vreţi voi ca un solemn expert în exercițiul 
literar să accelereze pasul doar pentru a avea asentimentul vul- 
gului? Celor asemeni mie le e adecvat dictul: Festina lente. 

BARRA: Aveţi dreptate, domnule profesor, gîndiți-vă neîn- 
cetat la onoarea şi la solemnitatea mersului domniei voastre. 

MANFURIO: O, ignobilul! Ce va spune mecenatul meu? 
Dar eu îi vor răspunde cu un citat din principele peripate- 
ticienilor, nemuritorul Aristotel, capitolul doi al Fizicii, inti- 
tulat: „Despre auz“: „Cazul face parte dintre evenimentele 
ce se petrec în situațiuni cu totul excepţionale și în afara ori- 
cărei intenţii.“ 

BARRA: Cred c-o să fie mulţumit. 

MANEURIO: O, nedemni împărţitori ai dreptății, 
dacă v-aţi face datoria, n-ar mai exista un asemenea exces 
de răufăcători! 


SCENA XIII 
Sanguino, Barra, Manfurio, Marca 


SANGUINO: Ia ziceţi, oameni buni, de ce fugea omul 
acela? Ce ticăloşie a făcut? 

BARRA: Fii bine-venit, domnul meu. Avem o mare supă- 
rare: l-am avut pe hoţ — sau cum i-o fi zicînd magistrul — 
în mînă. Şi pentru că sîntem inculți, l-am lăsat să ne scape. 

SANGUINO: Nu pricep ce ziceţi. Eu vă întreb: de ce a 
fugit? 

MANEURIO: Pentru că mi-a furat mie zece scuzi. 

SANGUINO: V-a furat? Tocmai dumneavoastră, dom- 
nule profesor? Plecăciune, nu mă recunoașteţi? 

MANFURIO: Ne-am întîlnit acum cîteva ore, cînd erai 
împreună cu discipolul meu Pollula. 

SANGUINO: Chiar aşa, și să ştiţi că am mare plăcere să 
vă servesc, iar acum aflaţi că banii dumneavoastră au fost găsiți. 

MANFURIO: Fiat voluntas Dei! 

BARRA: Ah, dacă i-ai face un asemenea bine acestui om 
ales, ai face cea mai lăudabilă şi demnă faptă; iar dînsul nu-ţi 
va fi cu siguranţă nerecunoscător. lar eu, la rîndul meu, îţi 
voi dărui un scud. 

SANGUINO: Banii sînt ca şi la mine. 

MANFURIO: Îi ai la dumneata? 

SANGUINO: Nu, da-i ca și cînd i-ar avea în mînă domn 
profesor. 

BARRA: Îl cunoşti pe hoț? 

SANGUINO: ÎI cunosc. 

BARRA: Ştii unde locuiește? 

SANGUINO: Ştiu. 

MANFURIO: O, zei supremi, redutabili și potenţi! 

MARCA: Sintem călare pe situaţie. 

SANGUINO: Ştiu cu precizie unde se ascunde şi nu mă 
îndoiesc cîtuși de puţin c-o să punem mîna pe el. N-o să 
poată să nege, pentru că l-am văzut cu ochii mei cum o lua 
la sănăroasa. 

MANFURIO: Testimoniu inconfutabil. 

SANGUINO: Nu, nu e defel confundabil! Şi ori ne dă 
banii, ori îl dăm noi pe el pe mîna judecătorului. 

MANFURIO: Bine spus, purcedeţi! 

SANGUINO: Domnule profesor, trebuie să fiți de faţă. 

SANGUINO: Dar, dacă mergem toţi patru împreună, 
mi-e ca, la auzul zgomotului, să nu tragă zăvorul ori să se 
ascundă cine ştie unde. Și e bine să nu ne recunoască imediat. 
Pe dumneata, dacă nu ţi-e cu supărare, cum te cheamă? 

BARRA: Coppino, dacă nu ţi-e cu supărare. 


245 


SANGUINO: Dumneata, messer Coppino, fă-mi plăce- 
rea şi schimbă-ţi hainele cu ale domnului profesor. 

MANFURIO: Dacă trebuie! 

SANGUINO: Trebuie. Acu dă-i şi șapca dumitale şi pune-ţi 
toca dînsului. Şi-acum hai să mergem. 

MANFURIO: Nu e bine să te lepezi de propriu-ţi veş- 
mînt. Totuşi, asemeni lui Patrocle, care şi-a schimbat veşmîn- 
tul cu Ahile, sau chiar ca Jupiter însuşi, care — după mărturia 
poeţilor — s-a preschimbat de atîtea ori, pentru a-și împlini 
dorinţele, renunţind la forma sa sublimă, voi denia și eu 
să-mi preschimb toga academică. 

BARRA: Ce mai stăm, să mergem! 

MANEURIO: Să purcedem cu petulanță. 


Sfirsitul actului LII 


ACTUL IV 


SCENA I 


Doamna Victoria, singură 


Poftim! O aştept şi ea nu vine! Simt că mor. Dacă pier- 
dem ocazia asta nu ştiu dacă s-o mai ivi alta. Tocmai cînd 
mă pregăteam să pun mîna pe biştari, aud că vrea să-mi facă 
farmece şi că mi-a făcut chipul din ceară. Şi dacă totuși forța 
asta dată de necuratul m-o face să mă îndrăgostesc de unul 
ca el? Doamne păzeşte! De-ar fi chiar zeul iubirii în persoană 
și frumos ca soarele, dacă e sărac sau zgârcit, ceea ce-i tot 
aia, am sfeclit-o. Sărăcia şi zgîrcenia îi fac pe frumoși să pară 
urîți, pe înţelepţi, tîmpiţi şi pe vînoşi, impotenţi. Chiar regii 
şi împărații cînd n-au bani sînt ca nişte icoane părăsite la care 
nu se mai închină nimeni. Ce-o fi crezînd Bonifacio? C-o 
să-l iubesc pentru ochii lui frumoși? Las’ că află el astă-seară 
care-i diferenţa între vrăji şi plata peşin! 


SCENA II 


Lucia, doamna Victoria 


LUCIA: Aici sînteți? 

VICTORIA: Nu mai aveam răbdare să stau înăuntru și 
să aştept. Crezi c-o să pierdem prilejul de astă-seară de a le 
da o lecţie bărbaţilor? Ai vorbit cu nevasta lui Bonifacio? 

LUCIA: l-am povestit tot adevărul, drept care ea nu mai 
poate de nerăbdare să-i dea o lecţie. Ba chiar s-a gîndit la ceva 
ce tare-mi place, anume să-i împrumutaţi fusta și pelerina 
dumneavoastră ca bărba'-su s-o ia drept doamna Victoria, 
iar pe drum va purta văl pe faţă, întocmai ca dumneavoastră; 
şi odată ajunși în cameră, îi vom ţine o vreme pe întuneric, 
cît să înceapă treaba... 

VICTORIA: Da, dar ea va trebui totuși să-i răspundă la 
salut și să zică două vorbe și e greu de crezut că n-o va recu- 
noaște după glas. 

LUCIA: Aş! Am învăţat-o să vorbească în şoaptă ca să 
n-audă vecinii — va zice ea. Uite-l pe messer Bartolomeo. 


SCENA III 
Doamna Victoria, messer Bartolomeo, Lucia 


VICTORIA: Unde merge messer Bartolomeo? 

BARTOLOMEO: Merge la dracu. 

LUCIA: Fii sigur c-o să dai mai repede de el decît de-Ar- 
hanghelul Gavril. 

BARTOLOMEO: Doamnă codoașă, tocmai pentru că 
dracii sînt mai vorbăreți decât îngerii, e plină lumea de muieri 
cu gură mare. 

VICTORIA: Dar iute îți mai sare ţandăra, messere. 

BARTOLOMEO: Nu mă refeream la dumneavoastră, 
doamnă Victoria, căci pentru dumneavoastră am tot res- 
pectul şi toată stima. 

VICTORIA: Cum nu te refereai la mine? Crezi că jignirea 
adusă dumneaei nu se răsfrînge şi asupra mea? Hai, Lucia, 
să plecăm de-aici. 


248 


BARTOLOMEO: De ce atita grabă? Eu o tachinez pe 
Lucia, care cu cît mă vede mai supărat cu atît mă ia mai tare 
în tărbacă. 


SCENA IV 


Bartolomeo, singur 


Dracu: să le ia pe toate codoașele şi tîrfele de pe lume! 
Pot s-aştepte mult și bine toate boarfele astea pînă or vedea 
un ban de la ăştia ca mine! Se spune că dintre metale cel 
mai greu a aurul: și totuşi nimic pe lume nu-l face pe om 
să umble mai sprinten și mai ușor! Uite o greutate care, cu 
cît e mai mare, cu atît te face mai vioi! Omul lipsit de aur 
și de argint este ca pasărea fără pene: cine vrea s-o prindă 
o prinde, cine vrea s-o mănînce o mănîncă; pe cînd, dacă 
are pene, își ia zborul şi, cu cît are mai multe, cu atît zboară 
mai sus. Messer Bonifacio, cînd şi-o scutura punga și tîrtita, 
o să se simtă mult mai îngreunat cu ele goale decît cu ele 
pline. Dar uite-l că vine. 


SCENA V 
Messer Bartolomeo, messer Bonifacio 


BARTOLOMEO: Grăbeşte-te, grăbește-te mai iute, messer 
Bonifacio. Tocmai am văzut-o trecînd pe aici pe aleasa dumi- 
tale. Îți jur că atunci cînd am văzut-o mi-am amintit de 
amorul dumitale; și, din pricina asta, m-am uitat la ea ceva 
mai atent și mi s-a părut așa de frumoasă, că mi s-a învârtoşat 
vîna de nu mai încap în nădragi. 

BONIFACIO: Hai, ajunge. Mă iei peste picior, messer 
Bartolomeo. Eu sînt îndrăgostit lulea și legat fedeleș. Dum- 
neata te ocupi de substantive, eu, de adjective; dumneata 
de o alchimie, eu de alta; pe mata te mistuie un foc, pe mine 
altul. 

BARTOLOMEO: Pe mine focul lui Vulcan, pe dumneata 
al lui Cupidon. 

BONIFACIO: O să vedem cine are mai mult succes. 

BARTOLOMEO: Vulcan e un om înţelept, discret şi cum- 
secade; ăstălalt e un ştrengar fără minte, un codoș nerușinat, 
care, dacă nu te dezonorează, te chinuie şi cui nu-i face una 
din astea i le face pe amîndouă. 

BONIFACIO: Îţi urez ca succesul matale să fie pe măsura 
sfaturilor pe care știi să le dai! 

BARTOLOMEO: Ghinionul dumitale dacă patronul nebu- 
nilor nu-ţi sare în ajutor. 

BONIFACIO: Vrei să spui norocul? Ştii ce-ţi zic eu? Cine 
are succes poate invoca orice motiv îi trece prin cap. Prin 
urmare, cîtă vreme îmi voi face treburile cu încăpăținarea 
şi puterea unui mistreţ, iar ele vor ieși bine, toată lumea va 
spune: Ăsta ştie ce vorbeşte, a ştiut de unde să apuce toată 
treaba şi a făcut foarte bine. Și, dimpotrivă: dacă mi-aş spri- 
jini faptele pe cele mai savante teorii susţinute de panglicarii 
ăia bărboși de greci şi de egipteni, dar ghinionul ar face ca 
fapta să n-aibă succes, toată lumea ar zice că-s un nătărău. 
Primeşti laude numai atunci cînd soarta și succesul sînt de 
partea ta. 

BARTOLOMEO: Aplicînd cugetarea la cazul în speță, 
vrei să spui că, atunci cînd norocul ține cu tine, n-ai nevoie 
nici de minte, nici de pricepere. Dar o văd pe Lucia: ţi-o 
las dumitale. Mi-am trimis sluga la spiţeria lui Consalvo 
după o anume substanţă şi de-abia aştept să vină: mă duc 

SCENA VI 
Bonifacio, Lucia 


BONIFACIO: (Hoţomana asta întîi și întîi o să-mi ceară 
bani; dar răspunsul meu va fi scurt: şurubul în gaură, banii 
în mînă; că n-am nici un chef să mă las păcălit de muieri.) 
Încotro așa încărcată? 

LUCIA: La o vecină să-i dau înapoi bulendrele astea, dar, 
pentru a face două treburi şi un singur drum, veneam să te 
caut şi pe dumneata. Norocul mi te-a scos în cale. Drăgu- 
tule messer Bonifacio, trebuie s-o scoatem din suferinţă pe 
nefericita doamnă. 

BONIFACIO: Începe cu începutul dacă vrei să pricep sfir- 
situl. Suferinta ei e în pungă... 

LUCIA: ...Moare, nu alta. 

BONIFACIO: Dacă moare o să ne-ngrijim s-o îngropăm. 

LUCIA: Dar eu vreau să zic că doamna Victoria moare 
de dragul dumitale, om crud ce eşti. Ăsta e leacul pe care-l 
aşteaptă de la dumneata și pe care i l-ai promis? Matale o 
tot tărăgănezi, iar ea sărăcuţa se topeşte în lacrimi și suspine, 
că dacă o vezi nici n-o mai recunoști și-o să-ți pară mai puţin 
frumoasă decît o ştii. Nu ştiu dacă amorul dumitale va fi 
pe măsura suferinței ei. 

BONIFACIO: Are nevoie de bani? 

LUCIA: Ce tot o dai cu banii şi iarăși banii? Ducă-se la 
naiba toți banii din lume! Dacă vrei bani, o să-ţi dea ea matale. 

BONIFACIO: Hai că-i prea de tot, ha, ha, ha, asta n-am 
s-o cred în veci, ha, ha, ha. 

LUCIA: Deci nu mă crezi, om fără inimă? Oh, oh, oh. 

BONIFACIO: Plângi? 

LUCIA: Da, plîng din cauza cruzimii dumitale și a sufe- 
rinţei doamnei mele: oh, oh, sărmana de mine, nefericita 


251 


de mine, ce să mă fac? În viața mea n-am văzut o femeie mai 
subjugară de dragoste. Parcă și-a pierdut minţile. Repetă 
întruna: „Messer Bonifacio, comoara mea, sufletul meu, 
focul meu ce mă pirjoleşti!“ Vă jur — sînt cincisprezece ani 
de cînd o cunosc, de cînd era de-o şchioapă, şi întotdeauna 
am văzut-o senină la chip şi rece în amor; acum, dacă vii 
s-o vezi, o găsești prăbușşită pe pat, cu faţa îngropată în perna 
pe care o strînge în braţe şi strigînd numele dumitale. 

BONIFACIO: Serios? Chiar așa? Să fie adevărate toate astea? 

LUCIA: ...Oh, oh, oh, biata mea doamnă, ce soartă nemi- 
loasă! Pe mîna cui vrei să te dai? Oh, oh, oh! Acum îmi dau 
eu seama că n-ai iubit-o niciodată și că în tot Neapolul nu-i 
om mai prefăcut decît dumneata... Oh, oh, oh, oh, vai mie, 
săraca de mine! Ce alinare pot să-ţi aduc eu, nefericita mea 
doamnă? 

BONIFACIO: Vai, vai, te cred, te cred. Lucia dragă, nu 
mai plinge! Nu că n-aş fi crezut ce spuneai, dar mă minu- 
nam. Ce influență astrală prielnică o fi asta, de doamna mea, 
care era rece ca gheaţa, s-a schimbat și-acum e toată foc şi 
văpaie? 

LUCIA: S-a schimbat? Întrebi cum s-a schimbat? Vroia 
să vină să te caute acasă. Noroc c-am oprit-o eu. l-am spus 
să nu facă așa prostie, pentru că dumneata arzi de nerăb- 
dare să te duci la ea. 

BONIFACIO: Ai vorbit ca la carte. 

LUCIA: Nu trebuie să lași să-ţi scape seara asta, căci ea 
nu poate nici mînca, nici dormi, şi dacă nu te vede curînd 
cred că dă ortul popii. 

BONIFACIO: Acum, acum vin, mai am de rezolvat o 
treabă, apoi vin negreşit. 

LUCIA: Ştii ce treabă ai de rezolvat? Ca să nu dai de bănuit 
vecinilor ei, să-ţi pui o pelerină largă ca a lui messer Gioan 
Bernardo, care intră cum vrea în casa asta; și n-ar fi rău să-ţi 

pui şi o barbă falsă, neagră ca a lui: în felul ăsta vom putea 
merge împreună și te conduc chiar eu înăuntru. Dacă faci 
așa, o să fii și mai mult pe placul doamnei, care în felul acesta 
se va convinge că ţii la ea, dar și la onoarea ei. 

BONIFACIO: Te-ai gîndit bine. Eu sînt cam de-aceeași 
talie cu messer Gioan Bernardo, iar o pelerină ca a lui n-am 
nevoie să caut, deoarece cred că am una la îndemînă. Acum 
mă duc ţintă la Pellegrino, ăla de vinde măști, să-mi pună 
o barbă falsă de toată frumusețea. 

LUCIA: Pleacă, te rog, și vezi de vino iute. Eu una am fugit. 


SCENA VII 
Bonifacio, singur 


După ce zice muierea asta, cred că am apropiat păpuşa 
de foc de mai mai să se topească: cred că am încălzit-o prea 
tare. Uite cum se chinuie biata femeie de atîta dragoste: pe 
legea mea, aproape că mi-au dat lacrimile. Dacă messer 
Scaramure — Dumnezeu să-i dea sănătate! — nu mi-ar fi zis 
„Fii atent să nu se topească, cu siguranţă aș fi făcut vreo 
nebunie pe care nici în gînd nu îndrăznesc s-o rostesc. Acum 
vezi de mai socoteşte magia o înșelătorie. 


SCENA VIII 


Marta, Bonifacio 


MARTA: Uite-l şi pe măgarul ăsta cu două picioare! 
Mai bine-i dădea Dumnezeu patru, că barem servea la ceva. 
Bună seara, messer Bun din față. 

BONIFACIO: Bună să-ţi fie inima, doamnă Marta. Știu 
că bărbatul s-a făcut alchimist, așa că nu mă mir că şi dumneata 
preschimbi, dacă nu metalele, cuvintele! Ce vrei să spui cu 
acel „Bun din față“? Sau crezi că îţi sînt prieten numai pe faţă, 
şi nu și pe la spate? Greșești dacă mă iei peste picior. 

MARTA: Ce-ţi mai face punga? 

BONIFACIO: Ce face și mintea bărbatului dumitale, adică 
sună a gol. 

MARTA: Eu întrebam de aia de mai jos. 

BONIFACIO: Mulţumesc de întrebare! Înţeleg că dum- 
neata cauţi răul întocmai ca un doctor. Dacă i-ai putea veni 
de hac matale, ţi-aş arăta eu ce face. Dar, dacă ți s-a făcut dor 
de ciorbă, du-te de cerșeşte la masa săracilor. 

MARTA: Vrei să spui că eu am ajuns la mila cerșetorilor, 
nevolnicule? 

BONIFACIO: Ba mai vreau să-ți spun una: eşti o hoașcă 
de pus pe năsălie, că o muiere care trece de treizeci şi cinci de 
ani poate merge în cea lume, să se roage la Dumnezeu pentru 
cei rămași în viaţă. 

MARIA: Că noi, femeile, ce-o trebui să spunem despre 
voi, bărbaţii? 

BONIFACIO: Vrerea lui Dumnezeu a fost alta: pentru că 
a făcut muierea pentru bărbat, și nu bărbatul pentru muiere. 
Adică aţi fost făcute pentru o anume treabă și, cînd nu mai 
sînteţi bune de ea, puteți să vă rugaţi şi de dracu, că tot 
nu vă mai vrea nimeni. La crucea părăsită nu se mai aprinde 
lumînare; în ușa dărăpănată nu mai bagi cheia în broască. 

MARTA: Nu ţi-e rușine, om bătrîn — că asta eşti —, să 
te-audă lumea vorbind în felul ăsta? Flăcăii cu fetișcanele, 
tinerii cu tinerele, iar moşii să se mulţumească cu babele. 

BONIFACIO: lar dacă nu se mulțumesc, să le atîrne de 
grindă şi să le pună la afumat. Pe scurt, stimată doamnă, 
pisica bătrînă vrea şoarecele fraged. 


254 


MARTA: Și de ce, mă rog, crezi că ce-i valabil pentru băr- 
baţi nu-i și pentru femei? 

BONIFACIO: i-am mai spus: pentru că femeile sînt 
făcute pentru bărbaţi, şi nu bărbaţii pentru femei. 

MARTA: Asta pentru că voi, bărbaţii, sînteți şi pîrîți, şi 
judecători; nebune sînt femeile care... 

BONIFACIO: ...se lasă încălecate... 

MARIA: ...se lasă înşelate fără să plătească cu aceeaşi 
monedă. 

BONIFACIO: Adică ei să umble după alte muieri, iar 
ele, după alţi bărbați. 

MARTA: Ha, ha, ha, ha. 

BONIFACIO: HÎ, hi, hî, hî. 

MARTA: Cum te îngrijeşti de nevasta matale? Cred că 
o ţii la post. Deși e şi tînără, și frumoasă! Dar vorba aceea! 
Fie ciorba cît de bună, dacă o ai tot pe-aceeaşi în fiecare zi, 
ți se taie pofta şi rîvneşti la alta, fie ea şi sleită, nu-i așa? 

BONIFACIO: Nu-i aşa, nu-i așa! Vorbeşti ca să te-auzi 
vorbind! Mai bine am termina gîlceava. Dragă doamnă Marta, 
matale cunoşti o groază de secrete: aș vrea să mă ajuţi s-o 
scot la capăt cu al meu. Eu noaptea asta vreau să fac o trîntă 
cu nevastă-mea de să-i curgă nădușeala. Recomandă-mi vreo 
licoare ori vreun hap care să mă ţină băţos în șa. 

MARTA: Îţi recomand zeamă de boașe: le freci cât se cere, 
apoi amesteci bine şi faci o băutură de leac; pe urmă nu ai 
altceva de făcut decât să te propteşti zdravăn în scări, ca nu 
cumva şaua să-ţi bătucească turul de-atita galopat. 

BONIFACIO: Pe legea mea, eşti o afurisită ce nu s-a văzut. 
Acum sînt silit să te părăsesc, pentru că am niște treabă. Salu- 
tare, mi-ai plăcut. 

MARTA: Salutare. Dacă dai de ameţitul de bărbatu-meu, 
zi-i că îl caut peste tot pentru o afacere importantă. 

SCENA IX 


Marta, singură 


Dascălul meu, fie-i ţărîna uşoară, care mi-a făcut safteaua 
la doisprezece ani, zicea așa: cu cât ai mai mult, cu atît doreşti 
mai mult și deci eşti mai nesatisfăcut. Principele din Conca, 
ținut mic cît un sătuc, își păstrează puterea încasînd un scud 
şi jumătate pe zi, în vreme ce regele Franţei cu greu își poate 
păstra regatul cheltuind mai bine de zece mii pe zi. Socoteşte 
deci care dintre ei e mai bogat şi mai mulţumit: cel care are 
puţin de primit, sau cel ce are mult de cheltuit? Sărmana de 
mine! Eu zic, și eu păţesc: eram mult mai fericită cînd mai- 
muţoiul de bărbatu-meu nu avea atîtia bani de cheltuit. Atunci 
ne jucam de-a ciocăneala, de-a cordeala, de-a fripta, de-a datul 
în bărci, de-a poştitul, de-a priponitul în făcăleț. Cu faptele 
astea cucernice ne petreceam noaptea şi o bună parte din zi. 
Acum, că s-a pricopsit cu moştenirea lui unchi-său — bleste- 
mat fie-i sufletul chiar și-n sînul lui Avram! —, iacătă-l că 
se chinuie, îi e teamă să nu scapete, să nu-l calce hoţii, să 
nu fie păcălit de unul, asasinat de altul; și umblă de colo, 
colo, ba umple, ba deșşartă sticlele, ba macină, ba strecoară, 
şi suflă-n foc douăzeci și patru de ore din douăzeci şi patru. 
Printre altele, astăzi, dacă n-aş fi avut noroc cu Barra, împli- 
neam șapte luni de cînd mă ţine la post. leri am dat şi-un 
acatist, doar, doar mi-o intra în odaie! Ah, pare-mi-se că-l 
aud! 


SCENA X 


Messer Bartolomeo, Marta, Mochione 


BARTOLOMEO: O, bietul şi nefericitul de mine! 
MARTA: Aoleu, ce văicăreli mai sînt şi astea? 

BARTOLOMEO: Vai, vai, am pierdut mai mult decît 
banii şi liniştea! Spune, mişelule, chiar așa ţi-a zis? Bagă bine 
de seamă! 

MOCHIONE: Așa, conașule; și mi-a mai spus la sfârşit: 
„Eu praf de-ăsta n-am și nici nu ştiu să existe; reţeta mi-a 
dat-o messer Cencio, dar eu nu ştiu ce-i aia pulvis Christi.“ 

BARTOLOMEO: Bartolomeo, eşti un om mort. 

MARTA: Isuse Cristoase, Maică Precistă, Sfinte Sisoe, 
Sfinte Niculae, Sfinte Constantine şi Elena, Sfinte Dumitre, 
feriţi-l şi păziţi-l! Amin, mâîntuie-l de chin! Ce ţi s-a întîm- 
plat, bărbate dragă? 

BARTOLOMEO: Tu aici, la ora asta? Fir-ar să fie! Du-te 
naibii acasă, că eu unul trebuie să mă hotărăsc dacă mă spîn- 
zur ori nu! Hai, Mochione, să mergem la jupînu': l-ai lăsat 
în prăvălie? 

MOCHIONE: Da, conașule. Drumul cel mai scurt e pe-aici. 

MARTA: Nefericita de mine! Mă întorc acasă să aştept 
ce s-o mai întîmpla. Teamă mi-e că cerul mi-a ascultat ruga! 


SCENA XI 
Manfurio, singur 


În Adagiile lui Erasmus, recte în Erasmele lui Adagius — 
vai, m-am zăpăcit —, vreau să spun în Adagiile erasmiene este 
unul care spune: „De la togă la suman“. lar aceasta întîm- 
plindu-mi-se chiar mie, socotesc aceasta o zi nefastă. O, ceruri, 
o, mări neptuniene! După ce mi-au fost smulşi din mînă 
banii de către un hoț abject, sub pretextul că vor să mă ajute, 
mi-au ieșit înainte alți trei care, nu pot spune cu ce dexteri- 
tate și iuțeală de mînă, m-au lăsat într-un surtuc vetust și 
o şapcă desuetă și coriace de excesul sudoraţiei. M-au convins 

spunîndu-mi: Veniţi cu noi, căci îl vom prinde pe hoţ; eu, 
de bună credinţă, i-am urmat pînă cînd, ajungînd noi la domi- 
ciliul unor dezmăţate, m-au lăsat să-i aştept jos la intrare 
ca să-l abordeze ei. Or, după ce am așteptat îndelung deam- 
bulînd şi cugetînd cum să antamez procedura, cum nu venise 
nimeni ca să mă cheme, am purces în sus pe scări, și am 
bătut la prima ușă, unde mi s-a spus să încerc alături, pentru 
că acolo se aflau numai cei ai casei. În consecinţă, bat la 
ușa succesivă a aceluiaşi imobil, unde primesc un răspuns 
similar de la o bătrînă care adaugă că, dacă vreau totuși să 
intru, are nişte tinerele deloc dezagreabile; acesteia îi spun 
că altele îmi ocupă mintea, apoi, după cîţiva pași, mă trezesc 
în stradă, deoarece casa mai avea o ieșire, care dădea într-o 
altă piață. Atunci am concluzionat că ignobilii se disimu- 
laseră şi, pe dată, pentru a nu reitera genul de consiliere și 
sprijin relatate, am purces spre domiciliu, dar, urmînd sen- 
tența pitagoreică, m-am ţinut departe de iterul frecventat de 
vulg, optînd pentru străduțele mai obscure și evitind, aşadar, 
a fi recunoscut în această vestimentaţie reprobabilă. 


SCENA XII 


Carubina, Lucia 


CARUBINA: Ți se pare că aduc cu doamna Victoria în 
alură și-n mişcări? 

LUCIA: Vă jur pe mătăniile astea că nici mie nu-mi vine 
uşor să vă deosebesc. Pînă şi vocea şi cuvintele sînt la fel. 
Totuși e mai bine să-i vorbiţi în şoaptă, și să-l îndemnați și 
pe el să facă la fel, prefacîndu-vă că vă e teamă să nu fiți auziți 
de vecine şi de lumea din casa de alături. lar cînd o să vă 
atingă faţa să n-aveţi nici o grijă, o aveţi la fel de proaspătă 
și de fragedă ca doamna Victoria, dacă nu mai mult. 


258 


CARUBINA: Să ai grijă să nu fie lumină în cameră pînă 
cînd nu-ţi voi face eu semn, pentru că vreau să-l fac pe ticălos 
să-și dea pe faţă și intenţiile, şi faptele. 

LUCIA: Şi, în afară de asta, e bine să-i faceţi oleacă de 
bucurie taurului înainte de a-l jugăni. Făceţi-l să descarce 
sacul măcar o dată, ca să priceapă cît de bine știți să-l mînaţi. 

CARUBINA: O, cât despre asta, vreau ca distracţia să fie 
mai degrabă a dumitale decît a lui! Am să mă arăt înflăcărată 
de dragoste: așa că o să-i dau niște sărutări de tigroaică, o să-l 
mușc de obraji, o să-i zdrobesc buzele cu dinţii, aşa încît o 
să-i auziţi strigătele şi-o să vă distrati ca la cea mai bună come- 
die. ar eu o să-i spun: „Dragostea mea, viaţa mea, nu striga, 
că ne aud vecinii! lartă-mă, sufletul meu, dar o fac din prea 
mare dragoste!...“ 

LUCIA: ar el va crede că o faceţi prin puterea magiei. 

CARUBINA: „...Mă topesc toată și ţi-a sorbi şi sîngele.“ 

LUCIA: Asta-i dragoste de vampir! 

CARUBINA: Dar asta nu e tot. Apoi o să-l fac să scoată 
limba; iar aia vreau să i-o mușc într-un așa hal și să nu-i dau 
drumul înainte de-a scoate trei-patru răcnete. 

LUCIA: Ha, ha, ha! Am să-i spun doamnei Victoria: „Asta-i 
limba.“ De strigat o să mai poată el striga, dar de vorbit, nu: 
asta-i cam prea, o să-i iasă amorul pe nas. 

CARUBINA: Atunci o să-i spun: „Iubirea mea cea dulce, 
dragostea mea care mă arzi ca focul, îngăduie-mi, te rog, 
această exagerare! Te iubesc prea mult și m-ai înfierbîntat 
prea tare, nu pot să nu mă dezlănţui!“ 

LUCIA: Pe Sfinta Apolonia, că vă pricepeţi. O să zică 
în sinea lui: „Ce dragoste cîinească o mai fi şi asta?“ 

CARUBINA: După ce voi termina felul doi, iar el se va 
pregăti de desert, mă voi așeza în poziţia potrivită şi cînd el 
o să scoată ştiuletele afară și o să cînte ca popa: „Deschide 
poarta, Doamne“, înainte de: „să intre Domnul Savaot, vreau 

să i-l apuc cu amîndouă mîinile şi să-i spun: „O, iubitul şi 
doritul meu, nădejdea inimii mele aprinse de patimă, mai 
degrabă vedea-mi-aș mîinile smulse din umeri decît pe tine 
din miinile mele“, și atunci am să-l strîng tare, tare şi-am 
să-l răsucesc ca pe-o rufă udă. 

LUCIA: Hä, hă, hä, hä. Durerea aia l-ar face şi pe Hercule 
să-şi piardă putinţa: asta pe lîngă faptul că sînteţi cu sigu- 
ranță mai puternică decît el. 

CARUBINA: Fii sigură că o să răcnească așa de tare, încît 
o să se audă pînă la noi acasă; și cu atît mai rău pentru el 
dacă nu va striga cît îl ţin puterile, pentru că îl voi stringe 
şi-l voi răsuci și mai abitir. Cînd o să auziţi aceste strigăte, 
dați fuga încoace cu lumînările în mînă. Și aşa, în faţa tutu- 
ror, cu vrerea Sfintei Lucia, protectoarea văzului, o să mă 
recunoască. Ce-o fi după aceea vom vedea. 

LUCIA: Totul e pus la cale. Duceţi-vă atunci acasă la 
doamna Victoria; dar fiţi cu mare grijă. La revedere. 

CARUBINA: La revedere, pe curînd. 


SCENA XIII 
Lucia, singură 


Ziua asta mi s-a părut scurtă cît un ceas, din pricina dorin- 
ei ce-o am de-a vedea deznodămintul. Totul merge ca pe 
roate. Mai trebuie numai să-l anunţ pe messer Gioan 
Bemardo să se găsească la momentul potrivit în locul potrivit, 
laolaltă cu ceilalți. Dar vorbeam de lup şi lupul la ușă. 

SCENA XIV 
Lucia, messer Gioan Bernardo 


LUCIA: Picaţi la tanc. 

GIOAN BERNARDO: Ce ai izbutit, Lucia? 

LUCIA: Totul. Messer Bonifacio a plecat să se travestească 
și să-şi pună o barbă ca a dumneavoastră. Nevastă-sa, pre- 
schimbată în doamna Victoria, a plecat spre casa acesteia. 
Sanguino, îmbrăcat în căpitan, şi-a pus ditai barba lungă 
şi albă. Marca, Barra, Corcovizzo sînt travestiţi în jandarmi. 

GIOAN BERNARDO: Tocmai i-am întîlnit şi-am vorbit 
cu ei. I-am lăsat pe-aici pe-aproape, într-o prăvălie. Eu stau 
cu grijă să nu pierd pasărea din mînă. I-ai spus doamnei Caru- 
bina ce gînduri am? 

LUCIA: Ferească sfîntul! Credeţi că sînt așa de nepricepută? 

GIOAN BERNARDO: Ai procedat cu cap! Pentru treaba 
asta îţi dau o sărutare! Ţine! 

LUCIA: Mulţumesc, dar mie îmi trebuie altceva. 

GIOAN BERNARDO: Asta nu-i decît un zălog, draga 
mea Lucia. E greu să găseşti o codoașă isteaţă ca tine. 

LUCIA: Dacă ați şti cît mi-am bătut capul să-l conving 
pe messer Bonifacio de neașteptata dragoste a doamnei Victo- 
ria şi să-l fac să se travestească, și cît m-am străduit s-o con- 
ving pe doamna Carubina să facă ce va face! 

GIOAN BERNARDO: Sînt sigur că ştii să mînuieşti lucruri 
chiar mai complicate decît astea. Acum cred că e bine să 
plec de aici, că nu e timp de taclale. Dacă messer Bonifacio 
ne-ar găsi aici, am strica ciorba cu prea multă sare. Rămii 
cu bine. 

LUCIA: Mergeţi sănătos și aveţi grijă de dumneavoastră, 
că de messer Bonifacio am grijă eu. 

SCENA XV 
Manfurio, singur 


Am văzut convorbind două femei, apoi una a rămas să 
discute cu pictorul acela. Una dintre ele trebuie să fie o lupa, 
etimonul vocabulei lupanar; iar cea mai virstnică trebuie 
să fie o proxenetă. Acel colocviu părea să fie de un gen pro- 
xim celei de-a doua. Pe pictor îl consider un frecventator 
uzual al categoriei dintii. De aici derivă concluzia. Văd o 
ceată ce se apropie: sînt persuadat în a mă retrage. 


SCENA XVI 


Sanguino, travestit în căpitan, Marca, Barra, Corcovizzo, 
în jandarmi 


SANGUINO: Fără îndoială, ăsta de fuge şi se tupilează 
este un suflet chinuit de remușcări; trebuie că are conștiința 
încărcată. Puneţi mîna pe el! 

BARRA: Stai pe loc! Cine eşti? 

MANFURIO: Manfurius, magister întru artele liberale. 
Nu sînt delincvent, infractor, martor fals, informator; nu aten- 
tez nici la femeia, nici la bunurile altuia. 

SANGUINO: Ia uite, dom'le, vorbește ca un avocat! 

MARCA: Ca un avocat, sau ca un procuror? 

SANGUINO: Ce spui că eşti? Și să nu faci pe deşteptu 
cu mine! 

MANEURIO: Sînt magister. 

SANGUINO: Zice că-i magistrat. la legaţi-l repede şi 
duceți-l la mititica. 

CORCOVIZZO: Hai ia-mă de mînă, messer oaie rătă- 
cită. Hai că noaptea asta te ducem noi la un hotel pe cinste: 
palat, nu alta! 

MANEURIO: Domnilor stimaţi, eu sînt profesor gimna- 
zial, iar în ultimele ore am fost jefuit şi despuiat de nişte escroci. 

SANGUINO: Atunci de ce fugi de noi? De fapt eşti un 
hoţ și vrei să scapi nepedepsit! Na, ţine! 

MANEURICO: Vă rog, nu mă molestaţi! Fugeam ca să nu 
fiu văzut în hainele acestea, care nu se potrivesc statutului meu! 

SANGUINO: Hei, sergent, nu vezi că e un mincinos? 
Nu vezi că haina asta de pe el e furată de la vamă? 

CORCOVIZZO: lertaţi-mă, Domn căpitan, vă înşelaţi, 
să trăiţi! Haina aia avea şiret galben la guler. 

SANGUINO: Şi nu-l vezi? Eşti chior? Nu-i şiret ăsta? 
Nu-i galben? 

CORCOVIZZO: Galben, să trăiţi! 

MARCA: Pe legea mea, este un mincinos sadea. Na, ţine! 

MANEURIO: Vai, de ce mă molestaţi? Eu v-am spus că 
mi-a fost donată, în locul togii mele, de către nişte răufăcă- 
tori abjecţi, ori, cu un sinonim frecvent, hoți. 

SANGUINO: Ce ştim noi este că ai încercat să fugi și 
că haina asta este furată. La pușcărie cu tine şi o să vedem 
noi acolo cine-i hoţul. 

MANEURIO: Duceţi-mă acasă la mecenatul meu, și vă 
voi dovedi că nu sînt un răufăcător. 

SANGUINO: Nu punem noi mîna pe alde tine ca să te 
ducem acasă. Na! Na! La secţie cu tine, și-o să spui tot, acolo. 

MANEURIO; Vai de mine, aşa vă purtaţi cu un pedagog 
erudit? Vreţi să mă supuneţi blamului unei atari incriminări? 

SANGUINO: Pe toţi dracii, vorbeşte ca un creştin, ca 
să te pricepem! 

BARRA: F] vorbeşte ca un creştin, dar nu de prin locurile 
astea. 

MARCA: Să nu fie vreun călugăr travestit. 

CORCOVIZZO: Așa cred şi eu. Ziua în sutană, noaptea 
la vădană. 

MANFURIO: Nu sînt om al bisericii. 

SANGUINO: Vedeţi, are și tonsură! 

MANEFURIO: Este calvitie. 

BARRA: Pentru viţia asta trebuie să te pocăiești. Na, ţine! 

MANFURIO: Am spus calviţie, cum ar fi viţiul capului. 
Nu mă mai loviți, căci voi face plingere. Așa vă purtaţi cu 
oamenii învăţaţi și cu dascălii eruditi? 

SANGUINO: Eşti un mincinos: nu semeni nici pe-afară, 
nici pe dinăuntru cu un dascăl. 

MANEURIO: Vă recit o sută de versuri din Vergiliu sau 
incipitul fiecărei cărți din Eneida. Cartea întîi, după unii, 
începe așa: „e ego qui quondam“; după alţii, care atribuie 
aceste versuri lui Varo, ar începe așa: „Arma vinimque cano“; 
cartea a doua... 

SANGUINO: Nu ne păcălești pe noi cu două vorbe lati- 
nești învăţate anume. Trebuie că ești un ageamiu: dacă erai 
învăţat, nu erai hoţ. 

MANFURIO: Chemaţi dar un erudit să mă confruntați 
cu el. 

SANGUINO: Cite genuri au substantivele? 

MANEFURIO: Este o întrebare infantilă, pentru debutanţi 
imberbi: cărora le-aş spune că există masculinul, femininul, 
neutrul, pentru ce nu este nici una, nici alta, comunul, pen- 
tru ce este şi una, și alta... 

BARRA: Adică și bou, şi vacă. 

MANEURIO: Epicen, cînd un sex nu se distinge de celălalt. 

SANGUINO: Şi tu care dintre ele ești? Ăla de-i zici 
epigen? 

MANFURIO: Epicen se spune cu referire la acele lucruri 
care nu pot fi nici masculine, nici feminine. 


264 


SANGUINO: la spune, dacă zici că eşti pedagog; ce-i 
înveţi mai întîi pe copii? 

MANFURIO: Acel vers din cartea de gramatică: „Omne 
viro soli quod convenit, esto virile.“ 

SANGUINO: Mai departe! 

MANEURIO: Omne — idest totum, quidquid, quidlibet, 
quodcumque universum; ...iar virile, adică ceea ce se potri- 
veşte numai bărbatului și e numit viril. 

SANGUINO: Ce drăcie îi învaţă ăștia pe copii! Ceea ce 
are numai bărbatul şi lipseşte femeii, şi se numește viril, adică 
scula! 

BARRA: Frumoasă lecţie, pe legea mea! 

MANFURIO: Neg, neg. Nu spuneam cum credeţi dum- 
neavoastră! Vedeți ce înseamnă să vorbeşti cu indocţii, eu vor- 
besc de genul adecvat bărbaţilor. 

SANGUINO: Na! Ţine! De genul ăsta trebuie să vor- 
bească femeile! Poponar nerușinat ce ești! 

MANFURIO: Ceea ce spuneţi voi e specific masculinului, 
ca întreg și ca parte; iar femininului, ca un atribut ce i se aplică. 

SANGUINO: Repede, repede, băgați-l în odaia de colo, 
pînă ce-l ducem la secţie. Se dă drept învăţat, dar învăţat 
e numai să se pună capră. 

MANEFURIO: O, vai mie! Verbul e neputincios! O, zi 
nefastă, ba aş zice chiar noapte! 


Sfârșitul actului IV 


ACTUL V 


SCENA I 
Bonifacio, Lucia 


BONIFACIO: ...0-0-0-0-0... 

LUCIA: Aşa încît, dragă messer Gioan Bernardo... 

BONIFACIO: Nu uita că eu sînt Bonifacio... 0-0-0-0... 

LUCIA: Jur că uit că sînt cu matale: aşa de bine te-ai tra- 
vestit, că nici n-aş zice că nu ești Gioan Bernardo. 

BONIFACIO: Chi.. .i-i-i-i...ar așa trebuie să mă chemi, 
căci, dacă ne-aude cineva... a- a-a-a..., e bine să te-audă 
că-mi zici așa... a-a-a-a... 

LUCIA: Dar de ce dirdii aşa? Ai tremurici? 

BONIFACIO: Ho, ho, ho, ho, iubita mea Victoria... 
a-a-a-a... sufletul meu, inima mea de piatră, care mă omora 
cu încetu' ... u-u-u-u... Am tremurici din pricina amo-o- 
o-rului! Cînd mă gîndesc că acuș, acuş am să ajung la 
comoara mea... 

LUCIA: Ea comoara dumitale şi dumneata comoara ei. 
Jur pe Sfintul Martin, care şi-a împărțit haina cu un cerşetor, 
că matale poţi topi şi o piatră, atît ai sîngele de cald. Nu 
ştiu dacă de vină e dragostea, dar astăzi îmi pari mai chipeş 
ca oricînd. 

BONIFACIO: Ai nimerit-o... 0-0-0... 

LUCIA: Să mergem, deci. 

SCENA II 
Bartolomeo, Consalvo, Mochione 


BARTOLOMEO: Ah, trădătorule, pungașule, asasinule, 
aşadar n-ai pulvis Christi şi pulvisul tuturor dracilor? Văleu, 
sărăcan de mine, nenorocit şi amărât ce sînt! Dar o să mi-o 
plăteşti! 

CONSALVO: Mai bine ai face să taci din gură, prăpă- 
ditule, altfel toată lumea te va socoti nebun: o să ajungi de 
rîsul întregului oraș, pînă şi tîncii o să-şi ridă de dumneata: 
și altceva n-ai să izbuteşti. 

BARTOLOMEO: Şi cu sfaturile astea speri să-mi închizi 
gura? 

CONSALVO: Dacă nu vrei să taci, strigă pînă ţi-or crăpa 
bojocii. De unde vroiai să ştiu eu de înțelegerile dumitale? 
Acum o'lună a venit la mine Cencio ăla al dumitale şi m-a 
întrebat dacă n-am oxid de plumb, alaun, argint viu, sulf 
roșu, verde de cupru, clorură de amoniu şi altele asemenea; 
eu i-am răspuns că am. La care el a adăugat: „Atunci dum- 
neata o să fii furnizorul meu într-o mică experienţă pe care 
vreau s-o fac. Ţine la mata această pulbere, denumită pulvis 
Christi, şi să-mi trimiţi oricînd atît cât îţi cer.“ Ce puteam 
face eu? Dumneata trebuia să-l cunoşti, că doar lucra acasă 
la matale şi l-ai găzduit cincisprezece zile. Dumneata în per- 
soană mi-ai trimis vorbă să-i dau ba una, ba alta; iar în ceea 
ce priveşte pulvis Christi, cum îi zici matale, prima dată mi-ai 
cerut o jumătate, iar a doua oară, cealaltă jumătate. Azi, cînd 
mi-ai trimis vorbă să-ţi trimit o cantitate de zece ori mai mare 
decît era toată la început, m-am minunat și ţi-am trimis vorbă 
că alchimistul Cencio nu mi-a mai dat nimic. 

BARTOLOMEO: Eu nu mă îndoiesc că el și cu tine 
mi-aţi tras o ţeapă. 

CONSALVO: Dacă gândești rău despre mine, să ştii că 
faci mare păcat și că te-ai ţicnit! Și-a bătut joc de dumneata! 
Asta-i tot. De unde era să ştiu eu de afacerile voastre, dacă 
de mai bine de zece ani n-am schimbat o vorbă cu dumneata? 
Ai trimis la mine la prăvălie după nişte substanţe, iar eu 
ţi-am dat ce-aveam. 

BARTOLOMEO: Pulberea asta, s-o ia dracu’, era praf de 
aur amestecat cu cine ştie ce altă blestemăţie, de n-aveai cum 
s-o recunoşti. Era cea mai prețioasă pulbere ce se poate închi- 
pui. Din ea se obțineau bucățelele de aur. O, blestemată 
fie ziua cînd mi-a ieșit în cale! Mă duc să mă spînzur. 

CONSALVO: Du-te şi fă-o cît mai degrabă! 

BARTOLOMEO: O să mă spînzur după ce mai întîi o 
să te spinzur pe tine, escroc nenorocit. 

CONSALVO: Eşti un nebun şi jumătate, vai de capul 
tău, du-te de caută pulvis Christi. 

BARTOLOMEO: Vai de mine, ce mă fac? Cum o să-mi 
recuperez banii? 

CONSALVO: Fă ce-a făcut și ăla, dacă eşti în stare să 
găsești pe altul cu capul la fel de gol și cu punga la fel de 
plină ca ale dumitale. 

BARTOLOMEO: Ticălosule, asta poate face numai un 
mișel ca tine. 

CONSALVO: Așteaptă oleacă, căci vreau să-ţi scot nebu- 
nia sau vinul pe nas: Na! Na! Zgirie-brînză ce eşti! 

BARTOLOMEO: Asta-i prea de tot! Na, ţine, ţap încor- 
norat ce eşti! 

CONSALVO: Mai ţine-le şi pe-astea, că-s numai bune! 

BARTOLOMEO: Aoleu, măiculiță, ucigașule şi netrebni- 
cule! Ajutor! Săriţi! 

MOCHIONE: Ajutor, că-l omoară în bătaie pe conașu'! 

CONSALVO: Las că te-ajut eu să-ţi scoţi nebunia din 
cap: na, na, na! 

BARTOLOMEO: Vai, Dumnezeule, ăsta mă omoară. Aju- 
tor! Ajutor! 


SCENA III 


Sanguino, travestit în căpitan; Corcovizzo, Barra, Marca, 
în jandarmi; Bartolomeo, Consalvo, Mochione 


SANGUINO: Staţi pe loc, poliţia! Ce-i gălăgia asta? 

BARTOLOMEO: Ucigaşul ăsta m-a lăsat sărac lipit, iar 
acum mă omoară în bătaie, după cum vedeţi. 

SANGUINO: Legaţi-i unul de celălalt şi duceţi-i la 
puşcărie. 

CONSALVO: Domnule căpitan, ăsta îmi cere să fac 
lucruri aiurea şi nepotrivite cu un om cumsecade ca mine. 

BARTOLOMEO: Hai la secţie, să lăsăm justiţia să facă 
dreptate. 

BARRA: Hai, umblaţi mai repejor, că acu se lasă noaptea. 

SANGUINO: Leagă-i zdravăn, să nu scape. 

BARTOLOMEO: Vai, nenorocitul de mine, asta mai lip- 
sea. Mochione, dă fuga la Marta şi spune-i să vină mîine-di- 
mineaţă devreme după mine, la secţie. 

MOCHIONE: Am plecat. 

SANGUINO: Hai, mişcaţi-vă, păcătoşilor, mai repede. 


SCENA IV 


Mochione, singur 


Un rău nu vine niciodată singur, şi un necaz trage după 
sine altul. Primul rău a fost cînd stăpînu' l-a cunoscut pe 
Cencio; al doilea, cînd i-a dat şase sute de scuzi, al treilea, 

cînd a cheltuit cu nemiluita pe retorte, cuptoare, cărbuni 
şi altele trebuincioase pentru nebunia dumisale; al patrulea, 
că a pierdut o grămadă de timp; al cincilea, că a muncit ca 
un rob; al şaselea, că s-a luat la ceartă cu spiţerul; al şaptelea, 
că a încasat vreo doisprezece pumni zdraveni; al optulea, că 
a intrat la pușcărie; al nouălea, cine ştie ce altă drăcie mai 
face pînă o ieși de la puşcărie, ce-o să mănînce timp şi bani; 
şi ultimul, că s-a făcut de rîsul tîrgului cu blestemăţia aia 
de pulvis Christi. Mă duc la coana Marta. 


SCENA V 


Gioan Bernardo, singur 


Sanguino, pus pe şotii cum Îl ştiu, sigur pune la cale altă 
strimbă pentru netrebnicii ceilalți; iar între timp, Bonifacio 
împreună cu nevastă-sa o să iasă din casa doamnei Victoria, 
iar eu, de unul singur, n-o să fac mare scofală. O, să-i ia 
naiba! Cînd vor ieși cei doi e musai să-i ţin de vorbă, ca să 
aibă timp ceştilalţi să... Aleluia! Deie Domnul ca ăștia care 
se-apropie să fie chiar ei. 


SCENA VI 


Sanguino, Barra, Marca, Corcovizzo 


SANGUINO: Nenorociţii ăștia cînd ne-au căzut în mînă 
făceau taman ca ăla care s-a dus la doctor și nu ştia să spună 


ce-l doare. 
CORCOVIZZO: Cînd messer Bartolomeo m-a simţit că 
i-am înşfăcat punga, a spus: „Sînteţi voi jandarmi cum sînt 

eu popă, şi mă duceţi la pușcărie cînd s-o duce papa la cîr- 
ciumă! Hai, luaţi-mi şi banii ăștia, că o să mă despăgubească 
jupînu' de-i cu mine.“ „Vezi să nu!“ zice ălălalt. 

SANGUINO: Iar celălalt, cînd i-ai luat și lui punga, ce-a 
ZIS? 

CORCOVIZZO: „Ah, ah, pe Maica Precistă, văd că jude- 
cata-i terminată și că nu mai e nevoie să mergem la secţie. 
Înţeleg că păcatul l-am făptuit noi, dar de ispășit ispăşesc 
pungile noastre.“ 

SANGUINO: $i tu ce i-ai spus? Ai tăcut ca mutu’? 

CORCOVIZZO: l-am spus aşa: „De data asta vă iertăm 
şi nu vă băgăm la pușcărie. Şi ca să nu vă luaţi din nou la 
bătaie, vă lăsăm aici, legaţi unul de altul. Dar, pentru că am 
grijă să nu vă cotonogiţi şi pentru că nu-i drept ca în binele 
pe care vi-l fac să pierd și timp, şi osteneală, și doi metri de 
sfoară, vreau să mă plătiţi; și, cum aici nu-i destulă lumină 
să număr monedele, aşteptaţi-mă să mă întorc cu restul.“ 


SCENA VII 
Aceiași. Apare Gioan Bernardo 


GIOAN BERNARDO: Ha, ha, ha, ce-aţi facut? 

SANGUINO: Am pedepsit doi răufăcători. 

GIOAN BERNARDO: Faceţi dreptate, căci Dumnezeu 
va fi cu voi. 

SANGUINO: l-am lăsat legaţi fedeleș, ca să nu se mai 
ia la bătaie, cîtă vreme rămîn numai ei doi. 

GIOAN BERNARDO: Hei, ia luaţi-o din loc, căci cred 
că-l văd venind pe messer Bonifacio. 

SANGUINO: Hei, Barra, Marca, Corcovizzo, înapoi, înapoi, 
să-l lăsăm mai întîi să discute cu messer Gioan Bernardo. 

GIOAN BERNARDO: Mergeţi. Eu unul îl aştept aici, 


la răscruce. 


SCENA VIII 
Messer Bonifacio, Carubina, messer Gioan Bernardo 


BONIFACIO: Tot răul l-au făcut codoașa şi zgripţuroaica 
aia de Lucia împreună cu tîrfa de Victoria. Au vrut să-şi 
bată joc de mine, nu mă mai încred în femei cât e veacul. 
Nici în Maica Precistă... Uite că vorbesc cu păcat! 

CARUBINA: Nu mai găsi scuze, ticălosule, că le cunosc 
cum te cunosc şi pe tine. Cine-i ăsta care vine drept spre noi? 

BONIFACIO: Să nu fie cine ştie ce altă dandana: mă tem 
că diavoliţa de Lucia a pus la cale mai multe deodată. 

GIOAN BERNARDO: Eu sînt eu, sau ăsta de vine? 

BONIFACIO: Ce spuneam! Asta-i alt împielițat, mai mare 
și mai zdravăn! 

GIOAN BERNARDO: Hei, om cumsecade! 

BONIEACIO: Asta-mi mai lipsea! 

GIOAN BERNARDO: Hei, messere cu barbă neagră, ia 
spune-mi, care din noi doi sînt eu, eu, sau dumneata? Nu 
răspunzi? 

BONIFACIO: Dumneata ești dumneata, iar eu sînt eu! 

GIOAN BERNARDO: Cum eu sînt eu, hoț ce ești? Mi-ai 
furat înfăţişarea și sub chipul meu te-ai apucat să faci tică- 
loșii? Cum de te afli aici? Ce cauţi cu doamna Victoria? 

CARUBINA: Eu sînt nevasta lui, messer Gioan Bernardo, 
şi m-am deghizat așa cu bunăvoința unei doamne ca să mă 
conving, de ticăloşia lui bărbatu-meu. 

GIOAN BERNARDO: Ah, sînteţi doamna Carubina? Şi 
ăsta cum de-a devenit Gioan Bernardo? 

CARUBINA: Asta nu știu. Să zică el, că de-aia are gură. 

BONIFACIO: lar eu mi-am schimbat hainele ca să mă 
conving, de ticăloşia nevesti-mii. 

CARUBINA: Eşti un mincinos. Îndrăzneşti să negi de 
față cu mine? 

GIOAN BERNARDO: Nemernicule, așa îţi trădezi nevasta, 
care e cunoscută de toţi ca cinstită? 

BONIFACIO: Rogu-te, messere, să nu ajungem la insulte. 
Lasă-mă să-mi rezolv singur treburile cu nevastă-mea. 

GIOAN BERNARDO: Cum, mizerabile, crezi că o să scapi 
aşa uşor din mîinile mele? Vreau să-mi dai socoteală pentru 
hainele astea; vreau să ştiu cum ai abuzat de numele meu? 
Cine ştie ce ticăloşii ai comis sub această înfăţişare care, dacă 
nu bag de seamă, vor fi puse toate pe seama mea. 

BONIFACIO: Te rog să mă ierti; n-am făcut nici un păcat 
în afară de acesta cu nevastă-mea, care nu e cunoscut de nimeni 
în afară de doamna Victoria şi de cei din casa ei, care însă au 
aflat că sînt eu, şi nu matale. 

CARUBINA: Iartă-l de dragul meu, messer Gioan Ber- 
nardo. Şi nu povesti mai departe. 

GIOAN BERNARDO: Scuză-mă, stimată doamnă, dar 
mi-e imposibil să trec cu vederea această tărăşenie. Eu nu 
ştiu ce-a făcut el, ca să ştiu dacă-l pot ierta sau nu. 

BONIFACIO: Hai, Carubina, să plecăm. 

GIOAN BERNARDO: Stai pe loc, șarlatanule, că nu-mi 
scapi tu cu una, cu două! 

BONIFACIO: Lasă-mă, te rog, dacă nu vrei să ajungem 
la pumni și la palme. 

CARUBINA: Messer Gioan Bernardo, te rog, fă-o de dra- 
gul onoarei mele. 

GIOAN BERNARDO: Doamnă scumpă, onoarea dumi- 
tale va rămîne intactă, fiindcă dumneata nu puteai să faci 

nimic rău; dar eu vreau să ştiu ce ticăloşie ne-a făcut el dumi- 
tale şi mie. 

BONIFACIO: N-o să mă împiedici! 

GIOAN BERNARDO: N-o să-mi scapi! 


SCENA IX 


Sanguino, Barra, Marca, Corcovizzo, Gioan Bernardo, 
Carubina, Bonifacio 


SANGUINO: Stai pe loc, poliţia! Ce-i gălăgia asta? 

BONIFACIO: (Alta acum!) Fiţi bine-veniţi, domnilor. 
Vedeţi că m-am întîlnit cu omul ăsta îmbrăcat ca mine, care 
era cu nevastă-mea şi care a mai sărit și la bătaie. Fac plingere 
împotriva lui! 

GIOAN BERNARDO: Minti, ticălosule; şi-am să dove- 
desc, cu hainele astea de pe tine, că eşti un escroc. 

SANGUINO: Ce dracu' se petrece aici? Sînt doi gemeni 
care s-au luat la hartă! 

BARRA: Ăştia trei, socotind și ferneia, vor fi „doi într-un 
singur trup“, zice scriptura! 

MARCA: Eu cred că încearcă să afle care din ei doi este 
bărbatul femeii. 

SANGUINO: Aici trebuie să fie o ditai potlogăria. Duce- 
ţi-i pe toţi la puşcărie. 

GIOAN BERNARDO: Domnule căpitan, nu trebuie să-l 
duceţi la puşcărie decît pe el, nu şi pe mine! 

SANGUINO: Gura, netrebnicule, tu o să fii primul! 

GIOAN BERNARDO: Fie-vă milă, nu-mi faceţi una ca asta, 
eu sînt o persoană onorabilă. Sînt pictorul Gioan Bernardo, 
cunoscut ca om de bine. 

CORCOVIZZO: Domn” căpitan, vedeţi că nu se deose- 
besc unul de altul! 

CARUBINA: Stimate domnule căpitan, să dăm cărţile 
pe faţă! Cel travesti e bărbatu-meu, messer Bonifacio; ăstălalt 
e messer Gioan Bernardo. Ăsta-i adevărul şi n-avem cum 
să-l ascundem. 

GIOAN BERNARDO: ŞI, drept confirmare, uitaţi-vă dacă 
barba aia e adevărată. 

BONIFACIO: Mărturisesc că e falsă; dar eu m-am traves- 
tit cu un scop anume, pentru ceva ce ne priveşte pe mine 
şi pe nevastă-mea. 

CORCOVIZZO: Uite aici, la mine în mînă, barba omu- 
lui ăstuia, care zice că-i cinstit. 

SANGUINO: la zi-mi, omule cinstit, e sau nu e asta 
barba ta? 

BARRA: Păi sigur că e a lui, de vreme ce a cumpărat-o. 

SANGUINO: Păi atunci ăsta e ăla fals: duceţi-i şi pe el, 
şi pe femeie la pușcărie. lar dumneavoastră, messer Gioan 
Bernardo, vă ordonăm să vă prezentaţi mîine, la orele paispre- 
zece, la judecător, să depuneţi declarație, dacă nu, amenda 
e de o sută cincizeci de scuzi. 

GIOAN BERNARDO: Mă voi conforma, domnule căpi- 
tan. Acum dumneavoastră ştiţi că nimeni din cei care au 
fost înşelați nu trebuie să mă caute pe mine și că eu fac plîn- 
gere pentru toate fărădelegile comise de omul acesta sub înfă- 
țișarea mea. 

SANGUINO: Justiţia îşi va face datoria. 

CARUBINA: Și eu, biata de mine, trebuie să fiu batjoco- 
rită şi dusă la închisoare, pentru vina de a-l fi surprins în 
flagrant pe bărbatu-meu? 

GIOAN BERNARDO: Domnule căpitan, garantez eu pen- 
tru această femeie, pe care o cunosc ca preacinstită şi care 
nu are nici o vină, deşi e nevasta acestui ipochimen. 

SANGUINO: Dumneavoastră ar trebui să fiţi mulțumit 
că vă lăsăm în pace pe dumneavoastră. Femeia nu era împre- 
ună cu bărbatu-său? 

GIOAN BERNARDO: Ba da. 

SANGUINO: Atunci, o să meargă cu bărbatu-său. 

CARUBINA: Dar eu nu sînt răspunzătoare. Eu l-am urmă- 
rit şi l-am prins asupra faptei; iar acum mă întorceam de 
la doamna Victoria, certîndu-l pentru ticăloşia pe care o 
făcuse; și, dacă vă place, pot să adun cîtă lume vreți să vă 
dovedească că eu nu-s vinovată cu nimic. Să mergem după 
doamna Victoria şi toți vecinii dînsei. 

GIOAN BERNARDO: Vă asigur că doamna n-a greşit cu 
nimic. lar dacă ar fi greşit, eu mă oblig să-i răscumpăr gre- 
șeala. Pentru mine e de ajuns, și în acest sens voi face și plîn- 
gerea, să meargă la puşcărie ăsta singur; dar de la doamna 
Carubina n-am nici o pretenţie şi vă rog s-o lăsaţi să plece. 

SANGUINO: Pare că într-adevăr doamna n-are nici o 
vină. Doamnă, vă las în grija dînsului, dar ca reprezentant 
al legii vă ordon să vă prezentaţi miine, tot la orele paispre- 
zece, în faţa judecătorului pentru a lămuri situația, în caz 
contrar sînteţi pasibilă de o amendă de şaizeci de scuzi. 

CARUBINA: Mă voi conforma întocmai. 

BONIFACIO: Messer Gioan Bernardo, o să vă lămuriţi că 
nu v-am adus nici un prejudiciu, cum credeţi dumneavoastră. 

GIOAN BERNARDO: O să vedem. 

SANGUINO: Hai, să mergem! Aveţi grijă să nu fugă. Läsa- 
ţi-l împreună cu dascălul ăla de școală, pentru că îi ducem 
pe amindoi la secţie. Haidem. 


SCENA X 
Gioan Bernardo, Carubina 


GIOAN BERNARDO: Vezi, scumpă doamnă, ce necazuri 
aduce paiaţa asta divinei dumitale făpturi! Nu crezi că e drept 
să-i plăteşti cu aceeași monedă? 

CARUBINA: Dacă el nu se poartă cum trebuie, asta nu 
înseamnă că eu trebuie să fac la fel. 

GIOAN BERNARDO: Nu faci decît ceea ce trebuie, dra- 
gostea mea, cînd faci ceea ce orice om cu judecată de pe acest 
pămînt ar face. Vreau să știi, iubirea mea, că indivizii care 
l-au legat nu sînt jandarmi, ci niște oameni de bine, prieteni 
de-ai mei, care se vor purta cu el aşa cum vrem noi. Deo- 
camdată, el o să rămînă acolo; și, în timp ce băieţii o să se 
prefacă că mai rezolvă unele treburi înainte de a-l duce la 
secţie, va veni un domn pe nume Scaramur€. El va judeca 
toată tărășenia şi va hotărî ca soţul dumitale să se umilească 
în faţa noastră, care am fost jigniţi de el, și să le dea ceva băie- 
ților, nu de alta, dar pentru ca toată povestea să pară mai 
verosimilă. lar dumneata nu vei avea nimic de pierdut. 

CARUBINA: După cîte îmi dau seama, eşti un mare şme- 
cher, dacă ai știut să ţeşi toată urzeala asta. Acum înţeleg 
multe lucruri. 

GIOAN BERNARDO: Sufletul meu, de dragul dumitale, 
sînt gata să mă arunc într-o mie de prăpăstii. Or, de vreme 
ce norocul și şansa — pe care mă rog Domnului să nu o iro- 
seşti — m-au ajutat să ajung atît de aproape de dumneata, 
te rog, pe dragostea pe care ţi-am purtat-o întotdeauna și 
continui să ţi-o port, să aibi milă de inima mea atît de tare 
şi de adînc pîrjolită de flacăra divinilor dumitale ochi. Eu 
sînt cel ce te iubeşte și te adoră. Dacă cerul mi-ar fi dăruit 
ceea ce i-a dăruit ageamiului și prostovanului de soţ al dumi- 
tale, care nu-ți apreciază nurii, nicicînd în inima mea nu 
s-ar fi aprins vreo altă flacără de iubire, cum într-adevăr nici 
nu s-a aprins. 

CARUBINA: Vai mie, ce aud și ce văd? Ce mi se întîm- 
plă? Messere, eu sînt slabă de înger şi cu ușurință cred ceea 
ce-mi spui, deşi lingusșelile îndrăgostiţilor sînt bine cunoscute. 

Dar, deși doresc să-ţi alin suferinţa, dinspre partea mea nu 
văd cum aş putea-o face fără a-mi păta onoarea. 

GIOAN BERNARDO: Comoara mea, onoarea nu înseam- 
nă altceva decît stimă și bună reputaţie; dar onoarea rămîne 
intactă cînd stima şi reputaţia nu au de suferit. Onoarea 
înseamnă buna părere a celorlalți despre noi; dacă aceasta 
nu este ştirbită, nu este ştirbită nici onoarea. Nu ceea ce facem 
sau sîntem noi ne atrage onoarea sau dezonoarea, ci ceea 
ce alţii cred și gîndesc despre noi. 

CARUBINA: Fie precum spui, cu privire la oameni; dar 
cu privire la îngerii şi sfinţii care văd totul și ne judecă? 

GIOAN BERNARDO: Aceştia nu vor să fie văzuţi mai 
mult decît ei înșiși se arată; nu vor să fie temuţi mai mult 
decît se fac temuti; nu vor să fie cunoscuţi mai mult decît 
se dezvăluie ei înşişi. 

CARUBINA: Eu nu înţeleg ce vreţi să spuneți cu asta; nu 
știu dacă să aprob sau nu cuvintele dumitale. 

GIOAN BERNARDO: Să lăsăm vorbele, speranţă a sufle- 
tului meu. Îngăduie să nu se irosească în zadar frumuseţea 
pe care ţi-a dăruit-o cerul: care, pe cît a fost de darnic cu 
dumneata în drăgălășşenie şi nuri, pe atît a fost de zgârcit, 
unindu-te cu un bărbat care nici nu se sinchisește de aceste 
daruri, şi de nemilos cu mine, care mă chinui şi suspin ziua 
întreagă după ele. Or, iubirea mea, îngrijeşte-te mai degrabă 
să mă salvezi pe mine de la moarte, pentru că eu mă voi 
ucide dacă, după ce te-am avut acum atît de aproape, soarta 
mă va depărta din nou de dumneata. Viaţă a sufletului meu 
chinuit, nu e cu putinţă să-ţi știrbească onoarea mila de a 
mă readuce la viaţă; pe cînd pe mine sigur mă va-mpinge 
în mormiînt cruzimea ce mi-o arăţi. 

CARUBINA: Hai, te rog, să ne retragem într-un loc mai 
ferit, să nu vorbim aici de asemenea lucruri. 

GIOAN BERNARDO: Să mergem, iubirea mea, căci văd 
că vine cineva. 

SCENA XI 


Consalvo și Bartolomeo, /egzzi unul de celălalt şi cu mti- 


pile la spate 


CONSALVO: Mişcă dracului, ţap încornorat: să ajungem 
pînă la oamenii ăștia ca să ne dezlege. 

BARTOLOMEO: Lovi-te-ar buba rea, impotent neno- 
rocit şi încornorat al încornoraţilor! M-ai trîntit jos! 

CONSALVO: Văleleu, mi-ai rupt piciorul! 

BARTOLOMEO: Mai bine îţi rupeam gâtul. Poftim, am 
mai şi căzut! Acum ce stai, ridică-te! 

CONSALVO: Păi hai să ne ridicăm! 

BARTOLOMEO: Ba nu mă ridic deloc, asta ca să-ţi fac 
în ciudă! Vreau să stau toată noaptea aici pe jos, măgar fără 
pereche ce eşti. 

CONSALVO: Hai, ridică-te, nu te-ai mai ridica în vecii 
vecilor! 

BARTOLOMEO: Ba stai acolo şi dormi, că tot eşti culcat! 
Vezi, ticălosule, cîte am îndurat și îndur din cauza ta! 

CONSALVO: Şi-o să mai înduri! 

BARTOLOMEO: Mägar încăpaţinat, na! 

CONSALVO: Ce faci, mă muști? Jur pe toți sfinții că, dacă 
ti-a venit cheful să te joci de-a mușcatul, îţi smulg nasul sau 
o ureche! 


SCENA XII 


Scaramure, Consalvo, Bartolomeo 


SCARAMURE: Vreau să știu şi eu cine or fi ăștia doi care 
stau culcaţi în mijlocul drumului și se ceartă. 

CONSALVO: Hai, sus, porcule: o să ne facem de ruşine 
şi mai tare dacă o să ne găsească pe jos. 

BARTOLOMEO: De parcă mult îţi pasă ţie de rușine! 
Bîrna din ochi nu te deranjează, în schimb nu poţi să suporţi 
paiul! 

CONSALVO: De-aș avea mîinile libere, ai vedea tu cum 
stăm cu rușinea! Nu vrei să te scoli? 

BARTOLOMEO: Ţi-am spus că vreau să stau toată noap- 
tea așa. 

SCARAMURE: Ha, ha, ha, ăştia doi au fost legaţi şi de 
miini, şi spate-n spate: unul vrea să se ridice şi celălalt nu. 
După voce, unul îmi pare a fi chiar messer Bartolomeo; totuși 
nu poate fi el pentru că sînt amîndoi în cămașă. Hei, beţi- 
vanilor, ce-i cu voi? De ce vă tăvăliţi pe jos? 

CONSALVO: O, amabile domn, veniţi şi ne dezlegaţi, 
vă rog! Ah, messer Scaramure, dumneata eşti? 

BARTOLOMEO: Ba eu vă rog să ne lăsaţi așa. 

SCARAMURE: Doamne sfinte! Messer Bartolomeo şi 
messer Consalvo, nu mi-ar fi trecut prin cap că sînteți chiar 
dumneavoastră! Ce-aţi păţit? Ce e comedia asta? Doi oameni 
serioşi să stea în felul ăsta? Pe jos și certindu-se? Aţi înnebunit? 

BARTOLOMEO: Şi mai tare o să vă mirati cînd o să aflaţi 
ce mi s-a întîmplat mie. Vă rog, nu ne dezlegați. 

SCARAMURE: Fii fără grijă! Dar ce s-a întîmplat? 

CONSALVO: Am avut un diferend cu maţe-fripte ăsta 
şi ne-am luat la bătaie. Atunci, atrași de gălăgie, au apărut 
nişte escroci îmbrăcaţi în jandarmi și ne-au legat zicînd că 
ne duc la secţie. Pe drum însă, ne-au legat mîinile și ne-au 
pus, după cum puteţi vedea, spate în spate. Pe urmă ne-au 
luat frumuşel pungile şi au şters-o. Apoi, unul cu memorie 
mai bună s-a întors şi ne-a furat și mantiile, și pălăriile, și 
ne-a sfişiat hainele de pe noi cu un brici. După asta, am luat-o 
şi noi încoace, unde zărisem un bărbat şi o femeie. Am vrut 

să mă grăbesc ca să-i prindem sau măcar să-i strigăm, şi atunci, 
trăgînd de omul ăsta... 

BARTOLOMEO: Bine zici om, pentru că tu eşti un ani- 
mal, un bou încălțat. 

SCARAMURE: Greşiţi dacă vă insultaţi în felul acesta. 

CONSALVO: ...trăgînd, deci, de omul ăsta, a căzut ca un 
măgar cu samarul în spate şi m-a trîntit şi pe mine la pămînt; 
şi, din răutate, nu vrea să se ridice. 

SCARAMURE: Acum ridicaţi-vă că v-am dezlegat. Furia 
prea mare îi ia omului minţile şi dreapta judecată. Hai, sus, 
nu mai vreau să ştiu nimic, pentru că s-a făcut noapte. Nu 
încercați să vă luaţi iar la bătaie, căci primul care ridică mîna 
va avea doi împotriva lui. Dumneata, messer Consalvo, apuc-o 
într-acolo, iar dumneata, messer Bartolomeo, încoace. 

BARTOLOMEO: Bine, bine, să treacă noaptea asta: miine 
îl aranjez eu pe jupînu. 

CONSALVO: La revedere pe lumea ailaltă! Noapte bună 
dumitale, messer Scaramure. 

SCARAMURE: La revedere, plecaţi odată! 

BARTOLOMEO: La revedere! Vai, săracul de mine, mai 
liber m-aș simţi dacă m-aş spînzura, că măcar atunci nu m-aș 
mai putea aștepta la alte nenorociri! 


SCENA XIII 


Scaramure, singur 


Împieliţatul de Sanguino e cunoscut de toți numai ca un 
mare escroc, nu şi ca actor; se preface așa de bine, încît pare 
mai căpitan decît căpitanul însuși. Uitaţi ce le-a făcut netoți- 
lor ăstora! Acum, în vreme ce messer Gioan Bernardo încear- 
că să-şi rezolve trebușoara lui, eu vreau să-l fac pe dobitocul 

de Bonifacio nu numai să nu se plingă de mine, dar să-mi 
rămînă și îndatorat. Am ajuns: uite poarta academiei pun- 
gaşilor. (Cioc, cioc, cioc.) 


SCENA XIV 


Corcovizzo, Scaramure, Sanguino, messer Bonifacio 


CORCOVIZZO: Cine-i, cine e? 

SCARAMURE: Sînt Scaramure, dacă nu vă e cu supărare. 

CORCOVIZZO: Care Scaramure€? Asta-i nume de ţigan! 
Ce vrei? Cine ești? 

SCARAMURE: Vreau să-i spun o vorbă căpitanului Palma. 

CORCOVIZZO: E ocupat; dar aşteaptă puţin să-l întreb 
dacă vrea să te asculte. 

SCARAMURE: (Ha, ha, ha, ce pricepuţi sînt, ticăloşii! 
Arta escrocheriei are și ea legile şi regulile ei, ca orice artă.) 

SANGUINO: Care eşti, mă? 

SCARAMURE: Oameni buni! 

SANGUINO: Bun, nebun, vino mîine la secţie. 

SCARAMURE: Vă rog din suflet, ascultați-mă, e musai 
să vă vorbesc acum. 

SANGUINO: Cine zici că ești? 

SCARAMURE: Scaramure. 

SANGUINO: Nu te cunosc; spune-mi totuși ce vrei. 

SCARAMURE: Aș vrea să vă fac o rugăminte importantă. 

SANGUINO: Aşteaptă puţin; peste o oră am să duc nişte 
infractori la poliție, şi o să-mi povesteşti pe drum. 

SCARAMURE: Vai, vă rog din suflet, dacă puteți, veniţi 
puţin aici, că am să vă spun anumite lucruri care vă vor interesa. 

SANGUINO: Eşti un pisălog. Așteaptă, cobor îndată. 

SCARAMURE: (Ha, ha, ha, dacă ceilalţi sînt profesori 
sau bacalaureaţi, ăsta e doctor de-a binelea şi maestru. Cred 
că...) O, îl zăresc pe messer Bonifacio la fereastră. 

BONIFACIO: Ei, messer Scaramure, vezi unde am ajuns? 
Înţelegi matale ce vreau să zic. 

SCARAMURE: Nu, defel. Tocmai de-asta mă aflu aici. 

SANGUINO: Marş înăuntru, porc îngîmfat şi netrebnic! 
Cine ţi-a dat voie să te apropii de fereastră şi să trăncăneșşti? 

BONIFACIO: lertaţi-mă, domnule căpitan, m-am retras. 

SCARAMURE: Ha, ha, ha, ha, sînteţi daţi dracului! Toc- 
mai i-am dezlegat pe messer Bartolomeo şi pe Consalvo, care 
nu se puteau ridica de jos şi se mușcau şi se înjurau între ei. 

SANGUINO: Ha, ha, de-ai şti ce le-am făcut lui messer 
Bonifacio și pedagogului, te-ai tăvăli de ris. 

SCARAMURE: Comedia voastră e reușită, dar, pentru 
ăştia doi, riscă să devină o tragedie. 

SANGUINO: Nici chiar așa: pedagogului o să-i dăm dru- 
mul de îndată ce-i găbjim şi restul de bani; iar matale vor- 
beşte cu Bonifacio şi împacă-l cu noi. 

SCARAMURE: Mai întîi îmi voi exprima regretele. Apoi 
îl voi face să mă trimeată la messer Gioan Bernardo să-i pre- 
zint scuzele; apoi îl voi aduce în persoană să-şi ceară iertare 
şi de la el, și de la nevastă-sa; apoi, toţi împreună vă vom 
ruga să vă înduraţi și să-i dați drumul: cred că va face tot 
ce-i ceri, numai să nu-l duci la secţie. 

SANGUINO: Atunci hai, să nu pierdem timpul. Eu îl aduc, 
așa legat cum e, aici jos şi te las să-i vorbeşti între patru ochi. 

SCARAMURE: Bine, îl aştept. 


SCENA XV 


Sanguino, Barra, Marca, Bonifacio, Scaramure 


SANGUINO: Hei, Coppino, ai grijă să nu fugă! 
BARRA: Fiţi fără grijă, domn căpitan! 
SANGUINO: Și tu, fii cu ochii în patru. 
MARCA: Da, să trăiţi! 

SANGUINO: Daţi-vă puţin la o parte, ca să poată vorbi 
în linişte cu domnul acesta onorabil. Iar dumneata, dom- 
nule... — n-am reţinut cum te cheamă — ... 

SCARAMURE: Scaramure, dacă nu vă supăraţi. 

SANGUINO: Domnule Scaramur€, vorbeşte cu omul dumi- 
tale aici, în colţul ăsta. 

SCARAMURE: Mii de mulțumiri, domnule căpitan. 

SANGUINO: Mi-ajunge una. 

SCARAMURE: Ce aţi spus? 

SANGUINO: Gata, gata! 


SCENA XVI 
Scaramure, messer Bonifacio 


SCARAMURE: Messer Bonifacio, apropie-te. 

BONIFACIO: Vai, sărăcan de mine, câte încurcături pe 
ziua de azi! Vezi care sînt roadele amorului meu și-ale sfatu- 
rilor dumitale, messer Scaramure? 

SCARAMURE: Să-l ia dracu'... Doamne, iartă-mă, era 
cît pe ce să-l pomenesc pe unul dintre cei mai mari sfinţi din 
Cîţi sînt în rai. 

BONIFACIO: Pe care? Pe Sisoe? Håî, hî, hî. 

SCARAMURE: Nici chiar pe unul așa mare, unul mai 
potrivit. Dar nu-i cazul să-ţi înșir toți sfinţii pe care i-am 
pomenit cînd am aflat pocinogul; numai că, în loc să le ridic 
osanale, le-am zis cîteva tuturor! Dacă-i adevărat că pentru 
fiecare păcat se stă cîte şapte ani în purgatoriu, atunci pînă 
la Judecata de Apoi omenirea mai are de aşteptat vreo cîteva 
mii de ani. 

BONIFACIO: Nu faci bine că huleşti. 

SCARAMURE: Dar ce altceva să fac cînd am aflat de 
paguba și ruşinea dumitale? Oricum, dacă treaba asta conti- 
nuă tot aşa, sîntem doi oameni terminaţi. 

BONIFACIO: Deie Domnul ca vrăjile dumitale să mă 
poată scăpa din mîinile ăstora. 

SCARAMURE: Las pe mine, că eu n-am venit pentru 
altceva decît ca să dau de capătul acestei încurcături. Dar mai 
întîi povesteşte-mi toată tărășenia. Crezi matale că fără arta 
magiei puteam să-l înduplec pe căpitan să ne lase să vorbim 
între patru ochi, iar ăştilalți să stea hät și să se uite aiurea? 
Ştii că ăştia nu permit una ca asta nici chiar cunoscuţilor 
sau prietenilor lor? 

BONIFACIO: Ca să-ţi spun drept m-a cam mirat şi pe 
mine treaba asta. 

SCARAMURE: Am purces cu umilință, cu rugăminți și 
implorări şi cu un scud. Dar, mai înainte de orice, povesteş- 
te-mi, te rog, ce s-a întîmplat. 

BONIFACIO: Ce vrei să-ţi povestesc? Sint un urgisit. 
Uite ce mi-au făcut reţetele și remediile dumitale! Uite care 
i-a fost dragostea tîrfei ăleia, uite ticăloşia codoașei de Lucia, 
care m-a făcut să cred lucruri pe care nu le-aş fi crezut nici 
dacă le-ar fi rostit Scaraoţchi în persoană! 

SCARAMURE: Mă tem că nu a fost vina ei, nici a doam- 
nei Victoria şi nici a mea, ci a dumitale! 

BONIFACIO: Rogu-te, explică-mi-o şi pe-asta! 

SCARAMURE: Eşti absolut sigur că șuviţa de păr pe care 
ti-am cerut-o ca să i-o pun păpușii îi aparţinea doamnei 
Victoria? 

BONIFACIO: Sînt sigur pe dracu' să mă ia și pe mine, 
şi pe curva de soartă. Şuviţa aia e a nevesti-mii, veni-le-ar 
rău şi ei, și cui i-a dat prin cap să ne căsătorească, și răspopi- 
tului care ne-a primit la altar: şuviţa aia am adunat-o eu în 
grabă sîmbătă seara, pe cînd se pieptăna. 

SCARAMURE: Acum înţeleg eu tot adevărul. 

BONIFACIO: Și de la cine, mă rog, îl înţelegi? 

SCARAMURE: De la cine-l ştie şi tocmai mi l-a spus. 
i-am cerut eu cumva păr din capul nevesti-tii? 

BONIFACIO: Nu; mi-ai cerut păr de femeie! 

SCARAMURE: Ba, pe toţi dracii, ţi-am cerut păr „de-al 
femeii“, şi nu păr „de femeie“ oricare o fi ea. Ce, credeai 
că fac o păpuşă ca să se joace fetiţele cu ea? 

BONIFACIO: Și ce deosebire vezi, mă rog, între păr de 
femeie şi păr de-al femeii? 

SCARAMURE: O deosebire pe care o pricep şi ţîncii cînd 
încep să-și folosească mintea. Nu trebuia noi să facem o ima- 
gine a ci? 

BONIFACIO: Să-ţi spun drept, n-am mintea dumitale. 
Uneori crezi că, dacă dumneata ai priceput un lucru, musai 
trebuie să-l fi priceput şi ceilalți. Dar nu e întotdeauna așa. 

SCARAMURE: Fir-ar să fie, asta e pricina pentru care 
s-a stricat efectul magiei mele. Ceara a fost aleasă şi descîn- 
tată în numele doamnei Victoria; tot în numele ei am mode- 
lat păpuşa; iar părul era al nevesti-tii: de aici s-a tras toată 
încurcătura. Nevastă-ta în casa Victoriei: Victoria s-a îndră- 
gostit, dar nevasta dumitale a fost atrasă. Nevastă-ta îmbră- 
cată cu hainele Victoriei, iar Victoria, lăsată despuiată. 
Nevastă-ta în locul Victoriei, în casa Victoriei, în patul Vic- 
toriei, în rochia Victoriei; Victoria se aprinde şi arde de dorul 
tău. lar Victoria şi Lucia și nevasta dumitale, toate sînt cum 
nu se poate mai mirate. Lucia, dacă-și mai aduce cumva aminte 
că i-a dus nevestei dumitale hainele doamnei Victoria, sigur 
nu-și amintește cum și de ce a făcut-o. Doamna Victoria este 
extrem de uimită că dumneata, îmbrăcat ca messer Gioan 
Bernardo, şi nevasta dumitale, îmbrăcată cu hainele ei, v-aţi 
suit împreună în propriul ei pat, că la ora aceea aţi putut 
găsi toate ușile deschise şi dumneata, și soţia dumitale, și că 

Lucia, buimăcită, v-a condus pe amîndoi înăuntru; în vreme 
ce ea cu slugile ei aveau de lucru în salon și n-aveau cum să 
plece pînă la o anumită oră. Ai să vezi că soţia dumitale e şi 
acum amețită: căci nu-și aduce aminte din ce motiv s-a îmbră- 
cat cu hainele celeilalte şi cum de-a ajuns în camera aceea. 

BONIFACIO: Încurcătura asta pare cam gogonată. 

SCARAMURE: O s-o înţelegi mai bine după ce o să ieşim 
cu totul din ea. 

BONIFACIO: Mă mir. Şi oricum rămîne o îndoială: de 
ce nevastă-mea, venind în locul doamnei Victoria, dacă zici 
că efectul s-a produs în ea, şi nu în cealaltă, și deci trebuia 
să mă iubească, m-a supus la niște chinuri pe care nu le-ar 
suporta nici măcar un cîine? 

SCARAMURE: Păi ţi-am spus deja că, din pricina şuviței 
de păr, nevastă-ta a fost doar atrasă în acea încăpere; dar 
n-avea cum să fie îndrăgostită, deoarece ceara nu a fost aleasă, 
nici modelată, nici încălzită în numele ei! 

BONIFACIO: Acum pricep tot. Înainte nu înţelesesem 
prea bine. 

SCARAMURE: Acu' gata! Am discutat prea mult despre 
asta. Hai să vedem cum le putem da ceva ăstora ca să scăpăm 
din mîinile lor, să se prefacă eventual că ai fugit sau altceva 
de soiul ăsta; pentru că restul lucrurilor nu-s greu de îndreptat. 

BONIFACIO: Eu nu am mai mult de opt scuzi la mine, 
dar îi dau pe toți; şi dacă vor mai mulți, promit să le mai dau. 

SCARAMURE: Ăştia nu pot fi amăgiţi cu promisiuni. 

BONIFACIO: Atunci le dau și mantia şi inelele de pe 
deget. Dar, dacă intervii dumneata, cred că o lasă mai ieftin, 
că ăştia pentru un scud sînt în stare să se lepede şi de Cristos, 
şi de mă-sa, și de mama mă-sii! 

SCARAMURE: Nu-l cunoşti pe căpitan! 

SCENA XVII 
Sanguino, Scaramur€, Bonifacio, Barra 


SANGUINO: Aş vrea să știu cînd aveţi de gînd să termi- 
naţi conversaţia! Sau credeţi că o să stăm aici toată noaptea 
aşteptîndu-vă pe voi? 

SCARAMURE: Iertare, domnule căpitan, dacă v-am supă- 
rat lăsîndu-vă să aşteptaţi. Dar, dacă tot aţi îngăduit asta, 
îngăduiți-ne şi să vă spunem o vorbă. 

SANGUINO: Nu mai ascult nimic, e momentul să ple- 
căm la secţie: mîine vom avea destul timp să vorbim. Hai, 
să mergem! Băieți, haidem! 

BONIFACIO: Aoleu, Cristoase Dumnezeule, ajutaţi-mă! 

SCARAMURE: Vă rugăm mult, domnule căpitan. 

BONIFACIO: Și eu vă rog, cu toată umilinţa. 

SANGUINO: Fie! Am zăbovit atita, pot să mai zăbovesc 
o clipă. 

SCARAMURE: Domnule căpitan, ceea ce vrem noi să vă 
spunem este că dumneavoastră nu vă poate fi de nici un 
folos păţania omului ăstuia cumsecade, pe cînd, acceptînd 
un mic dar de la dinsul și lăsîndu-l liber, o să aveţi de la el 
veşnică recunoştinţă și supunere. 

SANGUINO: Mă aşteptam să vii cu această propunere 
de a înșela justiţia. Mă mir ce curaj ai, om lipsit de conștiință 
civică ce ești, să speri că eu aș lăsa să-mi scape un infractor 
de teapa ăstuia! Poate n-ai înţeles! Eu ţi-am îngăduit să-i 
vorbeşti, ca să te pot pedepsi mai bine pentru greșeala ta şi 
să te fac pildă pentru alţii. Şi ca să nu ai nici o îndoială, o 
să te bag și pe tine la pușcărie, împreună cu el. Hei, Coppino! 

BARRA: Ordonaţi, domn căpitan! 

SANGUINO: Vezi de-l leagă și pe ăstălalt! 

SCARAMURE: Îndurare, domnule căpitane, mai întîi 
ascultaţi-mă. 

BONIFACIO: Domnule căpitan, vă rog pe ce-am mai sfint, 
pe Maica Precista, pe Dumnezeu Tatăl, pe toţi sfinţii părinţi! 

SCARAMURE: Ridică-te, că eu nu ţin să fiu divinizat: 
nu sînt nici regele Spaniei, nici sultanul Turciei! 

BONIFACIO: Vă rog mult, aveţi milă de mine şi nu vă 
enervați; aduceți-vă aminte că nu-i om fără de păcat şi că 
toţi avem nevoie de mila lui Dumnezeu, care ne iartă pe atât 
cît și noi iertăm greșiţilor noștri. 

SANGUINO: (Dacă avea ceva mai multă carte, ticălosul 
ăsta era bun de popă.) Greselile trebuie pedepsite, n-ai aflat-o 
încă? 

BONIFACIO: Dacă toate greşelile s-ar pedepsi, n-ar mai 
fi loc de iertare. 

SANGUINO: Du-te naibii, că n-am timp de ceartă. 

SCARAMURE: Taci matale, messer Bonifacio, şi lasă-mă 
pe mine. Domnule căpitan, de n-ar fi îngăduit cerul ca eu 
să-l ademenesc pe omul ăsta, aducînd prejudiciu justiţiei şi 
dezonoare domniei voastre, care este cunoscut în tot Nea- 
polul ca om onest... 

SANGUINO: Să lăsăm lingușelile. Nu sînt eu cel ce hotă- 
răşte pedeapsa, ci superiorii mei. Ştii prea bine că sarcina mea 
e să-i bag la pușcărie pe răufăcători sau pe cei bănuiți de 
infracţiune. Restul nu e treaba mea. 

BONIFACIO: Vai, vai, ce mă fac! 

SCARAMURE: Dragă domnule căpitan, dacă domnia voas- 
tră mă va asculta, sînt sigur că-mi va da dreptate. 

SANGUINO: N-am chef să mă enervez! Așa că te poftesc 
să ai argumente convingătoare, aşa cum promiți; de nu, noap- 
tea asta n-o să dormiţi în patul vostru! 

BONIFACIO: Cristoase, ajută-mă! 

SCARAMURE: Domnia voastră ştie că la noi nu-i ca-n 
alte ţări necivilizate. La noi tîrfele nu sînt numai tolerate... 

SANGUINO: Dacă bine înţeleg eu, ăsta laudă ţara noas- 
trä pentru că e un soi de bordel și are o droaie de curve: iată 
un paradox demn de interes. 

SCARAMURE: Vă rog să mă ascultați. Ziceam că, în con- 
formitate cu legile civile şi reglementările municipale, nu 
numai că sînt tolerate, ci chiar protejate și tratate cu deosebit 
respect, cum rezultă dintr-o ordonanță recentă care spune 
că nici unei persoane, nobile sau nenobile, bogate sau sărace, 
nu-i este permis, sub grea pedeapsă, să cuteze a jigni sau adresa 
cuvinte ofensatoare şi necuviincioase curtezanelor, adică 
tîrfelor: ceea ce, între noi fie vorba, nu s-a legiferat niciodată 
pentru femeile cinstite... 

SANGUINO: (Nici c-am întîlnit un firoscos mai mare.) 
Vorbeşti prea mult și pe departe. Și am senzaţia că ne iei 
peste picior și pe mine, şi pe nenorocitul ăsta care așteaptă 
rezultatul poliloghiei sau predicii sau disertaţiei — sau ce 
naiba o fi trăncăneala asta a ta. Așa că termină mai repede, 
că nu-ţi mai dau decit cîteva minute. 

BONIFACIO: Te rog, vorbeşte-i de mine. Ce treabă avem 
noi cu legile astea? 

SCARAMURE: Avem, pentru că de aici rezultă că nu poate 
fi pedepsit cel care le frecventează... 

SANGUINO: Încep să înţeleg unde bate. 

BONIFACIO: Și eu, slăvit fie numele Domnului! 

SCARAMURE: Şi încă şi mai abitir se fereşte justiția să-i 
admonesteze ori învinuiască pe cei care merg la femeile cinstite, 
căci consideră necivilizat să-i scoţi unui bărbat cumsecade 
şi vrednic de cinste coarnele de unde le ţine ascunse și să i 
le lipeşti în frunte. De aceea, fie fapta cunoscută chiar de tot 
orașul, n-ai cum să-l dai pe mîna justiţiei decît dacă partea 
implicată nu se rușinează să deschidă proces. Şi nici chiar 

şi atunci pedepsirea celui care pune coarnele nu compensează 
rușinea pe care o resimte încornoratul la trîmbiţarea în public 
a necazului său. De aceea mai mare ar fi dauna provocată de 
justiţie decît de delincvent. Şi chiar atunci cînd toată lumea 
ştie că ai coarne, prin proclamarea lor în justiţie, ele devin 
mult mai solemne și măreţe. Așadar, într-o asemenea situa- 
tie, orice om cu judecată consideră că mai mult are de cîşti- 
gat dacă justiţia închide un ochi. Căci un încornorat tăinuit 
poate că nu s-ar răzbuna, dar unul dat în vileag e obligat s-o 
facă. Prin urmare e bine să se evite excesul de zel. În înche- 
iere, zic că fapta care i se impută lui messer Bonifacio i se 
datorează femeii care, fie ea tîrfă sau cinstită, nu trebuie să-i 
atragă unui om stimabil ca dînsul... 

BONIFACIO: Sînt o persoană onorabilă, locuiesc în car- 
tierul San Paolo. 

SCARAMURE: ...pedeapsa cu închisoarea, ca să nu mai 
spun că s-ar crea un precedent periculos. Domniei voastre, 
care sînteţi o persoană discretă, cred că-i ajunge ce-am spus 
pentru a înţelege toată situaţia. 

SANGUINO: Dacă de vină sînt femeile, îmi pare foarte 
rău că l-am reţinut. Şi-mi cer ierare în fața lui Dumnezeu 
şi a lumii, căci n-am avut intenţia de a compromite onoarea 
cuiva. Dar vreau să aflaţi şi tu, şi el, şi ceilalți de față că lucrul 
ăsta nu stă în putinţa mea. Omul ăsta mi-a fost predat de 
un Oarecare messer Gioan Bernardo, pictor, cu care el se stră- 
duia să semene, punîndu-și barbă falsă, şi se mai străduie 
şi acum, cu pelerina asta de pe el. lar barba o are aici, pe la 
unul dintre băieți; dacă vreţi să aflaţi cum îi stă cu ea, puteţi 
veni miine la ora paisprezece, la secţie, cînd o să-i punem 
fată în față pe ei şi bărbile lor. 

BONIFACIO: Vai mie, ajutaţi-mă, pentru numele lui 
Dumnezeu! 


291 


SANGUINO: Or, omul acela îi face proces pentru tică- 
Joşiile pe care acesta le-o fi făcut sub înfățișarea lui. Și prin 
urmare se poate ca pe viitor să i se impute de vreun păgubaș 
cine ştie ce daune provocate de acesta. 

BONIFACIO: Domnule căpitan, dinspre partea asta să 
n-aveţi nici o grijă. 

SANGUINO: Nu eu sînt ăla de-și face griji. Așa că pri- 
cepe şi tu, şi toată lumea că dacă te duc la secţie n-o fac că-mi 
place mie, ci pentru că trebuie să dau socoteală de asta. Iar 
pictorul e foarte jignit şi e hotărît ca mîine-dimineaţă să-ți 
facă citaţie. În afară de asta, se mai plinge de el şi nevastă-sa; 
femeia şi Gioan Bernardo ar putea să-mi dea nu puţină bătaie 
de cap. 

SCARAMURE: Dinspre partea femeii să n-aveţi teamă. 

SANGUINO: Ba chiar de ea mă tem. Din gelozie muie- 
rile sînt în stare să ducă de rîpă şi viaţa, și onoarea bărbatului. 
Aşadar, ziceți-mi ce anume pot face eu pentru voi: pot să 
vă compătimesc, dar nu să vă ajut! 

SCARAMURE: Domnule căpitan, domnia voastră vor- 
beşte ca un sfânt. 

BONIFACIO: Ca un evanghelist, nu alta; cu evlavie! 

SANGUINO: Așa că hai să mergem. Coppino, adu-l şi 
pe pedagog şi hai s-o luăm din loc. 

SCARAMURE: Domnule căpitan, mi-a venit o idee! 

SANGUINO: Care anume? 

SCARAMURE: Eu mă pun chezaș că — dacă ne mai îngă- 
duiţi o zăbavă de cîteva minute — pot să-l împac pe messer 
Gioan Bernardo cu messer Bonifacio. 

BONIFACIO: O, de-ar vrea Domnul şi de-ai putea 
dumneata! 

SANGUINO: Mă iei peste picior. Asta e cu neputinţă. 

SCARAMURE: Ba e chiar necesar. Cînd va afla cum stau 
lucrurile, cred că n-o să avem probleme. Îi sînt prieten apropiat, 

aşa încît, dacă-l găsesc în pat, îl trezesc şi-l fac să vină pînă 
aici şi să cadă la învoială cu cestălalt. Însă dumneata, messer 
Bonifacio, sigur trebuie să-i ceri iertare şi să-i dai satisfacţie 
cu vorba și cu fapta, să te umileşti, pentru că el, fără îndoială, 
se socotește prejudiciat. 

BONIFACIO: Așa e drept. Promit să-i sărut picioarele 
şi să-i rămîn pe veci îndatorat și prieten, dacă mă iartă pentru 
această greșeală și nu mă face de rîsul tuturor. Și la fel vă 
promit și dumneavoastră, domnule căpitan. 

SANGUINO: Ridică-te, nu-mi săruta picioarele pînă n-oi 
ajunge papă. 

BONIFACIO: Vă rămîn îndatorat dacă ne mai îngăduiţi 
puţin timp ca să rezolvăm şi treaba aceasta. lar pe dum- 
neata, messer Scaramure, te rog cu toată inima, cu maţele 
şi cu rărunchii, să pui suflet în vorbele pe care i le vei spune 
lui Gioan Bernardo. 

SCARAMURE: Sînt convins că, sub un pretext oarecare, 
voi reuși să-l aduc aici; iar odată adus, cu scuzele și umilința 
dumitale, cu intervenţia domnului căpitan — dacă se îndură 
să ne-ajute — şi cu argumentele mele, nu se poate să nu izbu- 
tim; și e obligatoriu să nu fii nerecunoscător cu generozitatea 
domnului căpitan. 

SANGUINO: În ce mă priveşte pe mine, eu nu vreau 
nimic; dar va trebui să te-arăți mărinimos cu băieţii ăştia, 
dacă nu de altceva, măcar ca să le închizi gura. Dar mai am 
o pretenţie; să te împaci cu nevastă-ta și să le ceri iertare şi 
ei, și pictorului. Cînd am să-i văd pe amîndoi multumiti și 
împăcaţi, atunci voi opri procedura, pentru că nu mă pot 
împiedica să-mi fie milă de sărmanul messer Bonifacio. 

BONIFACIO: Domnule dragă, iată-mă aici, trup și suflet 
la ordinele dumneavoastră. Pentru băieţii din patrulă, uite 
aici inelele, tot ce am în pungă şi blestemata asta de mantie 
de care oricum vreau să mă lepăd cît mai repede. 

SANGUINO: Hai, gata! Vorbeşti de cioara de pe gard! 
Nu se va-ntimpla nimic din toate astea dacă messer Gioan 
Bernardo şi nevasta dumitale nu vor fi satisfăcuți. 

BONIFACIO: Eu sper să fie satisfăcuți. Hai, messer Scara- 
mur€, te rog eu, du-te după ei! 

SCARAMURE: Pe el îl voi aduce cu un pretext bine ticluit, 
iar nevasta dumitale nu mă îndoiesc că va veni, dacă ţine 
la onoarea ei. 

SANGUINO: Hai, grăbeşte-te, de vrei să ne mai găseşti aici. 

SCARAMURE: Mă întorc într-o clipă. 

BONIFACIO: O, Cristoase, ajută-mă! 

SANGUINO: Hai să mergem înăuntru, să-i așteptăm acolo. 


SCENA XVIII 
Gioan Bernardo, Ascanio 


GIOAN BERNARDO: Așadar, fiule, întorcîndu-ne la ce 
spuneam, părerea generală este că lucrurile sînt astfel rînduite 
încât natura nu duce lipsă de ce-i trebuie şi nu abundă în ce 
îi e de prisos. De pildă, scoicile n-au picioare pentru că, oriunde 
s-ar afla în mare, au tot ce le trebuie ca să supravieţuiască, 
adică apă şi căldură de la soare — a cărui putere pătrunde 
pînă în adîncul apei. Cîrtiţele n-au ochi, pentru că își duc 
viaţa în pămînt şi n-au nevoie decit de pămînt. Cine n-are 
meşteșug, n-are nici scule. 

ASCANIO: Aşa e, fară îndoială. Am auzit că un anume 
zeu, pe nume Momos, care-i lua peste picior pe ceilalți zei, 
l-a întrebat într-o zi pe Mercur, interpretul și avocatul Olim- 
pului, de ce orice catarg se prinde în funii, și numai unul 
se ține în sus singur. Sau, ca s-o zic mai pe șleau — să mă ierte 
urechile simandicoase! —, de ce n-are păsărica nasturi? La 

care Mercur a răspuns: „Ca să-ţi răspund şi eu tot pe şleau, 
pentru că cocoșelul n-are degete ca să-i descheie. “ 

GIOAN BERNARDO: Ha, ha, ha! 

ASCANIO: Aşadar, în continuarea celor spuse de dum- 
neavoastră, niciodată nu vei afla greșeală decît numai În apa- 
rență, în rînduiala naturii şi a minţii. 

GIOAN BERNARDO: Ai dreptate. Toate greșelile care 
se întîmplă se datorează lipsei de noroc: spre exemplu aceleia 
care i-a dat asemenea dar stăpînului tău, iar mie mi l-a refuzat. 
Norocul aduce onoruri cui nu le merită, dă pămînt gras 
cui nu-l însămâînțează, dăruieşte livadă bogată cui n-o culege, 
bani din belșug cui nu ştie să-i cheltuiască, copii mulți cui 
n-are cu ce-i creşte, poftă de mîncare cui n-are ce băga în 
gură, pesmeţi cui n-are dinţi. Dar ce spun eu, trebuie să-l 
iertăm pentru că se știe că norocul e orb și, prin urmare, 
cînd caută cui să dea darurile pe care le are, bîjbîie și de cele 
mai tăulte ori dă peste proşti, nesimţiţi sau ticăloși, de care 
e plină lumea. Mare minune dacă dă peste un om cinstit, 
fiindcă ăştia sînt doar cîţiva. Și încă şi mai mare e minunea 
dacă nimereste un om cu adevărat merituos, căci ăștia se 
numără pe degetele de la o mînă. Și de fapt nu e vina lui, ci 
e vina cui l-a creat, dacă l-a creat cineva. Dar, creat ori necreat, 
degeaba dai vina pe el şi degeaba îl cauţi pe adevăratul vinovat. 

ASCANIO: Tocmai de aceea, cui îi e dat să-l poată căuta 
și găsi nu trebuie să zăbovească nici o clipă. Dar poate că 
nu-i lipsit de rost că meritul şi norocul sînt mereu despăr- 
tite: pentru că așa unul are nevoie de altul și fiecare îl iubește 
pe celălalt. Cui îi e dăruit meritul să-i fie refuzat norocul, 
şi cui îi e dăruit norocul să-i fie refuzat meritul. 

GIOAN BERNARDO: Că bine mai vorbeşti, fiule! Văd 
că la tine mintea a luat-o înaintea vârstei! Tot ce spui e 
adevărat şi tocmai am încercat-o pe pielea mea. Deşi fericirea 
de care-am avut parte astă-seară nu mi-a fost dată de zei 

sau de natură; deși mi-a fost refuzată de noroc, mintea mi-a 
arătat prilejul, străduinţa m-a făcut să înșfac norocul de păr, 
şi perseverenţa, să nu-l las să-mi scape. Oricînd ești la strîm- 
toare, greu e pînă scoţi capul, căci pe urmă trupul şi mem- 
brele vin de le sine. Referitor la doamna Carubina, sînt sigur 
că pe viitor nu va mai fi nevoie de atîta silință, de atitea dis- 
cuţii, argumente, motive şi introduceri. 

ASCANIO: Așa e, pentru că e de ajuns o dată să fie folo- 
site toate împreună și bine, ca să vorbiţi acum amîndoi pe 
aceeași limbă: ochii se privesc, limbile vorbesc, inimile se înţe- 
leg. Uneori, ceea ce aduce clipa dăinuie pe vecie. 

GIOAN BERNARDO: Ai dreptate! Vezi ușa asta? 

ASCANIO: Da, domnule. 

GIOAN BERNARDO: Ăsta-i locul unde-l ţin ascuns. Nu 
trebuie să ne-atingem de ea pînă nu mă lămuresc cu messer 
Scaramur€. Cred că, la ora asta, el a rezolvat totul și mă caută 
pe mine. Pînă una-alta, tu du-te și adu-o încoace cât poți de 
repede pe doamna Carubina. 

ASCANIO: Aşa voi face. Cred c-o să vă găsim tot aici. 

GIOAN BERNARDO: Fără îndoială, căci voi termina 
repede cu messer Scaramure. Du-te acum! 


SCENA XIX 


Messer Gioan Bernardo, singur 


Pe mormîntul unui consătean de-al meu un oarecare Gior- 
dano Bruno a scris un epitaf care sună cam aşa: 


Întîiul nasture cine-l încheie prost 
nici unuia apoi nu îi mai dă de rost; 
aşa şi eu ştiut-am soarta mea din zori, 
de-aicea zac şi sînt pămînt de flori. 

Primul nasture pe care l-a încheiat strimb messer Boni- 
facio a fost cînd s-a îndrăgostit de Victoria; al doilea, cînd 
s-a înţeles cu messer Scaramur€ să-și folosească arta magiei 
pentru a-l pune pe Scaraoţchi să-i aducă pe sus femeia care-i 
convenea lui. De aici au început să curgă toate celelalte belele, 
unele după altele. Acum nu-mi mai rămîne decît să pun 
cireașa pe tort: adică să-l fac să ne cerşească milă și iertare 
pentru jignirea pe care ne-a adus-o el nouă, doi neprihăniţi. 


SCENA XX 
Gioan Bernardo, Ascanio, Scaramure, Carubina 


GIOAN BERNARDO: Ce repede aţi apărut! 

ASCANIO: l-am întâlnit cînd tocmai veneau. 

SCARAMURE: Hai că acum sîntem toți, putem să-l 
liberăm pe nenorocit din chinurile astea de iad. 

CARUBINA: Dar-ar Domnul să nu-l mai văd la faţă, ne- 
ghiob cum e. 

GIOAN BERNARDO: Acum sîntem toți. Doamnă Caru- 
bina, dumneata cu Ascanio prefăceţi-vă că veniţi nechemați. 
Dar mai întîi lăsaţi-ne pe mine şi pe messer Scaramure să 
aranjăm lucrurile cu Sanguino şi cu ceilalți; iar între timp 
puteți să vă ascundeţi aici, după colţ. 

CARUBINA: Foarte bine te-ai gindit. Hai, Ascanio! 

ASCANIO: Să ne pitim aici, coniţă, ca să auzim și noi 
ce vorbesc şi să alegem momentul cel mai potrivit pentru 
a ne face apariţia. 

CARUBINA: Prea bine. 


297 


SCENA XXI 
Scaramure, Gioan Bernardo, Corcovizzo, Ascanio, Sanguino 


SCARAMURE: Să batem la ușă. (Cioc, cioc, cioc.) 

CORCOVIZZO: Cine e? 

SCARAMURE: Oameni buni. Anunţă-l pe domnul căpi- 
tan că sîntem aici. 

CORCOVIZZO: Îndată, domnule. 

SCARAMURE: Ăsta-i Corcovizzo: acum cred că-i zic 
Coppino sau nu știu în ce alt fel. 

SCARAMURE: Ce de-a travestiri! Parc-am fi la teatru. 

ASCANIO: Mai lipsea să-și pună mască și doamna 
Carubina. 

SANGUINO: Aţi venit? N-aţi adus-o şi pe nevastă? Fiţi 
atenţi că fără ea nu putem face nimic. 

SCARAMURE: E pe drum, domnule căpitan, trebuie să 
vină dintr-un moment într-altul. 

SANGUINO: Aşteptaţi că-l aducem jos pe omul nostru. 

SCARAMURE: Să te ţii băţos, la început. 

GIOAN BERNARDO: Las pe mine. 

SANGUINO: Fiţi bine-venit, messer Gioan Bernardo. 

GIOAN BERNARDO: Bine v-am găsit pe domnia voas- 
trå. Cum am aflat de la messer Scaramure că doriţi să mă 
vedeți, am sărit din pat şi am dat fuga încoace, temîndu-mă 
să nu se fi descoperit vreo potlogărie făcută de răufăcătorul 
acela sub înfăţişarea mea. 

SANGUINO: Răufăcătorul uite-l aici. Dar, pe toţi dracii, 
nu eu am trimis să te cheme, ci messer Scaramur€ m-a rugat 
să-i mai dau un răgaz înainte de a-l duce pe ticălos la secţie, 
spunînd că lucrul acesta n-o să te supere cînd vei afla ce 
motive l-au împins pe omul nostru să se travestească. Eu, 
ca să-ți fac plăcere dumitale şi mișcat de rugăminţile lui 

messer Scaramur€, ca să nu mai pomenesc de lacrimile şi 
văicărelile împricinatului, v-am așteptat. Dar n-am trimis 
eu să te cheme. 

BONIFACIO: Fie-vă milă, pentru numele Domnului! 

GIOAN BERNARDO: Messer Scaramure, mi-ai zis că mă 
cheamă domnul căpitan! Cum de m-ai înșelat în felul acesta? 
Asta-i prietenia dumitale? Ai încercat şi, după cît se vede, 
continui să-i ţii partea și să-i vii în ajutor acestui om cu con- 
ştiinţa pătată, prejudiciindu-mă pe mine. Domnule căpitan, 
eu continui să mă pling de omul ăsta care a abuzat de numele 
meu, dar a abuzat şi de autoritatea și de numele domniei 
voastre cînd m-a cărat pînă aici, deranjind atâta lume. 

BONIFACIO: Fie-vă milă, în numele Domnului și al Sfin- 
tei lui Maici. 

SANGUINO: Mai domol! Să vedem dacă putem îndrepta 
pocinogul ăsta. Să vedem dacă e chiar aşa de vinovat. lar dum- 
neata, dacă eşti aici, gîndeşte-te bine la ce faci și nu te lăsa 
pradă furiei. 

GIOAN BERNARDO: În ce mă priveşte, tărâșenia asta 
nu se poate îndrepta nici acum, nici altă dată; ba dimpo- 
trivă, nici după ce justiţia își va face datoria nu cred să se 
termine lucrurile între noi. 

SCARAMURE: Dragul meu messer Gioan Bernardo, ceea 
ce eu am făcut și fac nu cred să-ţi știrbească în vreun fel onoa- 
rea. Ori de cîte ori se va descoperi vreo infracţiune comisă 
pe timp de noapte de o persoană cu înfățișarea dumitale, 
sîntem cu toţii martori că ea trebuie pusă pe seama lui messer 
Bonifacio; dar neaflînd pînă acum decît de unele păcate 
ușoare, legate de el și de nevastă-sa, ar fi bine să te mai 
liniștești. 

GIOAN BERNARDO: Înţeleg că s-a travestit ca lumea să 
priceapă că eu m-am întîlnit cu nevastă-sa și ca să ne zăpă- 
cească pe amîndoi şi să ne pună vieţile în primejdie. Nu 
ştiţi că pe ea încearcă s-o înșele, iar mie să-mi facă zile fripte? 

BONIFACIO: Să mă ferească Dumnezeu! De ce tocmai 
dumitale, dragă messer Gioan Bernardo? Mă jur pe Dum- 
nezeu și îţi cer iertare. 

GIOAN BERNARDO: Lasă lingușeala, rogu-te! 

BARRA: Acum, cînd i-a ajuns cutitul la os, ticălosul e 
numai lapte şi miere. Dacă norocul se va îndura de el, o să 
vă facă la toţi pe plac. 

SANGUINO: Ei hai, aveţi oleacă de milă, cel puţin pînă 
nu se dovedeşte că ar fi făcut vreo altă bleaznă. Că ceva 
necurat tot e la mijloc: pentru că şi nevastă-sa era travestită, 
după câte îmi zice el. Dar asta nu înseamnă neapărat că prin 
asta el vroia să fii confundat cu el. 

SCARAMURE: Ca să nu mai spun că nevastă-sa se traves- 
tise într-o femeie care, să-mi fie iertat, e foarte frecventată 
de messer Gioan Bernardo. Hai, messer Gioan Bernardo, 
eu însumi te rog să nu uiţi de preceptele sfinte care ne învaţă 
să fim milostivi. Eu ştiam prea bine că n-ai fi venit pînă aici 
dacă nu-ţi vorbeam în felul acela. Am abuzat de numele 
domnului căpitan, fiind convins că n-o să-mi purtaţi nici 
unul pică, deoarece eu vreau să-mi fac milă şi pomană cu 
un nenorocit, fără a dăuna prin asta nimănui. 

BONIFACIO: Messer Gioan Bernardo, dragul meu, mă 
ofer să răscumpăr orice pagubă și pretenţie ai putea avea. Messer 
Gioan Bernardo, te rog, îngăduie sufletului nenorocitului 
de Bonifacio să se îndatoreze pe veci la dumneata, care, dacă 
vrei, îl poţi acoperi de rușine. Onoarea mea e în mîinile dumi- 
tale: n-am să tăgăduiesc niciodată că, mulţumită generozității 
dumitale, mi-am salvat onoarea. Dacă-ţi faci pomana asta, 
ho, ho, ho... 

SANGUINO: Tocmai bine, uite-o și pe nevastă-sa. 

SCENA XXII 


Carubina, Sanguino, Scaramur€, Gioan Bernardo, Boni- 
facio, Barra, Corcovizzo, Ascanio, Marca 


CARUBINA: Văd că necredinciosul de bărbatu-meu e 
tot aici. 

SANGUINO: Asta da noutate! Cred că ăi de se ocupă 
cu cazurile de conştiinţă nu și-au putut închipui pînă acum 
că un bărbat poate fi numit necredincios pentru că-i face 
ce trebuie nevestei lui proprii şi legitime. 

SCARAMURE: Haide, să lăsăm deoparte şi ironiile, și 
furia. Lucrul ăsta trebuie rezolvat de noi, aici, mulţumită dom- 
nului căpitan, care ne face favoarea să discute despre onoarea 
dumitale, doamnă Carubina. Rușinea bărbatului dumitale 
n-are cum să servească drept reparaţie morală onoarei matale; 
şi nici a dumitale, messer Gioan Bernardo. 

BONIFACIO: Asta-i lucru sigur. Aveţi milă, îndurare, 
îngăduință și mizericordie, pentru numele lui Dumnezeu! 
Messer Gioan Bernardo, nevastă dragă, iertați-mă, pentru 
această primă oară. 

BARRA: Mare ciudățenie și lumea asta! Unii fac păcate 
peste păcate și nu se căiesc o dată, măcar pentru alea de sar 
în ochi. Alţii se căiesc numai după un puhoi de greşeli; alții 
dau de belea la prima; alții nici n-au păcătuit încă și se con- 
sideră vinovaţi; alţii suferă fără a păcătui, iar alții fac peni- 
tentă pentru păcatele altora. Dacă ne gîndim bine, la omul 
ăsta se întîlnesc toate astea la un loc. 

BONIFACIO: Eu vă cer milă şi îndurare şi vă implor să 
mă iertaţi, aşa cum Domnul nostru Isus Cristos i-a iertat 
pe tîlharul pocăit și pe Maria Magdalena. 

BARRA: (Drace, că bun tilhar e ăsta!) Cînd oi fi şi tu un 
tilhar pocăit ca acela, atunci o să capeți şi iertarea. Dumneata 

eşti un tîlhar pentru că iei ceea ce i se cuvine nevestei dumi- 
tale şi dai altor femei. 

GIOAN BERNARDO: Şi cu înfăţişarea, cu barba și mantia 
mea și, cine poate şti, chiar şi cu onoarea mea cum rămîne? 

BARRA: De aia nu trebuie iertat precum tîlharul pocăit, 
ci mai degrabă precum Maria Magdalena. 

CORCOVIZZO: Ce Magdalenă drăgălaşă! Naiba să-i ia 
şi pe el, şi pe cei o mie de păduchi pe care trebuie că-i poartă 
şi în barba asta, şi în ailaltă, de mai jos! Ia vedeți ce balsam 
preţios duce cu el! Pe legea mea, dacă avea fustă era leit Magda- 
lena. Eu zic să-l iertăm, cum l-au iertat şi iudeii pe Baraba. 

SANGUINO: Frumos îl mai ajuţi pe bietul om! Bună 
metodă de a consola un nefericit! Ia, vă poftesc să tăceți din 
gură şi să nu vă amestecați în treaba asta! Voi să executaţi 
ordinele şi-atâr! 

SCARAMURE: Eu vă rog să-l iertați; iar el vă roagă şi 
mai și, cum vedeți, în genunchi, în numele Domnului sau 
al necurarului, ca pe Baraba sau pe tîlhar! 

SANGUINO: Are dreptate. Se cuvine să-l iertaţi. 

GIOAN BERNARDO: Ce zici dumneata, doamnă Caru- 
bina? 

CARUBINA: Eu de data asta îl iert; dar să bage la cap 
pe viitor, să nu i-o plătesc cu dobîndă. 

BONIFACIO: Te asigur, Carubina, scumpa mea... 

CARUBINA: Eu sînt a dumitale, iar dumneata eşti al doam- 
nei Victoria. 

BONIFACIO: Îţi jur că n-o să mă mai prinzi niciodată... 

CARUBINA: De ce, pentru că ai învăţat să fii mai cu 
băgare de seamă? 

GIOAN BERNARDO: Ai priceput! 

BONIFACIO: Eu ziceam că n-o să mă mai prinzi niciodată 
în păcat pentru că niciodată n-am să mai păcătuiesc. 

BARRA: Așa zic şi femeile cînd sînt în chinurile facerii: 
„N-am s-o mai fac niciodată, niciodată, niciodată; am să mă 
închid cu cheia. Bărbat fără inimă, dacă te mai apropii de 
mine, te ucid, te sfişii cu dinţii!“ Pe urmă, nici n-a ieşit bine 
copilul, că vor cu orice preţ să bage ceva în locul lui. Asta-i 
pocăinţa femeii cînd naște, asta-i dorinţa ei cînd zămisleşte. 

SANGUINO: Frumos vă şade, omul plinge şi voi o daţi 
înainte cu glumele şi cu distracţia. la mai tăceţi odată! 

CARUBINA: Eu nu numai că te iert, dar, ca să mă arăt 
şi mai îngăduitoare cu dumneata şi să-mi salvez şi onoarea, 
îl rog şi eu pe messer Gioan Bernardo să îngăduie ca domnul 
căpitan să-l elibereze pe bărbatu-meu. 

BONIFACIO: Dragă nevestică, îţi mulțumesc. Pînă acum 
te-am prețuit într-un fel şi te-am iubit în două; de astăzi 
te voi preţui şi iubi în toate felurile şi din toate motivele. 
Iar lui messer Gioan Bernardo îi jur, cu amîndouă mîinile 
ridicate la cer, că n-am făptuit nici o altă greșeală pentru care 
să fie îngrijorat, în afara aceleia de a mă fi travestit pentru 
a nu fi recunoscut cînd intram și ieşeam din camera doamnei 
Victoria: unde messer Gioan Bernardo poate fi văzut fără 
scandal sau suspiciune, deoarece este casa lui, pe care femeia 
aceea o ţine cu chirie. 

GIOAN BERNARDO: Messer Bonifacio, eu sînt creştin 
și mă declar un bun catolic. Eu mă spovedesc şi mă împăr- 
tășesc ori de cîte ori e nevoie. Meseria mea e să pictez, să 
arăt muritorilor chipul Domnului nostru, al Maicii noastre 
şi al Sfinţilor din împărăţia raiului. De aceea nu mă lasă 
inima, văzîndu-te cum te pocăieşti, să nu te iert și să nu-ţi 
acord acea îndurare pe care orice creștin bun şi pios e obligat 
s-o arate în asemenea cazuri. 

SANGUINO: Hai, ridică-te, messer Bonifacio, iar pe viitor 
fiti cu toţii mai prieteni decît în trecut, încercaţi să vă ajutați 
unul pe altul, să vă vizitaţi, să vă înţelegeți. 

GIOAN BERNARDO: Aşa vom face şi totul va fi cum 
nu se poate mai bine; hai să ne îmbrăţișăm și să fim prieteni. 

BONIFACIO: lar eu mă leg să-ţi fiu de-aci înainte şi prie- 
ten, și slujitor. 

BARRA: Să vă aveți ca fraţii. 

SANGUINO: Păi ce faci? Nu-ţi îmbrăţişezi și săruți și 
nevasta? 

CARUBINA: Asta nu mai are nici o importanţă: con- 
tează doar că am făcut pace. 

MARCA: Hai, gata, acasă! Poartă-te bine cu nevasta, messer 
Bonifacio: altfel o să te pedepsească şi ea, şi messer Gioan 
Bernardo. 

SANGUINO: Hai, mergeţi toţi cu Dumnezeu. Ireceţi 
prin camera asta ca să ieşiţi pe ușa din spate; iar dumneata, 
messer Bonifacio, nu uita să lași ce le-ai promis băieţilor, pen- 
tru câtă bătaie de cap le-ai dat. 

BONIFACIO: Cu multă plăcere, domnule căpitan. 

SCARAMURE: Să mergem. Lăudat fie Domnul că ne-a 
dăruit această împăcare şi înţelegere între messer Bonifacio, 
doamna Carubina şi messer Gioan Bernardo: Sfinta Treime! 

BONIFACIO: Amin! 

CARUBINA: la-o înainte, messer Gioan Bernardo. 

GIOAN BERNARDO: N-am să fac niciodată așa ceva: 
domnia ta treci întîi. 

CARUBINA: Insist. 

GIOAN BERNARDO: Vă rog, doamnă. 

CARUBINA: Bine, trec, ca să-ţi fac plăcerea şi să-ţi dau 
ascultare. 

GIOAN BERNARDO: Urmează-mă, messer Bonifacio: 
ia-te după mine și ţine-te de mantia mea. Ai grijă să nu cazi. 

BONIFACIO: O să am grijă. 

SANGUINO (lui Ascanio): Tinere, mai rămii o clipă. 

SCENA XXIII 
Sanguino, Ascanio 


SANGUINO: Ei, ce zici de stăpînul tău? 

ASCANIO: Zic şi eu ce se vede, că e bine. 

SANGUINO: Nu crezi că e un om cumsecade, înţelept, 
priceput, vrednic şi demn de stimă? 

ASCANIO: Nu mai mult decât alţii. 

SANGUINO: Alţii care? 

ASCANIO: Alţii care ştiu nici mai mult, nici mai puţin 
decît ştie el, şi care preţuiesc nici mai mult, nici mai puţin 
decît el. 

SANGUINO: Felurile nebuniei fiind numeroase, care 
anume crezi că e specialitatea lui? 

ASCANIO: Felurile nebuniei se pot deosebi după mai 
multe criterii, dar dacă ne luăm după acela că nebunii sînt 
ori indiferenți, ori răi, ori buni, el reprezintă toate aceste trei 
categorii: adormit e indiferent, treaz e rău, mort e bun. 

SANGUINO: De ce l-a luat doamna Carubina? 

ASCANIO: Pentru că e nebun. 

SANGUINO: Și zici c-a făcut bine? 

ASCANIO: Judecînd după sfatul babei ăleia mustăcioase 
și păroase de coana Angela, a făcut nu bine, ci foarte bine. 
Aia i-a fost sfătuitoare. Aia le păstoreşte pe toate fetele fru- 
moase din Neapole. Cine vrea o rugăciune, cine o mătanie, 
cine un acatist la San Gennaro, cine mana lui Sînt’ Andrei 
sau măduva din oasele lui Sînt” Futache, cine vrea să dea noro- 
cul peste ea, fuga la cocoana Angela Spigna. La ea s-a dus 
și doamna Carubina și i-a zis: „ușă, ai mei vor să mă mărite. 
Vor să mi-l dea pe Bonifacio Trucco, care e așa şi pe dincolo.“ 
Răspunde baba: „Ia-l.“ „Da, dar e cam trecut“, zice Caru- 
bina. Răspunde baba: „Atunci nu-l lua.“ „Dar toate rudele 

mele zic să-l iau“, zice Carubina. La care baba: „Atunci ia-l.“ 
„Dar mie nu-mi prea place“, zice Carubina. „Atunci nu-l 
lua“, zice baba. „Ştiu că-i de familie bună“, zice. Carubina. 
„Atunci ia-l“, zice baba. „Dar am auzit că-i un zgirie-brînză“, 
zice Carubina. „Nu-l lua“, zice baba. „Dar am auzit că la 
aşternut ar fi vioi“, zice Carubina. „Atunci ia-l“, zice baba. 
„Dar zic unii că ar fi lumînărar, adică poponar.“ „Atunci 
nu-l lua“, zice cealaltă. Spune Carubina: „Lumea îl soco- 
teşte cam nebun.“ „Atunci ia-l, ia-l, ia-l!“ de şapte ori a zis 
baba „ia-l“. Şi a adăugat: „Nu contează dacă e poponar sau 
zgîrie-brînză, n-are importanţă că nu-ţi place, nu te intere- 
sează că e babalic. Ia-l, de trei ori ia-l, fiindcă e nebun; fereş- 
te-te numai să nu fie un nebun din cei posaci, morocănoșşi 
şi bădărani.“ „Sînt sigură că nu-i dintr-aceia“, zice Carubina. 
„Atunci nu te mai gîndi şi ia-l“, a zis coana Angela. Și l-a 
luat. Ah, uite-i pe băieţi. 


SCENA XXIV 
Barra, Marca, Corcovizzo, Manfurio, Sanguino, Ascanio 


BARRA: Cu unul am terminat. Ce facem acum cu ăstă- 
lalt, cu domn profesor? 

SANGUINO: Asta are păcatul scris în frunte: nu vezi că 
e travestit? Nu vezi că mantia de pe el e de furat? N-ai văzut 
că-i e frică de judecător? 

MARCA: E adevărat; dar invocă nişte motive credibile. 

BARRA: Pentru motivele astea trebuie să meargă la 
puşcărie. 

MANFURIO: Efectiv. Dar veţi cauza deriziunea discipo- 
lilor mei pentru cazuistica ce mi-a fost atribuită. 

SANGUINO: Voi pricepeţi ce vrea ăsta? 

CORCOVIZZO: Nu-l înţelege nici Sfintu' Sisoe! 

SANGUINO: Ca s-o scurtăm: maestre, trebuie să te hotă- 
răști: ori intri la pușcărie, ori le dai băieţilor paraii care ţi-au 
rămas în giubea, că, după cîte zici, hoţul ţi i-a luat numai 
pe ăi de-i ţineai în mînă. 

MANEFURIO: Eronat. Nu mai am nici un ban. Toţi pe 
care îi aveam mi-au fost sustrași de infractor, cu probaţiune 
dinaintea olimpienilor. 

SANGUINO: Poate n-ai înţeles: dacă nu vrei să-ncerci 
carcera de la secţie şi nu mai ai nici biştari, ai de ales între 
două: ori încasezi zece la palmă cu cureaua asta, ori îţi dai 
jos nădragii, te sui călare şi primeşti cincizeci de subţirele 
cu cravaşa. Oricum, nu te lăsăm să pleci fără să te căiești pen- 
tru păcatele dumitale. 

MANFURIO: Din două prejudicii zecesse est a selecta pe 
cel inferior, susţine principele peripateticienilor, nemuritorul 
Aristotel. 

ASCANIO: Domnule profesor, vorbiţi pe înţelesul tutu- 
ror, că băieţii sînt bănuitori. 

BARRA: Zice bine tînărul. Dar poate n-o fi vrînd să se 
facă înţeles? 

MANEURIO: Elocuţia mea nu comportă vexaţiuni, nici 
imprecaţii. 

SANGUINO: Nu ştiu cum e cu impiegaţii, dar ştiu că 
de noi n-o să scăpaţi cu una, cu două. 

CORCOVIZZO: Hai, hotăriţi-vă, din două una sau, de 
nu, vă legăm și vă luăm cu noi. 

MANFURIO: Prefer palma. 

SANGUINO: Hai, Corcovizzo, dă cu putere. 

CORCOVIZZO: Dau. Harşti, una. 

MANFURIO: Văleu, Isuse Cristoase! 

CORCOVIZZO: Întinde bine palma ailalră! Harşti, două. 

MANEURIO: Vai, Maică Precistă. 

CORCOVIZZO: Întinde bine mîna cînd îţi zic; ţine-o 
aşa, dreaptă. Harşti, trei. 

MANEURIO: Văleleu, măiculiță, pentru numele lui Dum- 
nezeu. M-am răzgândit, vreau pe cal, că nu pot suporta atîta 
durere la miini. 

SANGUINO: Hai, Barra, saltă-l în cârcă; tu, Marca, ţine-i 
picioarele, să nu se poată mișca; şi tu, Corcovizzo, trage-i izme- 
nele și vezi să-i stea în vine. Acum las că ţi-l croiesc eu; iar 
mata, domn” profesor, numără subţirelele, una cîte una şi 
tare ca să te aud, și fii atent că, dacă greşeşti numărătoarea, 
sînt obligat s-o iau de la capăt; tu, Ascanio, stai deoparte şi 
supraveghează-l. 

MARCA: Gata. Puteţi să-l scuturaţi de praf, dar aveți grijă 
să nu-i stricaţi hainele, că ele, săracele, n-au nici o vină. 

SANGUINO: În numele Sfintei biciuști, numără: harști! 

MANFURIO: Vai, una, oh, aoleu, trei; ah, ah, patru..., 
harşti, aoleu,... harşti, măiculiţă, harști şapte! 

SANGUINO: De la capăt! Vreau să văd dacă după patru 
vine tot şapte. Nu trebuia să spui cinci? 

MANEURIO: Vai mie, ce mă fac, au fost cu adevărat 
șapte. 

SANGUINO: Ţi-am zis să le numeri una cîte una. Hai, 
de la cap: harști! 

MANFURIO: Harşti, una; harşti încă una; harști, văleu, 
două; harști, harști, trei, patru; harşti, văleu, șase. Pentru 
numele lui Dumnezeu, harști, opriţi-vă, harşti, harști, staţi 
că vreau să caut în giubea poate mai găsesc niscai scuzi. 

SANGUINO: Irebuie s-o luăm de la început, pentru că 
a numărat pe sărite. 

BARRA: ertaţi-l, domn căpitan, că acum a ales-o pe-ai- 
laltă, adică să scoată banii. 

SANGUINO: Păi nu mai are bani. 

MANEFURIO: Staţi că acum îmi amintesc că mai aveam 
ceva ScuzI. 

SANGUINO: Puneţi-l jos și vedeţi ce are în haină. 

BARRA: Pe toți dracii, sînt mai mult de șapte scuzi. 

SANGUINO: Luaţi-l înapoi în cîrcă: pentru minciuna 
asta și pentru jurămintele false, trebuie să-l punem să numere 
pînă la şaptezeci. 

MANEURIO: Fie-vă milă. Luaţi-mi banii, luaţi-mi haina 
și tot ce mai vreţi şi cum vreți. 

SANGUINO: Hai, luaţi ce vă dă, şi nu uitaţi mantia, căci 
trebuie restituită păgubașului. Hai, să mergem cu totii, noapte 
bună, Ascanio. 

ASCANIO: Noapte bună și viaţă lungă dumneavoastră, 
domnule căpitan! Să vă fie de bine, domnule profesor! 


SCENA XXV 


Manfurio, Ascanio 


MANEURIO: Ce-mi mai predetermină Fortuna? 

ASCANIO: Alo, domn' Manfurio, domn’ Manfurio! 

MANFURIO: Cine e, cine mă cheamă? Cine mă recu- 
noaşte în aceste veșminte şi în această ipostază mizeră? Cine 
mă strigă pe nume? 

ASCANIO: Nu te îngriji de asta, că are prea puţină impor- 
tanţă: deschide ochii, vezi unde eşti, priveşte unde-ai ajuns. 

MANFURIO: Pentru a vedea mai clar și a corobora per- 
cepţia cu capacitatea intelectivă în scopul optimizării actului 
vederii, aţintind pupila cu un maxim de randament pe axul 
vizual şi direcționînd raza vizuală spre obiectul vizibil, pentru 
a supune imaginea discernerii interioare, iar cu ajutorul sim- 
tului comun, a o plasa în celula facultății imaginative, vreau 
să-mi pun ochelarii. O... văd mulți spectatori jur-împrejur. 

ASCANIO: Nu crezi că te afli într-o piesă de teatru? 

MANEFURIO: Ba da. 

ASCANIO: Nu crezi că te afli pe scenă? 

MANFURIO: Indubitabil. 

ASCANIO: Unde ti-ar plăcea să fi ajuns comedia? 

MANFURIO: La final. 

ASCANIO: Atunci, dă semnalul să înceapă aplauzele. 

MANFURIO: Aplauzele fi-vor pentru mine motiv de 
plîns, cu durerile acestea la mîini, la spate şi la pungă. 

ASCANIO: Dă semnalul și dă-l cu convingere, că altmin- 
teri se întorc ceilalți actori în scenă. 

MANEFURIO: Voi face o tentativă. Aidoma marinarului 
care, deși, din vrăjmășia furtunii, se întoarce cu catargul rupt, 
cu pînza sfişiată, cu cîrma luată de valuri, păşind pe uscat, 
se bucură și aplaudă, asemeni eu, Manfurio, distins profe- 
sor de limbi, anume clasice şi moderne, precum şi doctor 
în filozofie, medicină, drept civil şi penal şi teologie, ajun- 
gînd la țărmul tribulaţiilor şi supliciilor mele, dacă nu pot 
cu mîinile, cu giubeaua şi nădragii, atunci, cu sufletul și 
inima, aplaud. Și pe dumneavoastră, aleși spectatori, care 
văd că mă priviţi cu atenţie și care aţi fost mai norocoși decît 
noi, pentru că la chinurile noastre aţi asistat cu seninătate 
şi cu rîsul pe buze, vă îndemn să faceţi la fel și, ca bun rămas, 
să aplaudaţi! 

Odată cu arderea pe rug, în anul 1600, a lui Giordano 
Bruno, în istorie se stinge acea epocă a gîndirii în care 
cunoaşterea era inseparabilă de eros și magie, în locul 
ei instaurîndu-se epoca ştiinţelor exacte și a tehnologiei 
moderne. Forţa şi originalitatea ultimului mare filozof 
al Renaşterii italiene se regăsesc din plin în stilul operei 
sale italiene, și în special în mustoasele şi provocatoarele 
sale dialoguri filozofice, considerate o culme a ingeniozi- 
tăţii verbale şi o piatră de încercare pentru traducători. 
Ediţia de faţă oferă pentru prima dată cititorului român 
seria completă a operei italiene a lui Bruno, alcătuită din 
şase dialoguri, împărțite de tradiţia exegetică în dialoguri 
cosmologice: Cina din miercurea cenușii, Despre cauză, 
principiu şi unu, Despre infinit, univers şi lumi, şi dialo- 
guri morale: Alungarea bestiei trium/ătoare, Cabala 
calului Pegas, Despre eroicele avînturi, cărora li se adaugă 


piesa de teatru Lumînărarul. 








